(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΖ΄

Πέμπτη, 14 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 46ο Δημοτικό Σχολείο Αθήνας, το 8ο Δημοτικό Σχολείο Πετρούπολης, το 4ο Δημοτικό Σχολείο Νέας Σμύρνης, το 5ο Δημοτικό Σχολείο Νέας Φιλαδέλφειας, το 4ο Δημοτικό Σχολείο Ναυπλίου, το 5ο Δημοτικό Σχολείο Κέρκυρας, το 15ο Δημοτικό Σχολείο Ρόδου, το Δημοτικό Σχολείο Επισκοπής Ηρακλείου, το 3ο Γενικό Λύκειο Λάρισας, το Γυμνάσιο Περάματος Ιωαννίνων και από το Σχολείο Δεύτερης Ευκαιρίας Αχαρνών, σελ.   
3. Ανακοινώνεται ότι εξήντα τέσσερις Βουλευτές της Κοινοβουλευτικής Ομάδας της Νέας Δημοκρατίας υπέβαλαν πρόταση, σύμφωνα με το άρθρο 148 παράγραφο 3 του Κανονισμού της Βουλής για τη συζήτηση του πορίσματος της Εξεταστικής Επιτροπής για τη «διερεύνηση του εγκλήματος των Τεμπών και όλων των πτυχών που σχετίζονται με αυτό», που ανακοινώθηκε στην Ολομέλεια της Βουλής στις 13 Μαρτίου 2024, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ενίσχυση δικηγορικής ύλης, ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι.,σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΦΛΩΡΙΔΗΣ Γ. , σελ.   
  
Β. Επί προσωπικού θέματος:  
 ΤΖΑΝΑΚΟΠΟΥΛΟΣ Δ. , σελ.   
  
Γ. Επί του σχεδίου νόμου του Υπουργείου Δικαιοσύνης:  
 ΑΘΑΝΑΣΙΟΥ Χ. , σελ.   
 ΑΠΟΣΤΟΛΑΚΗ Ε. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΓΕΩΡΓΙΑΔΗΣ Σ. , σελ.   
 ΔΗΜΗΤΡΙΑΔΗΣ Π. , σελ.   
 ΖΕΜΠΙΛΗΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΙΑΖΙΔΗΣ Δ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΚΑΣ Κ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΓΑΣ Ι. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΡΑΣΥΡΗΣ Φ. , σελ.   
 ΠΕΡΚΑ Θ. , σελ.   
 ΠΛΕΥΡΗΣ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΙΑΣ Α. , σελ.   
 ΣΤΙΓΚΑΣ Β. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΥΨΗΛΑΝΤΗΣ Β. , σελ.   
 ΦΛΩΡΙΔΗΣ Γ. , σελ.   
 ΦΩΤΟΠΟΥΛΟΣ Σ. , σελ.   
  
Δ. ΠΑΡΕΜΒΑΣΕΙΣ:  
 ΓΙΑΝΝΟΥΛΗΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΥΨΗΛΑΝΤΗΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΖ΄

Πέμπτη 14 Μαρτίου 2024

Αθήνα, σήμερα στις 14 Μαρτίου 2024, ημέρα Πέμπτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-3-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΣΤ΄ συνεδριάσεώς του, της Τετάρτης 13 Μαρτίου 2024, σε ό,τι αφορά την ψήφιση στο σύνολο των σχεδίων νόμου:

1. «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ, και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ» και:

2. «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ».)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενίσχυση δικηγορικής ύλης: ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».

Η Διάσκεψη των Προέδρων αποφάσισε στη συνεδρίασή της στις 7 Μαρτίου του 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει και ο εισηγητής της Νέας Δημοκρατίας κ. Αναστάσιος Μπαρτζώκας για δεκαπέντε λεπτά.

Παρακαλώ να ανοίξει το ηλεκτρονικό σύστημα εγγραφής

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, είναι πραγματικά ιδιαίτερη τιμή για μένα με τη διπλή μου ιδιότητα και ως δικηγόρου, αλλά και ως μέλους του Κοινοβουλίου να εισηγούμαι σήμερα το νομοσχέδιο αυτό του Υπουργείου Δικαιοσύνης. Πρόκειται για ένα σχέδιο νόμου που δικαιώνει πλήρως τον τίτλο του, καθώς αποσκοπεί στην ενίσχυση της δικηγορικής ύλης.

Βρισκόμαστε σήμερα εδώ στην Ολομέλεια μετά από τέσσερις συνεδριάσεις στην αρμόδια επιτροπή και μετά από αναλυτική και ανοιχτή συζήτηση με όλους τους φορείς που επηρεάζονται από τις νέες διατάξεις για πολύ μεγάλο χρονικό διάστημα και πριν από τις επιτροπές. Οι αλλαγές που φέρνουν ο Υπουργός και ο Υφυπουργός έγιναν δεκτές με θερμά σχόλια από σύσσωμο τον νομικό κόσμο, αλλά και από τις περισσότερες παρατάξεις του Κοινοβουλίου, αποδεικνύοντας όχι μόνο ότι κινούνται στη σωστή κατεύθυνση, αλλά κυρίως ότι είναι πραγματικά αναγκαίες και χρήσιμες. Πρόκειται για διατάξεις που μας ένωσαν σχεδόν όλους εντός του Κοινοβουλίου και αυτό νομίζω είναι σημαντικό και καθόλου αμελητέο.

Είναι όμως και ιστορική στιγμή για τον δικηγορικό κόσμο, γιατί είναι η πρώτη φορά που ένα νομοσχέδιο σχεδιάστηκε από την αρχή μέχρι το τέλος για να στηρίξει τους δικηγόρους, να αυξήσει το αντικείμενο δράσης τους, να συμβάλει στην καλύτερη εμπέδωση στην κοινωνία του ρόλου του δικηγόρου ως λειτουργού της δικαιοσύνης και τελικώς, να επιταχύνει τις διαδικασίες προς όφελος του πολίτη.

Οι πράξεις οι οποίες πλέον απομακρύνονται από τη σφαίρα αρμοδιότητας των δικαστηρίων είναι υποθέσεις χωρίς αντιδικία που δεν είναι απαραίτητο να υπαχθούν στη δικαιοδοτική κρίση των δικαστών. Έτσι, και παρά το γεγονός ότι ο τίτλος του νομοσχεδίου αναφέρεται σε ενίσχυση της ύλης για το δικηγορικό σώμα, οι στόχοι που επιδιώκονται και επιτυγχάνονται είναι περισσότεροι και πολύ αξιόλογοι.

Η εκκίνηση γίνεται από το γεγονός ότι αφαιρούνται πράξεις από τους δικαστές και επομένως, επιτυγχάνουμε αποσυμφόρηση των δικαστηρίων όλης της χώρας, στοχεύοντας φυσικά στην πολυπόθητη βελτίωση του χρόνου απονομής της δικαιοσύνης.

Ο δεύτερος στόχος είναι πραγματικά η αύξηση της δικηγορικής ύλης με την ανάληψη από τους δικηγόρους νέων πράξεων προς διεκπεραίωση.

Τρίτο όμως και σημαντικότερο από όλα είναι το γεγονός ότι πετυχαίνουμε άμεση, αποτελεσματική και χωρίς καθυστερήσεις ολοκλήρωση κάποιων διαδικασιών που μέχρι σήμερα ταλαιπωρούν τους πολίτες, πάντα όμως τηρώντας όλα τα εχέγγυα για να έχουμε ασφάλεια δικαίου.

Ας δούμε, λοιπόν, αναλυτικά τις αλλαγές που επιφέρει το σημερινό σχέδιο νόμου.

Κατ’ αρχάς αλλάζει η διαδικασία για την έκδοση κληρονομητηρίου, η οποία αυτήν τη στιγμή σε πολλά δικαστήρια της χώρας μπορεί να υπερβεί ακόμη και τους έξι μήνες. Να επισημάνω ότι το κληρονομητήριο είναι ένα ιδιαίτερα σημαντικό πιστοποιητικό για την ασφάλεια των συναλλαγών και κάποιες φορές είναι απόλυτα απαραίτητο στους πολίτες για να αποκτήσουν πρόσβαση, για παράδειγμα, στον τραπεζικό λογαριασμό του κληρονομούμενου ή να πουλήσουν ένα ακίνητο που κληρονομούν. Επομένως, η μεγάλη καθυστέρηση στην έκδοσή του δημιουργεί σοβαρές δυσκολίες, με αρνητικές προεκτάσεις στην οικονομική ζωή της χώρας και του ίδιου του πολίτη.

Η αλλαγή, λοιπόν, που φέρνει το νομοσχέδιο είναι μεγάλη και σαρωτική. Η έκδοση κληρονομητηρίου δεν απαιτεί πλέον δικαστική κρίση, αλλά γίνεται με πράξη δικηγόρου, ο οποίος ορίζεται από κατάλογο που έχει αποστείλει ο οικείος δικηγορικός σύλλογος στη γραμματεία του δικαστηρίου. Μπαίνουν μάλιστα αυστηρά χρονικά περιθώρια, που θα καταστήσουν δυνατή την έκδοσή του το πολύ σε τριάντα ημέρες. Είναι δεδομένο ότι συζητάμε για αληθινά δραστική μείωση των χρόνων και άμεση εξυπηρέτηση των πολιτών. Βεβαίως, εάν για οποιονδήποτε λόγο δεν έχει ολοκληρωθεί η διαδικασία εντός του χρονικού του διαστήματος, προβλέπεται να αφαιρεθεί ο φάκελος από τον συγκεκριμένο δικηγόρο και να δοθεί στον επόμενο της λίστας. Μάλιστα έχουν προβλεφθεί -και ορθώς- και συνέπειες σε περίπτωση που δεν τηρηθεί το χρονοδιάγραμμα και ακόμα περισσότερο αν κατ’ επανάληψη ένας δικηγόρος δεν ανταποκριθεί στις υποχρεώσεις του.

Το επόμενο κεφάλαιο του νομοσχεδίου αφορά στις αποδοχές κληρονομιάς. Εδώ και χρόνια είναι δυνατή η δήλωση αποδοχής κληρονομιάς ενώπιον της γραμματείας του δικαστηρίου, γιατί τότε συνιστά δημόσιο έγγραφο, όπως απαιτεί ο νόμος. Είναι μια πρακτική που έτσι κι αλλιώς ακολουθείται συχνά στην πράξη και με την οποία απασχολούνται ήδη πολλοί δικηγόροι. Μάλιστα υπάρχουν αρκετοί δικηγορικοί σύλλογοι κυρίως στη βόρεια Ελλάδα -αναφέρθηκε στις επιτροπές μας, για παράδειγμα στην Κατερίνη, στις Σέρρες- όπου συνάδελφοι δικηγόροι έχουν εμπειρία πολλών δεκαετιών στη σύνταξη δηλώσεων αποδοχής κληρονομιάς. Αυτό που γίνεται με τις νέες διατάξεις είναι να συστηματοποιείται καλύτερα η πρακτική αυτή και ορίζεται με σαφήνεια ότι η δήλωση αποδοχής κληρονομιάς υπογράφεται από τον πληρεξούσιο δικηγόρο, ο οποίος φυσικά θα προσκομίζει και το ανάλογο γραμμάτιο προείσπραξης δικηγορικής αμοιβής. Φυσικά δεν αλλάζει τίποτα απολύτως σε σχέση με τις συμβολαιογραφικές πράξεις αποδοχής κληρονομιάς που συνεχίζουν να καταρτίζονται από τους συμβολαιογράφους όλης της επικράτειας.

Ένα ακόμη αντικείμενο που παύει να επιβαρύνει δικαστές και δικαστήρια είναι οι συναινετικές εγγραφές και οι εξαλείψεις προσημειώσεων υποθήκης. Επιλέγεται και εδώ μια αντίστοιχη ταχεία διαδικασία όπως και στο κληρονομητήριο, όπου έχουμε πράξη του δικηγόρου, η οποία στη συνέχεια προσκομίζεται στη γραμματεία του δικαστηρίου. Έτσι οι διαδικασίες και εδώ ολοκληρώνονται το πολύ εντός τριάντα ημερών και επομένως πιο άμεσα σε σχέση με τα όσα ισχύουν σήμερα που απαιτείται να μεσολαβήσει χρόνος μέχρι τον προσδιορισμό του ακροατηρίου και έπειτα και εύλογος χρόνος μέχρι την έκδοση δικαστικής απόφασης.

Σε αυτό το σημείο θέλω να σημειώσω πως διασφαλίζεται η συμμετοχή των δικηγόρων και των δύο πλευρών, δηλαδή και του αιτούντος την εγγραφή ή την εξάλειψη της προσημείωσης υποθήκης και της αντίθετης πλευράς.

Άλλο ένα πεδίο του σημερινού νομοσχεδίου είναι οι ένορκες βεβαίως οι οποίες πλέον θα γίνονται αποκλειστικά και μόνο ενώπιον συμβολαιογράφων και δικηγόρων και όχι ενώπιον των ειρηνοδικείων. Μια απλή και τυπική διαδικασία, που δεν υπήρχε κανένας λόγος να επιφορτίζει τους δικαστές και τους δικαστικούς υπαλλήλους, απομακρύνεται πλέον οριστικά και πλήρως από τα δικαστήρια. Όπως όλοι γνωρίζουμε, οι ένορκες βεβαιώσεις ενώπιον δικηγόρων έχουν δοκιμαστεί με επιτυχία τα τελευταία χρόνια εν μέσω του κορωνοϊού και μετά και οι πολίτες έχουν αξιοποιήσει πολύ τη δυνατότητα αυτή.

Συνολικά, λοιπόν, με όλες αυτές τις ρυθμίσεις για κληρονομητήρια, αποδοχές κληρονομίας, συναινετικές προσημειώσεις υποθήκης και ένορκες βεβαιώσεις αποσυμφορούνται τα δικαστήρια της χώρας από τέτοιου είδους διαδικασίες, ώστε να έχουν χρόνο και τη δυνατότητα να ασχοληθούν με όλες τις άλλες, πιο σοβαρές, αρμοδιότητές τους οι δικαστές και τα δικαστήρια.

Βεβαίως έχουμε και την τροπολογία που κατέθεσε το Υπουργείο και την οποία μας είχε προαναγγείλει ο Υπουργός. Στη διαδικασία για την έκδοση διάταξης για εγγραφή ή τροποποίηση καταστατικού σωματείου έρχονται να επικουρήσουν το έργο των ειρηνοδικείων οι δικηγόροι, που θα διενεργούν τον προέλεγχο των εγγραφών, ώστε να είναι πιο γρήγορη η επεξεργασία που θα κάνει στο τέλος ο δικαστής, μειώνοντας και πάλι τους χρόνους.

Όλες, λοιπόν, οι πράξεις που συζητάμε επιβάρυναν πολύ καθημερινά τα δικαστήρια της χώρας και απαιτούσαν σημαντικό χρόνο από την καθημερινή απασχόληση των δικαστηρίων. Τώρα οι δικαστές θα διαθέτουν επιπλέον πολύτιμο χρόνο για να αφοσιωθούν με μεγαλύτερη συγκέντρωση και προσήλωση στο πολύ σοβαρό έργο και καθήκον τους που αφορά την ορθή και ταχεία απονομή της δικαιοσύνης. Είναι ιδιαίτερα διαφωτιστικά τα στατιστικά στοιχεία που έχουμε στη διάθεσή μας καθώς μόνο στο Ειρηνοδικείο της Αθήνας, για παράδειγμα, συντάσσονται κάθε χρόνο περισσότερες από έξι χιλιάδες ένορκες βεβαιώσεις και περισσότερες από οχτώ χιλιάδες συναινετικές εγγραφές και εξαλείψεις προσημειώσεων. Επομένως οι ρυθμίσεις που συζητάμε δεν είναι θεωρητικές, δεν έρχονται μόνο να ενισχύσουν τον κλάδο των δικηγόρων, αλλά έρχονται πραγματικά και ουσιαστικά να συμβάλουν στην αποφόρτιση των δικαστηρίων από τέτοιες απλές διαδικασίες.

Το Γ΄ Μέρος του νομοσχεδίου επικεντρώνεται σε ένα ζήτημα που αφορά πολλούς δικηγόρους, έχει απασχολήσει και έχει προβληματίσει πολύ τους συλλόγους όλης της επικράτειας και αποτελεί, επιτρέψτε μου να πω, μια ανοιχτή πληγή για το δικηγορικό σώμα. Είναι οι αποπληρωμές στις οφειλόμενες αποζημιώσεις από το Ταμείο Χρηματοδοτήσεων Δικαστικών Κτιρίων, το ΤΑΧΔΙΚ. Κυρίως όμως είναι ένα ζήτημα που έχει σημαντικές κοινωνικές προεκτάσεις και φυσικά αφορά άμεσα τους δικηγόρους που περιμένουν να λάβουν την αμοιβή τους από το ΤΑΧΔΙΚ και μάλιστα επί σειρά ετών από τη στιγμή που εκπλήρωσαν τα καθήκοντά τους. Όμως η ουσία του προβλήματος είναι πολύ πιο βαθιά.

Ο θεσμός της νομικής βοήθειας είναι ένας θεσμός κατ’ εξοχήν κοινωνικής πρόνοιας του κράτους, στηρίζει όλους τους πολίτες με χαμηλά εισοδήματα, για να έχουν ισότιμη πρόσβαση στη δικαιοσύνη -η ανεμπόδιστη πρόσβαση στη δικαιοσύνη για όλους είναι βασικός πυλώνας της δημοκρατίας μας- και είναι ένας θεσμός που τουλάχιστον η παρούσα Κυβέρνηση έχει στηρίξει και στηρίζει διαρκώς, με δεδομένο μάλιστα ότι διεύρυνε τη βάση όσων δικαιούνται πρόσβαση στη νομική βοήθεια, αυξάνοντας το ετήσιο οικογενειακό εισόδημα των δικαιούχων από τα 6.655 ευρώ στα 7.280 ευρώ. Επομένως, η εύρυθμη λειτουργία και αυτού του θεσμού είναι απαραίτητη ώστε οι δικηγόροι της χώρας να συμμετέχουν ενεργά στους καταλόγους της νομικής βοήθειας. Δυστυχώς τα τελευταία χρόνια είναι αρκετοί οι δικηγόροι οι οποίοι απέφευγαν να προσφέρουν τις υπηρεσίες τους στη νομική βοήθεια και μια αιτία γι’ αυτό είναι οι καθυστερήσεις στις πληρωμές. Γι’ αυτό είναι καθοριστικής αξίας η λύση που δίνει σήμερα το Υπουργείο Δικαιοσύνης και γι’ αυτό την οριστική διευθέτηση όλων των οικονομικών εκκρεμοτήτων προς το δικηγορικό σώμα χαιρέτισαν και επιδοκίμασαν όλες οι πλευρές, αλλά και όλοι οι φορείς. Έτσι, άμεσα και διά παντός θα καταβληθούν όλες οι οφειλόμενες αποζημιώσεις προς τους δικηγόρους για τα έτη μέχρι το 2022, αλλά και το 2023.

Ταυτόχρονα προς τον σκοπό αυτό συγκροτείται μια ειδική ομάδα εργασίας εντός του Υπουργείου που θα απασχοληθεί με τις νέες εκκρεμότητες που δημιουργούνται μέχρι να ολοκληρωθεί η εντατική προσπάθεια του Υπουργείου να δοθεί μια οριστική λύση στο πρόβλημα, μέσω της ψηφιοποίησης της διαδικασίας.

Τέλος, θέλω να κάνω μια αναφορά και στην τροπολογία του Υπουργείου Περιβάλλοντος και Ενέργειας που δίνει στους αγρότες απόλυτη προτεραιότητα σύνδεσης στο δίκτυο ανανεώσιμων πηγών ενέργειας ως μία ακόμη έμπρακτη απόδειξη της διαρκούς προσπάθειας του κυβερνητικού επιτελείου να βρεθούν τρόποι για τη μείωση του ενεργειακού κόστους για τον αγροτικό κόσμο.

Κλείνοντας, κυρίες και κύριοι συνάδελφοι, θα πω ότι έχουμε στα χέρια μας μια ιστορική ευκαιρία να ενδυναμώσουμε τη δικαστική εξουσία αφαιρώντας της περιττές διαδικασίες και ταυτόχρονα να διευκολύνουμε όλους τους πολίτες που, όπως γνωρίζουμε καλά, συχνά ταλαιπωρούνται από τις καθυστερήσεις και τις γραφειοκρατικές δυσκολίες που αντιμετωπίζουν. Βεβαίως είναι και μια ιστορική στιγμή για τον δικηγορικό κόσμο, που για πρώτη φορά βλέπει διεκδικήσεις και αιτήματά του να γίνονται δεκτά και κυρίως, η θεσμική του θέση να αναβαθμίζεται ενώπιον της κοινωνίας.

Όλη η στόχευση του νομοσχεδίου κατευθύνεται στο να μειωθούν οι χρόνοι διεκπεραίωσης υποθέσεων και συνακόλουθα οι χρόνοι απονομής της δικαιοσύνης, μια εξέλιξη που όλοι την επιδιώκουμε και τη θέλουμε και η οποία συνδέεται άρρηκτα με τους οικονομικούς δείκτες και το πόσο ελκυστική είναι η χώρα μας σε επενδύσεις. Είμαι, λοιπόν, σίγουρος πως και σήμερα, όπως και στις επιτροπές, σε αυτή την Αίθουσα θα επιβεβαιωθεί και θα επιβραβευθεί η μεταρρυθμιστική αυτή πρωτοβουλία της ηγεσίας του Υπουργείου Δικαιοσύνης, όπως αντίστοιχα έχει επιδοκιμαστεί από όλο τον νομικό κόσμο. Ζητώ, λοιπόν, από όλους σας, και όχι μόνο από τις τέσσερις παρατάξεις που το κάνανε ήδη στις επιτροπές, να υπερψηφίσετε, να υπερψηφίσουμε αυτό το σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Μπαρτζώκα.

Τον λόγο έχει τώρα ο εισηγητής από τον ΣΥΡΙΖΑ κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριοι Υπουργοί, κύριοι Βουλευτές, κυρίες και κύριοι, η συζήτηση για το σχέδιο νόμου το οποίο συζητάμε σήμερα για την ενίσχυση της δικηγορικής ύλης και την υπεράσπιση των συλλειτουργών της δικαιοσύνης, όπως είναι οι δικηγόροι, ρυθμίσεις για τα κληρονομητήρια, τις αποδοχές, τις αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών γίνεται υπό το πρίσμα, δυστυχώς, της υπεράσπισης της δουλειάς των δικηγόρων, αλλά κυρίως γίνεται υπό το πρίσμα νομικών υποθέσεων και αποφάσεων και προτάσεων που δυστυχώς είναι απέναντι από το κοινό περί δικαίου αίσθημα. Και μπορεί η δικαιοσύνη να μη λειτουργεί υπερασπιζόμενη το κοινό περί δικαίου αίσθημα αλλά υπερασπιζόμενη τους νόμους, δεν μπορώ όμως ως εισηγητής και ως άνθρωπος να μην αναφερθώ -και μάλιστα σήμερα που συζητάμε ένα νομοσχέδιο που αφορά τους νομικούς της χώρας- σε δύο υποθέσεις.

Η πρώτη είναι η πρόταση της εισαγγελέως για μία δίκη η οποία αφορούσε ένα μικρό παιδί και την κακοποίηση αυτού, όλα όσα έχουν δει το φως της δημοσιότητας και η δημόσια συζήτηση η οποία έχει συμβεί. Ως σχολιαστής της πρότασης αυτής θα έλεγα ότι πρέπει τουλάχιστον ως πολιτικό σύστημα, ως άνθρωποι αλλά και ως γονείς να υπερασπιστούμε τον ρόλο μας, που ένας από αυτούς τους ρόλους είναι και ο ρόλος του καθηγητή, του να μάθουμε δηλαδή, πώς πρέπει να συμπεριφερόμαστε, πώς πρέπει να λειτουργούμε στην κοινωνία και πώς πρέπει να προστατεύουμε τα παιδιά, εν τοιαύτη περιπτώσει, πώς εμείς ως Βουλευτές, ως Έλληνες που υπερασπιζόμαστε τους νόμους, θα υπερασπιστούμε τα παιδιά.

Είναι πολύ κακό το κλίμα που υπάρχει έξω. Διαβάζω και τις προτάσεις, τις αποφάσεις και τις απόψεις δικηγόρων, έγκριτων ποινικολόγων της χώρας, που λένε ότι η συγκεκριμένη πρόταση αφορούσε όλα όσα συνέβησαν στην πολύκροτη αυτή δίκη. Παρ’ όλα αυτά θεωρώ ότι για ακόμα μια φορά χάνουμε τον στόχο μας, που είναι η υπεράσπιση των παιδιών.

Η δεύτερη υπόθεση που θέλω να αναφέρω αφορά τη νέα μήνυση την οποία κατέθεσαν οι συγγενείς των θυμάτων των Τεμπών.

Η μηνυτήρια αναφορά των συγγενών αναφέρεται και σε πολιτικά πρόσωπα, εξ όσων διαβάζω, και στον ίδιο τον Πρωθυπουργό, τον Κυριάκο Μητσοτάκη, αλλά και σε ανθρώπους, σε Υπουργούς, οι οποίοι τότε είχαν την ευθύνη, στη συνέχεια φέρεται με τις πράξεις τους να μην διεκδικούν να βγει η αλήθεια στο φως και να αποδοθεί δικαιοσύνη.

Νομίζω, λοιπόν, ότι θα πρέπει εμείς ως Βουλευτές να είμαστε οι πρώτοι που θα ζητήσουμε να βγουν όλα στο φως, να μαθευτεί η αλήθεια, τι έγινε, γιατί φτάσαμε στο τραγικό αυτό δυστύχημα, να διεκδικήσουμε το πολιτικό σύστημα να σταθεί στο ύψος των περιστάσεων, ακόμα και να άρουμε την ασυλία μας όλοι μας –βάζω και τον εαυτό μου μέσα-, ακριβώς υιοθετώντας την πρόταση των γονέων που λένε ότι πρέπει να βρουν τουλάχιστον την ηρεμία, αλλά και στη μνήμη των παιδιών τους να υπερασπιστούμε το δίκιο τους.

Και το λέω αυτό, κύριε Πρόεδρε, ακριβώς γιατί σήμερα συζητάμε ένα νομοσχέδιο το οποίο ναι, βοηθά, αν θέλετε, τους δικηγόρους όλης της χώρας, αυτούς οι οποίοι κατά τα άλλα όμως έχουν δεχθεί μια τεράστια επίθεση από το Υπουργείο Δικαιοσύνης και από την Κυβέρνηση της Νέας Δημοκρατίας.

Δεν είναι λίγοι οι μήνες που η Νέα Δημοκρατία ψήφισε ένα νομοσχέδιο που, κατά τη δική μας κριτική, κατά την κρυφή ατζέντα της, αφορούσε τη φορολόγηση των ελεύθερων επαγγελματιών και τους δικηγόρους. Να θυμίσω ότι η Νέα Δημοκρατία είχε κάνει παντιέρα το λεγόμενο «κίνημα της γραβάτας», δηλαδή, τους ελεύθερους επαγγελματίες που κατά τα άλλα βύθισε στην ανυποληψία η κυβέρνηση του ΣΥΡΙΖΑ.

Τώρα η επίθεση στους ελεύθερους επαγγελματίες ήταν τεράστια, τεράστια και η αντίδραση όλων των δικηγορικών συλλόγων όλης της χώρας με μήνες αποχής και θεωρώ ότι αυτό το νομοσχέδιο είναι το χάπι που θέλει να χρυσώσει η Κυβέρνηση της Νέας Δημοκρατίας.

Γιατί; Διότι είχαμε και ένα δεύτερο μέτωπο στο οποίο το σύνολο της νομικής κοινότητας της χώρας αντιτίθετο, ήταν οι αλλαγές στον Ποινικό Κώδικα, και εκεί ήταν σφοδρή η αντίδραση και η αντίσταση όλων των δικηγορικών συλλόγων της χώρας, υπερασπιζόμενοι ακριβώς τη ζωή των ανθρώπων και υποδεικνύοντας ότι οι αλλαγές στον Ποινικό Κώδικα θα οδηγήσουν στην φυλάκιση ανθρώπων που δεν πρέπει να το κάνουμε αυτό, δεν θα αποδίδεται η δικαιοσύνη που κατά τα άλλα θεωρεί το Υπουργείο Δικαιοσύνης ότι θα αποδώσουν οι αλλαγές στον Ποινικό Κώδικα. Η 17η αλλαγή στον Ποινικό Κώδικα να σημειώσω. Παρ’ όλα αυτά εσείς το ψηφίσατε.

Κι ερχόμαστε στο σημερινό νομοσχέδιο. Είναι λοιπόν ένα χάπι, μια χείρα βοήθειας που δίνει το Υπουργείο Δικαιοσύνης, ακριβώς για να κατευνάσει τις αντιδράσεις όλων των δικηγόρων. Περίμενα από τον εισηγητή της Νέας Δημοκρατίας, επειδή κι ο ίδιος είναι δικηγόρος, αυτό να το αναφέρει, να πει μεν τα καλά που το συγκεκριμένο νομοσχέδιο εισάγει, αν θέλετε, και βοηθά τη δουλειά των δικηγόρων και αυξάνει τη δικηγορική ύλη των νομικών της χώρας, θα περίμενα όμως να αναφερθεί και ο ίδιος ως ελεύθερος επαγγελματίας δικηγόρος στο γεγονός ότι η νέα φοροεπιδρομή που ασκήθηκε στον ίδιο είναι κάτι για το οποίο η Νέα Δημοκρατία δεν είχε ενημερώσει.

**ΧΑΡΑΛΑΜΠΟΣ ΑΘΑΝΑΣΙΟΥ:** Στις προγραμματικές δηλώσεις είναι αυτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν υπάρχουν, κύριε Πρόεδρε. Διαβάζετε λάθος προγραμματικές δηλώσεις. Δεν πειράζει όμως. Θα σας τις φέρω εγώ.

Το πολιτικό σχόλιο, λοιπόν, το οποίο μπορώ να κάνω για το συγκεκριμένο νομοσχέδιο το οποίο εισάγεται στη Βουλή έχει να κάνει ακριβώς με τον τρόπο με τον οποίον προσπαθεί η Νέα Δημοκρατία και η Κυβέρνηση του Κυριάκου Μητσοτάκη να διαχειριστεί τις αντιδράσεις σύσσωμης της νομικής κοινότητας.

Εμείς θεωρούμε ότι το συγκεκριμένο νομοσχέδιο κινείται στη σωστή κατεύθυνση και γι’ αυτό από την πρώτη στιγμή είπαμε ότι θα το υπερψηφίσουμε. Γιατί; Διότι επιλύει ορισμένα από τα προβλήματα τα οποία ήδη έχω αναφέρει, της νομικής κοινότητας της χώρας. Δεν επιλύει όμως όλα τα προβλήματα και θέλω να αναφερθώ στο εξής.

Ο εισηγητής της Νέας Δημοκρατίας λέει ότι θα μειώσει τους χρόνους απόδοσης της δικαιοσύνης, οι οποίοι, αν δεν κάνω λάθος, κυμαίνονται γύρω στις χίλιες επτακόσιες και πλέον ημέρες.

Αυτό που ανέδειξαν οι φορείς τους οποίους ακούσαμε όλοι μας κατά την ακρόαση των φορέων στην αρμόδια επιτροπή είναι το ακριβώς αντίθετο. Και το λέω αυτό, γιατί όλοι και οι δικαστές, αλλά και οι δικαστικοί υπάλληλοι λένε ότι ο τρόπος με τον οποίον προσπαθεί η Κυβέρνηση να μειώσει τους χρόνους δεν είναι ο κατάλληλος. Θα προτιμούσανε -και εμείς αυτό αναδεικνύουμε- να προβεί η Κυβέρνηση στις απαραίτητες προσλήψεις δικαστικών υπαλλήλων.

Ήδη ο Υπουργός στις αρμόδιες επιτροπές είπε ότι ο σχεδιασμός του Υπουργείου είναι για περίπου χίλιες εκατό, αν δεν κάνω λάθος, κύριε Υπουργέ, προσλήψεις, με κάποιους τρόπους. Δεν είναι ανάγκη να τους αναφέρω εγώ, θα τους πείτε εσείς. Παρ’ όλα αυτά, οι ίδιοι οι φορείς είπαν ότι δεν θα βοηθήσουν ούτε αυτές οι προσλήψεις, είναι πολύ λίγος ο αριθμός δικαστικών υπαλλήλων οι οποίοι δεν μπορούν να τα βγάλουν πέρα.

Και μάλιστα, εδώ έρχεται για να σωρεύσει τα προβλήματα που αντιμετωπίζουν οι δικαστικοί υπάλληλοι και οι δικαστές της χώρας με το υπό σχεδιασμό νομοσχέδιο του Υπουργείου Δικαιοσύνης που αφορά τον δικαστικό χάρτη. Διότι, απ’ όσο εγώ καταλαβαίνω, είναι να κλείσετε έδρες, να κλείσετε δικαστήρια, να ενοποιήσετε δικαστήρια ανά νομό, για να το πω και αυτό γιατί αναφέρθηκε, να ενοποιήσετε υπηρεσίες, χωρίς όμως να αυξήσετε τους δικαστικούς υπαλλήλους οι οποίοι θα ασχολούνται στις ενοποιημένες αυτές έδρες. Εμείς λοιπόν -και όχι μόνο εμείς- και οι φορείς λένε ότι υπάρχει πολύ σοβαρό πρόβλημα σε αυτό.

Επίσης θέλω να παρατηρήσω ότι το Υπουργείο έκανε δεκτά αρκετά από τα σχόλια τα οποία κατατέθηκαν στη δημόσια διαβούλευση, σε αντίθεση με άλλα νομοσχέδια, στα οποία ουδόλως αναφερόσασταν. Τώρα σωστά και καλά κάνατε, ενσωματώσατε ορισμένα από τα σχόλια αυτά. Δεν μπορώ όμως να μην πω ότι το συγκεκριμένο νομοσχέδιο είναι μια συρραφή, κατά την άποψή μας, απόψεων, προτάσεων και θέσεων, οι οποίες είχαν ακουστεί το προηγούμενο διάστημα σε σχέση με τη δικηγορική ύλη.

Πρέπει, λοιπόν, κύριε Υπουργέ, να μην κάνετε πασαλείμματα. Αφορά τη ζωή πολλών ανθρώπων και τη δουλειά των δικηγόρων που έχουν να κάνουν σε σχέση με την υπεράσπιση των πελατών τους, τους ανθρώπους τους οποίους υπερασπίζονται σε κάθε δικαστήριο, αλλά και όσα σας έχουν πει σε σχέση με τους ποινικούς κώδικες και είναι απαραίτητο, κύριε Υπουργέ, να προβείτε στις αλλαγές εκείνες που αναδεικνύουν οι δικηγόροι όλης της χώρας.

Τώρα με ιδιαίτερη ικανοποίηση, κύριε Υπουργέ, είδα ότι σε ορισμένα πράγματα τα οποία αναφέρθηκαν από όλες τις πλευρές, οι οποίες ψηφίζουν το νομοσχέδιο, στις αρμόδιες επιτροπές ακουστήκαμε και έγιναν αλλαγές. Δηλαδή αυτό που είχα επισημάνει, κύριε συνάδελφε, το γεγονός ότι οι δικηγόροι δεν μπορούν να επιλέγονται τυχαία, αλλά να υπάρχει ένας κατάλογος ο οποίος θα καταρτίζεται από τους δικηγορικούς συλλόγους όλης της χώρας, βάσει της νομικής βοήθειας -δηλαδή υπήρχε τρόπος να το κάνουμε αυτό, συμβαίνει στη νομική βοήθεια- βλέπω, κύριε Υπουργέ, ότι το αλλάξατε.

Εμείς διαφωνούμε και κάναμε και μια συνάντηση με τον επικεφαλής της ολομέλειας των δικηγορικών συλλόγων, τον κ. Βερβεσό, για τον τρόπο με τον οποίον, κατά την άποψή μας, θα αυξήσετε κυρίως στις εγγραφές τους χρόνους. Οι δικηγόροι του πεδίου λένε ότι όσον αφορά τις εγγραφές, δηλαδή εκεί που οι άνθρωποι -κυρίως στις τράπεζες- κάνουν εγγραφή περιουσιακών στοιχείων για να δανειοδοτηθούν, οι αποφάσεις οι οποίες, κύριε Υπουργέ, βγαίνουν τώρα από τα ειρηνοδικεία είναι αυθημερόν. Οι δικηγόροι δηλαδή των δύο μερών πηγαίνουν στα ειρηνοδικεία και παίρνουν αυθημερόν την απόφαση και μετά πηγαίνουν και κάνουν τις εγγραφές στα κτηματολόγια και γίνεται η δανειοδότηση αυτού που θέλει να πάρει ένα δάνειο, του επιχειρηματία και όλα αυτά.

Αυτό που πάτε τώρα, κύριε Υπουργέ, να κάνετε είναι να αυξήσετε τους χρόνους, όχι να τους μειώσετε. Δίνετε τριάντα ημέρες δυνατότητα στον πρωτοριζόμενο δικηγόρο να βγάλει την απόφαση σε όλες τις περιπτώσεις. Στη συνέχεια, αν αυτός δεν το κάνει, πηγαίνετε στον δεύτερο και του δίνετε και αυτού τριάντα ημέρες. Προκύπτει, δηλαδή, κύριε Υπουργέ, ότι εσείς εδώ αυξάνετε τους χρόνους και όχι τους μειώνετε. Δηλαδή δεν πετυχαίνετε αυτό που κατά τα άλλα θέλετε να πετύχετε.

Ολοκληρώνω, κύριε Πρόεδρε, και ευχαριστώ πολύ –και τα παιδιά που μας βλέπουν- με μια αναφορά στις δύο τροπολογίες. Μας είχε ενημερώσει το Υπουργείο ότι δεν θα κατατεθεί τροπολογία από άλλο Υπουργείο. Είδα ότι κατατίθεται μια τροπολογία του Υπουργείου Περιβάλλοντος. Για την τροπολογία αυτή θα διατηρήσω τις επιφυλάξεις μου, κύριε Πρόεδρε, να τοποθετηθώ στη συνέχεια. Άκουσα την τοποθέτηση του εισηγητή της Νέας Δημοκρατίας. Παρ’ όλα αυτά, επειδή στις λεπτομέρειες κρύβεται αν θέλετε η αδυναμία ή η προσπάθεια της Κυβέρνησης σε ορισμένα πράγματα, επιφυλάσσομαι για αυτό.

Κατά τα άλλα είμαστε θετικοί και για την τροπολογία που αφορά τους δικηγόρους. Δηλώνω από το Βήμα της Βουλής ότι εμείς θα υπερψηφίσουμε το εν λόγω σχέδιο νόμου το οποίο αφορά τη δικηγορική ύλη, την αύξηση της δουλειάς στους δικηγόρους όλης της χώρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα μία μαθήτριες και μαθητές και τέσσερις συνοδοί εκπαιδευτικοί από το 46ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να κλείσει, παρακαλώ, ο ηλεκτρονικός κατάλογος.

Τον λόγο τώρα έχει η ειδική αγορήτρια από το ΠΑΣΟΚ - Κίνημα Αλλαγής, η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, τη Δευτέρα 11 Μαρτίου ολοκληρώθηκε η οργανωμένη απόπειρα συγκάλυψης της τραγωδίας των Τεμπών. Είχε μεθοδευτεί η πρώτη πράξη όταν η Νέα Δημοκρατία απέρριψε την πρόταση του ΠΑΣΟΚ και του ΣΥΡΙΖΑ για τη σύσταση προκαταρκτικής επιτροπής για τη διερεύνηση του εγκλήματος των Τεμπών. Η δεύτερη πράξη είναι η διαχείριση των εργασιών της εξεταστικής επιτροπής με τους αποκλεισμούς μαρτύρων και τα υπόλοιπα στάδια που κατέληξαν στην υποβολή από την Πλειοψηφία ενός κατάπτυστου, όχι για την Αντιπολίτευση, αλλά για το σύνολο της κοινωνίας, πορίσματος το οποίο καταλήγει στον περιβόητο ανθρώπινο παράγοντα.

Κυρίες και κύριοι συνάδελφοι, είναι γνωστό ότι υπάρχουν δικογραφίες που αφορούν πολιτικά πρόσωπα στην αρμόδια Εισαγγελία της Λάρισας και είναι προφανές ότι κάποιες από τις δικογραφίες αυτές θα φτάσουν στην Ολομέλεια της Βουλής. Είναι κατά συνέπεια υπαρξιακή, θεωρώ, η ιστορική ευθύνη η οποία αφορά την Πλειοψηφία, αφορά το σύνολο της Κοινοβουλευτικής Ομάδας της Νέας Δημοκρατίας. Γιατί δεν είναι μόνο η πολιτική της ευθύνη. Είναι ένα χρέος ανθρωπιάς το οποίο η συνείδηση κάθε ανθρώπου θα υπαγόρευε. Θα αναμένουμε κατά συνέπεια μαζί με το σύνολο της ελληνικής κοινωνίας να δούμε την απάντηση της Νέας Δημοκρατίας όταν έρθει η ώρα αυτή.

Συζητάμε σήμερα και θα κληθούμε να ψηφίσουμε το νομοσχέδιο του Υπουργείου Δικαιοσύνης με τίτλο «Ενίσχυση δικηγορικής ύλης» που περιλαμβάνει ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις, αλλά και διατάξεις για το Ταμείο Χρηματοδότησης Δικαστικών Κτιρίων και την πληρωμή των υποθέσεων νομικής βοήθειας. Χτες όμως όλοι οι συνάδελφοι πήραμε στους υπολογιστές μας δύο τροπολογίες. Η μία τροπολογία με αριθμό 112 αφορά σε μέτρα μείωσης του ενεργειακού κόστους για την προώθηση του πρωτογενούς και δευτερογενούς τομέα και στη σύσταση Επιτροπής Ελέγχου του Συστήματος Ηλεκτρονικής Προέγκρισης του Εθνικού Οργανισμού Παροχής Υπηρεσιών Υγείας αρμοδιότητας Υπουργείων Ενέργειας, Περιβάλλοντος, Αγροτικής Ανάπτυξης και Υγείας.

Κυρίες και κύριοι συνάδελφοι, και αναφέρομαι και σε επιφανείς νομικούς που είναι σήμερα στην Αίθουσα, τους Κοινοβουλευτικούς Εκπροσώπους των κομμάτων, το Σύνταγμα στο άρθρο 74 παράγραφος 5 εδάφιο 3 αναφέρει ρητά ότι προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται στη συζήτηση. Ο Κανονισμός της Βουλής στο άρθρο 88 παράγραφος 3 αναφέρει ότι οι τροπολογίες πρέπει να σχετίζονται με το κύριο αντικείμενο του νομοσχεδίου. Και θα καταλήξω βέβαια στον περίφημο νόμο για το επιτελικό κράτος, το ν.4622/2019, που αναφέρει ότι οι τροπολογίες πρέπει πάντως να είναι σχετικές με το αντικείμενο του σχεδίου νόμου και να κατατίθενται μέχρι το τέλος της συζήτησης στην αρμόδια κοινοβουλευτική επιτροπή, λέω εγώ τώρα, για να γίνεται μια κάποια συζήτηση, μια διαβούλευση και μια αξιολόγηση στη Διαρκή Επιτροπή. Εκτός βέβαια, και εδώ θα έχει πολύ μεγάλο ενδιαφέρον να ακούσω από τον Υπουργό και από τον Υφυπουργό, τη συνάφεια που μπορεί να προκύπτει και να έρθει να μας αιτιολογήσει γιατί σήμερα η Ολομέλεια συζητά αυτές τις τροπολογίες.

Κυρίες και κύριοι συνάδελφοι, είναι προφανές ότι για μια ακόμη φορά η Κυβέρνηση παραβιάζει το Σύνταγμα και τις αρχές καλής νομοθέτησης. Υπάρχει όμως κάτι το οποίο είναι επίσης προφανέστερο και αυτό είναι ότι αυτό δεν είναι πολυδύναμος εκσυγχρονισμός. Κάποια στιγμή ο κ. Μητσοτάκης θα πρέπει να σταματήσει με αυτό τον προκλητικό τρόπο να δανείζεται όρους που πολιτικά, ιστορικά, μεταρρυθμιστικά δεν του ανήκουν. Δεν είναι λοιπόν, πολυδύναμος εκσυγχρονισμός. Είναι η πιο αναχρονιστική εκδοχή εμβαλωματικής νομοθέτησης με πρόχειρο και αποσπασματικό αποτέλεσμα, που δεν εισάγει, δεν υπηρετεί μια ολοκληρωμένη πολιτική σε έναν τομέα που υποτίθεται ότι αποτελεί προτεραιότητα για την Κυβέρνηση και αναφέρομαι στην αγροτική πολιτική.

Οι δηλώσεις του αρμόδιου Υπουργού ότι οι αγρότες που έβγαιναν στους δρόμους ήταν κομματικά υποκινούμενοι, οι δηλώσεις του Πρωθυπουργού, ο οποίος παρέπεμπε και έλεγε στους αγρότες «κοιτάξτε τι γίνεται στην Ευρώπη, δεν είναι ελληνικό το πρόβλημα» και «ό,τι είχαμε να δώσουμε το δώσαμε» σε συνδυασμό με τη σημερινή άσχετη τροπολογία αντανακλούν τις παλινωδίες της Κυβέρνησης, την περιφρόνησή της στις συνταγματικές επιταγές για τη νομοθέτηση, την ανικανότητά της να εισηγηθεί ένα ολοκληρωμένο εθνικό σχέδιο για την ανασυγκρότηση της αγροτικής παραγωγής. Είναι προφανές ότι επιφυλασσόμαστε σε ό,τι αφορά τη θέση μας για την τροπολογία αυτή.

Έρχομαι τώρα στο νομοσχέδιο. Μέσα από τη διαδικασία απονομής της δικαιοσύνης διαμορφώνεται, κυρίες και κύριοι συνάδελφοι, η αντίληψη της κοινωνίας για τη λειτουργία της, για την ποιότητα του κράτους δικαίου, αλλά και για την ασφάλεια δικαίου. Είναι γνωστό ότι η απονομή της δικαιοσύνης στη χώρα μας νοσεί. Είναι πολλά τα ζητήματα. Ας σταθούμε λίγο στο ζήτημα της καθυστέρησης.

Σύμφωνα με την ετήσια έκθεση της Παγκόσμιας Τράπεζας για το 2020, η χώρα μας καταλαμβάνει μόλις την εκατοστή τεσσαρακοστή έκτη θέση ως προς τον μέσο χρόνο επίλυσης μια διαφοράς στα δικαστήρια. Σύμφωνα με την έκθεση Doing Business της Παγκόσμιας Τράπεζας πάντα, ο μέσος χρόνος επίλυσης μιας διαφοράς στην Ελλάδα απαιτεί χίλιες επτακόσιες έντεκα μέρες, δηλαδή, περίπου τεσσερισήμισι χρόνια. Εάν το συνδέσουμε με τους μέσους όρους άλλων ευρωπαϊκών χωρών, όπως η Γαλλία και η Γερμανία, που είναι κάτι λίγο περισσότερο από έναν χρόνο ή η Ιταλία, που είναι περίπου τρία χρόνια και η Πορτογαλία δύο χρόνια, αντιλαμβανόμαστε πόσο πίσω είμαστε.

Αλλά το ζήτημα της ταχύτητας αφορά και τις αναπτυξιακές προοπτικές της χώρας. Είναι σημαντική προϋπόθεση για την προσέλκυση επενδύσεων, για την ενίσχυση της σχέσης εμπιστοσύνης, καθώς η καθυστέρηση των δικαστικών αποφάσεων παρατείνει την αβεβαιότητα, αυξάνει το ρίσκο για τους επενδυτές και προφανώς αποτελεί ανασταλτικό παράγοντα για επενδύσεις. Το Παρατηρητήριο Ψηφιακού Μετασχηματισμού του Συνδέσμου Ελληνικών Βιομηχανιών επισημαίνει ότι το μέτρο που θα επιφέρει πρόσθετα οφέλη για την επιτάχυνση της δικαιοσύνης με πολλαπλούς αποδέκτες τους πολίτες, την κοινωνία, τις επιχειρήσεις, την κοινωνία είναι η ψηφιακή μετάβαση της δικαιοσύνης, που θα οδηγήσει σε μειωμένους χρόνους και μειωμένα κόστη, σε μείωση της ανάγκης φυσικής παρουσίας των διαδίκων, σε πιο παραγωγική αξιοποίηση των πόρων, αποδεσμεύοντας σημαντικό αριθμό λειτουργών για άλλες κρίσιμες ανάγκες, σε πολλαπλά οφέλη για τη δημόσια διοίκηση.

Η αξιολόγηση της Κυβέρνησης μετά από πέντε σχεδόν έτη διακυβέρνησης στη χώρα σε ό,τι αφορά την ψηφιακή μετάβαση είναι εξαιρετικά πενιχρά. Το πρόσημο είναι αρνητικό. Θα πω μόνο ότι το Πρωτοδικείο της Αθήνας, το μεγαλύτερο πρωτοδικείο της χώρας, δεν έχει 4G και 5G πολύ περισσότερο.

Ένας ακόμη τρόπος επιτάχυνσης της δικαιοσύνης είναι η προώθηση της εξωδικαστικής επίλυσης διαφορών, της διαιτησίας και της διαμεσολάβησης. Με τον τρόπο αυτό έχουμε σημαντική μείωση του χρόνου εκτέλεσης της απόφασης, ενώ υπάρχει σημαντική αποσυμφόρηση και των πινακίων. Είναι άλλος ένας τομέας που η Κυβέρνηση δεν έχει να επιδείξει αποτελέσματα. Είμαστε πάρα πολύ πίσω σε ό,τι αφορά τη διείσδυση των εξωδικαστικών μορφών επίλυσης διαφοράς.

Άρα έχουμε προβλήματα που αφορούν την κοινωνία, τους πολίτες, τους υποψήφιους επενδυτές, τους δικηγόρους, οι οποίοι βρίσκονται συχνά αντιμέτωποι με το πρόβλημα της αρνησιδικίας, είναι εκτεθειμένοι απέναντι στους πελάτες τους, δεν μπορούν να είναι αποδοτικοί, αποτελεσματικοί λειτουργοί της δικαιοσύνης.

Το Υπουργείο Δικαιοσύνης από το 2019 από την άλλη πλευρά έχει μια τρομερή νομοθετική υπερπαραγωγή. Υπάρχει ένας νομοθετικός οίστρος. Τα περισσότερα βαφτίζονται μεταρρυθμίσεις. Ξέρουμε όλοι εδώ σε αυτή την Αίθουσα, -όσοι από τους συναδέλφους ήσασταν και την προηγούμενη τετραετία- έχετε έναν πιο άμεσο δείκτη σύγκρισης για όλα αυτά τα νομοσχέδια που ψηφίστηκαν, έμειναν ένα κενό γράμμα, δεν εφαρμόστηκαν και όχι μόνο αυτό, αλλά ήρθε μετά η ίδια Κυβέρνηση να επανανομοθετήσει, τροποποιώντας τις δικές της νομοθετικές πρωτοβουλίες.

Η τελευταία μάλιστα νομοθετική πρωτοβουλία του Υπουργείου για την τροποποίηση των ποινικών κωδίκων είναι μια πρωτοβουλία που προκάλεσε την ομόθυμη αντίδραση του νομικού κόσμου, της επιστημονικής ακαδημαϊκής κοινότητας, ενώ βεβαίως είχε προηγηθεί το νομοσχέδιο για τη φορολόγηση των ελευθέρων επαγγελματιών, το οποίο με την επιβολή οριζόντιων μέτρων φορολόγησης του εισοδήματος, με τα τεκμήρια, άφησε ανέγγιχτη τη μεγάλη φοροδιαφυγή, τον μεγάλο διαφυγόντα πλούτο, από το νομικό επάγγελμα και αντίθετα, θα οδηγήσει στην περιθωριοποίηση και την υπαλληλοποίηση εκτεταμένα στρώματα του δικηγορικού σώματος με μεσαία και χαμηλά εισοδήματα.

Το νομοσχέδιο κατά συνέπεια αποτελείται από μία δέσμη ρυθμίσεων με περιεχόμενο βεβαίως τη διεύρυνση της δικηγορικής ύλης, αλλά ο κεντρικός στόχος είναι ο κατευνασμός του δικηγορικού σώματος μετά από αυτές τις νομοθετικές πρωτοβουλίες της Κυβέρνησης και ασφαλώς, κυρίες και κύριοι συνάδελφοι, δεν συνιστά νομοθετική πρωτοβουλία με μεταρρυθμιστικό αποτύπωμα.

Βεβαίως, είναι θετικό ότι με τις προτεινόμενες ρυθμίσεις επιχειρείται μια σειρά τροποποιήσεων στον Αστικό Κώδικα και τον Κώδικα Πολιτικής Δικονομίας που αφορούν στην έκδοση και παροχή κληρονομητηρίου, στην αποδοχή και αποποίηση κληρονομιάς, στις προσημειώσεις υποθηκών, στην παροχή ενόρκων βεβαιώσεων. Άρα έχουμε τροποποιήσεις, προκειμένου να καταστεί δυνατή η μεταφορά αριθμού υποθέσεων στους δικηγόρους, η οποία μέχρι σήμερα αποτελεί αποκλειστικό έργο των δικαστικών λειτουργών χωρίς όμως να έχει δικαιοδοτικό περιεχόμενο.

Άρα με το νομοσχέδιο επιτυγχάνεται πρώτον, η ταχύτερη και με λιγότερο κόστος για τον πολίτη διεκπεραίωση νομικών υποθέσεων, ενώ ταυτόχρονα εξασφαλίζεται η ποιότητα και η ασφάλεια της μεταφοράς αυτής της ύλης. Γιατί το δικηγορικό σώμα έχει εμπειρία, έχει κύρος, έχει γνώση, είναι συλλειτουργοί της δικαιοσύνης και έτσι εξασφαλίζει την ποιότητα και την ασφάλεια στη μεταφορά αυτών των διαδικασιών.

Δεύτερον, έχουμε αύξηση της δικηγορικής ύλης, ώστε η πληττόμενη τάξη των δικηγόρων –πληττόμενη και από τις πρωτοβουλίες τις οποίες προανέφερα- να μπορεί να αναλάβει νέα αντικείμενα καθόλου ξένα προς αυτήν, αυξάνοντας με αυτόν τον τρόπο την ύλη της και το εισόδημά της σε έναν βαθμό.

Τρίτον και σημαντικό, έχουμε απαλλαγή δικαστών από φόρτο εργασίας χωρίς δικαιοδοτικό περιεχόμενο, ούτως ώστε να αφοσιωθούν στην ταχύτερη απονομή της δικαιοσύνης στο δικαιοδοτικό τους έργο. Και τέταρτον έχουμε με πάρα πολύ σημαντικό περιεχόμενο, αλλά αβέβαιη αποτελεσματικότητα, κατά την άποψή μας, το ζήτημα της εκκαθάρισης και πληρωμής των αποζημιώσεων νομικής βοήθειας στους δικηγόρους μέσω μιας επιχειρούμενης απλοποίησης των διαδικασιών. Η ανάγκη ρύθμισης, κυρίες και κύριοι συνάδελφοι, του ζητήματος της νομικής βοήθειας, όπου οι καθυστερήσεις στις πληρωμές των συμμετεχόντων δικηγόρων αγγίζουν τα τέσσερα χρόνια, αναδεικνύει τα μεγάλα προβλήματα στη λειτουργία της διοίκησης με θύματα τους νέους κατά τεκμήριο δικηγόρους, αυτούς δηλαδή που έχουν άμεση ανάγκη, βιοποριστική ανάγκη αυτή την αμοιβή της νομικής βοήθειας.

Ενδεικτικά, το Νοέμβριο του 2022 το ΤΑΧΔΙΚ εξέταζε τους φακέλους του καλοκαιριού του 2019, ενώ για κάποια πρωτοδικεία η εκκαθάριση βρισκόταν ακόμα πιο πίσω, στο 2018. Τα στοιχεία του δικηγορικού συλλόγου αναφέρουν ότι εκκρεμούσαν σαράντα τρεις χιλιάδες φάκελοι για εκκαθάριση, ενώ κάθε χρόνο πραγματοποιούνται κατά μέσο όρο τριάντα χιλιάδες νομικές πράξεις, όπου απαιτείται η παροχή νομικής βοήθειας. Αν εδώ αναλογιστεί κανείς ότι το όριο των 7,5 χιλιάδων ευρώ αυξήθηκε, και ορθώς, στις 12,5 χιλιάδες ευρώ εισόδημα για τους συμπολίτες που δικαιούνται νομικής βοήθειας και ότι έχουμε πλέον και τα αδικήματα που υπάγονται στην αρμοδιότητα του τριμελούς πλημμελειοδικείου -και ορθώς και εδώ έχουμε αυτή τη διεύρυνση- αντιλαμβανόμαστε πλέον ότι ο φόρτος θα είναι ακόμα μεγαλύτερος.

Κατά συνέπεια, Κύριε Υπουργέ, εδώ –και τις διατυπώσαμε στην επιτροπή- έχουμε κάποιες ενστάσεις, κάποιες επιφυλάξεις για το κατά πόσο θα μπορέσουν να τελεσφορήσουν αυτές οι διατάξεις σε ό,τι αφορά την εκκαθάριση. Συγκεκριμένα, στο άρθρο 21 η φύση της ομάδας εργασίας την οποία προβλέπετε έχει έναν χαρακτήρα αμιγώς εθελοντικό. Ο αριθμός των συμμετεχόντων μπορεί να είναι μέχρι είκοσι, αυτό είναι το μέγιστο. Δεν υπάρχει όμως καμμία υποχρεωτικότητα ως προς τον ελάχιστο αριθμό σύνθεσης αυτής της ομάδας και επαφίεται στην καλή προαίρεση των υπαλλήλων του Υπουργείου Δικαιοσύνης που θα θελήσουν έναντι μιας υπερωριακής αμοιβής να ενταχθούν σε αυτή την ομάδα. Δεν απορρέει δηλαδή καμμία έννοια δεσμευτικότητας για τη σύσταση και λειτουργία της ομάδας. Αν αυτά τα προσθέσουμε στο γεγονός της παντελούς απουσίας πρόβλεψης ανθρώπινων και υλικών πόρων για το χρονικό διάστημα πέραν του οριζόμενου των δεκαοκτώ μηνών που προβλέπεται για την ολοκλήρωση του έργου της ομάδας, μπορούμε να οδηγηθούμε στο συμπέρασμα ότι η ευχή που αποτυπώνεται στη σελίδα 23 της ανάλυσης συνεπειών της ρύθμισης, ότι δηλαδή, με τις διατάξεις για τη νομική βοήθεια θα επανέλθει η ομαλότητα στο ΤΑΧΔΙΚ, με αποτέλεσμα κάθε φορά να απασχολείται μόνο με τις νέες αιτήσεις, φοβόμαστε ότι είναι περισσότερο ευχή και δεν θα είναι κάτι το οποίο θα αποτυπωθεί. Θα έχουμε δηλαδή, πάλι ένα κενό γράμμα που δεν θα έρθει να αποτυπωθεί σε πράξη, σε βελτίωση της κατάστασης, όπως κατά κόρον συμβαίνει με προηγούμενες νομοθετικές πρωτοβουλίες του Υπουργείου Δικαιοσύνης.

Το γεγονός δε ότι δεν υπάρχει καμμία πρόβλεψη για μόνιμη ενίσχυση του ΤΑΧΔΙΚ με επιπλέον ανθρώπινο δυναμικό είναι σχεδόν βέβαιο ότι θα οδηγήσει στην εκ νέου σώρευση αιτήσεων για πληρωμή αποζημιώσεων των δικηγόρων νομικής βοήθειας από 1-1-2024 και μετά.

Ένας τελευταίος κίνδυνος που αφορά τις γραμματείες των δικαστηρίων είναι ο εξής. Κύριε υπουργέ, κύριοι Υπουργοί, σας το επεσήμαναν στην επιτροπή οι εκπρόσωποι της Ομοσπονδίας Δικαστικών Υπαλλήλων Ελλάδας. Οι γραμματείες των δικαστηρίων, στις οποίες υπάρχουν πολλά οργανικά κενά, είναι πάνω από χίλιες επτακόσιες οι κενές οργανικές θέσεις, με το νομοσχέδιο αυτό θα επιφορτιστούν με κάποιες νέες αρμοδιότητες. Αυτές οι νέες αρμοδιότητες θα έρθουν να προστεθούν στο καθηκοντολόγιό τους χωρίς αντίστοιχη ενίσχυση σε ανθρώπινους πόρους.

Δηλαδή, είναι υποστελεχωμένες και θα έρθουν σήμερα με όλες αυτές τις κενές οργανικές θέσεις να επιφορτιστούν με νέες αρμοδιότητες.

Κατά συνέπεια το νομοσχέδιο που δεν αποτελεί μια μεταρρυθμιστική τομή, αλλά που έρχεται να διευρύνει τη δικηγορική ύλη, είναι ένα νομοσχέδιο το οποίο ψηφίζουμε, θέλοντας να στηρίξουμε το δικηγορικό σώμα οι σχέσεις του οποίου έχουν διαρραγεί με το Υπουργείο Δικαιοσύνης με τις τελευταίες νομοθετικές του πρωτοβουλίες, έχουν διαρραγεί οι σχέσεις της Κυβέρνησης με την κοινωνία, οι σχέσεις της Κυβέρνησης με το δικηγορικό σώμα. Στην κατεύθυνση αυτή υπερψηφίζουμε το νομοσχέδιο επί της αρχής, και επιφυλασσόμαστε για την τροπολογία, όπως ανέφερα και στην αρχή της ομιλίας μου.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αποστολάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην ειδική αγορήτρια από το Κομμουνιστικό Κόμμα Ελλάδας, κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κύριε Πρόεδρε.

Κύριε Υπουργέ, παρά τις βαρύγδουπες δηλώσεις σας για να λάμψει η αλήθεια και να έρθουν όλα στο φως, αλλά και για την ακόμα μια φορά προσπάθεια του Πρωθυπουργού να δικαιολογήσει τα αδικαιολόγητα, σχετικά με το έγκλημα στα Τέμπη και τη συγκάλυψή του, σας εκθέτει η απαράδεκτη στάση της κυβερνητικής Πλειοψηφίας στην εξεταστική επιτροπή και το εσπευσμένο κλείσιμό της, που πραγματικά ομολογεί την απεγνωσμένη προσπάθεια να συγκαλυφθούν με κάθε τρόπο οι αιτίες και οι υπεύθυνοι του εγκλήματος των Τεμπών, τη στιγμή που από τις διαδικασίες της εξεταστικής επιτροπής και παρά τα συγκεκριμένα όριά της, έχουν καταγραφεί πολύ συγκεκριμένες σοβαρές και πολιτικές βεβαίως αλλά και σοβαρές ποινικές ευθύνες και κατά τη γνώμη μας, κακουργηματικού χαρακτήρα, για τις πράξεις και παραλείψεις των Υπουργών Μεταφορών από το 2010 μέχρι και σήμερα, για το ότι άφησαν πραγματικά στο έλεός του, την ασφάλεια του σιδηροδρόμου.

Εμείς σας διαμηνύουμε και από αυτό το Βήμα, ότι θα κάνουμε ό,τι περνάει από το χέρι μας, γιατί γνωρίζουμε ότι δικαίωση για τα θύματα του εγκλήματος, αλλά και για όλο τον λαό και τη νεολαία, αποτελεί η πλήρης αποκάλυψη όλων των αιτιών που οδήγησαν σε αυτό το έγκλημα, η απόδοση σε όλους τους υπεύθυνους των ποινικών, αλλά και των πολιτικών, βεβαίως, ευθυνών και ο αγώνας για να μην ξεχαστεί αυτό το έγκλημα και σε καμμία περίπτωση να μην παραγραφεί.

Τώρα θα ήθελα να κάνω κι ένα ακόμα σχόλιο, μιας και είμαστε ενώπιον των αρμοδίων Υπουργών. Είναι πραγματικά εξοργιστική η πρόταση της εισαγγελέως του Μικτού Ορκωτού Δικαστηρίου για την αθώωση του Ηλία Μίχου για το έγκλημα του βιασμού και της μαστροπείας σε βάρος της δωδεκάχρονης στον Κολωνό. Είναι μια πρόταση που οδηγεί στο να πέσει στα μαλακά ο συγκεκριμένος δράστης, αλλά στην πραγματικότητα ξεπλένει συνολικά το κύκλωμα της σεξουαλικής εκμετάλλευσης και κακοποίησης του ανήλικου κοριτσιού, και βεβαίως αποτελεί μια ακόμα περίτρανη απόδειξη της σήψης της καπιταλιστικής κοινωνίας, του εχθρικού κράτους, που αφήνει απροστάτευτα τα θύματα, ενώ βεβαίως σε κάποιες περιπτώσεις, δεν διστάζει να αθωώσει ακόμα και τους δράστες-τέρατα.

Φυσικά, όταν έχουμε φτάσει στο σημείο να ενοχοποιείται η καταγγελία παρόμοιων κυκλωμάτων -όπως όλες αυτές τις μέρες βλέπουμε- τέτοιες προτάσεις δεν αποτελούν καμμιά απολύτως έκπληξη.

Επιβεβαιώνεται τελικά ότι η πραγματική ασπίδα προστασίας απέναντι στην πολύμορφη βία είναι το εργατικό λαϊκό κίνημα που και τώρα βεβαίως, θα αντιπαλέψει κάθε προσπάθεια συγκάλυψης των πραγματικών ενόχων.

Για να έρθουμε τώρα στο νομοσχέδιο. Από την πρώτη τοποθέτηση στην επιτροπή ο κύριος Υπουργός έσπευσε να σημειώσει ότι το νομοσχέδιο που έρχεται σήμερα προς ψήφιση είχε ήδη προαναγγελθεί από τις προγραμματικές δηλώσεις της Κυβέρνησης και δεν αποτελεί μια ευκαιριακή επιλογή. Κι αυτό βεβαίως το επικαλείστε, απαντώντας στην κριτική ότι με το παρόν νομοσχέδιο η Κυβέρνηση επιχειρεί να αποκαταστήσει τις διαρραγείσες σχέσεις με τη μεγάλη πλειοψηφία των δικηγόρων. Μάλιστα ήρθε και ο κύριος Υπουργός υπερθεματίζοντας, να προσθέσει ότι δεν είχατε ανάγκη κάτι τέτοιο, γιατί ποτέ δεν υπήρξαν σε καλύτερο επίπεδο οι σχέσεις του Υπουργείου με τους δικηγόρους.

Μάλλον αντιλαμβάνεστε τους τρεις μήνες που βρίσκονται σε αποχές οι δικηγόροι και τη μαζικότητα της συμμετοχής τους στις κινητοποιήσεις, ως κατά κάποιο τρόπο μια περίοδο μέλιτος που διάγει το Υπουργείο σας.

Όμως, πράγματι, οφείλουμε να σας αναγνωρίσουμε ότι δεν πρόκειται για ευκαιριακές μεταρρυθμίσεις. Πράγματι υλοποιείται ένας συνολικά αντιδραστικός σχεδιασμός στη δικαιοσύνη, που έχει ήδη προγραφεί από την έκθεση Πισσαρίδη, την Παγκόσμια Τράπεζα αλλά και το συνολικό σχεδιασμό και τις κατευθύνσεις της Ευρωπαϊκής Ένωσης με το βλέμμα στραμμένο στα αντιλαϊκά προαπαιτούμενα του Ταμείου Ανάκαμψης. Και προφανώς, με βάση αυτό το συνολικό σχεδιασμό που έχετε, επιλέγετε και τον χρόνο και τον τρόπο που θα φέρετε την κάθε νομοθετική παρέμβαση για να εξυπηρετήσετε και αναλόγως το προπαγανδιστικό σας αφήγημα.

Έτσι, σε αυτή τη φάση, η Κυβέρνηση επιχειρεί να εμφανιστεί υποκριτικά ευαίσθητη απέναντι στην οικονομική και επαγγελματική ασφυξία της μεγάλης πλειοψηφίας των δικηγόρων, η οποία είναι βεβαίως αποτέλεσμα της δικής σας αντιλαϊκής πολιτικής, όπως φυσικά και των προηγούμενων που έστρωσαν το έδαφος στα πλαίσια και των κατευθύνσεων της Ευρωπαϊκής Ένωσης. Επιχειρείτε να εμφανιστείτε μεγαλόψυχοι απέναντι στους δικηγόρους, προσφέροντάς τους κάποια αντίδωρα απέναντι στα απανωτά πλήγματα που έχετε επιφέρει εναντίον τους, όπως με τον τελευταίο άδικο και εξοντωτικό φορολογικό νόμο και τα απαράδεκτα τεκμήρια που αυτός εισάγει, τις νέες αυξήσεις των ασφαλιστικών εισφορών από την αρχή του έτους και την απάνθρωπη στέρηση της ασφαλιστικής ικανότητας, δηλαδή τη στέρησης της πλήρους ιατροφαρμακευτικής περίθαλψης σε χιλιάδες από τους αυτοαπασχολούμενους δικηγόρους που δεν μπορούν να καταβάλουν ή να ρυθμίσουν το σύνολο των οφειλών τους προς τον ΕΦΚΑ από την αρχή αυτού του μήνα.

Επιχειρείτε, λοιπόν, να αμβλύνετε τις δικαιολογημένες έντονες αντιδράσεις και να πετύχετε με τον τρόπο αυτό την υποστολή των αγώνων τους, όχι μόνο για τα καίρια φορολογικά και ασφαλιστικά προβλήματά τους, αλλά και για τα γενικότερα ζητήματα της νομοθεσίας και της δικαιοσύνης, όπως είναι η εφαρμογή του νέου αντιδραστικού νομοθετικού εκτρώματος των ποινικών κωδίκων, το σχεδιαζόμενο νέο δικαστικό χάρτη της χώρας με σοβαρά προβλήματα που θα προκαλέσει σε δικηγόρους, υπαλλήλους και πολίτες και που ενδεχομένως και με αυτό το νομοσχέδιο να επιχειρείτε να διευκολύνετε αυτού του είδους τις διαδικασίες της συγχώνευσης και κατάργησης δικαστηρίων.

Επικαλείστε βεβαίως ως στόχο από τη μια μεριά την αποσυμφόρηση της ύλης από τα δικαστήρια για την εξοικονόμηση δικαστών και υπαλλήλων, με σκοπό την περίφημη επιτάχυνση της δικαιοσύνης. Φυσικά και δεν ενδιαφέρεστε, τουλάχιστον όχι με τον ίδιο τρόπο, για την επιτάχυνση των υποθέσεων των εργαζομένων και των λαϊκών στρωμάτων, στους οποίους ορθώνετε όλο και μεγαλύτερα οικονομικά και δικονομικά εμπόδια στην πρόσβασή τους στη δικαιοσύνη, όπως το κάνατε και με τις πρόσφατες αλλαγές στους ποινικούς κώδικες, αλλά όπως το κάνετε και μέσω της ιδιωτικοποίησης μιας σειράς διαδικασιών που γίνεται και με το παρόν νομοσχέδιο.

Αντίθετα η Κυβέρνηση ενδιαφέρεται για την επιτάχυνση για τις υποθέσεις των επιχειρηματικών ομίλων και των στρατηγικών επενδυτών, για τις οποίες μάλιστα έχετε ιδρύσει πολυτελή τμήματα στα μεγάλα δικαστήρια της χώρας με εξειδικευμένους δικαστές για γρήγορη και προνομιακή εκδίκασή τους και γι’ αυτό επιχειρείτε βεβαίως και να εξοικονομείτε πόρους.

Δεν λέτε, λοιπόν, ότι αυτή η επιτάχυνση δεν είναι ανέξοδη για τον πολίτη, ιδίως για τα λαϊκά στρώματα, τα οποία βεβαίως αποκτούν όλο και πιο ανισότιμη πρόσβαση στη δικαιοσύνη.

Μάλιστα, ακούστηκε κατά την επεξεργασία του νομοσχεδίου στις επιτροπές και το επιχείρημα ότι κάτι τέτοιο δικαιολογείται στη λογική κόστους-οφέλους. Για να έχεις επιτάχυνση, θα πληρώσεις κάτι παραπάνω. Είναι, βεβαίως, συνεπής η Κυβέρνηση σε αυτή τη λογική σε όλους τους τομείς. Πληρώνεις κάτι παραπάνω, για να χειρουργηθείς γρηγορότερα στα ήδη υπερφορτωμένα νοσοκομεία. Τώρα θα πληρώνεις κάτι παραπάνω, για να έχεις και γρηγορότερη δικαιοσύνη στα εξαντλητικά υπερφορτωμένα δικαστήρια.

Τελικά αυτό τι είναι, αν όχι ιδιωτικοποίηση της δικαιοσύνης; Ένα ακόμα βήμα σε μια σειρά άλλα που έχουν προηγηθεί, όπως η διαμεσολάβηση και άλλα; Αν θέλουμε να μιλάμε για την ουσία του όρου και όχι βέβαια, να κρυβόμαστε πίσω από τις λέξεις και να δηλώνετε μια ενόχληση για την αξιοποίηση της έννοιας.

Είναι χαρακτηριστική, για παράδειγμα, η περίπτωση των ενόρκων βεβαιώσεων, όπου καταργείται ο μόνος τρόπος που είχε ο πολίτης αυτές να γίνονται παντελώς ανέξοδα στα ειρηνοδικεία με ένα εντελώς συμβολικό κόστος. Μάλιστα, σε μια περίοδο που το μεγάλο μέρος της αποδεικτικής διαδικασίας, ιδιαίτερα στην τακτική διαδικασία, σχεδόν αποκλειστικά γίνεται μέσω των ενόρκων βεβαιώσεων, καταλαβαίνετε ότι αυτή η εκτίναξη του κόστους για τα λαϊκά στρώματα καθιστά ακόμα πιο ανισότιμη την πρόσβασή τους. Τους οδηγεί να κάνουν, αν θέλετε και περικοπές στην υπεράσπισή τους.

Έτσι και η ανάθεση σε δικηγόρο της έκδοσης κληρονομητηρίου, της αποποίησης και αποδοχής κληρονομιάς, της εγγραφής και εξάλειψης προσημείωσης υποθήκης, θεωρούμε ότι έχει εξίσου αρνητικά αποτελέσματα τόσο στην οικονομική επιβάρυνση των οικονομικά πιο αδύναμων πολιτών αλλά και στην ίδια την ασφάλεια και αξιοπιστία της απονομής της δικαιοσύνης. Ακόμη, για παράδειγμα, και στο ζήτημα της αποδοχής κληρονομιάς με την εντελώς ασαφή και προβληματική ρύθμιση που εισάγετε, εμπλέκονται στην ευθύνη και οι δικαστικοί υπάλληλοι που θα παραλαμβάνουν και θα ελέγχουν τις σχετικές πράξεις, χωρίς όμως να διαθέτουν ούτε τις σχετικές γνώσεις ούτε όμως και τα αναγκαία εργαλεία, όπως επισημάνθηκε και στη διαβούλευση. Πολύ περισσότερο, βέβαια, που αν θέλετε ανατρέπεται και το επιχείρημα της επιτάχυνσης, όταν μέσα από μια σειρά τέτοιες διαδικασίες συνεχίζουν ή επιβαρύνονται με περισσότερες διαδικασίες οι δικαστικοί υπάλληλοι, αλλά πολλές φορές και αυτές αποβαίνουν χρονοβόρες για την ίδια την ολοκλήρωση των διαδικασιών.

Χαρακτηριστικές είναι και οι ρυθμίσεις για τα καταστατικά των σωματείων που φέρατε τελικά με την τροπολογία χθες, κύριε Υπουργέ, όπου εκεί εισάγετε ένα στάδιο προελέγχου που ανατίθεται σε δικηγόρο, πριν πάρει δηλαδή τον φάκελο ο ειρηνοδίκης, για να εκδώσει τη διάταξη, για το οποίο, βεβαίως, θα υπάρχει και η ανάλογη οικονομική επιβάρυνση. Δεν μιλάμε για την αμοιβή του δικηγόρου που εκπροσωπεί το σωματείο -προφανώς, θα πληρωθεί- αλλά για την αμοιβή ενός ακόμα δικηγόρου, στον οποίο ανατίθεται ο έλεγχος που μέχρι τώρα γινόταν από τον δικαστή. Βεβαίως εδώ, για να δείτε και τις αντιφάσεις σας, δεν κρίνετε τους δικηγόρους αρκούντως φερέγγυους για να εκδώσουν και τη διάταξη οι ίδιοι, αλλά τους αναθέτετε μόνο το στάδιο του ελέγχου. Γι’ αυτό λέμε ότι είναι εντελώς υποκριτική και προβληματική αυτή η αχρείαστη, κατά τη γνώμη μας, κολακεία που επιχειρείτε προς τους δικηγόρους, ότι με τη μεταφορά μέρους της δικαστηριακής ύλης σε αυτούς, αναβαθμίζεται δήθεν το κύρος τους ως λειτουργών της δικαιοσύνης. Μια κολακεία που, δυστυχώς, βρίσκει ευήκοα ώτα στις ηγεσίες των δικηγορικών συλλόγων, οι οποίες με θέρμη την αναπαράγουν.

Λέμε αχρείαστη κολακεία, γιατί βεβαίως σε καμμία περίπτωση δεν αμφισβητείται η νομική επάρκεια και επιστημοσύνη των δικηγόρων, οι οποίοι έχουν εξίσου σημαντικό, αλλά παντελώς διαφορετικό και διακριτό ρόλο στην απονομή της δικαιοσύνης, ο οποίος, κατά τη γνώμη μας, δεν πρέπει να συγχέεται με αυτόν των δικαστών. Ο ρόλος του δικηγόρου δεν είναι ούτε να υποκαθιστά τον δικαστή στο δικαιοδοτικό του έργο, αλλά ούτε να διεκπεραιώνει υποθέσεις που το σύστημα της δικαιοσύνης τις θεωρεί περιττό βάρος. Έτσι δεν αναβαθμίζεται το κύρος του. Αντίθετα, εκτίθεται αδικαιολόγητα σε κίνδυνο τόσο η ασφάλεια των διαδικασιών όσο και ο ίδιος ο δικηγόρος.

Ήταν χαρακτηριστική, μάλιστα, η τοποθέτηση της εκπροσώπου της Ένωσης Αστικολόγων, που παρ’ ότι χαιρέτισε βεβαίως τις αλλαγές, επεσήμανε την ανάγκη να προβλεφθεί ενδεχομένως απαλλαγή του δικηγόρου από την αστική και ποινική του ευθύνη σε αυτές τις διαδικασίες, αναγνωρίζοντας και ομολογώντας αυτούς ακριβώς τους κινδύνους. Τονίστηκε, μάλιστα, ο προβληματισμός πώς επιδρά το γεγονός ότι οι δικηγόροι δεν απολαμβάνουν προσωπικής και λειτουργικής ανεξαρτησίας, πέρα από το κληρονομητήριο και στις διαδικασίες της εγγραφής προσημειώσεων, όπου είναι αυταπόδεικτη η διαπραγματευτική ανισορροπία μεταξύ δανειστή και δανειολήπτη και άρα ό,τι αυτό μπορεί να συνεπάγεται.

Επαναλαμβάνουμε, λοιπόν, ότι τα παραπάνω δεν σχετίζονται με την κρίση σε σχέση με τη νομική επάρκεια των δικηγόρων, η οποία σε καμμία περίπτωση δεν αμφισβητείται, αλλά με τον διαφορετικό και σαφώς διακριτό ρόλο που πρέπει να επιτελούν σε σχέση με τους δικαστές. Ο ρόλος του δικαστή είναι να επιτελεί δικαιοδοτικό έργο αποφαινόμενος με δικανική κρίση, εξοπλισμένος, τουλάχιστον τυπικά, με εχέγγυα αμεροληψίας και ανεξαρτησίας, ενώ ο ρόλος του δικηγόρου, που είναι εξίσου σημαντικός, είναι να υπερασπίζεται και να συμπαραστέκεται στον πολίτη πελάτη του απέναντι στο κράτος και στη δικαστική εξουσία και επομένως ως προς αυτό είναι με τη θετική έννοια του όρου εξ ορισμού μεροληπτικός. Γι’ αυτό, λοιπόν, και λέμε ότι οι δύο αυτοί ρόλοι δεν πρέπει να συγχέονται, γιατί οδηγούν σε επικίνδυνα αποτελέσματα.

Έφερα, μάλιστα, στην επιτροπή ένα ακραίο παράδειγμα, για να αναδείξει ουσιαστικά το ανίσχυρο των ισχυρισμών σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όταν λέτε ότι έχει να κάνει με την ικανότητα των δικηγόρων -κύριε Πρόεδρε, ολοκληρώνω-, εμείς λέμε ότι θα μπορούσε, για παράδειγμα, το αντίθετο, να αναλάβουν, δηλαδή, οι δικαστές υπερασπιστικά καθήκοντα; Σε καμμία περίπτωση. Αυτό σημαίνει ότι είναι ανεπαρκείς, ότι δεν θα μπορούσαν να κάνουν αυτό το ρόλο; Όχι. Έχει να κάνει, όμως, με τους διαφορετικούς ρόλους που έχουν να κάνουν στην απονομή της δικαιοσύνης.

Ιδίως στο ζήτημα της έκδοσης του κληρονομητηρίου που προϋποθέτει συχνά για την έκδοσή του σύνθετη δικανική κρίση για μια σειρά ζητήματα με συλλογή και αξιολόγηση αποδείξεων, ενώ έχει και βαρύνουσα ισχύ στις συναλλαγές, θεωρούμε ότι ευσταθούν μια σειρά προβληματισμοί που έθεσε και η ίδια η Ένωση Δικονομολόγων, για τους οποίους βεβαίως δεν απαντάτε. Θεωρούμε ότι αυτές οι διαδικασίες θα πρέπει αποκλειστικά να ανατίθεται σε δικαστή. Βέβαια, ο ρόλος του δικηγόρου είναι και μπορεί να συμβάλει στην ορθή δικανική κρίση, όμως, εκπροσωπώντας και μόνο τον πελάτη του.

Αν, λοιπόν, η Κυβέρνηση επιθυμεί πραγματικά να αναβαθμίσει τον ρόλο του δικηγόρου με ουσιαστικά μέτρα, πρώτα και κύρια θα πρέπει να φροντίσει για τη φορολογική και ασφαλιστική ελάφρυνσή τους, για την ανακούφιση της πλειοψηφίας των δικηγόρων, που σήμερα στενάζουν από την πολιτική σας, όπως και να πάρετε μέτρα για τη διευκόλυνση της αξιοπρεπούς άσκησης του επαγγέλματός τους, που έχει γίνει καθημερινός Γολγοθάς, αντί βεβαίως να προσπαθείτε με διάφορα τέτοια «τυράκια», να κάμψετε τις δικαιολογημένες αντιδράσεις τους.

Σε σχέση με το ζήτημα της νομικής βοήθειας, που πραγματικά έχει ξεπεράσει το Γεφύρι της Άρτας, αφού έρχεται για τέταρτη ή πέμπτη νομοθετική ρύθμιση και κατά τη γνώμη μας, δεν θα είναι και το τελευταίο επεισόδιο σε αυτό το απαράδεκτο σίριαλ που βλέπουμε, που με πολύ βαριά ευθύνη της Κυβέρνησης, καθυστερεί υπερβολικά η εξόφληση των δικηγόρων που αναλαμβάνουν τις υποθέσεις της νομικής βοήθειας. Νομίζουμε ότι πλέον η κατάσταση φτάνει στο όριο του εμπαιγμού, όταν σήμερα μετά από τόσες νομοθετικές ρυθμίσεις, εξακολουθούν να υπάρχουν ανεκαθάριστες οφειλές από το 2019 για πολλούς δικηγόρους, οι οποίες έπρεπε προ πολλού να έχουν καταβληθεί και βεβαίως, δεν έγιναν ούτε με αυτό το απαράδεκτο σπάσιμο 80% και 20%, το οποίο δεν εξοφλήθηκε στο σύνολό τους, ούτε με άλλες προηγούμενες νομοθετικές ρυθμίσεις, κυρίως γιατί συνεχίζετε να μην κάνετε αυτό που από το 2019 σας λέμε, να προσλάβετε το απαραίτητο προσωπικό, για να μπορέσει να καθαρίσει και τις τρέχουσες οφειλές αλλά και τις μελλοντικές. Θεωρούμε ότι με αυτές τις ρυθμίσεις που παίρνετε πάλι και στο μέλλον θα συνεχίσουμε να έχουμε το ίδιο πρόβλημα, αφού δεν θα μπορεί να εξασφαλιστεί η έγκαιρη και αξιόπιστη εκκαθάριση και πληρωμή των οφειλών.

Και μάλιστα -και κλείνω με αυτό- αντί να προχωρήσετε στις προσλήψεις που απαιτούνται, εισάγετε στο νομοσχέδιο μια πραγματικά απαράδεκτη, κατά τη γνώμη μας, ρύθμιση, με την οποία νομιμοποιείτε την εντατικοποίηση των υπαλλήλων. Λέτε ότι θα συγκροτήσετε μια ομάδα εργασίας μέχρι είκοσι άτομα, μπορεί και από δύο μέχρι είκοσι, με διάρκεια έως δεκαοκτώ μήνες, οι οποίοι θα απασχολούνται υπερωριακά, Κυριακές, αργίες. Είπε ο Υπουργός όποτε κρίνουν εκείνοι.

Μα, είναι δυνατόν να νομοθετείτε την εντατικοποίηση της εργασίας των υπαλλήλων και αυτό να το θεωρείτε ως πρόοδο και ως λύση για την υποστελέχωση και για τις μεγάλες καθυστερήσεις που, με ευθύνη του Υπουργείου, συνεχίζονται και αυτό να θέλετε να γίνει αποδεκτό; Είναι πραγματικά απορίας άξιο πως, ύστερα από τόσα χρόνια προκλητικής αδιαφορίας, εμφανίζετε σήμερα τέτοιον υπερβάλλοντα ζήλο για να επιλύσετε το πρόβλημα. Όμως, το κάνετε, οδηγώντας στα απαράδεκτα όρια της εξάντλησης τους εργαζόμενους που θα αναλάβουν και -αν θέλετε- κάνοντας και εντελώς αβέβαιο το αν δεχτεί και κανένας εργαζόμενος να αναλάβει τέτοιου είδους διαδικασίες.

Είναι, λοιπόν και αυτό, κατά τη γνώμη μας, ένα δείγμα της αναξιοπιστίας και της συνειδητής προχειρότητας με την οποία αντιμετωπίζετε το συγκεκριμένο ζήτημα και γι’ αυτό διατηρούμε σοβαρές επιφυλάξεις κατά πόσο θα λυθεί. Επί της αρχής συνολικά καταψηφίζουμε το νομοσχέδιο. Θα τοποθετηθούμε αναλυτικά με την ψήφο μας στα άρθρα και ως προς τις τροπολογίες, θα τοποθετηθώ στη δευτερολογία. Θα τοποθετηθεί και ο Κοινοβουλευτικός μας Εκπρόσωπος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κ. Κομνηνάκα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ.

Ζήτησα τον λόγο, γιατί πρέπει να κατατεθούν νομοτεχνικές τώρα, που ενσωματώνουν όλη τη συζήτηση που είχαμε στις επιτροπές.

Δεν χρειάζεται να τις διαβάσω. Τις καταθέτω.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 47Α και 47Β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε. Παρακαλώ να διανεμηθούν.

Θα δώσω τώρα τον λόγο στον ειδικό αγορητή από την Ελληνική Λύση, τον κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, κύριε Υπουργέ, θα μου επιτρέψετε να αναφερθώ σε δύο θέματα τα οποία είναι άσχετα με το νομοσχέδιο, αλλά νομίζω ότι μας αφορούν όλους.

Το πρώτο θέμα αφορά στην υπόθεση του βιασμού της δωδεκάχρονης στον Κολωνό. Αν ισχύουν αυτά τα οποία διαβάζουμε στον Τύπο περί αθώωσης του Μίχου για την υπόθεση της μαστροπείας και του βιασμού, μιλάμε για ένα προδιαγεγραμμένο έγκλημα. Αν ισχύουν αυτά τα οποία διαβάζουμε και παρ’ ότι δεν είναι σκοπός μας να κρίνουμε τη δικαιοσύνη, αλλά στην προκειμένη περίπτωση είναι κάτι εξόφθαλμο, βρέθηκε στο πρόσωπο της μητέρας -η οποία σίγουρα θα έχει ευθύνες- ο αντίστοιχος σταθμάρχης. Το μόνο το οποίο δεν έχουμε ακούσει από χθες είναι ότι για την υπόθεση αυτή και για τη μαστροπεία ευθύνεται η ίδια η δωδεκάχρονη. Δεν θέλω να πιστεύω ότι θα αθωωθεί ο Μίχος. Αναμένουμε το τελικό πόρισμα.

Μια δεύτερη παρατήρηση είναι η εξής: Έχω εδώ μπροστά δύο εικόνες, τη μία η οποία εμφανίζει την Παναγία εγκυμονούσα και εσταυρωμένη και την άλλη η οποία είναι μια αφίσα που είχε αναρτηθεί πέρσι με αφορμή ένα συνέδριο για το δημογραφικό και για το αγέννητο παιδί. Μαντέψτε ποια από τις δύο κατέβηκε. Φυσικά, αυτή που αφορούσε στο αγέννητο παιδί.

Είστε εκτός πραγματικότητας, κυρίες και κύριοι. Κυνηγάτε, με βάση τον αντιρατσιστικό νόμο, όποιον εκφράζει ομοφοβικό λόγο, όποιον εκφράζει ισλαμοφοβικό λόγο. Για αυτούς, όμως, οι οποίοι προσβάλλουν τους χριστιανούς, τα χριστιανικά σύμβολα και τη χριστιανοφοβία δεν κάνετε απολύτως τίποτα. Δεν υπάρχει καμμία πρόνοια για την προσβολή της χριστιανικής πίστης και αυτό είναι αντίθετο προς τα συμφέροντα του ελληνικού λαού.

Ερχόμαστε τώρα στο νομοσχέδιο. Υπενθυμίζουμε ότι μόλις το καλοκαίρι του 2023 θεσπίστηκε μια ρύθμιση, ώστε οι δικηγόροι να λάβουν το 80% των αμοιβών τους που αφορούν στη νομική βοήθεια, ενώ το υπόλοιπο 20% μέχρι σήμερα που μιλάμε δεν έχει πληρωθεί, παρ’ ότι οι δικηγόροι έχουν παράσχει τις υπηρεσίες τους για διάστημα το οποίο αφορά και τρία ή τέσσερα χρόνια πριν.

Για ποιον λόγο σε αυτούς τους ανθρώπους οι οποίοι έχουν παράσχει αμοιβές, έχουν κόψει τα αντίστοιχα παραστατικά, έχουν αποδώσει φόρους, έχουν αποδώσει ΦΠΑ από την τσέπη τους, δεν τους έχετε καταβάλει τα δεδουλευμένα τους; Και μιλάμε για περιπτώσεις που, όπως γνωρίζετε, αφορούν πολίτες με ιδιαίτερα χαμηλό εισόδημα.

Όσον αφορά στις προβλέψεις περί ενίσχυσης της δικηγορικής ύλης, αυτές, παρ’ ότι κινούνται επί της αρχής σε θετική κατεύθυνση, εμφανίζονται ελλιπείς και σε ορισμένες περιπτώσεις, ιδιαίτερα προβληματικές. Από την πρώτη στιγμή που τέθηκε το συγκεκριμένο νομοσχέδιο στη διαβούλευση υπήρξαν αντιδράσεις τόσο από συμβολαιογράφους όσο και από γραμματείς δικαστηρίων. Παράδειγμα, στην περίπτωση της αποδοχής κληρονομιάς, με ποιον τρόπο αποσυμφορείται η δικαστηριακή πρακτική με τη μεταφορά αυτής της ύλης στους δικηγόρους, όταν απαιτείται έκθεση του γραμματέα του δικαστηρίου και άρα, επιφορτίζεται αυτός με επιπλέον διαδικασίες, κάτι που και ο ίδιος ο γραμματέας του δικαστηρίου και απεύχεται και όπως προκύπτει από τη σχετική του ανάρτηση στη διαβούλευση, δεν τη θέλει;

Ο συμβολαιογραφικός κλάδος ισχυρίζεται ότι επιχειρείται η μεταφορά δικής του ύλης, συμβολαιογραφικής ύλης. Οι δικηγόροι θα συντάσσουν το έγγραφο και απλώς, θα το σφραγίζει ο γραμματέας, ο ρόλος του οποίου είναι να προσδώσει τον δημόσιο χαρακτήρα στο έγγραφο.

Τι ακριβώς κερδίζει η αποσυμφόρηση των δικαστηρίων με αυτόν τον τρόπο και ποια η ουσιαστική σκοπιμότητα της προτεινόμενης ρύθμισης; Διαμηνύουν ότι η διάταξη του άρθρου 812 του Κώδικα Πολιτικής Δικονομίας πρέπει να παραμείνει ως έχει και ισχύει σήμερα και πρέπει να απαλειφθεί η σχετική πρόταση τροποποίησής της από το νομοσχέδιο, καθώς ουδόλως εξυπηρετείται ο σκοπός για τον οποίον υποτίθεται ότι προτείνεται και επιπλέον, συνεπάγεται δυσμενείς συνέπειες για τον πολίτη, αλλά και για το κράτος, όπως κατακόρυφη αύξηση κόστους, πλημμελή έγγραφα που θα χρήζουν διόρθωσης και επιπλέον, καθυστέρηση στη συναλλαγή και απώλεια εσόδων για το κράτος από την είσπραξη φόρων.

Τελικά, ποιος είναι ο σκοπός του νομοσχεδίου; Η ταχεία απονομή της δικαιοσύνης μέσω της αποφόρτισης των δικαστών ή η πρόκληση αντιπαλότητας μεταξύ συγγενών επαγγελματικών κλάδων; Η Κυβέρνηση φάσκει και αντιφάσκει. Διαβάζουμε στην αιτιολογική έκθεση ότι, λόγω του κύρους τού δικηγορικού σώματος και του χαρακτήρα τού δικηγόρου, ως άμισθου δημοσίου λειτουργού και συλλειτουργού της δικαιοσύνης, εξασφαλίζεται η ποιότητα και ασφάλεια στη μεταφορά των διαδικασιών.

Η ίδια Κυβέρνηση νομοθέτησε πριν δύο εβδομάδες, με απόλυτα εχθρικό και τιμωρητικό τρόπο απέναντι στο δικηγορικό λειτούργημα, κατά την τροποποίηση του Κώδικα Ποινικής Δικονομίας, προβλέποντας παράβολα από 80 έως 200 ευρώ, ανάλογα με το δικαστήριο, σε περίπτωση που δικηγόρος ζητήσει αναβολή δίκης λόγω συμμετοχής του σε άλλη δίκη για την ίδια ημέρα.

Ομοίως, κατά την πρόσφατη θέσπιση φορολογικών κανόνων για τους ελεύθερους επαγγελματίες, μεταξύ των οποίων και ο δικηγορικός κλάδος, παραβίασε την αρχή της νομιμότητας, την αρχή της αναλογικότητας και την αρχή της χρηστής φορολογικής διοίκησης. Με τα άρθρα 15, 16 και 17 του νέου φορολογικού νομοσχεδίου, τα οποία σας αναλύσαμε με πολύ σχολαστικό τρόπο κατά την ψήφιση του ν.5073/2023, προστέθηκαν στον Κώδικα Φορολογίας Εισοδήματος τα άρθρα 28Α, 28Β και 28Γ, με τα οποία θεσπίζεται νέο σύστημα τεκμαρτού προσδιορισμού ενός ελαχίστου ετήσιου εισοδήματος από την άσκηση της ατομικής επιχείρησης, το οποίο καταλαμβάνει τους ελεύθερους επαγγελματίες. Και ειδικά, θα έλεγα εγώ, τους μικρούς, τους νέους δικηγόρους και τους δικηγόρους οι οποίοι δεν έχουν μεγάλη φορολογητέα ύλη. Σας τα είχαμε πει και στην ακρόαση των φορέων κατά την ψήφιση του φορολογικού νομοσχεδίου. Τα είχατε ακούσει και από τους δικηγορικούς συλλόγους, ότι πολλοί εξ αυτών θα αναγκαστούν να κλείσουν και μάλιστα, θα αναγκαστούν να κλείσουν για έναν ακόμη λόγο, ότι τους φορολογείτε και τους αλλάξατε τον τρόπο φορολογίας εισοδήματος τον Νοέμβρη του 2023 για εισοδήματα τα οποία απέκτησαν από τον Ιανουάριο του 2023 και εντεύθεν.

Η συχνή προσφυγή του νομοθέτη στα φορολογικά τεκμήρια οφείλεται στην κακή οργάνωση και ελλιπή δυνατότητα των ελεγκτικών μηχανισμών να διαπιστώσουν την πραγματική φοροδοτική ικανότητα του κάθε φορολογούμενου. Ωστόσο, τα τεκμήρια ή αντικειμενικά κριτήρια, όπως τα ονομάζουμε, τυποποιώντας εκ των προτέρων το εισόδημα ή τις δαπάνες μιας ολόκληρης κατηγορίας προσώπων, αναπόφευκτα πραγματοποιούν μια αφαίρεση σε σχέση με τα ατομικά χαρακτηριστικά κάθε περίπτωσης, τα οποία θα όφειλαν να διαδραματίσουν αποφασιστικό ρόλο για τον καθορισμό της φοροδοτικής υποχρέωσης, κάτι το οποίο δεν ισχύει στο φορολογικό νομοσχέδιο, το οποίο έχει έρθει τώρα και συζητάμε στην αρμόδια Επιτροπή Οικονομικών της Βουλής για τους μεγάλους ομίλους. Εκεί υπάρχει η εφαρμογή της οδηγίας της Ευρωπαϊκής Ένωσης που ορίζεται ένα 15% στο λογιστικό προσδιορισμό των κερδών, κάτι το οποίο φυσικά δεν ισχύει για τους μικρούς ελεύθερους επαγγελματίες.

Στη συγκεκριμένη περίπτωση που σας ανέφερα νωρίτερα, υπάρχει και αντίθετη γνώμη της Επιστημονικής Υπηρεσίας της Βουλής επί του νομοσχεδίου το οποίο ψηφίστηκε, δηλαδή τον ν.5073/2023 περί αντισυνταγματικότητας. Προκύπτει επομένως ότι όσων τα πραγματικά εισοδήματα υπολείπονται του υπό κρίση τεκμηρίου ελαχίστου εισοδήματος, ουδόλως θα μπορέσουν να ανταποκριθούν στο επιβαλλόμενο φορολογικό βάρος.

Ταυτόχρονα για τη δυνατότητα ανταπόδειξης του τεκμαρτού ελάχιστου εισοδήματος κάθε χρόνο -γιατί αυτό πρέπει να γίνεται κάθε χρόνο- με την εκκαθάριση της φορολογικής δήλωσης μέσω της διενέργειας αδιευκρίνιστης διάρκειας φορολογικού ελέγχου, σε αυτό δεν μας έχει απαντήσει ποτέ κανένας αρμόδιος, ούτε ο Διοικητής της ΑΑΔΕ ούτε ο αρμόδιος Υφυπουργός Οικονομικών, πόσο καιρό θα διαρκεί και αν υπάρχει δέσμευση σχετικά με τη νέα εκκαθάριση της φορολογικής δήλωσης, αποκλειστικά εκ των υστέρων και η δυνατότητα ανάκτησης της λογιστικής διαφοράς ως αχρεωστήτως καταβληθείσας.

Φανταστείτε δηλαδή ένα φορολογούμενο να πρέπει κάθε χρόνο να υπόκειται σε φορολογικό έλεγχο για κάτι το οποίο είναι οφθαλμοφανές. Δεν ξέρω αν έχετε περάσει αυτή τη διαδικασία. Είναι μια ιδιαίτερα στρεσογόνα διαδικασία, ακόμα και στην πιο απλή περίπτωση.

Η Κυβέρνηση στην προσπάθεια να εξευμενίσει τους δικηγόρους για την αναμόρφωση επί τα χείρω του Ποινικού Κώδικα, αλλά και του φορολογικού τους status, τους παραχωρεί μέσω του συγκεκριμένου νομοσχεδίου ένα κομμάτι της συμβολαιογραφικής ύλης.

Τα πάγια όμως αιτήματα των δικηγορικών συλλόγων για αύξηση της δικηγορικής ύλης αφορούν την υποχρεωτική παράσταση στα συμβόλαια, την υποχρεωτική παράσταση σε κάθε βαθμίδα δικαιοδοσίας που αφορά τόσο τα αστικά όσο και τα ποινικά και διοικητικά δικαστήρια της χώρας, την κατάργηση επιτέλους του τέλους επιτηδεύματος, την κατάργηση της εισφοράς ανεργίας 120 ευρώ υπέρ του ΟΑΕΔ.

Αλήθεια, δείξτε μας πόσοι δικηγόροι οι οποίοι έκλεισαν βιβλία κατάφεραν να πάρουν το επίδομα ανεργίας, το οποίο παίρνει ένας μισθωτός. Θα σας πω εγώ: Ελάχιστοι. Έχω συγκεκριμένη περίπτωση ο οποίος έκλεισε βιβλία τον Γενάρη και η απάντηση από τον ΟΑΕΔ ήταν «θα ξανακαταθέσετε αίτηση για το επίδομα ανεργίας όταν υποβάλετε τη δήλωση του 2023» την Άνοιξη ή το Καλοκαίρι του 2024.

Πέραν της σύνταξης πράξεων αποδοχής κληρονομιάς και της λήψης ενόρκων βεβαιώσεων, τα λοιπά καθήκοντα που ανατίθενται στους δικηγόρους, ήτοι η έκδοση κληρονομητηρίου και η έκδοση πράξεων συναινετικής εγγραφής ή εξάλειψης προσημείωσης θα ανατίθενται βάσει καταλόγων που καταρτίζει και διαβιβάζει πριν από την έναρξη κάθε δικαστικού έτους στη γραμματεία τού δικαστηρίου ο δικηγορικός σύλλογος.

Σύμφωνα δε με το άρθρο 24 του σχεδίου νόμου, με απόφαση του Υπουργού Δικαιοσύνης, καθορίζονται οι προϋποθέσεις εγγραφής των δικηγόρων στους ειδικούς καταλόγους, καθώς και οι αναγκαίες εγγυήσεις για την αδιάβλητη επιλογή των δικηγόρων. Ακόμα και αν αντιπαρέλθει κανείς τις εύλογες επιφυλάξεις που προκαλεί η ιδέα των καταλόγων με την αδιαφάνεια και τις παθογένειες, που άπαντες γνωρίζουμε, είναι προφανές ότι η εξαγγελλόμενη ενίσχυση της δικηγορικής ύλης δεν είναι παρά υποτυπώδης και προσχηματική.

Εδώ πρέπει να τονίσουμε -και είναι βασικό αυτό για το νομοσχέδιο- ότι δεν υπάρχει καμμία διασφάλιση για το γεγονός ότι θα τρέξουν μαζικά δικηγόροι τραπεζών και funds να εγγραφούν στους καταλόγους αυτούς και άρα οι δικηγόροι των τραπεζών και των funds που παίρνουν τα σπίτια των Ελλήνων θα είναι σε θέση να διεξάγουν όλες αυτές τις διαδικασίες. Έτσι κανένα από τα πάγια αιτήματα των δικηγόρων δεν ικανοποιείται, ενώ το πραγματικό κίνητρο φαίνεται να είναι η ελάφρυνση αφ’ ενός των ειρηνοδικών από διεκπεραιωτικές διαδικασίες.

Σημειώνεται ότι το άστοχο των επιλεχθέντων ρυθμίσεων καθίσταται έτι περαιτέρω έκδηλο, από το γεγονός ότι οι ίδιοι οι δικηγόροι, παρ’ όλο που αδυνατούν να καλύψουν ακόμα και τα έξοδα διαβίωσής τους και θα έπρεπε να βλέπουν θετικά κάθε πιθανή αύξηση δικηγορικής ύλης, αντιλαμβανόμενοι πλήρως τον θεσμικό τους ρόλο στο σύστημα της απονομής δικαιοσύνης, εκφράζουν σοβαρές επιφυλάξεις για τη μεταβίβαση της αρμοδιότητας έκδοσης κληρονομητηρίου, αρμοδιότητα η οποία συνδέεται άρρηκτα με την ασφάλεια των συναλλαγών και διαπνέεται πρωτίστως από τις αρχές της αμεροληψίας και της αντικειμενικότητας, ήτοι από στοιχεία σύμφυτα με την ιδιότητα των δικαστικών λειτουργών.

Με απλά λόγια, με το παρόν σχέδιο νόμου η Κυβέρνηση ευαγγελίζεται μεν ότι διευρύνει τη δικηγορική ύλη, αλλά δεν έχει στην πραγματικότητα το σθένος να το πράξει. Για όλους τους παραπάνω λόγους η Ελληνική Λύση θα ψηφίσει «παρών» στο συγκεκριμένο νομοσχέδιο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φωτόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο Νέας Σμύρνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει ο ειδικός αγορητής από τη Νέα Αριστερά, ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Δικαιοσύνης και είμαι υποχρεωμένος να ξεκινήσω -προσέξτε- από τις χθεσινές κοινωνικές αντιδράσεις για την πρόταση της εισαγγελέως, πρόταση αθωωτική, σε ό,τι αφορά τα εγκλήματα του βιασμού και τα εγκλήματα της μαστροπείας για τον κατηγορούμενο κ. Μίχο στην πολύκροτη υπόθεση του Κολωνού.

Όπως καταλαβαίνετε και λόγω ιδιότητας, δικηγορικής ιδιότητας εννοώ, αλλά και θεσμικά, νομίζω ότι πρέπει όλοι να αντισταθούμε στον πειρασμό να μπούμε και να σχολιάσουμε την ουσία αυτής της υπόθεσης, να σχολιάσουμε τα πραγματικά περιστατικά, να σχολιάσουμε τον τρόπο με τον οποίο συγκρότησε την κρίση της η εισαγγελέας.

Δεν μπορούμε όμως βλέποντας, παρακολουθώντας τις κοινωνικές αντιδράσεις, παρά να αναγνωρίσουμε, κύριε Υπουργέ, ότι η ελληνική δικαιοσύνη βρίσκεται σε βαθύτατη κρίση, διότι για τους πολίτες, για τη μεγάλη πλειοψηφία των πολιτών δεν ισχύει πλέον το πολιτικό κλισέ: «έχουμε εμπιστοσύνη στην ελληνική δικαιοσύνη». Αυτό φανερώνουν οι κοινωνικές αντιδράσεις, οι οποίες εχθές ήταν μαζικότατες, τόσο στους δρόμους όσο και στα μέσα κοινωνικής δικτύωσης.

Υπάρχει μία κρίση εμπιστοσύνης στην ελληνική δικαιοσύνη, μία διάρρηξη των σχέσεων των πολιτών με έναν από τους πυλώνες της κοινοβουλευτικής δημοκρατίας. Και αυτό δεν φαίνεται να σας απασχολεί, κύριε Φλωρίδη.

Σας ακούσαμε κατά τη συζήτηση του νομοσχεδίου για τους ποινικούς κώδικες να μιλάτε για την ατιμωρησία, να μιλάτε για αυτό το γενικό αίσθημα ατιμωρησίας που υπάρχει στους πολίτες. Όμως αυτό το αίσθημα από τι προκαλείται;

Εγώ μπορώ να αναγνωρίσω εμπειρικά ότι όντως υφίσταται μια τέτοια αίσθηση στην κοινή γνώμη. Από τι προκαλείται; Προκαλείται δήθεν από αυτό το οποίο εσείς τότε επιχειρηματολογούσατε, από την μικροπαραβατικότητα των φτωχωδιαβόλων; Όχι, κύριε Φλωρίδη. Δεν τροφοδοτείται το αίσθημα ατιμωρησίας από εκεί.

Το αίσθημα ατιμωρησίας και το αίσθημα της μη απόδοσης δικαιοσύνης τροφοδοτείται από το γεγονός ότι όλοι γνωρίζουν πως όποιος έχει πολιτική και οικονομική εξουσία σε αυτή τη χώρα, έχει τη δυνατότητα είτε να απαλλάσσεται είτε να πέφτει στα μαλακά είτε η εγκληματική του δραστηριότητα να συγκαλύπτεται συνήθως και με πολιτικές πλάτες. Και οι πολιτικές πλάτες αυτές είναι οι πλάτες της δικής σας κυβέρνησης, κύριε Φλωρίδη.

Ως Υπουργός Δικαιοσύνης έχετε τεράστια ευθύνη για την κρίση αυτή που υπάρχει στην ελληνική δικαιοσύνη. Και η κρίση αυτή έχει τροφοδοτηθεί όλα τα προηγούμενα χρόνια, πρώτα και κύρια, με την υπόθεση των υποκλοπών και το αίσθημα ατιμωρησίας που επικρατεί σε ένα από τα μεγαλύτερα σκάνδαλα που έχουν δει το φως της δημοσιότητας τα τελευταία πενήντα χρόνια, με τα όσα συμβαίνουν στην υπόθεση των Τεμπών, για την οποία τόσο κόπτεστε. Είναι μια υπόθεση όπου η κυβερνητική πλειοψηφία μεθόδευσε το άρον-άρον κλείσιμο της εξεταστικής επιτροπής και φρόντισε να απαλλάξει τον κ. Καραμανλή από οποιαδήποτε έρευνα για τις ενδεχόμενες ποινικές του ευθύνες.

Και εδώ σας ρωτάω. Γιατί δεν ακούτε το αίτημα της ελληνικής κοινωνίας να διενεργηθεί επιτροπή προκαταρκτικής εξέτασης και να πάει η υπόθεση αυτή στο δικαστήριο, για να δούμε τελικά: Υπάρχουν ή δεν υπάρχουν ποινικές ευθύνες του κ. Καραμανλή; Γιατί δεν το δέχεστε αυτό;

Τροφοδοτήθηκε αυτό το αίσθημα της ατιμωρησίας ακόμα και σε άλλες υποθέσεις, όπου ισχυροί παράγοντες της καλλιτεχνικής ζωής, ο κ. Λιγνάδης, για παράδειγμα, με τις πλάτες πάλι της Κυβέρνησής σας, βρέθηκε να πέφτει στα μαλακά. Τροφοδοτήθηκε το αίσθημα της ατιμωρησίας ή το αίσθημα της αδικίας, αν θέλετε, με την υπόθεση της Ηλιούπολης, όπου μια δεκαεννιάχρονη, με την απόφαση του εισαγγελέα να παραπέμψει την υπόθεσή της στο δικαστήριο, βρέθηκε κατηγορούμενη γιατί κατήγγειλε τον βιασμό της.

Και εσείς όλα αυτά τα παρακολουθείτε άφωνος, άβουλος και καταλήγετε τελικά να καταγγέλλετε τη μικροπαραβατικότητα των φτωχοδιαβόλων, κύριε Φλωρίδη.

Φεύγετε τώρα. Καταλαβαίνω. Έχετε σοβαρότερα πράγματα να κάνετε, κύριε Υπουργέ. Έχετε σοβαρότερα πράγματα να κάνετε από το να ακούσετε τους εισηγητές της Αντιπολίτευσης όταν σας ασκούν πολιτική κριτική για το γεγονός ότι έχετε οδηγήσει την ελληνική δικαιοσύνη σε αυτή τη βαθύτατη κρίση, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα απαντήσω.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτή είναι η συμπεριφορά τού Υπουργού της Κυβέρνησης Μητσοτάκη, του ανθρώπου ο οποίος ζήλεψε τη δόξα των διαφόρων «νεκροθαφτών» της Αριστεράς προχθές με το άρθρο του στην Εφημερίδα των Συντακτών, του ανθρώπου ο οποίος, προφανώς λόγω της προσωπικής του ενοχής απέναντι στην ιστορία του και την ιστορία της παράταξής του, επέλεξε να συμπορευτεί με την ακραία δεξιά πολιτική τού κ. Μητσοτάκη. Αυτή είναι η συμπεριφορά. Αυτός είναι ο κ. Φλωρίδης. Καιέχει τεράστια ευθύνη για την εικόνα που παρουσιάζει σήμερα η ελληνική δικαιοσύνη. Τεράστια ευθύνη!

Πάμε στο νομοσχέδιο τώρα, το οποίο, κατά τη γνώμη μας, εντάσσεται απολύτως στη στρατηγική ιδιωτικοποιήσεων της Νέας Δημοκρατίας, στρατηγική που καλά κρατεί από το 2019 μέχρι και σήμερα.

Ακούσαμε την Κυβέρνηση να πανηγυρίζει ότι δήθεν το σύνολο του νομικού κόσμου είναι υπέρ των ρυθμίσεων που προτείνει, ότι χαιρετίστηκε το νομοσχέδιο από όλους όσους εμπλέκονται θεσμικά με την ελληνική δικαιοσύνη και τις συναφείς διαδικασίες της.

Αν, όμως, παρακολουθήσει κανείς τη δημόσια συζήτηση σε ένα μικρό περιορισμένο πεδίο, θα έλεγε κανείς, πολύ ειδικού ενδιαφέροντος, θα έβλεπε ότι οι πανηγυρισμοί αυτοί δεν δικαιολογούνται. Από τους εννέα φορείς οι οποίοι προσήλθαν στην ακρόαση οι τέσσερις είτε εξέφρασαν επιφυλάξεις είτε τοποθετήθηκαν απολύτως απέναντι στις ρυθμίσεις του νομοσχεδίου.

Η Ένωση Αστικολόγων εξέφρασε σοβαρότατες επιφυλάξεις σε σχέση με τη δυνατότητα που δίνεται στους δικηγόρους και σας έκανε την πρόταση να ρυθμιστεί το ζήτημα της αστικής και της ποινικής ευθύνης των δικηγόρων που θα συμμετέχουν και θα αναλαμβάνουν την αρμοδιότητα για έκδοση δημοσίων εγγράφων, εγγράφων μάλιστα που αποτυπώνουν δημόσια πίστη.

Επίσης, πολύ πιο κάθετα αντίθετοι ήταν και η Ένωση Δικονομολόγων, με μια σοβαρότατη νομική επιχειρηματολογία, για την οποία δεν έχετε βρει ούτε μισή λέξη για να απαντήσετε. Απέναντι ήταν οι συμβολαιογράφοι. Απέναντι ήταν και οι δικαστικοί υπάλληλοι.

Και όπως σας είπαμε καθ’ όλη τη διάρκεια της συζήτησης και στις επιτροπές, το νομοσχέδιο αυτό έρχεται σε μία στιγμή που η Κυβέρνηση, διά του κ. Φλωρίδη, αλλά και του κ. Χατζηδάκη, έχει ανοίξει έναν συνολικό πόλεμο με το δικηγορικό σώμα και με τον νομικό κόσμο. Πρώτα, με το φορολογικό νομοσχέδιο, το οποίο αυτό το οποίο έκανε ήταν στην πραγματικότητα να νομιμοποιήσει τη μεγάλη φοροδιαφυγή των μεγάλων δικηγορικών εταιρειών και των μεγάλων δικηγορικών γραφείων και να ορίσει ένα τεκμαρτό εισόδημα οριζόντια για όλους τους δικηγόρους, πράγμα το οποίο δείχνει ότι στο στόχαστρό σας είναι οι μικροί, οι αυτοαπασχολούμενοι, οι μαχόμενοι δικηγόροι του καθημερινού αγώνα για την επιβίωση. Και από την άλλη μεριά, ανοίξατε έναν συνολικό πόλεμο με τον νομικό κόσμο της χώρας, με τις άθλιες τυχοδιωκτικές, μικροπολιτικές και ακροδεξιές ρυθμίσεις που φέρατε στον Ποινικό Κώδικα και στον Κώδικα Ποινικής Δικονομίας. Είναι ρυθμίσεις οι οποίες καταργήθηκαν από το σύνολο του νομικού κόσμου: Δικηγόρους, δικαστές, καθηγητές νομικής, τους οποίους με περισσή αλαζονεία, κύριε Φλωρίδη, ονομάσατε καθηγητάδες.

Δεν σας αφορά η άποψή τους. Εσείς είστε έγκριτος νομικός και γνωρίζετε πολύ καλύτερα από τους τριάντα εννιά καθηγητές ποινικού δικαίου σε όλη την Ελλάδα τα ζητήματα που αφορούν την αντεγκληματική πολιτική και τον τρόπο αντιμετώπισής της.

Ανοίγοντας, λοιπόν, αυτόν τον πόλεμο, προσπαθείτε με το παρόν νομοσχέδιο, το οποίο έρχεται αυτή ακριβώς τη στιγμή και όχι κάποια άλλη, τι να κάνετε; Να δώσετε ένα μικρό αντάλλαγμα στους δικηγόρους των οποίων το εισόδημα, αλλά και το κύρος και την επαγγελματική αξιοπρέπεια θίγετε καθημερινά με την πολιτική σας.

Εμείς, από τη δική μας πλευρά, από την πλευρά της Νέας Αριστεράς, δεν υποτιμάμε επ’ ουδενί ούτε τις ικανότητες ούτε τις γνώσεις ούτε το κύρος ούτε τη θεωρητική και νομική επάρκεια των δικηγόρων.

Ο δικηγόρος, όμως, είναι συμπαραστάτης του πολίτη απέναντι στον αυταρχισμό και απέναντι στην αυθαιρεσία της κρατικής εξουσίας. Δεν μπορεί να υπεισέρχεται σε αρμοδιότητες που ανήκουν στο δικαστικό σώμα. Και το να υπεισέρχεται σε τέτοιου τύπου αρμοδιότητες, κυρίες και κύριοι συνάδελφοι και κύριοι Υπουργοί, δεν αυξάνει το κύρος του δικηγόρου. Αντίθετα, τον μετατρέπει, αν θέλετε, σε εκτελεστικό όργανο μιας κρατικής εξουσίας, χωρίς όμως να έχει τις εγγυήσεις της ανεξαρτησίας που έχει το δικαστικό σώμα, που έχουν οι δικαστές.

Με αυτή την έννοια, λοιπόν, πρόκειται εδώ για ένα νομοσχέδιο το οποίο είναι εξαιρετικά προβληματικό θεσμικά, ενώ την ίδια στιγμή κατά κανέναν τρόπο δεν πρόκειται να αυξήσει το εισόδημα του μικρού δικηγόρου, του μαχόμενου δικηγόρου.

Η ύλη αυτή, την οποία εσείς υποτίθεται ότι μεταφέρετε στους δικηγόρους, στην πραγματικότητα θα μονοπωληθεί από τα μεγάλα δικηγορικά γραφεία και από τις μεγάλες δικηγορικές εταιρείες που έχουν και τη δυνατότητα τη χρονική και τη δυνατότητα του ανθρώπινου δυναμικού να τρέξουν όλες αυτές τις γραφειοκρατικές διαδικασίες μέσα στην καθημερινότητα του επαγγέλματος.

Σε σχέση ειδικά με το κληρονομητήριο, η έκδοση του κληρονομητηρίου είναι κατά τη φύση της υπόθεση εκούσιας δικαιοδοσίας. Το κληρονομητήριο απαιτεί σειρά δικαιοδοτικών κρίσεων που αφορούν το παραδεκτό, αφορούν τις κρίσεις για την ουσιαστική και τη νομική βασιμότητα, ενώ πάρα πολλές φορές προκύπτουν στις υποθέσεις κληρονομητηρίων ζητήματα τα οποία αφορούν δικαστικές κρίσεις, όπως είναι, για παράδειγμα, το κύρος του γάμου ή το κύρος της διαθήκης. Την ίδια στιγμή ξέρετε ότι το κληρονομητήριο είναι έγγραφο δημόσιας πίστης και, άρα, η έκδοσή του απαιτεί δικαστική απόφαση.

Αυτό το οποίο κάνετε, λοιπόν, τινάζει στον αέρα και την ίδια τη δομή, το ίδιο το σύστημα του Αστικού Κώδικα και του Κώδικα Πολιτικής Δικονομίας. Στην αποδοχή κληρονομιάς, επίσης, πάρα πολλές φορές ανακύπτουν σύνθετα νομικά ζητήματα αντίστοιχου χαρακτήρα που απαιτούν δικαστική κρίση, ενώ για τη συναινετική εγγραφή προσημείωσης ή την ανάκληση της συναινετικής εγγραφής προσημείωσης προφανώς οι νέες ρυθμίσεις δεν πρόκειται να οδηγήσουν σε επιτάχυνση της διαδικασίας. Αντίθετα, ακούσατε και τους δικαστικούς υπαλλήλους να λένε ότι η διαδικασία γίνεται πολύ πιο χρονοβόρα και πολύ πιο περίπλοκη, ενώ την ίδια στιγμή ξεχνάτε ότι η εγγραφή της προσημείωσης υποθήκης είναι ασφαλιστικό μέτρο και δεν μπορεί παρά να ανήκει στη δικαιοδοσία των πολιτικών δικαστηρίων.

Τώρα για τις ένορκες βεβαιώσεις είναι εξαιρετικά κρίσιμο το ζήτημα, διότι -προσέξτε- η μοναδική δυνατότητα να γίνει ένορκη βεβαίωση ανέξοδα για τον πολίτη είναι μέσω των ειρηνοδικείων και την αρμοδιότητα των οποίων επί των ενόρκων βεβαιώσεων την καταργείτε.

Άρα, αυτό το οποίο κάνετε στην πραγματικότητα είναι να δημιουργείτε μια θεσμική διαδικασία, η οποία δεν δίνει πια τη δυνατότητα στον πολίτη να κάνει ανέξοδα την ένορκη βεβαίωση. Ποιόν επιβαρύνετε; Για άλλη μια φορά δημιουργείτε εμπόδια, φραγμούς ταξικούς στα λαϊκά στρώματα που θέλουν να έχουν πρόσβαση στη δικαιοσύνη για τη διεκπεραίωση των υποθέσεών τους. Αυτή είναι η λογική. Είναι η λογική του outsourcing, είναι η λογική μιας sui generis ιδιωτικοποίησης των δικαστικών διαδικασιών.

Κλείνω, κυρίες και κύριοι συνάδελφοι, με το θέμα της νομικής βοήθειας. Η Κυβέρνηση έχει φέρει μια πλειάδα, έχει υπάρξει ένας πληθωρισμός νομοθετικός σε σχέση με την αντιμετώπιση του ζητήματος της νομικής βοήθειας από το 2020 μέχρι σήμερα. Δεν έχει καταφέρει να το αντιμετωπίσει. Αντιθέτως, έχει δημιουργήσει ένα τεράστιο όγκο υποθέσεων, οι οποίες δεν έχουν αποπληρωθεί, δημιουργώντας εξαιρετικά μεγάλα προβλήματα στους δικηγόρους που συμμετέχουν στο λειτούργημα της νομικής βοήθειας και οι ρυθμίσεις οι οποίες φέρνετε και τώρα κάνω την εκτίμηση ότι θα αποτύχουν κι αυτές, αλλά ακόμα κι αν επιτύχουν, προσέξτε ποιο είναι το πρόβλημα, ότι δεν αντιμετωπίζουν το ζήτημα στρατηγικά.

Τι κάνετε; Συγκροτείτε μια ομάδα εργασίας με συμβάσεις ορισμένου χρόνου που θα κληθούν να φέρουν σε πέρας τις υποθέσεις οι οποίες έχουν συσσωρευθεί. Αυτή η ομάδα εργασίας θα ολοκληρώσει το έργο της σε δεκαοχτώ ή ίσως σε είκοσι τέσσερις μήνες αν πάρει παράταση και στη συνέχεια δεν μας λέτε τι θα γίνει το 2026, όπου θα έχει συσσωρευτεί ξανά όγκος υποθέσεων, θα έχουν ξανά συσσωρευτεί χρέη προς τους δικηγόρους οι οποίοι συμμετέχουν στη νομική βοήθεια και τότε θα κληθείτε πάλι με συμβάσεις ορισμένου χρόνου, πάλι με μια ομάδα εργασίας να φέρετε σε πέρας αυτόν τον όγκο των υποθέσεων.

Τι κάνετε; Στην πραγματικότητα κάνετε αυτό που κάνετε σε όλο το κρατικό οικοδόμημα: Χρησιμοποιείτε επισφαλείς σχέσεις εργασίας για να μην κάνετε μόνιμες προσλήψεις ενδεχομένως και με στόχο να κάνετε κάποια στιγμή και κανονικό outsourcing, δηλαδή να δίνεται αυτή η δυνατότητα και σε ιδιωτικές εταιρείες. Γι’ αυτόν τον λόγο απαξιώνεται και αποδομείται η κρατική διοίκηση από μόνιμους υπαλλήλους.

Με αυτόν, λοιπόν, τον στόχο ενδεχομένως να κινείστε, ενώ την ίδια στιγμή δεν διστάζετε στο νομοσχέδιο να λέτε ότι οι επισφαλείς αυτοί εργαζόμενοι θα εργάζονται υπερωριακά, με εξαιρέσιμες ημέρες αργίας, το βράδυ με νυχτερινά ωράρια. Δηλαδή, τι μας λέτε; Ότι για να λήξετε τις υποθέσεις, για να φέρετε σε πέρας τις υποθέσεις του άρθρου 21, για να φέρετε σε πέρας τις υποθέσεις τις οποίες με δική σας ευθύνη έχετε συσσωρεύσει, θα εξοντώσετε, θα κάνετε λάστιχο τους ανθρώπους οι οποίοι θα συμμετέχουν στην ομάδα εργασίας.

Είναι προφανέστατα μια ρύθμιση απαράδεκτη. Και εγώ θέλω να δω και τα υπόλοιπα κόμματα της Αντιπολίτευσης, με τα οποία μπορεί στα υπόλοιπα άρθρα να υπάρχουν πολιτικές διαφωνίες εύλογες εγώ θα πω, τι θα κάνουν σε σχέση με το άρθρο 21. Θα νομιμοποιήσουν αυτή την πολιτική πρακτική, αυτή τη διοικητική πρακτική της εξόντωσης επισφαλώς εργαζομένων για να λύσουν τα προβλήματα που ο κ. Φλωρίδης και ο κ. Τσιάρας δημιούργησαν την τελευταία πενταετία; Εδώ είναι που κρίνεται στην πράξη το δημοκρατικό, το προοδευτικό, το φιλεργατικό πρόσημο.

Είναι προφανές ότι καταψηφίζουμε επί της αρχής το νομοσχέδιο. Είναι προφανές ότι θα βρεθούμε απέναντι στο σύνολο της πολιτικής, την οποία ο κ. Φλωρίδης υπηρετεί.

Ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί από το 5ο Δημοτικό Σχολείο Νέας Φιλαδέλφειας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Δικαιοσύνης κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, παίρνω τον λόγο για μια μικρή παρέμβαση.

Ο κ. Τζανακόπουλος επιμένει να μη θυμάται ή θέλει να ξεχάσουμε. Λοιπόν, εγώ δεν είχα σκοπό τώρα πάλι να πάω πίσω, αλλά είμαι υποχρεωμένος να το κάνω, γιατί υπάρχει μια κριτική για την κατάπτωση της ελληνικής δικαιοσύνης, για την έλλειψη εμπιστοσύνης του κόσμου με αφορμή μια δίκη η οποία διεξάγεται κεκλεισμένων των θυρών.

Δίκη κεκλεισμένων των θυρών σημαίνει ότι δεν μπορούμε να την παρακολουθήσουμε, δεν έχουμε τη δυνατότητα να υπάρξουν πληροφορίες και δημοσιοποιήθηκε, όπως δημοσιοποιήθηκε η πρόταση της εισαγγελέως της έδρας και το δικαστήριο είναι αυτό το οποίο θα εκδώσει την απόφασή του κάποια στιγμή με βάση τα όσα εξελίχθηκαν σε μια αίθουσα, τα οποία εμείς όλοι αγνοούμε. Δεν ξέρουμε τι έγινε εκεί, τι αποδείχθηκε και τι δεν αποδείχθηκε.

Κατά συνέπεια, λοιπόν, ο στοιχειώδης σεβασμός προς τη δικαστική λειτουργία επιβάλλει να περιμένουμε την έκδοση της δικαστικής αποφάσεως.

Όμως, επειδή έγινε μια αναφορά στα φρικτά αδικήματα που τελούνται κατά ανηλίκων, ειδικά τον βιασμό, θέλω να θυμίσω τα εξής: Το 2019, όταν φέρατε τους κώδικες την τελευταία μέρα πριν κλείσει η Βουλή, επιχειρήσατε να μετατρέψετε το αδίκημα του βιασμού του 336 του Ποινικού Κώδικα από κακούργημα σε πλημμέλημα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ψέμα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω τώρα πόσο ψέματα είναι. Δηλαδή, να παραμένουν οι δράστες των βιασμών και ειδικά βιασμών των ανηλίκων ατιμώρητοι, διότι αυτό είναι η μετατροπή σε πλημμέλημα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είστε ψεύτες!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η αντίδραση Βουλευτών του ΣΥΡΙΖΑ -προς τιμήν τους-, η αντίδραση των γυναικείων οργανώσεων του ΣΥΡΙΖΑ που δημοσιοποιήθηκε με διαδηλώσεις έξω από τη Βουλή ήταν αυτή που απέτρεψε την Κυβέρνηση ΣΥΡΙΖΑ, που είχε καταθέσει τη μετατροπή τού κακουργήματος του βιασμού σε πλημμέλημα, να την πάρει πίσω τελευταία στιγμή και να επαναφέρει το κακούργημα όπως ήταν.

Όμως, έσπευσε να κάνει κάτι άλλο. Η ανώτερη προβλεπόμενη ποινή τότε ήταν είκοσι έτη κάθειρξης και στον Ποινικό Κώδικα που ψηφίσατε τελικά την κατεβάσατε στα δεκαπέντε. Αυτή ήταν η φροντίδα σας για τα θύματα των βιασμών όταν είναι ανήλικοι. Μειώσατε το όριο με το οποίο θα μπορούσαν να καταδικαστούν από τα είκοσι χρόνια στα δεκαπέντε, αφού επιχειρήσατε νωρίτερα να το κάνετε πλημμέλημα, δηλαδή να τους αφήσετε ατιμώρητους.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα ήθελα τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τι έκανε αυτή η Κυβέρνηση και στην προηγούμενη θητεία και τώρα; Η ποινή η οποία προβλέπεται για βιασμό ανηλίκου μπορεί να φτάσει σε ισόβια κάθειρξη. Επαναλαμβάνω: ισόβια. Είναι η διάταξη που ψηφίστηκε το 2022 και στον νέο Ποινικό Κώδικα που ψηφίσαμε πριν λίγες μέρες η απόπειρα βιασμού κατά ανηλίκου από τα οχτώ χρόνια πήγε στα είκοσι χρόνια.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στον Μίχο πείτε τα, όχι σε εμάς!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Στο στέλεχός σας να τα πείτε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η φροντίδα σας, επομένως, ήταν -και τώρα έχουμε κροκοδείλια δάκρυα ότι κάτι γίνεται για τους ανηλίκους- να αθωώσετε τους βιαστές των ανηλίκων, κάνοντας το κακούργημα πλημμέλημα…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ντροπή σου!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ντροπή σου!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Φώναζε όσο θέλεις, εδώ είναι τα χαρτιά!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ντροπή σου! Δεν είσαι άξιος να είσαι Υπουργός! Είσαι ανάξιος!

Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εδώ είναι τα χαρτιά και τα χαρτιά ξέρετε τι είναι; Είναι οι δηλώσεις των Βουλευτών του ΣΥΡΙΖΑ της περιόδου εκείνης, όχι οι δικές μου! Οι Βουλευτές του ΣΥΡΙΖΑ ήταν που σας έστησαν στο εδώλιο του κατηγορουμένου, λέγοντας ότι επιχειρείτε να κάνετε το κακούργημα πλημμέλημα. Οι Βουλευτές του ΣΥΡΙΖΑ! Και χάρη σε αυτούς διασώθηκε η διάταξη που έρχεστε τώρα και μας λέτε διάφορα. Και τελικά, αφού δεν μπορέσατε να κάνετε αυτό, μειώσατε την ποινή από τα είκοσι στα δεκαπέντε, για να έρθει η προηγούμενη κυβέρνηση της Νέας Δημοκρατίας να το πάει σε ισόβια.

Κατά συνέπεια, λοιπόν, πρέπει να καταλάβετε επιτέλους ότι θεσμική μνήμη στον τόπο υπάρχει. Η θεσμική μνήμη είναι εδώ κυρίως, είναι στα Πρακτικά της Βουλής, να ανατρέξετε να δείτε τις δηλώσεις των Βουλευτών του ΣΥΡΙΖΑ τότε, τι επιχειρήσατε να κάνετε, για να μιλάτε τώρα για κρίση της δικαιοσύνης.

Τη δικαιοσύνη πρέπει να τη σεβόμαστε ως έναν θεσμό στον οποίο καταφεύγει ο Έλληνας πολίτης, που είναι το τελευταίο του καταφύγιο.

Οι συμπεριφορές κάποιων λειτουργών της κάποιες στιγμές δεν αμαυρώνουν το σύνολο του θεσμού, για να γενικεύουμε την αμφισβήτηση της κοινωνίας απέναντι στη δικαιοσύνη, αλλά το στίγμα αυτής της απόπειρας είναι, κύριε Τζανακόπουλε, που πήγατε τότε στον Άρειο Πάγο για να στήσετε τη μεγαλύτερη σκευωρία της «NOVARTIS» -επίσκεψη κυβερνητικού εκπροσώπου στον Άρειο Πάγο- και βγήκε τώρα ο Αρχηγός σας και λέει καθαρά ότι επρόκειτο για σκευωρία.

Θέλει πολλή προσοχή όταν αναφέρεστε εσείς στο κύρος της δικαιοσύνης, το οποίο επιχειρήσατε να πλήξετε με έναν τρόπο μοναδικό, επιχειρώντας να στείλετε στο ειδικό δικαστήριο πολιτικούς σας αντιπάλους, μόνο και μόνο επειδή ήταν πολιτικοί σας αντίπαλοι και τώρα έρχεστε και λέτε «ξέρετε, συγγνώμη, δεν τα κάναμε καλά». Μάλιστα! Και νομίζετε ότι ξοφλήσατε, όταν επιχειρήσατε να στήσετε στο ειδικό δικαστήριο τον κ. Σαμαρά, τον κ. Πικραμένο, τον κ. Βενιζέλο, τον κ. Κουτρουμάνη, τον κ. Λοβέρδο. Και έρχεστε σήμερα και μας λέτε «ξέρετε, δεν είχαμε στοιχεία, αλλά το κάναμε». Τι λέτε; Το κάνατε έτσι σκέτο; Και αν έπιανε το κόλπο και τους παραπέμπατε; Αν δεν αντιστεκόταν η δικαιοσύνη, πού θα ήμασταν τώρα;

Η δικαιοσύνη, λοιπόν, όρθωσε το ανάστημά της τότε και ευτυχώς και η δικαιοσύνη είναι αυτή που καταδίκασε δύο Υπουργούς σας για τα πλέον ατιμωτικά αδικήματα με τα οποία μπορεί να κατηγορηθεί κάποιος πολιτικός, παράβαση καθήκοντος, δηλαδή παράβαση του όρκου που δίνει ο πολιτικός ότι θα τηρεί το Σύνταγμα και τους νόμους.

Και έχετε τα μούτρα μετά από τόσα όσα κάνατε, ειδικά για τους ανήλικους, ειδικά για τον βιασμό των ανηλίκων, να μας πουλάτε σήμερα μαθήματα δημοκρατίας!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στον Λιγνάδη πείτε τα αυτά, όχι σε εμάς!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ο Λιγνάδης, δεν ξέρω ποιος Λιγνάδης…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Α, δεν τον ξέρεις!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω.

Αξιοποίηση του Κώδικά σας έκανε!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είσαι αστείος!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί αυτός ισχύει ακόμα, ο δικός μας αρχίζει από την 1η Μαΐου.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος του ΣΥΡΙΖΑ.

Κύριε Τζανακόπουλε, επί προσωπικού; Θα σας δώσω αμέσως μετά τον λόγο.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Είναι εντυπωσιακό το πάθος του κυρίου Υπουργού, όταν αναφέρεται στον ΣΥΡΙΖΑ και στη νομοθέτησή του και σκοπίμως διαστρεβλώνει την τότε πολιτική πραγματικότητα και τα αποτελέσματα της θεσμοθέτησης, ειδικά με την ψήφιση του Ποινικού Κώδικα το 2019.

Γνωρίζουν οι πάντες -τουλάχιστον όσοι είναι νομικοί σε αυτόν τον τόπο και όσοι εν πάση περιπτώσει έχουν κοινοβουλευτική πείρα- ότι η ψήφιση του Ποινικού Κώδικα τον Ιούνιο - Ιούλιο του 2019 έγινε με την πρόταση της νομοπαρασκευαστικής επιτροπής, την οποία έφερε στο κοινοβούλιο η κυβέρνηση του ΣΥΡΙΖΑ ως τέτοια και μια νομοπαρασκευαστική επιτροπή που έχει αρχίσει να μελετά την τροποποίηση του Ποινικού Κώδικα τουλάχιστον δέκα χρόνια μπροστά. Και γνωρίζουν οι πάντες ότι όταν έρχεται η πρόταση νομοπαρασκευαστικής επιτροπής που ήταν πάντοτε διακομματική ή ψηφίζεται στο σύνολό της ή δεν ψηφίζεται, αυτό το αποκρύπτει, όπως συκοφαντεί την κυβέρνηση εδώ και καιρό ο Υπουργός της Δικαιοσύνης λέγοντας ότι κάναμε το αδίκημα του βιασμού πλημμέλημα.

Και διαβάζω, λοιπόν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό είπα; Αυτό;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό είπατε ξεκάθαρα!

**ΚΩΝΣΤΑΝΤΙΝΟΣ ΜΠΑΡΚΑΣ:** Σταμάτα τώρα, σταμάτα!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό είπατε ξεκάθαρα. Όποιος…

**ΠΡΟΕΔΡΕΥΩΝ (Ιωάννης Πλακιωτάκης):** Πιο ήρεμα, παρακαλώ! Παρακαλώ, συνάδελφοι, όχι διάλογο!

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, σε εμάς! Όχι, σε εμάς! Στον κύριο Υπουργό!

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίστε, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Το άρθρο, λοιπόν, 336 του Ποινικού Κώδικα -το διαβάζω: «Όποιος με σωματική βία ή με απειλή σοβαρού και άμεσου κινδύνου ζωής ή σωματικής ακεραιότητας εξαναγκάζει άλλον σε επιχείρηση ή ανοχή γενετήσιας πράξης, τιμωρείται με κάθειρξη τουλάχιστον δέκα ετών».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακάτω: «Αν η πράξη έγινε από δύο ή περισσότερους δράστες, επιβάλλεται ισόβια κάθειρξη». Και παρακάτω: «Με κάθειρξη δέκα έτη, εκτός από την περίπτωση της παραγράφου 1, τελεί γενετήσια πράξη».

Πείτε μου, σας παρακαλώ, αυτά που προηγουμένως είπε ο Υπουργός πού τα στηρίζει; Συκοφαντεί μονίμως!

Και σε κάθε περίπτωση, οι πάντες γνωρίζουν ότι εκτός από το ότι η νομοπαρασκευαστική επιτροπή εισάγει το νομοσχέδιο ως έχει στη Βουλή, προφανώς η Κυβέρνηση γνωρίζει κάλλιστα ότι στον χώρο της Ευρωπαϊκής Ένωσης -εν τω συνόλω της- ο αντίστοιχος Κώδικας πολλών κρατών προσαρμόζεται σε τέτοιες διατάξεις, διότι στηρίζεται πάνω σε επιστημονική βάση, σε τεκμήρια, σε νομολογία, σε εγκληματολογικά δεδομένα. Αυτά τα αγνοεί και μονίμως τη συκοφαντεί ο κύριος Υπουργός.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κάποια στιγμή δεν μπορεί να ρίξει λίγο -λίγο!- την ένταση της φωνής του, που μας κατηγορεί εδώ, ότι εμείς θεσμοθετήσαμε τον βιασμό να έχει πλημμεληματικό χαρακτήρα; Τι έχουμε να κερδίσουμε, κύριε Φλωρίδη, παλιέ μου συμφοιτητά; Τι έχει να κερδίσει ο ομιλών, που διακονεί τη δικαιοσύνη τέσσερις δεκαετίες; Πείτε μου! Ότι θέλουμε, δηλαδή, να βιάζουν τα παιδιά μας και να είναι ελεύθεροι; Πείτε μου, λοιπόν, αν αυτό που σας διάβασα είναι ψέμα. Διαβάστε, λοιπόν, τον νόμο!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυλωνίτη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, παρακαλώ, θα ήθελα τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό, κύριε Υπουργέ. Έχει ζητήσει τον λόγο ο κ. Τζανακόπουλος επί προσωπικού. Πιθανόν να χρειαστεί να απαντήσετε και στους δύο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Τζανακόπουλε, αυτό είπα πριν. Μη βιάζεστε! Θα εξηγήσετε πρώτα τι σημαίνει επί προσωπικού. Κύριε Τζανακόπουλε, πρώτα θα εξηγήσετε τι ακριβώς εννοείτε όταν λέτε επί προσωπικού.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το προσωπικό είναι η αναφορά που έκανε ο κ. Φλωρίδης στις απόψεις μου. Όπως γνωρίζετε, όταν οι απόψεις μου διαστρεβλώνονται από τη μεριά του ομιλητή, έχω δικαίωμα να τις εξηγήσω και να τις παραθέσω.

**ΠΡΟΕΔΡΕΥΩΝ (Βασίλειος Βιλιάρδος):** Ωραία, συνεχίστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κατανοώ με συμπάθεια την οργή του κ. Φλωρίδη. Είναι η οργή του νεοφώτιστου. Είναι η οργή του νεοφώτιστου που ένιωσε προσβεβλημένος και θέλησε να δώσει τα διαπιστευτήριά του στη νέα του παράταξη.

Αυτό, όμως, το γεγονός δηλαδή ότι είναι νεοφώτιστος και πάσχει από το σύνδρομο του γενιτσαρισμού, δεν του δίνει το δικαίωμα …

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, αν θέλετε, αποφύγετε αυτές τις εκφράσεις.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** ...να έρχεται εδώ, να ψεύδεται, να συκοφαντεί και να κάνει προπαγάνδα ενώπιον του ελληνικού Κοινοβουλίου.

Σε σχέση με τους Ποινικούς Κώδικες του 2019, κύριε Φλωρίδη, αυτό το οποίο προφανώς δεν γνωρίζετε -και κάπως σας το ψιθύρισαν μάλλον στο αυτί, αλλά όχι ορθά- είναι ότι ουδέποτε προβλεπόταν στους Ποινικούς Κώδικες ο βιασμός να μετατραπεί σε πλημμέλημα και ουδέποτε υπήρξε κάποια αντίδραση των Βουλευτών του ΣΥΡΙΖΑ σε σχέση με αυτό το ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το μόνο το οποίο υπήρξε ως διεκδίκηση κινημάτων, τα οποία εισακούστηκαν το 2019, ήταν να προβλεφθεί ότι μπορεί να υπάρξει βιασμός και εντός της έγγαμης σχέσης και να τυποποιηθεί η σχετική διάταξη εντός του ορισμού του βιασμού, κύριε Φλωρίδη. Και αυτό έγινε αποδεκτό από την τότε κυβέρνηση και ορθώς έγινε αποδεκτό.

Αυτό και μόνο αυτό, αυτή και μόνο η διαστρέβλωση της αλήθειας, το ψέμα, η συκοφαντία αποδεικνύουν ότι εδώ δεν είστε ως Υπουργός, αλλά ως κυβερνητικός προπαγανδιστής, ως προπαγανδιστής των πιο ακραίων δεξιών απόψεων στο ελληνικό πολιτικό σύστημα. Και είναι ντροπή να ψεύδεστε κατ’ αυτόν τον τρόπο ενώπιον του ελληνικού Κοινοβουλίου, είναι ντροπή να απαντάτε με αυτό το ύφος στους Έλληνες Βουλευτές και στις Ελληνίδες Βουλεύτριες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΚΩΝΣΤΑΝΤΙΝΟΣ ΜΠΑΡΚΑΣ:** Να μην κουνάτε δάχτυλα, κύριε Υπουργέ!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε, σας παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είστε κοινώς συκοφάντης και αφήστε τα κοροϊδευτικά γέλια, όταν έχετε πιαστεί να ψεύδεστε κατά τον τρόπο αυτόν, τον ντροπιαστικό για το αξίωμά σας. Είναι ντροπή που είστε Υπουργός Δικαιοσύνης, κύριε Φλωρίδη!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τζανακόπουλο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο, σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ας δούμε, λοιπόν, τώρα ποιος ψεύδεται. Για να δούμε!

Από ρεπορτάζ στις 6-6-2019, λίγες μέρες πριν ψηφιστεί ο Κώδικας…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αφήστε τα ρεπορτάζ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, θα ακούσετε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, σας διέκοψε κανείς;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα θα ακούσετε!

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιο ρεπορτάζ, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σταματήσετε να μιλάτε από κάτω. Σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω! Έχει ονόματα! Έχει επώνυμες δηλώσεις εδώ! Μιλάω για 6-6-2019.

**ΧΡΗΣΤΟΣ ΓΙΑΝΝΟΥΛΗΣ:** Ποια εφημερίδα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πρώτον, το ρεπορτάζ παραθέτει την ανακοίνωση της Διεθνούς Αμνηστίας, αλλά η ανακοίνωση είναι της Διεθνούς Αμνηστίας, η οποία κάνει λόγο για απαράδεκτο άρθρο, για το 336, που κατατέθηκε τότε και έκανε τον βιασμό πλημμέλημα. Η Διεθνής Αμνηστία! Αυτό είναι το ένα.

**ΚΩΝΣΤΑΝΤΙΝΟΣ ΜΠΑΡΚΑΣ:** Λέει το ρεπορτάζ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεύτερον, υπάρχουν εδώ οι δηλώσεις της Βουλευτού του ΣΥΡΙΖΑ κ. Αννέτας Καββαδία και της Βουλευτού του ΣΥΡΙΖΑ κ. Μαρίας Θελερίτη, οι οποίες λένε ότι η απόπειρα να κλιμακωθεί το αδίκημα του βιασμού ανάλογα με την απειλή της βίας σε πλημμέλημα είναι απαράδεκτη και δεν πρόκειται να την ψηφίσουμε. Αυτό λένε δύο Βουλευτίνες…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:**…(δεν ακούστηκε)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, είναι σε παρένθεση…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, μπορείτε να μη διακόπτετε; Αφήστε να πει την άποψή του. Σας παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι σε εισαγωγικά οι δηλώσεις τους με τα ονόματά τους!

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιο ρεπορτάζ; Η επιστήμη σηκώνει τα χέρια ψηλά!

**ΠΡΟΕΔΡΕΥΩΝ (Βασίλειος Βιλιάρδος):** Μη διακόπτετε! Αφήστε να πει την άποψή του. Μα, δεν είναι τρόπος αυτός!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Οι Βουλευτές κ. Γιώργος Δημαράς και Γιάννης Τσιρώνης δήλωσαν ότι δεν θα το ψηφίσουν.

**ΧΡΗΣΤΟΣ ΓΙΑΝΝΟΥΛΗΣ:** Το ρεπορτάζ πάλι!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι με τα ονόματά τους. Δεν το διέψευσαν. Αν μου φέρετε άλλη δήλωση της κ. Αννέτας Καββαδία, της κ. Θελερίτη και του κ. Τσιρώνη…

**ΧΡΗΣΤΟΣ ΓΙΑΝΝΟΥΛΗΣ:** Είναι αστείο αυτό που κάνετε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η Πρωτοβουλία Γυναικών λέει ότι χωρίς συναίνεση είναι βιασμός. Οι φωτογραφίες της είναι εδώ έξω από τη Βουλή …

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν καταλαβαίνετε τι διαβάζετε!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην κάνετε αυτή τη φασαρία! Δεν είναι τρόπος αυτός!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):**…και λέει ότι πρόκειται για διάταξη-έκτρωμα για τους εξής λόγους: Πρώτον, κάνει τον βιασμό πλημμέλημα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν καταλαβαίνετε τι διαβάζετε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτά είναι…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τη διάταξη αυτή την έχεις;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχεις αυτή τη διάταξη;

**ΠΡΟΕΔΡΕΥΩΝ (Βασίλειος Βιλιάρδος):** Καλά, τι κάνετε εκεί; Φωνάζετε όλοι μαζί; Πού βρίσκεστε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας καλώ να κάνετε το εξής, κύριοι συνάδελφοι. Να βρείτε πώς δημοσιοποιήθηκε το σχέδιο του Ποινικού Κώδικα και πώς τελικά ψηφίστηκε. Όταν το δείτε, θα δείτε εκεί πώς κλιμακώνονταν ο βιασμός σε πλημμέλημα και πώς τελικά αποσύρθηκε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε, σας παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Επειδή αυτά δεν είναι ανύπαρκτα κείμενα…

**ΧΡΗΣΤΟΣ ΓΙΑΝΝΟΥΛΗΣ:** Ποια;

**ΠΡΟΕΔΡΕΥΩΝ (Βασίλειος Βιλιάρδος):** Τι τρόπος είναι αυτός;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτές οι αντιρρήσεις και αυτός ο διάλογος και τα ρεπορτάζ αυτά δεν έγιναν επί ανυπάρκτου θέματος.

**ΚΩΝΣΤΑΝΤΙΝΟΣ ΜΠΑΡΚΑΣ:** Το ρεπορτάζ πάλι!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έγιναν γιατί κατατέθηκε το άρθρο 36 που κλιμάκωνε τον βιασμό σε πλημμέλημα ανάλογα με την απειλή. Το κλιμάκωνε σε πλημμέλημα.

**ΚΩΝΣΤΑΝΤΙΝΟΣ ΜΠΑΡΚΑΣ:** Λέει το ρεπορτάζ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αν η απειλή, λέει, είναι μικρή, είναι πλημμέλημα. Και υπό το κράτος αυτών των αντιδράσεων απεσύρθη και ψηφίστηκε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εντάξει; Αυτό που σας είπα πριν είναι ότι προσπαθήσατε με την κατάθεση του νομοσχεδίου να κλιμακώσετε τον βιασμό σε πλημμέλημα, αντέδρασε κομμάτι του ΣΥΡΙΖΑ…

**ΚΩΝΣΤΑΝΤΙΝΟΣ ΜΠΑΡΚΑΣ:** Σύμφωνα με το ρεπορτάζ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ποιο ρεπορτάζ;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Υπουργέ, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ένα Πούλιτζερ!

**ΚΩΝΣΤΑΝΤΙΝΟΣ ΜΠΑΡΚΑΣ:** Ένα Πούλιτζερ!

**ΠΡΟΕΔΡΕΥΩΝ (Βασίλειος Βιλιάρδος):** Ελάτε, σας παρακαλώ! Τι είναι αυτά;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μπορείτε να κάνετε κάτι πολύ απλό. Αν δεν το κάνετε εσείς, μη στενοχωριέστε, θα το κάνω εγώ.

**ΧΡΗΣΤΟΣ ΓΙΑΝΝΟΥΛΗΣ:** Παραιτηθείτε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μην στενοχωριέστε, θα το κάνω εγώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακάλεσα να ολοκληρώσετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας φέρω τη διάταξη, όπως την καταθέσατε, που έδειχνε τη βούληση της Κυβέρνησής σας να το κάνετε πλημμέλημα και μετά προφανώς ψηφίστηκε. Όμως, η βούληση της Κυβέρνησής σας ήταν όταν το καταθέσατε. Εκεί το γράψατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις εκπαιδευτικοί συνοδοί τους από το 4ο Δημοτικό Σχολείο Ναυπλίου.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Θα συνεχίσουμε…

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Όχι, σας παρακαλώ! Να ολοκληρώσουμε το θέμα.

**ΑΘΑΝΑΣΙΟΣ ΠΛΕΥΡΗΣ:** Έχω δικαίωμα, κύριε Πρόεδρε, ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δικαίωμα, αλλά να το ολοκληρώσουμε. Δεν έχουν μιλήσει ακόμα οι εισηγητές. Δεν γίνεται!

**ΑΘΑΝΑΣΙΟΣ ΠΛΕΥΡΗΣ:** Και στους άλλους Κοινοβουλευτικούς Εκπροσώπους δώσατε τον λόγο, κύριε Πρόεδρε. Έχω δικαίωμα.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δικαίωμα να μιλήσετε, κύριε Πλεύρη, αλλά σεβαστείτε και τους υπόλοιπους.

**ΑΘΑΝΑΣΙΟΣ ΠΛΕΥΡΗΣ:** Ασκώ το δικαίωμά μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο για ένα λεπτό.

**ΑΘΑΝΑΣΙΟΣ ΠΛΕΥΡΗΣ:** Πραγματικά, κύριοι συνάδελφοι, απορώ σε τι αντιδράτε και εκτίθεστε απόλυτα.

**ΧΡΗΣΤΟΣ ΓΙΑΝΝΟΥΛΗΣ:** Στην ανοησία!

**ΑΘΑΝΑΣΙΟΣ ΠΛΕΥΡΗΣ:** Ας δούμε τι λέει ο κύριος Υπουργός που τώρα έχει και τις δηλώσεις του κ. Καλογήρου. Στο αρχικό σχέδιο του 336 που καταθέσατε, κύριε Τζανακόπουλε, στην περίπτωση δ΄ την οποία αναφέρατε, που είναι οι απειλές που δεν συνδέονται με κίνδυνο ζωής ή σωματικής βλάβης, η αρχική διατύπωση ήταν πλημμεληματική τρία έως πέντε έτη. Αυτή ήταν η αρχική διατύπωση. Προσέξτε! Βιασμός για πρώτη φορά…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …ο βιασμός δεν έγινε πλημμέλημα… (δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Αφήστε, κύριε Τζανακόπουλε, να πει την άποψή του.

**ΑΘΑΝΑΣΙΟΣ ΠΛΕΥΡΗΣ:** …επιλέξατε να κάνετε μία διάσπαση του βιασμού. Ενώ η διατύπωση του 336 είχε πάντοτε βία ή απειλή και οδηγούσε σε βιασμό ήταν κακούργημα, αποφασίσατε να κάνετε μια διάσπαση. Ξεχωρίσετε τον βιασμό όταν έχει βία ή απειλή βίας, σωματικής βλάβης και ζωής, κρατώντας το κακούργημα με δεκαπέντε χρόνια, όπως πολύ σωστά είπατε, κύριε Υπουργέ…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** …(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:**…και όταν υπάρχει ψυχολογική βία, κύριε Ηλιόπουλε, την κάνατε πλημμέλημα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κρατώντας το κακούργημα!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Θα με αφήσετε λίγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, ολοκληρώστε.

**ΑΘΑΝΑΣΙΟΣ ΠΛΕΥΡΗΣ:** Όχι, δεν ολοκληρώνω! Αν δεν μπορούν να κάνουν διάλογο, κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, σας παρακαλώ, κάντε λίγη ησυχία. Αφήστε να πει την άποψή του. Τον διακόπτετε συνέχεια.

**ΑΘΑΝΑΣΙΟΣ ΠΛΕΥΡΗΣ:** Επιλέξατε, όπως σωστά είπε ο Υπουργός..

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, δεν καταλαβαίνετε;

**ΑΘΑΝΑΣΙΟΣ ΠΛΕΥΡΗΣ:** …όταν ο βιασμός, γιατί παρέμεινε βιασμός, είναι στην ψυχολογική βία, να γίνει πλημμέλημα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τι είχε κριθεί;

**ΑΘΑΝΑΣΙΟΣ ΠΛΕΥΡΗΣ:** Τι κάνατε, λοιπόν, τότε; Μόλις υπήρξαν οι αντιδράσεις -και εδώ είναι και ο κ. Καλογήρου που δηλώνει ότι είναι ανοιχτός σε συζητήσεις- οι οποίες ήταν από το εσωτερικό σας, από το τμήμα γυναικών του ΣΥΡΙΖΑ και από Βουλευτές, επιλέξατε…

**ΚΩΝΣΤΑΝΤΙΝΟΣ ΜΠΑΡΚΑΣ:** Το ρεπορτάζ πάλι!

**ΑΘΑΝΑΣΙΟΣ ΠΛΕΥΡΗΣ:** Δεν είναι ρεπορτάζ! Το καταθέσατε. Στη Βουλή το φέρατε με 3 έως 5…

**ΚΩΝΣΤΑΝΤΙΝΟΣ ΜΠΑΡΚΑΣ:** Τι ψηφίστηκε, βρε Πλεύρη;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ.

Δεν γίνεται συζήτηση έτσι.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, δεν με απασχολεί. Ή θα ακούσουν ή δεν θα ακούσουν.

**ΠΡΟΕΔΡΕΥΩΝ (Βασίλειος Βιλιάρδος):** Ήρεμα ολοκληρώστε το.

**ΚΩΝΣΤΑΝΤΙΝΟΣ ΜΠΑΡΚΑΣ:** Τι να ακούσουμε; Θεωρία δική σου, βρε Πλεύρη;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι είναι αυτά τα πράγματα;

**ΑΘΑΝΑΣΙΟΣ ΠΛΕΥΡΗΣ:** Ο κύριος Υπουργός είπε ξεκάθαρα πώς το φέρατε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ήταν στον ΣΥΡΙΖΑ τότε και ξέρει; Τι είναι ο κ. Φλωρίδης; Πολυεργαλείο;

**ΑΘΑΝΑΣΙΟΣ ΠΛΕΥΡΗΣ:** Ακούστε. Γιατί δεν θέλετε να τα ακούτε όλα;

Παράλληλα, όμως, δεν προβλέψατε τίποτα για τον βιασμό ανηλίκων. Εδώ κρινόμαστε με το τι ψηφίζουμε. Το 2021 στην τροποποίηση του βιασμού που έκανε η Νέα Δημοκρατία στην περίπτωση του ομαδικού βιασμού προστέθηκε και ο βιασμός ανηλίκου και σήμερα αν ο βιασμός ανηλίκου επισύρει ισόβια και όχι δεκαπέντε χρόνια είναι λόγω αυτής της παρέμβασης.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Και ένα τρίτο που έχει σημασία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, ολοκληρώστε.

**ΑΘΑΝΑΣΙΟΣ ΠΛΕΥΡΗΣ:** Στην κατάχρηση σε ασέλγεια ανηλίκων κάνατε παρέμβαση, κυρίες και κύριοι συνάδελφοι, που αυτό κρίνετε, και είπατε ότι οι βαριές ποινές είναι αν ο ανήλικος είναι κάτω των δώδεκα. Αλλάξατε τον Ποινικό Κώδικα που προέβλεπε να είναι κάτω από δεκατέσσερα, δηλαδή κρίνατε ότι η περίπτωση δώδεκα - δεκατέσσερα είναι μια περίπτωση που δεν πρέπει να είναι στην πιο βαριά μορφή κακουργήματος. Αυτή η Κυβέρνηση τροποποίησε πάλι την κατάχρηση και επανέφερε ότι η πιο αυστηρή μορφή στην κατάχρηση ανηλίκων θα είναι κάτω των δεκατεσσάρων.

Δεν κατηγορεί κανείς σε αυτό το οποίο είπατε. Να το ξεκαθαρίσουμε εδώ πέρα. Το ότι όμως εσείς έχετε μια λογική όταν συζητάμε τους ποινικούς κώδικες να ανεβαίνετε πάνω και δικαιοπολιτικά να υπερασπίζεστε τις χαμηλές ποινές γιατί αυτές οι ποινές είναι οι σωστές και σωφρονίζουν και όταν γίνεται ένα έγκλημα να έρχεστε εδώ πέρα και να λέτε «γιατί δεν τιμωρούνται με τις πιο αυστηρές ποινές;» είναι αντινομία.

Εμείς επιλέγουμε να έχουμε ένα ισχυρό ποινικό πλαίσιο, όπως το έφερε ο Υπουργός και στην τελευταία τροποποίηση και όσοι κάνουν αυτά τα ειδεχθή εγκλήματα να τιμωρούνται με τις πιο αυστηρές ποινές. Εσείς πιστεύετε στις χαμηλές ποινές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Τον λόγο έχει ο ειδικός αγορητής των Σπαρτιατών, ο κ. Πέτρος Δημητριάδης, για δεκαπέντε λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι Βουλευτές…

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, ησυχία. Μιλάει ο ειδικός αγορητής. Σας παρακαλώ, σεβαστείτε τον ομιλητή.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε, για την παρέμβαση.

Μία παράκληση, επειδή σας άφησα τόση ώρα, να κάνετε αντιπαράθεση και το σεβάστηκα, παρακαλώ να κάνω και εγώ την τοποθέτησή μου.

Κύριοι Υπουργοί, κυρίες και κύριοι συνάδελφοι Βουλευτές, ερχόμαστε σήμερα να συζητήσουμε ένα νομοσχέδιο που έχει ως αντικείμενο την ενίσχυση της δικηγορικής ύλης η οποία να πω ότι γίνεται εν μέρει. Ναι μεν κινείται σε θετική κατεύθυνση το νομοσχέδιο, αλλά να πω ότι μου κάνει μεγάλη εντύπωση πως απουσιάζουν πάγια αιτήματα των δικηγόρων, όπως, για παράδειγμα η υποχρεωτική παράσταση στα συμβόλαια, που είναι ζητούμενο εδώ και χρόνια, όπως επίσης και υπογραφή των δικηγόρων στα καταστατικά. Θα περίμενα να τα έχουμε και αυτά μέσα στο νομοσχέδιο.

Πρώτον, να πω το εξής: Μιλάμε για ενίσχυση του δικηγορικού κλάδου, αλλά ξεχνάμε ότι οι δικηγόροι έχουμε πληγεί ανεπανόρθωτα από την παρούσα Κυβέρνηση τόσο με την επιβολή τεκμηρίου και μάλιστα να πω ότι τότε στοχοποιηθήκαμε ως φοροφυγάδες, ότι οι δικηγόροι είμαστε ένας κλάδος που ζει με μαύρα χρήματα και ότι δεν δηλώνουμε όλα τα εισοδήματά μας. Αυτό το θεωρώ απαράδεκτο. Επίσης στοχοποιηθήκαμε για τους ποινικούς κώδικες. Ουσιαστικά μας καταλογίστηκε ότι εμείς οι δικηγόροι ευθυνόμαστε για τις αναβολές, ενώ είναι γνωστό ότι σε πολλές περιπτώσεις οι αναβολές στα ποινικά δίδονται λόγω παρέλευσης του ωραρίου. Δεν μπορώ να καταλάβω, δεν μπορώ να δεχτώ ότι αυτή τη στιγμή μας λέτε ότι μας ενισχύετε, αλλά τους προηγούμενους μήνες μάς είχατε στοχοποιήσει. Αυτό είναι λίγο αντιφατικό, να το πω έτσι.

Είναι μεν θετικό το γεγονός ότι αναγνωρίζετε ότι πράγματι πρέπει να ενισχυθεί η ύλη των δικηγόρων, αλλά πέρα από αυτό θα πρέπει να μειωθεί πρώτα απ’ όλα η φορολογία, να μειωθεί ο ΦΠΑ και κυρίως να μειωθούν οι ασφαλιστικές εισφορές. Να θυμίσω ότι αυτή τη στιγμή χιλιάδες συνάδελφοί μου, στους οποίους θα μπορούσα να είμαι και εγώ, αν δεν είχα τη βουλευτική αποζημίωση, είναι ανασφάλιστοι στον ΕΦΚΑ. Είναι κάτι που πρέπει να διορθωθεί και δεν μπορώ να δεχθώ ότι λύνονται όλα τα προβλήματα με αυτό το νομοσχέδιο. Θέλει πολύ μεγάλη δουλειά και πολύ μεγάλη βελτίωση των συνθηκών εργασίας του δικηγόρου για να πούμε επιτέλους ότι ο δικηγόρος θα είναι πράγματι ένας συλλειτουργός της δικαιοσύνης όπως θα πρέπει να είναι και να έχει τον σεβασμό που του πρέπει από το κράτος και την κοινωνία.

Επί του παρόντος νομοσχεδίου τώρα. Μιλάμε για αποφόρτιση των δικαστηρίων. Να πω ότι ο φόρτος εργασίας στα δικαστήρια οφείλεται κατά κύριον λόγο σε ελλείψεις δικαστικών υπαλλήλων και σε ελλείψεις που υπάρχουν σε δικαστές. Υπάρχουν μεγάλα κενά, τα οποία δεν τα καλύπτουμε. Άκουσα για προσλήψεις. Δεν ξέρω σε πόσο χρονικό διάστημα θα υλοποιηθούν. Όμως, όσο υπάρχουν αυτά τα μεγάλα κενά, δεν πρόκειται ποτέ να έχουμε μια πραγματική αποφόρτιση των δικαστηρίων, θα έχουμε μονίμως προβλήματα.

Ουσιαστικά για πρώτη φορά θα γίνεται έκδοση κληρονομητηρίου με πράξη δικηγόρου. Είχα τονίσει στις επιτροπές και το λέω και σήμερα ότι θα πρέπει να υπάρξει μια επιμόρφωση των δικηγόρων από τους οικείους δικηγορικούς συλλόγους, διότι το κληρονομητήριο, για όσους γνωρίζουμε νομικά, εξασφαλίζει την ασφάλεια των συναλλαγών και ουσιαστικά αποτελεί και μια δικλίδα ασφαλείας, καθώς υποκαθιστά την αναγνωριστική αγωγή και επειδή προϋποθέτει και μια προεργασία θα πρέπει να γίνει μια επιμόρφωση για να μην υπάρξουν λάθη γιατί διαφορετικά πολύ φοβάμαι ότι θα εκδοθούν λανθασμένα κληρονομητήρια. Ειδικά σε περιπτώσεις που είναι πολύ περίπλοκες, θα υπάρξει πρόβλημα. Δεν θέλουμε να γίνει κάτι τέτοιο. Γι’ αυτό παρά το γεγονός ότι ενισχύεται η δικηγορική ύλη και αυτό είναι θετικό, θα πρέπει να υπάρξει μια σωστή επιμόρφωση των δικηγόρων.

Αναφορικά με τις εξαλείψεις συναινετικών προσημειώσεων, να πω ότι δεν μειώνεται ο χρόνος γιατί ούτως ή άλλως και σήμερα σε πολλές περιπτώσεις οι εξαλείψεις συναινετικών προσημειώσεων συνήθως γίνονται μέσα σε μια μέρα ή μέσα σε λίγες μέρες, αλλιώς αυξάνεται ο χρόνος. Μάλιστα όπως είπε και η κ. Τζημούρτα, η εκπρόσωπος των γραμματέων των δικαστικών υπαλλήλων, ουσιαστικά τα βήματα αυξάνονται δεν μειώνονται, από τρία γίνονται έντεκα. Αυτό προσθέτει ουσιαστικά χρόνο, δεν μειώνει.

Αναφορικά με τις αποδοχές κληρονομιάς, πρέπει να πω ότι είναι πάρα πολλά προβλήματα. Πρώτα πρώτα οι αποδοχές κληρονομιάς γίνονταν έως τώρα σε συμβολαιογράφους. Οι συμβολαιογράφοι όταν κάνουν την αποδοχή, προσκομίζουν πάρα πολλά δικαιολογητικά, βγάζουν αντικειμενικές αξίες, εκδίδουν πιστοποιητικά ΕΝΦΙΑ, βλέπουν αν υπάρχουν κάποια προβλήματα. Εάν κάποιο πιστοποιητικό είναι προβληματικό, επιβάλλεται πρόστιμο. Εδώ σε περίπτωση που γίνει λάθος, πού θα επιβληθεί το πρόστιμο; Στον πολίτη; Στον δικηγόρο; Αυτό είναι μια μεγάλη παράλειψη.

Επίσης να πω ότι θα υπάρξει και ένα θέμα με τις μεταγραφές -είναι το άρθρο 1195- διότι μιλάει για δημόσιο έγγραφο. Δεν ξέρω αν κάποιος κάνει μεταγραφή, πώς θα το αντιμετωπίσει ο υποθηκοφύλακας, πώς θα το ερμηνεύσει. Πολύ φοβάμαι ότι θα έχουμε πρόβλημα ουσιαστικά στις μεταγραφές με αυτό το σχέδιο νόμου και συγκεκριμένα με αυτό το άρθρο.

Να πω και κάτι άλλο. Εμείς ως δικηγόροι θέλουμε να αυξηθεί η δικηγορική ύλη, όχι όμως εις βάρος της ασφάλειας δικαίου και όχι εις βάρος του πολίτη. Θα θέλαμε δηλαδή να γίνουν κάποια πράγματα πιο προσεκτικά για να μην υπάρχουν μεταγενέστερα προβλήματα. Εμάς μας ενδιαφέρει πράγματι να αυξηθεί η ύλη μας, αλλά θέλουμε και ο πολίτης να νιώθει ασφαλής. Μάλιστα να τονίσω πως το συγκεκριμένο άρθρο έρχεται σε αντίθεση με ό,τι συνηθίζεται κατά κύριον λόγο στην Ευρωπαϊκή Ένωση όπου συνηθίζεται οι συμβολαιογράφοι να είναι αρμόδιοι στην αποποίηση κληρονομιάς. Αυτοί έχουν την αρμοδιότητα και όχι οι δικηγόροι. Είναι κάτι τελείως διαφορετικό.

Όσον αφορά τις ένορκες βεβαιώσεις, πράγματι είναι κάτι θετικό, γιατί πάρα πολλές βεβαιώσεις γίνονται στα ειρηνοδικεία. Όμως θα ήθελα να πω ότι μιλάμε για αποφόρτιση, αλλά αν δούμε πολλές διατάξεις του νομοσχεδίου, διαπιστώνουμε ότι επιφορτίζονται εκ νέου με πάρα πολύ μεγάλο φόρτο εργασίας οι δικαστικοί γραμματείς. Το είπε και η κ. Τζημούρτα στην επιτροπή. Το θέμα είναι αν θα μπορέσουν με τα κενά που υπάρχουν οι δικαστικοί γραμματείς να αντεπεξέλθουν στον φόρτο εργασίας, σε όλες αυτές τις αρμοδιότητες. Πολύ φοβούμαι ότι ναι μεν αποφορτίζουμε τους δικαστές από κάποιον όγκο εργασίας, αλλά αυτόν τον όγκο εργασίας τον ρίχνουμε πάλι στις πλάτες τον δικαστικών υπαλλήλων. Δεν θέλουμε να γίνει ένας φαύλος κύκλος αρμοδιοτήτων οι οποίες επιβαρύνουν τους δικαστικούς γραμματείς, οι οποίοι σε πολλές περιπτώσεις και λόγω των μεγάλων κενών που υπάρχουν, ενδεχομένως να μην έχουν και τον χρόνο, αλλά και την ικανότητα να αντεπεξέλθουν οι υποχρεώσεις μας. Αυτό πρέπει να το προσέξουμε.

Αναφορικά με τα άρθρα περί της νομικής βοήθειας θεωρούμε θετικό ότι η Κυβέρνηση μετά από πολλά χρόνια, διαπίστωσε ότι υπάρχουν απαράδεκτες καθυστερήσεις στην καταβολή των αποζημιώσεων στη νομική βοήθεια. Θεωρώ ότι είναι απαράδεκτο, διότι δεν μπορεί να υπάρχουν αναμονές τέσσερα και πέντε έτη για να κατατεθούν οι αποζημιώσεις στους συναδέλφους. Η νομική βοήθεια είναι το καταφύγιο του ασθενέστερου οικονομικά πολίτη και κατά κύριον λόγο επιλέγεται από δικηγόρους που έχουν κάποια οικονομική στενότητα, θέλουν δηλαδή και αυτοί να αποκτήσουν μια τριβή με το αντικείμενο, μια εμπειρία. Είναι απαράδεκτο να δίνουμε ένα αντικίνητρο με τόσο μεγάλες καθυστερήσεις στις καταβολές των αποζημιώσεων. Πρέπει αυτό να σταματήσει.

Όμως να πω ότι ένα από τα βασικά αίτια της καθυστέρησης των αποζημιώσεων είναι η υποστελέχωση του ΤΑΧΔΙΚ, το οποίο κάποια στιγμή θα πρέπει να στελεχωθεί με μόνιμο προσωπικό και όχι να σχηματίζονται απλώς επιτροπές οι οποίες ναι μεν θα συμβάλουν στην επιτάχυνση της καταβολής των αποζημιώσεων, όμως πολύ φοβάμαι ότι εάν δεν επανδρωθεί κατάλληλα το ΤΑΧΔΙΚ, μετά από λίγα χρόνια θα έχουμε πάλι το ίδιο φαινόμενο, θα έχουμε πάλι δηλαδή καθυστερήσεις. Θέλουμε, λοιπόν, να γίνει μια μόνιμη επίλυση του προβλήματος και όχι μία πρόσκαιρη επίλυση η οποία ενδεχομένως στο μέλλον να δημιουργήσει πάλι νέο πρόβλημα.

Τώρα, αναφορικά με τις τροπολογίες θα επιφυλαχθούμε, όμως θα ήθελα να κάνω ένα σχόλιο. Θεωρώ απαράδεκτο κοινοβουλευτικά να έρχονται τροπολογίες άσχετες και μη συναφείς με το αντικείμενο των νομοσχεδίων, όπως έγινε με εκείνη του Υπουργείου Περιβάλλοντος. Πρέπει κάποια στιγμή να σταματήσει αυτή η πρακτική γιατί δημιουργεί πρώτα σύγχυση και, δεύτερον, εγώ θεωρώ ότι δημιουργεί κι ένα νομικό συμπίλημα, δηλαδή ουσιαστικά έχουμε κάποιες τροπολογίες άσχετες με τα νομοσχέδια. Πρέπει κάποια στιγμή αυτή η πρακτική να σταματήσει. Εμείς δηλώνουμε αρνητικοί σε αυτό εδώ.

Τελειώνοντας θα ήθελα να κάνω και δύο σχόλια για κάποιες υποθέσεις της επικαιρότητας, επειδή μιλάμε για ατιμωρησία και για απόδοση ευθυνών. Πρώτα απ’ όλα δεν μπορούμε να μιλάμε για μηδενική ανοχή στην ατιμωρησία όταν υπάρχει ακόμα και σήμερα το κατάπτυστο άρθρο 86, ο νόμος περί ευθύνης Υπουργών, το οποίο ζητούμε επιτακτικά εδώ και καιρό να τροποποιηθεί και να αναθεωρηθεί, να σταματήσει επιτέλους αυτή η απαράδεκτη πρακτική, να υπάρχει ιδιαίτερη, επιεικής μεταχείριση στους Υπουργούς, σε όποιον έχει την ιδιότητα του Υπουργού. Το ζητάμε επιμόνως και πρέπει να το λάβετε σοβαρά υπ’ όψιν.

Δεύτερον, αναφορικά με τα Τέμπη, εάν ο εφέτης ανακριτής διαπιστώσει ποινικές ευθύνες πολιτικών προσώπων, τις οποίες επισυνάπτουμε και στο πόρισμά μας, όταν έρθει ξανά η δικογραφία εδώ, στο Κοινοβούλιο, περιμένουμε από την κυβερνητική πλειοψηφία να ψηφίσει υπέρ της διενέργειας προανακριτικής επιτροπής. Το ζητάμε, είναι στο πόρισμά μας. Όσο, λοιπόν, υπάρχει αυτή η πρακτική να απαλλάσσονται τα πολιτικά πρόσωπα από τυχόν ποινικές ευθύνες δεν μπορεί να μιλάμε για ατιμωρησία, δεν μπορεί να μιλάμε για μηδενική ανοχή. Γιατί υπάρχει όντως ατιμωρησία, υπάρχει θέμα.

Θέλω να πω και κάτι αναφορικά με την υπόθεση του Μίχου και την πρόταση της κυρίας εισαγγελέως. Πράγματι εκκρεμεί η απόφαση. Θα περιμένουμε να δούμε. Όμως, επειδή υπάρχουν κοινωνικές αντιδράσεις, θα ήθελα να πω ότι, όταν η δικαιοσύνη δρα αμερόληπτα και αντικειμενικά, δεν υπάρχει καμμία κοινωνική αντίδραση. Θα πρέπει, λοιπόν, να ξέρουν και οι αξιότιμοι κύριοι δικαστές, που απαρτίζουν τα δικαστήρια, ότι η δικαιοσύνη δεν είναι αποκομμένη από την κοινωνία. Θα πρέπει να γνωρίζουν ότι κάθε απόφαση που παίρνουν και κάθε πρόταση που κάνουν έχει και κοινωνικό αντίκτυπο. Αυτό προς προβληματισμό. Θα πρέπει να ξέρουμε, λοιπόν, ότι όλες οι αποφάσεις που παίρνει η ελληνική δικαιοσύνη είναι μεν σεβαστές, όμως μπορεί να προκαλέσουν και κοινωνικές αντιδράσεις. Γι’ αυτόν τον λόγο εφιστώ την προσοχή. Θα πρέπει, λοιπόν, η δικαιοσύνη πάντα να στέκεται στο ύψος της και να είναι πάντοτε αμερόληπτη και αντικειμενική.

Για τα υπόλοιπα θέματα θα τοποθετηθώ στη δευτερολογία μου, όσον αφορά και τις τροπολογίες.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Επόμενος ομιλητής είναι ο κ. Τάσος Οικονομόπουλος, ειδικός αγορητής από τη Νίκη.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγεται σήμερα στη Βουλή για ψήφιση σχέδιο νόμου του Υπουργείου Δικαιοσύνης για την ενίσχυση της δικηγορικής ύλης και συγκεκριμένα εισάγονται ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών, τις ένορκες βεβαιώσεις, καθώς και η τροπολογία - προσθήκη που προστίθεται για τη διενέργεια προελέγχου για την εγγραφή και τροποποίηση καταστατικού σωματείου από δικηγόρους, σε αντικατάσταση της παραγράφου 1 του άρθρου 787 του Κώδικα Πολιτικής Δικονομίας. Προσωπικά, ως επί σειρά δεκαετιών μάχιμος δικηγόρος, όσο και το Πατριωτικό Δημοκρατικό Κίνημά μας «Νίκη» χαιρετίζουμε θετικά το εν λόγω πόνημα. Ήταν καιρός να σκεφτούμε επιτέλους ουσιαστικές και ουσιώδεις λύσεις για την ελάφρυνση της πολύπαθης ελληνικής δικαιοσύνης, δίνοντας ανακούφιση στα φορτωμένα πινάκια, τους πελαγωμένους δικαστές και τους ανυπόμονους πολίτες, οι οποίοι ανέμεναν στωικά επί μήνες τη διευθέτηση των λιμναζουσών υποθέσεών τους που βρίσκονταν πνιγμένες στα σκονισμένα γραφεία των προέδρων.

Είναι καιρός συνάμα να αναγνωρίσουμε τη σπουδαιότητα και την υπευθυνότητα του δικηγορικού λειτουργήματος. Ένας δικηγόρος είναι βέβαιο ότι έχει πλήρη δυνατότητα και εμπειρία να βοηθήσει άμεσα, τάχιστα και υπεύθυνα στο έργο της επιτάχυνσης της απονομής δικαιοσύνης, γενόμενος διά του παρόντος συλλειτουργός της δικαιοσύνης, διατηρώντας ωστόσο τον διακριτό του ρόλο. Είναι άλλωστε γνωστό στον νομικό κόσμο ότι από σειρά ετών μέχρι σήμερα υπάρχουν διαδικασίες που προχωρούν αποκλειστικά με την προηγούμενη προετοιμασία από τους συνηγόρους, κατατίθενται στις γραμματείες και αυτές με τη σειρά τους τις δίνουν στους προέδρους για να τις υπογράψουν. Ζητείται, δηλαδή, από τους δικηγόρους εκτός από την αίτηση να έχουν συντάξει και τις αποφάσεις, έτοιμες προς υπογραφή. Άρα έρχεται να θεσπιστεί με νόμο κάτι δοκιμασμένο στον χρόνο και το αποτέλεσμα να ενδυθεί πλέον το κατάλληλο επίσημο ένδυμα της δημόσιας αναγνώρισης της δικηγορικής υπευθυνότητας, με τον όρο «πράξη δικηγόρου».

Η διαδικασία αυτή της αποκλειστικής προετοιμασίας από τους συνηγόρους τηρείται στις συναινετικές προσημειώσεις, τόσο στην εγγραφή τους όσο και στην εξάλειψη αυτών, στα κληρονομητήρια, στις διαταγές πληρωμής, στη διαταγή για σύσταση και τροποποίηση σωματείου, στις ένορκες βεβαιώσεις, τη σύνταξη του συναινετικού διαζυγίου μέχρι πρότινος, μέχρι να πάει στους συμβολαιογράφους. Όσο για τις αιτήσεις και δηλώσεις αποποίησης και αποδοχής κληρονομίας τις συνέτασσαν και τις συντάσσουν οι δικηγόροι, αφού πριν έχουν συγκεντρώσει τα απαιτούμενα δικαιολογητικά και τις δίνουν στους γραμματείς να τις αντιγράψουν και στη συνέχεια να τις προωθήσουν στους δικαστές για υπογραφή.

Σε όλες αυτές τις προαναφερθείσες διαδικασίες οι δικηγόροι αναλαμβάνουν τη σύνταξη τόσο των αιτήσεων προς τις δικαστικές αρχές και τη συγκέντρωση των δικαιολογητικών, όσο και τη σύνταξη των αποφάσεων, σαν να ήταν οι ίδιοι δικαστές, ακριβώς για να ξεμπλοκάρουν τους τελευταίους από τον ανυπολόγιστο όγκο των δικογραφιών που χρεώνονται καθημερινά με αποτέλεσμα η έννομη ρύθμιση των νομικών αυτών θεμάτων να καθυστερεί συμπαρασύροντας στην καθυστέρησή της την αναγνώριση ή τη διάπλαση των δικαιωμάτων των πολιτών.

Με το παρόν νομοσχέδιο τίθεται ένας νέος νομικός όρος με την ονομασία «πράξη δικηγόρου» δίνοντας νομική βαρύτητα στις νεοταγείσες νομικές πράξεις, θεωρώντας τες πλέον ως δημόσια έγγραφα. Επίσης θέτει χρονικό όριο για την έκδοση της πράξης δικηγόρου, η οποία θα πρέπει να έχει εκδοθεί εντός της αποκλειστικής προθεσμίας των δέκα ημερών, άλλως θα έχει πειθαρχικές συνέπειες για τον δικηγόρο που έχει αναλάβει να τη διεκπεραιώσει, δίνοντας έμφαση στον σκοπό της άμεσης αποφόρτισης των δικαστηρίων από διαδικασίες που μπορούν με πρόσφορο τρόπο να διενεργηθούν από τους δικηγόρους μέσω της μεταφοράς ύλης από τα δικαστήρια, με σκοπό την άμεση και αποτελεσματική ολοκλήρωση νομικών ενεργειών και κατ’ επέκταση την επιτάχυνση της απονομής δικαιοσύνης και την άμεση εκκαθάριση και πληρωμή των αποζημιώσεων νομικής βοήθειας στους δικηγόρους, μέσω στοχευμένων παρεμβάσεων και την απλοποίηση των σχετικών διαδικασιών.

Θέλω, όμως, να θέσω και κάποιους προβληματισμούς επί των συζητούμενων διατάξεων. Για παράδειγμα, -κάτι που όλοι οι νομικοί ξέρουμε- για να βγει ένα κληρονομητήριο γινόταν μέχρι τώρα μόνο τυπικός νομικός έλεγχος και προσκομίζαμε πιστοποιητικό περί μη αμφισβήτησης, περί μη αποποίησης και περί μη δημοσίευσης διαθήκης ή άλλης διαθήκης. Πέραν του γεγονότος ότι το πιστοποιητικό περί μη αμφισβήτησης πολλές φορές κάνει μήνες για να βγει και συνεπώς δεν μπορεί να τηρηθεί η προθεσμία της επιτάχυνσης έτσι όπως θα την ήθελε το νέο νομοσχέδιο, ο μήνας τον οποίο θεσπίζουμε για τον συνάδελφο που θα εκδώσει τη σχετική απόφαση αφετηριάζεται, όπως γίνεται αντιληπτό, από την έκδοση αυτού του πιστοποιητικού, το οποίο εκδίδεται απίστευτα χρονοβόρα και θεωρούμε, κύριε Υπουργέ, ότι θα έπρεπε να το προβλέψουμε και αυτό, ώστε με την κατάθεση, όταν είναι ώριμη προς συζήτηση η υπόθεση και φτάνει στα χέρια του συναδέλφου, να υποχρεούνται κατά προτεραιότητα οι γραμματείς να εκδώσουν αυτά τα πιστοποιητικά περί μη αμφισβήτησης που τόσο καθυστερούν.

Πέραν του τυπικού ελέγχου νομιμότητας θα πρέπει ο δικηγόρος να προβεί και σε έλεγχο ουσίας; Δηλαδή, όπως διαβάζουμε στο άρθρο 1959, θα πρέπει ο δικηγόρος να ελέγξει εάν, παραδείγματος χάριν, η γραφή της διαθήκης προέρχεται από τα χέρια του διαθέτη, αλλιώς θα μπορεί να απορρίψει το κληρονομητήριο; Φοβάμαι ότι θα απασχολήσει τη νομολογία αυτή η διάταξη όπως είναι διατυπωμένη, γιατί αξιώνει κληρονομικά δικαιώματα από πρόσωπα που θα ήταν κληρονόμοι αν ήταν άκυρη η διάταξη της τελευταίας βούλησης. Ποιος θα το ελέγχει αν ήταν άκυρη η διάταξη; Ο συνάδελφος που θα κληθεί να διαπιστώσει αν υπάρχουν προϋποθέσεις για τη χορήγηση του κληρονομητηρίου;

Σε ό,τι αφορά στις προσημειώσεις, φρονώ ότι για την καλύτερη προστασία των δικαιωμάτων των καθ’ ων, η αίτηση θα πρέπει και αυτή να παρίσταται με δικηγόρο.

Και, βέβαια, επιβάλλεται να επανέλθει το θέμα της υποχρεωτικής παράστασης δικηγόρων στα συμβόλαια στα πλαίσια της προστασίας του πολίτη. Κι αυτό γιατί σε πολλά συμβόλαια από τότε που καταργήσαμε την παράσταση και γίνεται χωρίς να προηγηθεί έλεγχος τίτλων, βρισκόμαστε αντιμέτωποι στο μέλλον με βάρη και διεκδικήσεις.

Επίσης, θα ήθελα να προτείνω να προβλέψουμε ένα γραμμάτιο προείσπραξης με ελάχιστη αμοιβή κατά τον έλεγχο τίτλων και την έρευνα που κάνουμε στο Κτηματολόγιο, διότι δεν νοείται εγγραφή προσημείωσης χωρίς να προηγηθεί έλεγχος. Κατά συνέπεια ο έλεγχος αυτός γίνεται, οι δικηγόροι των τραπεζών τον πληρώνονται και δεν βλέπω γιατί το δημόσιο αλλά και ο δικηγορικός σύλλογος να χάνει από αυτά τα δικαιώματα των προεισπράξεων. Όπως επίσης και από τα γραμμάτια προείσπραξης και από τα συμβόλαια θα μπορούσε να υπάρξει πάλι το 35% της παρακράτησης για να δοθεί ένα ικανό μέρισμα κυρίως στους νέους συναδέλφους.

Στο εδάφιο της λήψης ένορκων βεβαιώσεων σκοπός της προτεινόμενης ρύθμισης είναι η βελτίωση των όρων απονομής της δικαιοσύνης, η βελτίωση των συνθηκών εργασίας των δικαστικών λειτουργών και η ταχύτερη απονομή της δικαιοσύνης. Με δεδομένο ότι η λήψη ενόρκων βεβαιώσεων αποτελεί καθήκον μη δικαιοδοτικής φύσεως, με τις προτεινόμενες ρυθμίσεις καταργείται η δυνατότητα λήψης ένορκων βεβαιώσεων ενώπιον ειρηνοδίκη και διατηρούνται ως εναλλακτικές δυνατότητες λήψης αυτών ενώπιον δικηγόρων ή συμβολαιογράφων. Προβλέπεται με το παρόν νομοσχέδιο η αποκλειστική αρμοδιότητα συμβολαιογράφου ή δικηγόρου για λήψη ένορκης βεβαίωσης, σε κάθε περίπτωση που τούτο απαιτείται ως απόδειξη γεγονότος.

Από τη στιγμή που με τις διατάξεις του παρόντος μεταφέρεται η ύλη στους δικηγόρους, όπου μη πληρεξούσιοι δικηγόροι ειδικά εκπαιδευμένοι και ενταγμένοι σε ειδικούς καταλόγους θα εκδίδουν πράξεις ως προς τις οποίες μέχρι πρότινος εκδίδονταν διαταγές ή διατάξεις από δικαστή, παραδείγματος χάριν, κληρονομητήριο, συναινετική εξάλειψη υποθήκης κ.λπ., στη γενική ρύθμιση του άρθρου 52 καθίσταται αναγκαίο να περιληφθούν και οι μη πληρεξούσιοι δικηγόροι που εκδίδουν πράξεις στα πρόσωπα που εξαιρούνται ή μπορούν να εξαιρεθούν, αν συντρέχουν οι λόγοι του άρθρου αυτού.

Επίσης, φρονούμε, όπως είπαμε και στις επιτροπές, ότι το άρθρο 1192 του Αστικού Κώδικα που αφορά στις μετεγγραπτέες πράξεις θα πρέπει να συμπληρωθεί και να συμπεριληφθούν οι πράξεις του δικηγόρου, τις οποίες στο πρώτο με το παρόν νομοσχέδιο θεσπίζουμε.

Ας ελπίσουμε, κυρίες και κύριοι συνάδελφοι, να λειτουργήσει κατ’ ευχήν το νομοσχέδιο που συζητάμε σήμερα και να είναι η αρχή της τακτοποίησης των τρωτών σημείων της δικαιοσύνης μας, γιατί το δικαιικό σύστημα ενός κράτους είναι ο καθρέφτης της δημοκρατίας.

Και θα μου επιτρέψετε λίγα λόγια για την τροπολογία. Πάνω που είπαμε «δόξα τω Θεώ, συμφωνούμε και σε ένα νομοσχέδιο σε αυτή τη Βουλή», πάλι θα πούμε «βοήθα, Παναγιά». Ο ορισμός της κακής νομοθέτησης, μια πρόχειρη τροπολογία μας έρχεται την τελευταία στιγμή, όχι βέβαια από εσάς, κύριοι Υπουργοί, από το Υπουργείο Περιβάλλοντος αυτή τη φορά για να εξυπηρετήσουμε ημετέρους. Και έχουν όνομα: Κοπελούζος, Μυτιληναίος και λοιπά.

Συνάδελφοι είμαστε εδώ, χαμπάρι δεν πήραμε τι ήρθε και νομίζαμε ότι θα περάσει στο ντούκου. Έλα όμως που κάποιοι έκατσαν και τη διάβασαν νύχτα.

Δίνεται απόλυτη προτεραιότητα, λοιπόν, σύνδεσης με την τροπολογία στο δίκτυο για τα έργα ανανεώσιμων πηγών ενέργειας που προορίζονται για τις διμερείς συμβάσεις προμήθειας ηλεκτρικής ενέργειας στους αγρότες και τη βιομηχανία. Στα εν λόγω έργα θα ισχύσουν οι υφιστάμενοι περιορισμοί στην έγχυση ηλεκτρικής ενέργειας στο δίκτυο 28%. Στην περίπτωση των αγροτών, οι προμηθευτές καταρτίζουν συμβάσεις κατ’ ελάχιστον δεκαετούς διάρκειας χρονικού διαστήματος δύο μηνών από ανακοίνωση των χαρακτηριστικών του τιμολογίου «ΓΑΙΑ» που προσφέρουν στους κατόχους συνδέσεων αγροτικού ρεύματος.

Παράλληλα, αναλαμβάνουν να εξοφλήσουν ληξιπρόθεσμες οφειλές σε προηγούμενο προμηθευτή των εν λόγω κατόχων έως 31 Δεκεμβρίου του 2023 και υποκαθίστανται στα δικαιώματα του προηγούμενου προμηθευτή, ενώ στη διμερή σύμβαση ορίζονται οι συνέπειες σε περίπτωση καταγγελίας πριν από τη λήξη της διάρκειας της σύμβασης.

Επίσης, ορίζονται τα δικαιολογητικά που πρέπει να προσκομίσουν οι κάτοχοι των έργων ΑΠΕ και ρυθμίζονται ζητήματα διαχείρισης των έργων ανανεώσιμων πηγών ενέργειας, κριτήρια ένταξης, η γεωγραφική κατανομή των έργων και η διαδικασία ρύθμισης των ληξιπρόθεσμων οφειλών. Αγρότες: όσοι έχουν απλήρωτες οφειλές για καταναλώσεις μέχρι 31 Δεκεμβρίου του 2023 μπορούν να υπαχθούν σε ρύθμιση με μηδενικό επιτόκιο, καθώς το δημόσιο θα αναλάβει την επιβάρυνση των τόκων, παρέχοντας επιχορήγηση στον πάροχο.

Η τροπολογία πού απευθύνεται; Σε εταιρείες προμηθευτές ρεύματος, όπως είπαμε προηγουμένως: Κοπελούζο, Μυτιληναίο κ.λπ. -μετρημένοι στα δάχτυλα είναι-, οι οποίοι ήδη έχουν σταθμούς ανανεώσιμων πηγών ενέργειας και είναι στην ευχέρειά τους, εφόσον τους δίνεται η προτεραιότητα, να συνδεθούν στο δίκτυο και αυτό είναι το κίνητρο, να αποφασίσουν, αν θέλουν, να πουλήσουν το ρεύμα τους σε τιμές τιμολογίου ΓΑΙΑ με δεκαετή συμβόλαια, δηλαδή σε χρήστες του αγροτικού τιμολογίου.

Το αποτέλεσμα, σύμφωνα με τις εκτιμήσεις της Κυβέρνησης, θα είναι φθηνότερο αγροτικό ρεύμα, αλλά σε καμμία περίπτωση δεν ικανοποιεί το αίτημα των αγροτών που ζητούν 7 λεπτά την κιλοβατώρα και μάλιστα, τις τιμές θα τις ορίζουν οι προμηθευτές, χωρίς να έχουν κάποιο πλαφόν από το Υπουργείο.

Ενδεικτικά, το ΥΠΕΝ εκτιμά ότι οι τιμές για το τιμολόγιο «ΓΑΙΑ» θα διαμορφώνονται τα πρώτα δύο χρόνια ως εξής: κάτοχοι συνδέσεων αγροτικού ρεύματος που ανήκουν σε συνεργατικά σχήματα ή ασκούν συμβολαιακή γεωργία χωρίς ληξιπρόθεσμες οφειλές 9,3 λεπτά την κιλοβατώρα, λοιποί κάτοχοι συνδέσεων αγροτικού ρεύματος χωρίς ληξιπρόθεσμες οφειλές 9,8 λεπτά την κιλοβατώρα, κάτοχοι συνδέσεων αγροτικού ρεύματος που ανήκουν σε συνεργατικά σχήματα ή ασκούν συμβολαιακή γεωργία με ληξιπρόθεσμες οφειλές 10,5 λεπτά την κιλοβατώρα, λοιποί κάτοχοι συνδέσεων αγροτικού ρεύματος με ληξιπρόθεσμες οφειλές 11 λεπτά την κιλοβατώρα, για τα υπόλοιπα οκτώ έτη για το 1/3 της κατανάλωσης συγκεκριμένων παροχών η τιμή είναι ενιαία και διαμορφώνεται στα 9 λεπτά την κιλοβατώρα.

Στην τροπολογία ορίζεται ότι λαμβάνουν απόλυτη προτεραιότητα και οριστική προσφορά σύνδεσης έργα που υποβάλλουν διμερή σύμβαση ή συμφωνία αγοράς ηλεκτρικής ενέργειας με χρηματοοικονομική διευθέτηση ή φυσική παράδοση με προμηθευτή που επιθυμεί να εκπροσωπήσει κατόχους συνδέσεων αγροτικού ρεύματος για ισχύ που αντιστοιχεί στο 30% της ετήσιας κατανάλωσης των εν λόγω κατόχων. Και όλα αυτά χωρίς να απαιτείται πλέον άδεια του ΑΔΜΗΕ, αλλά πηγαίνουμε στο Υπουργείο και παίρνουμε την άδεια χέρι με χέρι.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Οικονομόπουλο.

Αν μου επιτρέπετε, κύριε Οικονομόπουλε, θα έρθει για να υποστηρίξει την τροπολογία του ο αρμόδιος Υπουργός, οπότε ο Κοινοβουλευτικός σας Εκπρόσωπος μπορεί να κάνει τις ερωτήσεις και να πάρει τις απαντήσεις.

Καλείται στο Βήμα η κ. Ελένη Καραγεωργοπούλου, ειδική αγορήτρια της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Θα ξεκινήσω από την υπόθεση του Κολωνού που μαζί με την σκανδαλώδη, εξοργιστική μεθόδευση συγκάλυψης του εγκλήματος των Τεμπών, πυροδοτεί στην κοινωνία εκ νέου το αίσθημα ατιμωρησίας των ενόχων, των ενόχων που προστατεύετε και ανήκουν στον αυλόγυρο της Κυβέρνησής σας, της παράταξής σας.

Και ενόσω εκτυλίσσονται με τρόπο τραγικό οι διαδικασίες της δίκης στην πρώτη περίπτωση και της ανάκρισης στη δεύτερη, ένας καρκινοπαθής βάζει τέλος στη ζωή του, σε απόγνωση από απελπισία για την αιτία ανικανότητας του ΕΣΥ να του διαθέσει την αναγκαία και προσήκουσα νοσηλεία και φαρμακοληψία. Στον ίδιο χρόνο ένα δεκαεπτάχρονο κορίτσι δίνει τέλος στη ζωή του πέφτοντας από τον έκτο όροφο πολυκατοικίας στη Δάφνη.

Αν όλα αυτά δεν σημαίνουν την πλήρη αποτυχία της Κυβέρνησής σας, τότε κατ’ ελάχιστο οφείλετε να αναγνωρίσετε τις τεράστιες πολιτικές σας ευθύνες που αναδύονται αβίαστα από την αποδοχή της σήψης και της διαφθοράς ως κανονικής συνθήκης μιας δήθεν ευνομούμενης πολιτείας, όπου μεταξύ άλλων αναζητείται η ισονομία, ο σεβασμός και η τήρηση του Συντάγματος.

Και μια διόρθωση, κύριε Υπουργέ, γιατί μια δίκη κεκλεισμένων των θυρών δεν γίνεται οπωσδήποτε για να προστατευτεί το ανήλικο θύμα όταν το όνομα του δωδεκάχρονου κοριτσιού δόθηκε στη δημοσιότητα από Βουλευτή της Νέας Δημοκρατίας, όταν δημοσιογράφοι κατέκλεισαν την εστία της, όταν νταήδες την απείλησαν. Έτσι προστάτεψε το κράτος τη δωδεκάχρονη ανήλικη. Οι κλειστές πόρτες κάτι άλλο σημαίνουν.

Σε σχέση με το νομοσχέδιο οι θετικές ρυθμίσεις του νομοσχεδίου αφορούν στο τρίτο μέρος του. Το Ταμείο Χρηματοδότησης Δικαστικών Κτηρίων γνωρίζουμε ότι απολαμβάνει πόρους μεταξύ άλλων από την είσπραξη εισφορών διά σύνταξης συμβολαιογραφικών πράξεων μέσω αξίας μεγαροσήμων. Με παρέμβαση της Πλεύσης Ελευθερίας κατά την πρώτη συνεδρίαση της επιτροπής και με αφορμή τη διάταξη του άρθρου 19, που προσδιορίζει τις αρμοδιότητες προέδρου διοικητικού συμβουλίου του ΤΑΧΔΙΚ και τη μετάθεση αρμοδιοτήτων του κατ’ εξουσιοδότηση, υπενθυμίσαμε στην Κυβέρνηση ότι εκκρεμεί έκδοση κοινής υπουργικής απόφασης με την οποία θα καταστεί εφικτό οι επαγγελματίες του συμβολαιογραφικού κλάδου να αποδώσουν στο ταμείο την αξία που εισπράττουν από τους πολίτες στο πλαίσιο άσκησης των καθηκόντων τους κατόπιν δημοσίευσης του ν.5043/2023 άρθρο 89.

Η ενεργοποίηση των αρμόδιων Υπουργείων Οικονομίας, Οικονομικών και Δικαιοσύνης οφείλω να ομολογήσω ότι ήταν άμεση. Μετά τη δημοσίευση της εξ αμελείας σας καθυστερημένης επί σχεδόν ένα έτος κοινής σας υπουργικής απόφασης στις 11-3-2024, πλέον θα καταστεί εφικτό εντός εύρους εξάμηνης προθεσμίας να αποδοθούν τα δεκάδες χιλιάδες ευρώ οφειλόμενα από είσπραξη αξίας μεγαροσήμων από τους έχοντες την ιδιότητα του δημοσίου λειτουργού συμβολαιογράφου στον οποίο έχει εκχωρηθεί κρατική εξουσία ως βοηθητικού οργάνου στην απονομή της δικαιοσύνης και στο πλαίσιο άσκησης των καθηκόντων τους να μεσολαβούν για την ενίσχυση της υποδομής και λειτουργικότητας των δικαστηρίων της χώρας μας.

Σε ό,τι αφορά τις θετικές διατάξεις περί αποζημιώσεων νομικής βοήθειας δικηγόρων, συμβολαιογράφων, δικαστικών επιμελητών τις καλωσορίζουμε επίσης με την ελπίδα η ομάδα εργασίας του Υπουργείου σας να παραγάγει επιτέλους το δίκαιο αποτέλεσμα που προσδοκούν, οι οποίοι στο πλαίσιο άσκησης του λειτουργήματός τους έχουν προσφέρει και συνεχίζουν να προσφέρουν σε αδύναμους πολίτες χωρίς να έχουν αποζημιωθεί το ελάχιστο στο πλαίσιο του συστήματος παροχής νομικής βοήθειας για περισσότερο ακόμη και από πέντε χρόνια.

Αναμένουμε να επιδείξετε την ίδια σπουδή και ενδιαφέρον για την ενεργοποίηση του όλου μηχανισμού που κινητοποιείται με το παρόν νομοσχέδιο, όπως και για την προαναφερθείσα μέριμνα είσπραξης εισφορών στο Ταμείο Χρηματοδότησης Δικαστικών Κτηρίων και εν όψει καταδικαστικών αποφάσεων που δημοσιεύονται -πολύ πρόσφατα, στις 8 Μαρτίου- κατόπιν αγωγής δικηγόρων κατά του ΤΑΧΔΙΚ.

Σε ό,τι αφορά το δεύτερο μέρος του νομοσχεδίου σας με αντικείμενο τις ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και εξαλείψεις συναινετικών προσημειώσεων και υποθηκών και ένορκες βεβαιώσεις επισημάναμε τις αντιρρήσεις μας και τους προβληματισμούς μας υπό το πρίσμα του κοινού στόχου που είναι ο πρόσφορος τρόπος επιτάχυνσης της απονομής της δικαιοσύνης. Στη διάρκεια της τελευταίας συνεδρίασης, που έκλεισε με την ομιλία του Υφυπουργού υπερασπιζόμενος τη νομιμότητα σύνταξης αποδοχής κληρονομιάς διά ιδιωτικού εγγράφου πράξης δικηγόρου, αναφέρθηκε ότι υπάρχει και η εξής συνηθέστατη πρακτική, την οποία θέλησε να μας υπενθυμίσει σε εμάς τους νομικούς, αυτή της μεταγραφής του πιστοποιητικού μη αποποίησης, παραθέτοντας ως παράδειγμα τη νόμιμη δυνατότητα που έχει κάποιος κατά ένα δεύτερο συγκληρονόμος να μεταγράψει το πιστοποιητικό μη αποποίησης με σκοπό να εγείρει αγωγή διανομής επί κοινού κληρονομιαίου ακινήτου κατά του συγκληρονόμου αδερφού του.

Υπάρχει και άλλο παράδειγμα, αυτό της δυνατότητας που παρέχει ο νόμος σε δανειστές, όπου δανειστής μπορεί να είναι και το ελληνικό δημόσιο, με σκοπό να εγγραφεί υποθήκη επί του ακινήτου, προσημείωση υποθήκης. Στην πρώτη περίπτωση δίνεται το δικαίωμα στον συγκληρονόμο όλως εξαιρετικώς λόγω της επίκλησης συνδρομής στο πρόσωπό του ειδικού εννόμου δικονομικού συμφέροντος. Στη δεύτερη περίπτωση ομοίως επιτρέπετε όλως εξαιρετικώς στον δανειστή να μεταγράψει ή καταχωρίσει αναλόγως το εν λόγω πιστοποιητικό, εφόσον κάνει επίκληση του ειδικού εννόμου συμφέροντός του.

Επειδή ακριβώς πρόκειται για όλως εξαιρετική ρύθμιση, σε αμφότερες των άνω περιπτώσεων δεν απαιτείται από το νόμο η υποβολή στην αρμόδια ΔΟΥ και η προσκόμιση στον αρμόδιο υποθηκοφύλακα ή προϊστάμενο κτηματολογικού γραφείου της οικείας δήλωσης φόρου κληρονομιάς του ειδικού ν.2961/2001 προβλέποντος στις διατάξεις του άρθρου 106 με τίτλο του άρθρου «Υποχρεώσεις αρχών» ότι «Απαγορεύεται οποιαδήποτε ενέργεια σε αίτηση των δικαιούχων της κτήσης κατά το άρθρο 1 ή των διαδόχων τους που έχει υποβληθεί ενώπιον οποιασδήποτε δημόσιας ή δημοτικής ή κοινοτικής αρχής καθώς και σε αγωγή ή αίτηση και σε κάθε ένδικο μέσο που ασκήθηκε ενώπιον οποιουδήποτε δικαστηρίου σχετικά με το αντικείμενο της κτήσης, εφόσον δεν προσάγεται πιστοποιητικό του προϊσταμένου της δημόσιας οικονομικής υπηρεσίας ότι υποβλήθηκε σε αυτόν η κατά το νόμο δήλωση ή εκδόθηκε από αυτόν πράξη επιβολής φόρου». Και συνεχίζει το άρθρο: «Η απαγόρευση του προηγούμενου εδαφίου ισχύει και κατά τη μεταγραφή οποιασδήποτε πράξης συμβολαιογραφικής ή πράξης δημόσιας αρχής ή απόφασης δικαστικής. Αν η μεταγραφή γίνεται συνεπεία ενέργειας τρίτου που έχει έννομο συμφέρον με μέριμνα του υποθηκοφύλακα, ενημερώνεται σχετικά ο προϊστάμενος της αρμόδιας δημόσιας οικονομικής υπηρεσίας μέσα στον επόμενο από τη μεταγραφή μήνα». Το ερώτημα λοιπόν είναι, αφού υπάρχει ήδη αυτή η δυνατότητα και είναι ύλη των δικηγόρων, γιατί θεσπίζεται η νέα διάταξη στο παρόν νομοσχέδιο;

Συμπερασματικά το επιχείρημά σας, κύριε Μπουγά, καθίσταται έωλο αφ’ ενός μεν, επειδή η διαδικασία στην οποία αναφέρεται είναι δικαίωμα κατ’ εξαίρεση χορηγηθέν στις περιπτώσεις ύπαρξης ειδικού εννόμου συμφέροντος του αιτούντος τη μεταγραφή του πιστοποιητικού μη αποποίησης, αφ’ ετέρου δε για τον απλό λόγο, εάν ήδη υπάρχει η σχετική δυνατότητα σε κάθε περίπτωση κληρονομικής διαδοχής, ποιος ο λόγος εισαγωγής της νέας ρύθμισης. Τελικά εισάγεται μία διάταξη διά της οποίας ανατίθεται το πρώτον ρητώς και επωνύμως η πράξη πράξης αποδοχής κληρονομίας στους δικηγόρους η όποια πράξη εν συνεχεία και κατόπιν της συνυπογραφής του γραμματέα του ειρηνοδικείου αφ’ ετέρου θα καθίσταται και θα αναβιβάζεται σε έκθεση αποδοχής κληρονομιάς, η οποία και θα αποτελεί μεταγραπτέα καταχωριστέα πράξη, μεταβολή δηλαδή της νομικής φύσης του εγγράφου.

Επίσης εισάγεται δικαστική πληρεξουσιότητα ενώπιον όχι πολιτικού δικαστή, όπως τουλάχιστον γνωρίζαμε μέχρι σήμερα, αλλά ενώπιον του γραμματέα του ειρηνοδικείου. Είναι καινοτομίες κατάφωρα αντίρροπες σε παραβίαση του δικαιοδοτικού μας συστήματος και του Αστικού Κώδικα. Ας σημειωθεί ότι το μέχρι σήμερα υφιστάμενο καθεστώς στο πλαίσιο της περιορισμένης γεωγραφικής κλίμακας εφαρμογής του ο τυχόν δικηγόρος παρίσταται ενώπιον του δικαστικού γραμματέα όχι υπό την ιδιότητά του ως δικαστικού πληρεξουσίου των άρθρων 94 επόμενα του Κώδικα Πολιτικής Δικονομίας, αλλά του κοινού πληρεξουσίου των άρθρων 211 επόμενα του Αστικού Κώδικα εξ ου και δεν τίθεται και ζήτημα έκδοσης σχετικού γραμματίου προείσπραξης δικηγορικής αμοιβής.

Η εξουσία που παρέχει, λοιπόν, το παρόν νομοσχέδιο στους δικηγόρους σύνταξης αυτών των νεοπαγών πράξεων ιδιωτικών εγγράφων, που θα φέρουν το περίβλημα του δημοσίου εγγράφου ως περικάλυμμα αναγκαίας συνθήκης νομιμοποίησης από γραμματέα του ειρηνοδικείου μη ασκούντα συμβολαιογραφικά καθήκοντα φυσικά, είναι μια πρόκληση με πολλαπλές συνέπειες που δεν περιορίζεται σε διεκπεραιωτική διαδικασία επικύρωσης της αποδοχής κληρονομιάς, πονήματος σύνθετου, εξειδικευμένης γνώσης, αυξημένων απαιτήσεων για το οποίο μέχρι σήμερα τη μόνη αρμοδιότητα έχουν οι συμβολαιογράφοι. Αφορά τη ριζική μεταβολή της έννομης τάξης με επίπτωση στη δημόσια πίστη του πολίτη καθώς το κληρονομικό του δικαίωμα θα υλοποιείται από λειτουργό που δεν είναι δικαστικός λειτουργός ή συμβολαιογράφος, αλλά ενεργεί στο πλαίσιο της ιδιωτικής του έννομης σφαίρας.

Επειδή, λοιπόν, οι προτεινόμενες ρυθμίσεις αποβλέπουν στην αποφόρτιση των δικαστηρίων και την επιτάχυνση της δικαιοσύνης, στη θεσμοθέτηση ποιοτικών και ασφαλών διαδικασιών με άμεση και αποτελεσματική ολοκλήρωσή τους, ώστε να επέλθει βελτίωση των παρεχόμενων υπηρεσιών, δίκαιη μεταχείριση των πολιτών και αυξημένη αξιοπιστία και διαφάνεια των θεσμών, θα πρέπει πολύ σύντομα να γίνει αντιληπτό στους πολίτες ποιο λειτούργημα είναι αυτό του συμβολαιογράφου και ποιο αυτό του δικηγόρου. Οι δικηγόροι, λοιπόν, είναι αυτοί που είναι άμισθοι δημόσιοι λειτουργοί που χαρακτηρίζονται νομοθετικά ως συλλειτουργοί της δικαιοσύνης. Οι συμβολαιογράφοι είναι άμισθοι δημόσιοι λειτουργοί που όμως με βάση το άρθρο 92 του Συντάγματος κατατάσσονται στους δικαστικούς υπαλλήλους με μόνιμη θέση, με αποτέλεσμα να συγκρίνονται με τους δικαστικούς λειτουργούς τουλάχιστον στον βαθμό που απολαμβάνουν εγγυήσεις ανάλογες προς εκείνες των δικαστικών λειτουργών έως και σήμερα.

Κυρίες και κύριοι συνάδελφοι, είναι δεδομένο ότι η αγωνία ύπαρξης όλων των ελεύθερων επαγγελματιών είναι κοινή σε όλους τους επιστημονικούς κλάδους και ειδικότερα στην άσκηση του δικηγορικού λειτουργήματος που αφορά σε χιλιάδες επαγγελματιών, ήδη σήμερα ανασφαλίστων από την αιτία της ασφαλιστικής ανικανότητας που η πολιτεία τους επιφύλαξε ως τιμωρία, στην αδυναμία πληρωμής ασφαλιστικών εισφορών και απώλειας ρυθμίσεων.

Επίσης, είναι ζητούμενο για όλους η αξιοπρεπής διαβίωση υπό την πίεση των νέων φορολογικών συντελεστών φορολογίας εισοδήματος, με την κατάργηση του αφορολόγητου ορίου, αλλά και με τη δυσβάσταχτη και αντισυνταγματική επιβολή της προκαταβολής φόρου σε τεκμαρτό εισόδημα.

Τι πράττετε για τις συνθήκες ένδειας και την απαξίωση των επιστημόνων της ίδιας νομικής επιστήμης; Καινοτομείτε, δημιουργώντας τεχνικές κοινωνικού αυτοματισμού. Γιατί δεν παρεμβαίνετε στην αύξηση των γραμματίων προείσπραξης δικηγόρων; Γιατί δεν αυξάνετε την αξία τους;

Επίσης, στις διαταγές πληρωμής. Αυτό είναι ένα πάγιο και χρόνιο αίτημα. Προφανώς, υπάρχουν σχετικές αναχαιτίσεις που εισπράττετε από τις τράπεζες και τα funds, τους οποίους εξυπηρετείτε όλα τα χρόνια, υποστηρίζετε, προστατεύετε, με αποτέλεσμα να δρουν ανεξέλεγκτα σε βάρος της περιουσίας των Ελλήνων πολιτών. Είναι οι μόνοι οι οποίοι θα πληγούν κατά τεράστιο ποσοστό στην κερδοφορία τους, από την πληρωμή μεγαλύτερων γραμματίων προείσπραξης, εξαιτίας του όγκου των διαταγών πληρωμής που εκδίδουν.

Το αδιέξοδο της ανέχειας και της απαξίωσης των ελεύθερων επαγγελματιών του νομικού κόσμου, δεν θεραπεύεται με τα ευφυολογήματα που διαλαμβάνει το εν λόγω νομοσχέδιο. Αντίθετα δημιουργεί συνθήκες ουσιαστικής παρέμβασης του σώματος των δικηγόρων στην υπηρεσία του πολίτη, που έχει ανάγκη μεγαλύτερης υποστήριξης από ποτέ χωρίς, όμως, την παραβίαση του Αστικού Κώδικα κάτι που πράττεται με το παρόν και που η τροποποίησή του εν δυνάμει, θα αποτελέσει τομή στην ελληνική έννομη τάξη.

Το άρθρο 1192 του Αστικού Κώδικα, απαιτεί μια άλλη διαδικασία ως προς πράξεις μεταγραπτέες στα δημόσια βιβλία ή καταχωριστέες στα βιβλία των κτηματολογικών βιβλίων.

Η Πρόεδρος της Ένωσης Δικονομολόγων από τους φορείς, αρκετοί εισηγητές από την Αντιπολίτευση, εξέφρασαν, αν και δικηγόροι οι ίδιοι, τις επιφυλάξεις τους ως προς το σύνολο των διατάξεων που αφορούν στο νέο αυτό ιδίωμα, με τη διαπίστωση ακόμη ότι η έκδοση κληρονομητηρίου με πράξη δικηγόρου, προκαλεί μια εμφανή απομείωση των εγγυήσεων ορθοκρισίας.

Οι απλές διαδικαστικές ενέργειες δεν μπορούν επίσης να εξισώνονται με εκείνες τις πράξεις που μεταβάλλουν και συστήνουν εμπράγματα δικαιώματα. Δεν υπάρχει, φυσικά, καμμία νομολογία που να υποστηρίζει πειστικά και να αποδεικνύει ότι είναι νόμιμη η αποδοχή κληρονομιάς ενώπιον του Γραμματέα του αρμόδιου ειρηνοδικείου από τη διάταξη του άρθρου 1195. Ο γραμματέας του ειρηνοδικείου δεν ασκεί σε καμμία περίπτωση συμβολαιογραφικά καθήκοντα, όταν δέχεται την απλή έκφραση της βούλησης του κληρονόμου, περί του ότι επιλέγει να αποδεχθεί την επαγόμενη σε αυτόν κληρονομιά επ’ ωφελεία απογραφής.

Σε κάθε περίπτωση, αυτό που δημιουργεί πλείστες ανησυχίες και προβληματισμό με τις ρυθμίσεις που εγκυμονούν την κατεδάφιση των δικαιοκρατικών εγγυήσεων και του δικαιοδοτικού μας συστήματος, είναι η αντανάκλαση της νέας πραγματικότητας στη ζωή των πολιτών, η ερήμωση της περιφέρειας, η εξαφάνιση χωριών, η μετοίκηση των νέων, που θα γίνουν μάρτυρες πολύ γρήγορα της αλλοίωσης του περιβάλλοντος παροχής υπηρεσιών και απονομής δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δυο-τρία λεπτά σάς παρακαλώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ.

Απομακρύνετε, συγχωνεύετε ειρηνοδικεία, όπου θα μπορούν να θεωρούνται οι πράξεις δικηγόρων, άρα, μαρασμός και εγκατάλειψη. Ταυτόχρονα τα περισσότερα μικρά συμβολαιογραφία της περιφέρειας, δεν θα μπορούν να επιβιώσουν στις νέες συνθήκες, καθώς συντηρούνται κατά πλειοψηφία από τις αποδοχές κληρονομιάς, ενώ οι μεταβιβαστικές δικαιοπραξίες στις αναλογικές πράξεις τους σε δικαιώματα είσπραξης, αφορούν σε ξερικούς αγρούς μηδαμινής αξίας γης.

Μιλάμε για τον πλήρη εκφυλισμό του επαγγέλματος, εκεί όπου η ύπαρξη συμβολαιογράφου είναι κομβικό σημείο ανάπτυξης της οικονομίας της τοπικής κοινωνίας στην επαρχία. Όλα αυτά συμβαίνουν στον ίδιο χρόνο που καταργώντας τις δημόσιες οικονομικές υπηρεσίες, επωμίσατε στους συμβολαιογράφους όλη την ευθύνη και την ακραία δύσκολη επίπονη εργασία του τμήματος κεφαλαίου των ΔΟΥ. Τους επωμίσατε μια τέτοια ευθύνη, καθιστώντας τους στην πραγματικότητα άμισθους εφοριακούς και υστερότερα άμισθους υπαλλήλους Κτηματολογίου με τις νέες συνθήκες.

Όμως, το κράτος τους εμπιστεύθηκε για την πολύπλοκη διαδικασία σύνταξης φορολογικών δηλώσεων με την τήρηση φορολογικών και πολεοδομικών διατάξεων από την αιτία αναγνώριση του ρόλου τους ως υπεύθυνων δημοσίων λειτουργών της προληπτικής δικαιοσύνης που διαθέτουν τη σφραγίδα του κράτους.

Στις δηλώσεις φόρου κληρονομιάς που γίνονται ηλεκτρονικά μέσω της λεγόμενης πλατφόρμας «my property» οι κίνδυνοι σε σχέση με τα λάθη που μπορούν να είναι πολύ σημαντικά και να επιφέρουν πολύ τραγικές συνέπειες για τους πολίτες, αλλά και για τους επαγγελματίες είναι κοινοί τόσο για τους λογιστές όσο και τους συμβολαιογράφους όσο και για τους δικηγόρους. Η ειδοποιός διαφορά φυσικά μεταξύ των περισσότερων κλάδων επιστημόνων δεν είναι ότι οι συμβολαιογράφοι γνωρίζουν καλύτερα το σύστημα της ηλεκτρονικής πλατφόρμας ή οι λογιστές εν δυνάμει ή είναι καλύτεροι από άλλους άξιους συναδέλφους της ίδιας νομικής επιστήμης. Απλά έχει συμβεί να εξεταστούν σε ειδικούς νόμους, έχει συμβεί να περάσουν ειδικές εξετάσεις για να μπορέσουν να πιστοποιηθούν στο Υπουργείο Δικαιοσύνης μέσα από ένα ξεχωριστό μητρώο και να ασκούν αυτό το επάγγελμα τους επί σειρά ετών που σημαίνει για τους περισσότερους ότι τους δίνει εκείνη την εμπειρία και τη γνώση να μπορούν να αντεπεξέλθουν στις δύσκολες υποθέσεις τουλάχιστον μεγάλης περιπτωσιολογίας.

Στην πραγματικότητα αυτό που μπορεί να εκθέτει χιλιάδες επαγγελματιών σε ανακριβείς και προβληματικές δηλώσεις, είναι οι χιλιάδες σελίδες νόμων της πολεοδομικής φορολογικής νομοθεσίας, που σε συνδυασμό με πληθώρα υπουργικών αποφάσεων, εγκυκλίων, συχνά αντιφατικών, δημιουργούν ένα υπόβαθρο για λάθη και αστοχίες που θα μπορούν να σημαίνουν

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, παρακαλώ τελειώνω σε ένα μόλις λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι ένα λεπτό, κυρία συνάδελφε. Έχετε πάρει ήδη τρία, τριάμισι λεπτά παραπάνω. Ολοκληρώστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, έχουν μιλήσει αρκετοί εισηγητές. Για τρία λεπτά παραπάνω; Σε μισό λεπτό τελειώνω, είμαι στην τελευταία σελίδα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κατά την εκτίμηση του Διοικητικού Συμβουλίου της Ένωσης Δικονομολόγων, η εισχώρηση σε συμβολαιογραφικές αρμοδιότητες εγκυμονεί σοβαρούς κινδύνους για τις συναλλαγές και το επικαλούμαστε.

Κατά, επίσης, δηλώσεις της κ. Τζιμούρτα από τη Γραμματεία της Ομοσπονδίας Δικαστικών Υπαλλήλων ουδόλως αποσυμφορούνται τα δικαστήρια με τις νέες αρμοδιότητες των δικαστικών υπαλλήλων που λειτουργούν σε περιβάλλον με κενά κατά 30% σε οργανικές θέσεις.

Σε σχέση με τις τροπολογίες θα περιμέναμε να έρθουν οι Υπουργοί από τα αρμόδια Υπουργεία Υγείας, νομίζω και Υπουργείο Αγροτικής Ανάπτυξης και Υπουργείο Ενέργειας Και Περιβάλλοντος να μας δώσουν τις κατάλληλες διευκρινήσεις.

Σας ευχαριστώ πολύ για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου, με την οποία ολοκληρώσαμε τον κατάλογο των εισηγητών και ειδικών αγροτών.

Το λόγο έχει ζητήσει ο Πρόεδρος της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα σήμερα να ξεκινήσω με κάτι διαφορετικό. Αντιλαμβάνομαι τον πανικό της Κυβέρνησης. Αντιλαμβάνομαι τη δυσκολία, με την οποία έχει να αντιμετωπίσει από εδώ και στο εξής ο Έλληνας Πρωθυπουργός, τις δημοσκοπήσεις οι οποίες τον δείχνουν να καταρρέει.

Μάλιστα σήμερα το πρωί ο ίδιος είπε ότι δεν μπορεί να κυβερνάει, με βάση τις δημοσκοπήσεις. Μέχρι χθες που οι δημοσκοπήσεις τον βόλευαν τις χρησιμοποιούσε ως εργαστήριο και εργαλείο προπαγάνδας. Τώρα, λοιπόν, που οι δημοσκοπήσεις δεν τον βοηθούν, προσπαθεί με κάθε τρόπο να δημιουργήσει ένα ομιχλώδες τοπίο για τις επόμενες εκλογές.

Κι επειδή ο πανικός του τις προηγούμενες μέρες έδειξε εμάς, μας στοχοποίησε δηλαδή λεκτικά ο Πρωθυπουργός και η Νέα Δημοκρατία, έβαλε τον Άδωνι Γεωργιάδη ξεκινώντας πυρ ομαδόν. Ακολούθησε ο ίδιος με έναν άκομψο αντιπολιτικό και στα όρια της ανηθικότητας πολιτικό λόγο. Ενέπλεξε τους υπόλοιπους πολιτικούς Αρχηγούς. Τώρα επειδή αδυνατεί να ανατρέψει το κλίμα, έβαλε τα μεγάλα μέσα, έβαλε τα πυρηνικά όπλα. Ποια είναι τα πυρηνικά όπλα;

Σημερινό δημοσίευμα της εφημερίδας «ΚΑΘΗΜΕΡΙΝΗ» 13 Μαρτίου του 2024. Αθανάσιος Έλλις, γνωστός δημοσιογράφος, παράκεντρο της εξουσίας στη χώρα εδώ και δεκαετίες σε σχέση με τα αμερικανικά συμφέροντα, όχι ο ίδιος αλλά η γραφίδα του θα έλεγα, αναφέρεται με τίτλο ως εξής:

«Η άνοδος της Ελληνικής Λύσης». Είναι ένα πολύ ωραίο αφιέρωμα του πανικόβλητου αμερικανικού παράγοντα για την άνοδο της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Βάλατε, λοιπόν, τα πυρηνικά εναντίον μας. Το αντιλαμβάνομαι. Και γράφει ο Αθανάσιος Έλλις από την αμερικανική πρεσβεία και το αμερικανικό κράτος. Προειδοποιεί για την άνοδο της Ελληνικής Λύσης και υποστηρίζει ότι με ισχυρή Ελληνική Λύση δεν θα προχωρήσουν τα σχέδια Μητσοτάκη για Αιγαίο και Ουκρανία. Λέει ο αμερικανικός παράγοντας στην Ελλάδα και η Πρεσβεία ότι η άνοδος της Ελληνικής Λύσης συνεισφέρει στην εθνική ανεξαρτησία της χώρας. Αυτό λέει η «ΚΑΘΗΜΕΡΙΝΗ».

(Χειροκροτήματα από την πτέρυγα της Ελληνικής Λύσης)

Το καταθέτω για τα Πρακτικά, διότι αυτός ο πανικός της μη ανάσχεσης από την πλευρά της Νέας Δημοκρατίας, οδήγησε τον πανικόβλητο Πρωθυπουργό να ζητήσει τη χείρα βοηθείας του αμερικανικού παράγοντα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς δεν είμαστε κατά της Δύσης ούτε κατά των Αμερικανών. Είμαστε κατά της Δύσης του Μπάιντεν, του Μακρόν και του Τριντό, διότι για εμάς η Δύση είναι στο δόγμα Ντε Γκολ, το έχω πει χίλιες φορές.

(Χειροκροτήματα από την πτέρυγα της Ελληνικής Λύσης)

Πρέπει να επιστήσω την προσοχή στους ψηφοφόρους. Ο πόλεμος από εδώ και πέρα θα είναι ολικός, συνολικός, πυρηνικός και βρώμικος για την Ελληνική Λύση και εναντίον της Ελληνικής Λύσης. Ξέρουν καλά οι φίλοι μας οι Αμερικανοί ότι με ισχυρή Ελληνική Λύση δεν θα παραδοθεί σπιθαμή ελληνικής γης και Αιγαίου. Δεν θα πάει ούτε ένας στρατιώτης στην Ουκρανία, στην κρεατομηχανή.

(Χειροκροτήματα από την πτέρυγα της Ελληνικής Λύσης)

Αυτό ενόχλησε την Αμερικανική Πρεσβεία και η «ΚΑΘΗΜΕΡΙΝΗ» δημοσίευσε ολόκληρο αφιέρωμα για πρώτη φορά. Γιατί ο αμερικανικός παράγοντας ενοχλείται και αρχίζουν να δημιουργούν ανύπαρκτα θέματα οι γραφίδες. Αφελώς νομίζουν οι Αμερικανοί και η Πρεσβεία εδώ και τα παράγωγά τους ότι θα ανακόψουν το ποτάμι. Το ποτάμι δεν γυρίζει πίσω! Ήρθε η ώρα της Λύσης απέναντι σε αυτά που έρχονται.

(Χειροκροτήματα από την πτέρυγα της Ελληνικής Λύσης)

Κύριοι της Πρεσβείας, είμαστε ενωμένοι, είμαστε δυνατοί, είμαστε Έλληνες. Ήρθαμε να γιατρέψουμε τις παθογένειες δεκαετιών. Ήρθαμε να γιατρέψουμε την άρρωστη Ελλάδα, που οι πρεσβείες αρρωσταίνουν τη χώρα αυτή. Ό,τι και να κάνουν, θα τις θεραπεύσουμε.

(Χειροκροτήματα από την πτέρυγα της Ελληνικής Λύσης)

Να πάμε λίγο στην αρχαία ελληνική ιστορία. Εμείς δεν είμαστε ο Αχιλλέας, είμαστε ο Οδυσσέας και στο ταξίδι προς την Ιθάκη θα συναντήσουμε πρεσβείες πολλές, θα συναντήσουμε σειρήνες πολλές, θα συναντήσουμε -αυτό που λέω καμμιά φορά- όλα αυτά τα εμπόδια, ώστε επιτέλους η εθνική, λαϊκή, κοινωνική, πατριωτική αντίληψη να επιβληθεί για το εθνικό καλό.

(Χειροκροτήματα από την πτέρυγα της Ελληνικής Λύσης)

Εμείς δεν ακούμε τις σειρήνες των πρεσβειών, δεν ακούμε τις σειρήνες των ολιγαρχών, δεν ακούμε τις σειρήνες αυτών που λέω εγώ συντεχνιών. Ακούμε τις φωνές των Ελλήνων πολιτών! Αυτή είναι η διαφορά μας και θα συνεχίσουμε έτσι.

(Χειροκροτήματα από την πτέρυγα της Ελληνικής Λύσης)

Και στέλνω ένα μήνυμα στον κ. Τσούνη. Εμείς, κύριε Τσούνη, ό,τι και να κάνετε, είτε ο Έλλις γράφει είτε η Ελισάβετ, θα είμαστε με τη Δύση την πολιτισμένη, τη Δύση της ειρήνης, με τον κ. Τραμπ -και θα το ξαναπώ-, με τον οποίο διαφωνούν κάποιοι εδώ μέσα. Θέλουμε την ειρήνη στον κόσμο.

(Χειροκροτήματα από την πτέρυγα της Ελληνικής Λύσης)

Θα πω και το εξής αμίμητο. Στη γραφίδα του κ. Έλλις φεύγει και κάτι άλλο. Δεν μας αποκαλεί ακροδεξιούς. Αυτό είναι καλό. Γιατί; Διότι έχουν φτάσει στο σημείο κάποιοι να θεωρούν ακροδεξιό το ότι η Ελλάδα ανήκει στους Έλληνες, να θεωρούν ακροδεξιό το ότι το έθνος είναι απαραίτητο για να υπάρχει μια Ελλάδα, αυτά που έλεγε ο Ανδρέας Παπανδρέου, γιατί η Ελλάδα ανήκει στους Έλληνες. Αυτή είναι η άποψή μας.

(Χειροκροτήματα από την πτέρυγα της Ελληνικής Λύσης)

Εμείς στα βήματα του Κώστα Καραμανλή δεν ακούμε τις πρεσβείες. Ο άνθρωπος που αντιπαρατέθηκε ο Κώστας Καραμανλής πλήρωσε ακριβά, κύριοι της Νέας Δημοκρατίας, τον πόλεμο των Αμερικανών που σήμερα -και ντροπή για τη Νέα Δημοκρατία- χρησιμοποιείτε την πρεσβεία, τους Αμερικανούς, για να δημιουργείτε προβλήματα στους αντιπάλους σας! Ντρέπομαι για αυτή την παράταξη.

(Χειροκροτήματα από την πτέρυγα της Ελληνικής Λύσης)

Είχε πει πριν λίγες μέρες «πλάνες και αυταπάτες στα εθνικά θέματα ούτε επιτρέπονται ούτε συγχωρούνται». Εμείς, λοιπόν, σας λέμε το εξής: Προχωράμε, κερδίζουμε, νικάμε για μια Ελλάδα διαφορετική, αυτή που οραματίζονται οι Έλληνες. Ό,τι και αν κάνει ο Τσούνης και η Πρεσβεία που υπηρετούν τον Μπάιντεν και όχι την Ελλάδα, θα μας βρίσκουν απέναντί τους, γιατί η Ελλάδα είναι πάνω από όλους.

(Χειροκροτήματα από την πτέρυγα της Ελληνικής Λύσης)

Αυτά για τα πάρεργα των παράκεντρων της χώρας, τις πρεσβείες, οι οποίες -επαναλαμβάνω- έβαλαν και την «ΚΑΘΗΜΕΡΙΝΗ» να εξαπολύσει -το τονίζω- τον πανικό της. Η άνοδος της Ελληνικής Λύσης τρομάζει τους Αμερικάνους. Δεν θα επιλυθούν τα εθνικά θέματα στο Αιγαίο, λέει η «ΚΑΘΗΜΕΡΙΝΗ», όσο γιγαντώνεται και δυναμώνει η Ελληνική Λύση. Είμαστε στο αμόνι, είμαστε το ατσάλι ό,τι και να κάνουν θα μεγαλώσουμε.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Πάμε στην υπόθεση του τέρατος που λέγεται Λιγνάδης. Γιατί έπρεπε σώνει και καλά να γίνει η δίκη κεκλεισμένων των θυρών και να μην μπορεί κανείς να παρακολουθήσει αυτή τη δίκη του τέρατος; Γιατί πρόκειται περί τέρατος. Γιατί από τα διακόσια δεκατρία ονόματα έχουμε μόνο είκοσι; Γιατί χάθηκαν τα κινητά τηλέφωνα του κ. Μίχου; Γιατί απώλεσε η Αστυνομία μέσα από τη δικογραφία πάρα πολλά στοιχεία; Γιατί ο κ. Δάβαλος που συνταξιοδοτήθηκε, ο υπεύθυνος Αξιωματικός, έκανε τα αδύνατα δυνατά ώστε να μην υπάρχουν πάρα πολλά στοιχεία, όπως καταγγέλλεται από εφημερίδες σε αυτή την ιστορία; Από το πρωί ακούω δημοσιογράφους να τα ρίχνουν στη μητέρα. Σαφώς και υπάρχει πλημμελής άσκηση επιμέλειας, είναι δεδομένο, αλλά αν ψάχνει η Νέα Δημοκρατία για νέο «σταθμάρχη», κάνει λάθος. Δεν θα είναι η μητέρα ο «σταθμάρχης»!

(Χειροκροτήματα από την πτέρυγα της Ελληνικής Λύσης)

Κάνετε λάθος, κύριοι της Νέας Δημοκρατίας. Βάλατε τα πρωινάδικα, τον Λιάγκα, να εξαπολύει επιθέσεις εναντίον της μητέρας.

Φταίει, ναι, για αμέλεια. Ναι, αλλά η δικαιοσύνη πόσο τυφλή ήταν, κύριε Υπουργέ; Αλλήθωρη ήταν και θα σας το αποδείξω. Ο Λιγνάδης δώδεκα χρόνια είναι έξω κυκλοφορεί ελεύθερος. Ο Λεύκοβιτς δεκαοκτώ χρόνια φυλακή για παιδοβιασμό, κυκλοφορεί ελεύθερος. Ο Μίχος, επαναλαμβάνω, ο Μίχος, το τέρας αυτό, θα κυκλοφορεί σε τρία χρόνια ελεύθερος. Εδώ έρχεται το κοινό περί δικαίου αίσθημα. Γιατί; Όλοι αυτοί συμπτωματικά είχαν σχέσεις με την Κυβέρνηση, έμμεσες ή άμεσες. Εγώ δεν βγήκα φωτογραφία με κανέναν από αυτούς ποτέ. Βγήκαν πολλοί. Θα μου πείτε είναι ενοχοποίηση; Όχι. Αλλά θα σας πω κάτι. Να προσέχετε με ποιους κάνετε παρέα και ποιοι είναι οι φίλοι σας, γιατί στο τέλος εκτίθεστε, κύριοι της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Παρακαλώ τον κύριο Υπουργό να μου πει αν ως Υπουργός Δικαιοσύνης, είναι ικανοποιημένος από τη δήλωση της εισαγγελέως. Ακούστε «Διευκόλυνση της ανήλικης να εκδίδεται». Έτσι είπε η εισαγγελέας για τον κ. Μίχο. Τη διευκόλυνε και η μητέρα και αυτός. Δεν υπάρχει πιο χυδαία έκφραση από μία εισαγγελέα, να λέγεται για ένα παιδί εντεκάχρονο. Έντεκα ετών ήταν. Έντεκα ετών. Για εμάς στη συγκεκριμένη υπόθεση υπάρχει συγκάλυψη. Αυτή είναι η πραγματικότητα και θα σταθώ τώρα στα στοιχεία ένα προς ένα.

Στοιχείο πρώτο: Στις 5 Φεβρουαρίου του 2023. Μίχος: Αν δεν βγω από τη φυλακή, μέχρι να γίνει το δικαστήριό μου θα τους πάρω στον τάφο μου μαζί. Δύο μέρες πριν τις εκλογές, θα μιλήσω και θα τα πω όλα». Από τότε σταμάτησε να ομιλεί ο Μίχος. Δύο ενδεχόμενα υπάρχουν, δύο. Ή κάποιοι τον πίεσαν ή κάποιοι τον χάιδεψαν. Είτε ισχύει το ένα είτε το άλλο, κάποιοι συγκαλύπτουν το έγκλημα. Ποιοι είναι αυτοί; Ας τους βρει ο Υπουργός και η δικαιοσύνη.

Πάμε στη δεύτερη απόδειξη. Δικαστική πραγματογνώμονας δωδεκάχρονης. «Η Αστυνομία προτίμησε να καταστρέψει τη βασανισμένη δωδεκάχρονη και τη μάνα, παρά να μαθευτούν -ακούστε τώρα εδώ- οι επώνυμοι πολιτικοί».

(Χειροκροτήματα από την πτέρυγα της Ελληνικής Λύσης)

Άρα, λοιπόν, όταν έρχεται η πραγματογνώμονας και τα λέει αυτά, μη μου λέτε εμένα ότι δεν υπάρχει συγκάλυψη.

Τρίτο, δηλώσεις Νουλέζα, δικηγόρου που ανέλαβε την υπόθεση στην αρχή, για Μίχο: «Η πρόταση της εισαγγελέως είναι ο ορισμός της μοιχείας της δικαιοσύνης». Πάλι Νουλέζας: «Δύο κορυφαίοι πολιτικοί της Νέας Δημοκρατίας στη λίστα Μίχου, εσκεμμένη καθυστέρηση και συγκάλυψη, υπόγεια συμφωνία για να κρατήσει το στόμα του κλειστό». Τα λέει ο δικηγόρος όχι εγώ.

Δύο κινητά και ένα τάμπλετ που βρέθηκαν κρυμμένα στο μαγαζί του Μίχου δεν έχουν αξιοποιηθεί ποτέ. Έχει στα χέρια του λίστα διακοσίων δεκατριών ατόμων. Θα έπρεπε να είναι στη φυλακή τουλάχιστον πενήντα άτομα!

Τέτοια δικαιοσύνη τη βλέπει η ντροπή και ντρέπεται, κύριοι! Τη βλέπει η ντροπή και ντρέπεται, δυστυχώς, γιατί μιλάμε για παιδιά! Για παιδιά!

(Χειροκροτήματα από την πτέρυγα της Ελληνικής Λύσης)

Αθώος ο Μίχος, ένοχη η μάνα. Ξέρετε πώς το λένε στην πιάτσα πλέον; Από το πρωί ακούω τον κόσμο. Αυτό λέγεται «μπάζωμα, όπως το μπάζωμα των Τεμπών»!

(Χειροκροτήματα από την πτέρυγα της Ελληνικής Λύσης)

Ρωτώ: Αυτές τις εντολές ακολουθεί η Νέα Δημοκρατία από την Πρεσβεία των Ηνωμένων Πολιτειών; Διότι ακούτε μόνο τις πρεσβείες και δεν ακούτε τις «πρεσβείες της Θεοτόκου», για να χρησιμοποιήσω μια έκφραση που χρησιμοποιείτε εσείς συχνά-πυκνά. Δεν ακούτε τη φωνή της συνειδήσεώς σας, δεν ακούτε τη φωνή και την κραυγή ενός μικρού παιδιού. Διακόσια δεκατρία τέρατα πάνω στο εντεκάχρονο κορμάκι, ασέλγησαν, το βίασαν. Ντροπή!

Αντί, λοιπόν, όλοι εδώ μέσα να ψάχνουμε να βρούμε πού είναι όλοι αυτοί, να ξηλώσουμε το τέρας για να τελειώσει η ιστορία, κάποιοι επιχειρούν συγκάλυψη.

Ποια είναι η πρότασή μας; Δεν υπάρχει ολίγον ή πολύ παιδοβιαστής. Πραγματικά ισόβια, να μην ξαναδούν τον ήλιο και χημικός ευνουχισμός. Αυτή είναι η πρότασή μας.

(Χειροκροτήματα από την πτέρυγα της Ελληνικής Λύσης)

Και αν θέλετε, κύριε Υπουργέ, εσείς προσωπικά, να ακούγεστε και μετά από πενήντα χρόνια, θα σας κάνουμε μια άλλη πρόταση, γιατί όλοι εδώ μέσα εξαπολύετε βολές εναντίον του Αρχιεπισκόπου, εναντίον της Ορθοδοξίας. Όλοι ζητάτε, οι περισσότεροι από εδώ και πέρα, πλην ελαχίστων εξαιρέσεων, διαχωρισμό Εκκλησίας - Κράτους.

Να συμφωνήσουμε στα σοβαρά να διαχωρίσουμε το κράτος από τη δικαιοσύνη; Αυτή είναι η πρότασή μας: Ανεξάρτητη Δικαιοσύνη!

(Χειροκροτήματα από την πτέρυγα της Ελληνικής Λύσης)

Από εκεί να ξεκινήσουμε, όχι διαχωρισμός Εκκλησίας - Κράτους, ως πρωτεύον. Το πρωτεύον είναι η δικαιοσύνη, το τελευταίο αποκούμπι του κάθε Έλληνα, του κάθε Έλληνα που αδικείται καθημερινά, που δεν μπορεί να βρει δικαιοσύνη σε αυτή τη χώρα. Και, δυστυχώς, η δικαιοσύνη δεν είναι μόνο τυφλή, αλλά είναι και κουφή. Δεν ακούει την κραυγή του Έλληνα, δεν ακούει τη φωνή του Έλληνα.

Και τώρα, λοιπόν, έρχεται μια απόφαση σε πλήρη αναντιστοιχία.

Και θα σας πω, κύριε Υπουργέ, τι έλεγε ο Άγιος Αυγουστίνος: «Αν απουσιάζει η δικαιοσύνη, τι άλλο είναι η πολιτική εξουσία παρά οργανωμένη ληστεία;». Αυτό να το κρατήσετε για εσάς. Δεν μπορεί να ληστεύετε τη δικαιοσύνη. Δεν μπορείτε να τη ληστεύετε πλέον.

Πάμε και στα υπόλοιπα. Πάμε στον κ. Κασσελάκη. Εδώ, επειδή η Νέα Δημοκρατία ψάχνει συνεχώς τον κ. Κασσελάκη, να πω στον κύριο Πρωθυπουργό ότι η άποψή μου είναι ότι ο ΣΥΡΙΖΑ έκανε λάθος με τον νόμο. Ήταν ένας λάθος νόμος αυτό που κάνατε, να μη μπορεί δηλαδή ένας Έλληνας πολιτικός να έχει επιχειρήσεις στην Ελλάδα, αλλά να μην έχει στο εξωτερικό. Ποια είναι η διαφορά;

Το κάνατε τότε για τον κύριο Πρωθυπουργό. Εδώ έχει δίκιο. Όμως, η δικαιολογία που λέει ο Κασσελάκης σήμερα, ότι οι λογιστές του μπορεί να φταίνε, ήταν και η επίκληση του Πρωθυπουργού με τις offshore εταιρείες, ότι έφταιγαν οι λογιστές του για τις offshore που είχε είτε αυτός είτε η σύζυγός του.

Όμως, εσείς δεν έχετε Παπασταύρου! Τι να σας κάνω; Είστε Κ-19. Εδώ έχουμε Champions League σε αυτές τις δουλειές! Να απευθυνθείτε σε αυτούς. Ξέρουν καλά αυτές τις δουλειές πώς τις κάνουν! Και με τον νόμο είναι!

Η συνήθης δικαιολογία: «Φταίει ο λογιστής»! Δικαιολογίες άγνοιας νόμου δεν υπάρχουν. Ο κ. Κασσελάκης έχει ευθύνη όση είχε και ο κ. Μητσοτάκης με τις offshore του, για να τα λέμε όλα εδώ μέσα, για να τελειώνει το ψέμα.

(Χειροκροτήματα από την πτέρυγα της Ελληνικής Λύσης)

Πάμε λίγο και σε ένα θέμα το οποίο είναι ευαίσθητο, κύριε Υπουργέ. Δεν ξέρω αν εσείς πρέπει να το δείτε προσωπικά, γιατί ο Υπουργός Υγείας από τα τραπέζια του με τον Ρέμο ξεχνάει τους καρκινοπαθείς.

Αυτοκτόνησε ένας άνθρωπος, γιατί δεν είχε το φάρμακό του. Μαθαίνω τώρα ότι με απόφαση του Υπουργού πρέπει να πληρώνουν τα φάρμακά τους οι καρκινοπαθείς. Έχω μία απόδειξη εδώ όπου πληρώνει καρκινοπαθής τα φάρμακά του.

Ο Άδωνις Γεωργιάδης, λοιπόν, ας αφήσει τα τραπεζώματα με τον Ρέμο και τον κάθε Ρέμο και ας κοιτάξει, επιτέλους, να φτιάξει μια δημόσια υγεία, γιατί η δημόσια υγεία είναι αγαθό, δεν είναι προϊόν, δεν είναι εμπόρευμα. Εμπόρευμα το κάνει ο Άδωνις Γεωργιάδης και η Νέα Δημοκρατία. Είναι ένα αγαθό κοινωνικό.

(Χειροκροτήματα από την πτέρυγα της Ελληνικής Λύσης)

Και, κλείνοντας, θα ήθελα να πω το εξής. Ποια Ελλάδα έχουμε σήμερα;

Να σας απαντήσω, κύριοι. Στις 2 Μαρτίου, Ιρακινός μαχαιρώνει εικοσιδυάχρονη στην Ερμού. Κανένα κόμμα δεν βγάζει ανακοίνωση. Στις 12 Μαρτίου, δύο Σομαλοί προσπάθησαν να βιάσουν τριανταεξάχρονη στα Εξάρχεια, μέσα στο σπίτι της. Ήταν σεσημασμένοι, παρακαλώ, που τους ήξερε η Aστυνομία ότι ήταν σεσημασμένοι. Τους είχε συλλάβει ξανά. Τους άφησε ελεύθερους και δεν ξέρουμε πού είναι. Και η Βούλτεψη και ο Καιρίδης για άλλον καιρό μιλάνε! Μπαινοβγαίνει ο καθένας, βιάζει, απειλεί, σκοτώνει και δεν ξέρει η Κυβέρνηση πού μένουν. Αυτή δεν είναι Κυβέρνηση. Αυτή, πραγματικά, είναι Κυβέρνηση εξυπηρέτησης κάθε λογής αλλοδαπού, ο οποίος, είτε δολοφόνος είτε φιλήσυχος, δεν ξέρουμε πού μένει.

Νόμος και τάξη και όχι αταξία στην Ελλάδα!

(Χειροκροτήματα από την πτέρυγα της Ελληνικής Λύσης)

Στις 13 Μαρτίου, Πακιστανός παρενόχλησε σεξουαλικά δεκαεπτάχρονη μέσα σε λεωφορείο. Αυτή την Ελλάδα θέλετε;

Εμείς θέλουμε μια Ελλάδα διαφορετική, μια Ελλάδα ελληνική, χριστιανική. Εσείς όλοι θέλετε πολυπολιτισμική και παραβατική. Εμείς θέλουμε νόμο και τάξη. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και κλείνοντας, κύριε Πρόεδρε, κυρίες και κύριοι συνάδελφοι, επειδή δεν πηγαίνω σε πρωινάδικα που πηγαίνει ο κ. Κασσελάκης -το αποφεύγω- υπάρχει ένας τύπος που λέγεται Λιάγκας, ο αξιότιμος κ. Λιάγκας. Όλη μέρα ασχολείται με εμένα.

Να υπενθυμίσω, λοιπόν, στον κ. Λιάγκα ότι ο ομιλών ουδέποτε χρησιμοποίησε ο ίδιος την Εκκλησία ως εργαλείο. Ο ομιλών δεν έβγαλε ποτέ φωτογραφίες ο ίδιος, για να λέει πού προσκύνησε και πού πήγε.

Κύριε Λιάγκα, λοιπόν, άλλο εγκεφαλική διαστροφή, άλλο προβοκάτσια και άλλο δημοσιογραφία. Αν υπηρετείτε, λοιπόν, τη δημοκρατία και τη δημοσιογραφία, δεν θα λέτε ψέματα.

Εμείς πιστεύουμε στον Θεό, δεν χρησιμοποιούμε τον Θεό, γιατί έχουμε Θεό μέσα μας. Και όταν Τον έχεις μέσα σου, δεν βγάζεις φωτογραφίες δεξιά και αριστερά.

Και να ξεκαθαρίσω κάτι; Για εμάς, αντίπαλοι είναι οι κύριοι της Νέας Δημοκρατίας, της σημιτικής Νέας Δημοκρατίας και όχι οποιοδήποτε άλλο κόμμα. Είναι αντίπαλός μας η σημιτική Νέα Δημοκρατία, τα προβλήματα του λαού και όχι οποιοδήποτε άλλο κόμμα.

(Χειροκροτήματα από την πτέρυγα της Ελληνικής Λύσης)

Και κλείνω με μια δυσάρεστη είδηση: Συνελήφθη ένας τύπος -κακώς, το καταδικάζουμε- ο οποίος έκραξε έναν ΛΟΑΤΚΙ στον δρόμο. Τον συνέλαβε η αστυνομία με τον νόμο περί ρατσισμού και ομοφοβίας.

Εμείς προτείναμε εδώ και πάρα πολύ καιρό κάτι πολύ απλό: Γιατί να μην υπάρχει και νόμος για χριστιανοφοβία; Γιατί να μην υπάρχει και νόμος για Ελληνοφοβία; Γιατί να υπάρχει μόνο για ισλαμοφοβία και ομοφοβία; Γιατί αυτή η αλά καρτ δημοκρατική ευαισθησία όλων των κομμάτων; Κάναμε και πρόταση νόμου. Την αρνήθηκε η Νέα Δημοκρατία, η παράταξη του Κωνσταντίνου Καραμανλή.

Γιατί, λοιπόν, να τιμωρούμαι εγώ, όταν κάνω κριτική -δεν θα το έκανα ποτέ μου, βέβαια- και να φοβάμαι να μιλήσω, αλλά αυτός μπορεί να βρίζει πατρίδα, να βρίζει σημαία, να βρίζει Χριστό, να βρίζει Παναγία, να βρίζει τους ήρωες, να βρίζει την Εκκλησία, να βρίζει τον Αρχιεπίσκοπο και να μην υπάρχει πρόβλημα;

Δεν είναι σωστά πράγματα αυτά. Εδώ ισχύει το εξής: Μόνο ΛΟΑΤΚΙ μη βρίσεις, γιατί θα πας μέσα σίγουρα! Και μου θυμίζει το: μη μου τους ΛΟΑΤΚΙ τάραττε του Έλληνα Πρωθυπουργού!

(Χειροκροτήματα από την πτέρυγα της Ελληνικής Λύσης)

Με αυτά τα "τέρατα" που κάνετε θα δημιουργήσετε μεγαλύτερο πρόβλημα. Δεν λύνετε προβλήματα. Ακούτε τον Μπάιντεν και όλη τη woke ατζέντα, ακούτε τις πρεσβείες και όχι τη φωνή του ελληνικού λαού. Ό,τι και να κάνουν οι Αμερικανοί, το ποτάμι δεν γυρίζει πίσω και αν βρουν χρήσιμους ηλίθιους, πρόβλημά τους! Αυτοί θα αντιμετωπίσουν αυτό που λέω εγώ: Φωνή λαού, οργή Θεού.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά

και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον Πρόεδρο της Ελληνικής Λύσης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θέλετε παρέμβαση;

Παρακαλώ, έχετε τον λόγο για τρία λεπτά και μετά ακολουθεί ο κ. Μπούγας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θέλω να επαναλάβω και πάλι ότι εδώ βρισκόμαστε στον χώρο όπου η νομοθετική εξουσία ανεξάρτητη ασκεί το δικό της έργο. Σε έναν χώρο άλλο η δικαστική εξουσία ασκεί τον δικό της ρόλο, το δικό της καθήκον.

Η δίκη για την οποία μιλάμε και στην οποία αναφέρθηκε ο κ. Βελόπουλος, είναι μια δίκη που διεξήχθη κεκλεισμένων των θυρών, διότι υπάρχει η αντίστοιχη πρόβλεψη στον Κώδικα Ποινικής Δικονομίας που λέει ότι όταν το δικαστήριο κρίνει ότι υπάρχει κίνδυνος να υποστεί μεγάλο πρόβλημα, κυρίως το θύμα και για την προστασία του τότε το δικαστήριο αποφασίζει με αιτιολογημένη απόφαση γιατί πρέπει να γίνει κεκλεισμένων των θυρών. Εν πάση περιπτώσει, το δικαστήριο εκείνο αποφάσισε έτσι. Κατά συνέπεια, το τι διαδραματίζεται σε εκείνο τον χώρο εγώ προσωπικά δεν το γνωρίζω. Αν υπάρχει κάποιος άλλος, μπορεί να μας ενημερώσει.

Θέλω να πω και αυτή είναι η τελευταία μου φράση, το εξής: Η δίκη αυτή διεξάγεται ενώπιον του μεικτού ορκωτού, που σημαίνει ότι η πλειοψηφία την έχουν οι ένορκοι, δηλαδή πολίτες που έχουν επιλεγεί κατά τον νόμο. Κατά συνέπεια το δικαστήριο συγκροτείται από επτά δικαστές ισότιμους και αυτό το δικαστήριο θα αποφασίσει τελικά, με βάση τα στοιχεία που είχε ενώπιόν του.

Δεν ξέρουμε τι θα αποφασίσει, αλλά νομίζω ότι ειδικά στο δικαστήριο που συγκροτείται με αυτόν τον τρόπο, δηλαδή από τακτικούς δικαστές και από πολίτες οι οποίοι κληρώνονται ως ένορκοι, χρειάζεται περισσότερος σεβασμός.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ πολύ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον σεβασμό, αγαπητέ κύριε Υπουργέ, προς τη δικαιοσύνη δεν μπορείς να τον επιβάλεις. Ο σεβασμός εμπνέεται.

Εγώ ένα ερώτημα θα σας κάνω και θέλω απάντηση. Από την εισήγηση της εισαγγελέως, ο Υπουργός Δικαιοσύνης της χώρας είναι ικανοποιημένος; Εγώ δεν είμαι. Εσείς πείτε στον ελληνικό λαό, είστε ικανοποιημένος; Τίποτε άλλο. Μόνο αυτό μπορείτε να μου το πείτε;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πρόεδρο.

Θα απαντήσετε, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε καμμία περίπτωση ο Υπουργός Δικαιοσύνης οποιασδήποτε σοβαρής χώρας δεν έχει δικαίωμα να σχολιάζει το τι λένε και το τι αποφασίζουν οι δικαστές, πολύ δε περισσότερο όταν ο Υπουργός Δικαιοσύνης αγνοεί απολύτως το πώς εξελίχθηκε η δίκη εκεί.

Εάν ο Υπουργός Δικαιοσύνης οποιασδήποτε σοβαρής χώρας είναι σε διαρκή σχολιασμό των αποφάσεων που λαμβάνει η δικαιοσύνη, τότε η δημοκρατία καταλύεται και τέτοια συμβολή δική μας δεν θα υπάρξει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Παρακαλώ πολύ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, πάλι αποφύγατε να απαντήσετε. Άλλες και άλλες αποφάσεις σχολιάζετε! Όταν σας αθωώνουν για σκάνδαλα στη Νέα Δημοκρατία βγαίνετε και κραδαίνετε τις αποφάσεις.

Σας ρωτώ, λοιπόν, είναι δημόσιος κατήγορος, ναι ή όχι; Είναι. Ο Υπουργός ικανοποιήθηκε; Βγείτε έξω να δείτε τι γίνεται. Με τη «NOVARTIS» που αθωωθήκατε ή οποιαδήποτε άλλη απόφαση την επικαλείστε. Βγαίνουν όλοι οι Υπουργοί σας και λένε «αθωωθήκαμε». Εδώ δεν μιλάμε.

Όχι, κύριε Υπουργέ, πάνω από τον νόμο υπάρχει το κοινό περί δικαίου αίσθημα και το κοινό περί δικαίου αίσθημα είναι η πυξίδα της Ελληνικής Λύσης. Και πρέπει να υπάρχει αντιστοιχία κοινού αισθήματος και δικαιοσύνης. Και αν δείτε τις δημοσκοπήσεις, που εσείς οι ίδιοι επικαλείστε, η δικαιοσύνη δυστυχώς με τις επιλογές σας οδηγήθηκε στα τάρταρα στην εμπιστοσύνη του ελληνικού λαού. Δυστυχώς λέω, δεν καταλάβατε, δυστυχώς!

Κάποτε ήταν ψηλά. Τώρα ο ελληνικός λαός δεν την έχει σε υπόληψη. Ξέρετε γιατί; Γιατί κανείς πολιτικός δεν μπήκε φυλακή, πλην του Τσοχατζόπουλου, γιατί λεηλατείται η χώρα και κανείς δεν τιμωρείται.

Εδώ μιλάμε για ένα παιδάκι, κοριτσάκι έντεκα χρονών. Μπορεί να έχετε εγγόνια, έχω παιδιά. Εγώ δεν μπορώ να το ανεχτώ. Δεν το αντέχω να μου λέει εισαγγελέας κάτι τέτοιο. Δυστυχώς, διαφωνούμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Τον λόγο έχει ζητήσει ο Υφυπουργός κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, είχα πει στην αρμόδια επιτροπή, κατά την επεξεργασία του συζητούμενου σχεδίου νόμου, ότι θα δώσω ορισμένα στατιστικά τα οποία προέρχονται από το Ειρηνοδικείο και από το Πρωτοδικείο Αθηνών, σχετικά με τον όγκο των υποθέσεων οι οποίες φεύγουν πλέον από τους δικαστές, δηλαδή τους ειρηνοδίκες και τους πρωτοδίκες τα δύο τελευταία χρόνια. Τα έχω στη διάθεσή μου, θα τα αναφέρω και θα καταθέσω και τους σχετικούς πίνακες των στατιστικών στα Πρακτικά της Βουλής προς διάθεση των συναδέλφων.

Σε ό,τι αφορά λοιπόν το έτος 2022 στο Ειρηνοδικείο Αθηνών έγιναν δεκαεπτά χιλιάδες διακόσιες τριάντα αποδοχές και αποποιήσεις κληρονομιάς. Υπήρξαν χίλιες τριακόσιες ογδόντα οκτώ αιτήσεις για έκδοση κληρονομητηρίου, οκτώ χιλιάδες διακόσιες ενενήντα δύο αιτήσεις για συναινετικές εγγραφές και εξαλείψεις προσημειώσεων υποθηκών, εννιακόσιες ογδόντα τέσσερις αιτήσεις για σύσταση σωματείων και ενώσεων και επτά χιλιάδες εκατόν ενενήντα ένορκες βεβαιώσεις. Επομένως, το σύνολο των δικογράφων που κατατέθηκαν το 2022 στο Ειρηνοδικείο Αθηνών ήταν τριάντα πέντε χιλιάδες ογδόντα τέσσερα δικόγραφα γι’ αυτές τις υποθέσεις.

Το 2023 υπήρξαν δεκαπέντε χιλιάδες πεντακόσιες εξήντα τέσσερις αποδοχές και αποποιήσεις κληρονομιάς, χίλιες τριακόσιες δεκαεπτά αιτήσεις για έκδοση κληρονομητηρίου, οκτώ χιλιάδες εννιακόσιες είκοσι δύο αιτήσεις για εγγραφές και εξαλείψεις προσημειώσεων και έξι χιλιάδες τετρακόσιες είκοσι τέσσερις ένορκες βεβαιώσεις. Επομένως, το 2023 ο αριθμός των αιτήσεων ήταν τριάντα δύο χιλιάδες διακόσιες είκοσι επτά για το Ειρηνοδικείο Αθηνών.

Σε ό,τι αφορά τώρα το Πρωτοδικείο, εκεί έχουμε μόνο αιτήσεις για εγγραφή και εξάλειψη συναινετικών προσημειώσεων. Το 2022, λοιπόν, τα δικόγραφα ήταν έντεκα χιλιάδες εκατόν εννιά και το 2023 δώδεκα χιλιάδες είκοσι εννιά.

Συνολικά, κυρίες και κύριοι συνάδελφοι, στο Μονομελές Πρωτοδικείο Αθηνών και στο Ειρηνοδικείο Αθηνών αντιστοίχως για το 2022 έχουμε σαράντα έξι χιλιάδες εκατόν ενενήντα τρία δικόγραφα, υποθέσεις και σαράντα μία χιλιάδες εξακόσιες επτά αντίστοιχα.

Αυτό είναι ένα μικρό δείγμα μόνο για τα δύο μεγαλύτερα δικαστήρια της χώρας, δηλαδή το Ειρηνοδικείο και το Πρωτοδικείο Αθηνών, για να έχουμε μία γνώση πόσο μεγάλος είναι ο όγκος των υποθέσεων που απαλλάσσει τους δικαστές και μεταβιβάζεται στους δικηγόρους.

Ευχαριστώ, κύριε Πρόεδρε. Στη διάθεσή σας και τα στοιχεία για τα Πρακτικά.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούγα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Κέρκυρας

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Θα ξεκινήσουμε τον κατάλογο των ομιλητών. Πρώτος ομιλητής ο κ. Αριστοτέλης Σπάνιας, Βουλευτής της Νέας Δημοκρατίας.

Έχετε τον λόγο για επτά λεπτά, κύριε συνάδελφε.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Δικαιοσύνης για την ενίσχυση δικηγορικής ύλης και άλλες παρεμβάσεις.

Το συγκεκριμένο νομοσχέδιο αφορά παρεμβάσεις πάνω στη νομοθεσία που διέπει το νομικό δίκαιο, παρεμβάσεις που αφορούν εισαγγελείς, δικαστές και το σύνολο των Ελλήνων πολιτών, με τέτοιον τρόπο, έτσι ώστε χιλιάδες υποθέσεις να φύγουν από τη λίστα των δικαστικών αιθουσών και να μπορούν από δω και πέρα να διενεργούνται από δικηγόρους, με άμεση πληρωμή των αποζημιώσεων της νομικής βοήθειας σε αυτούς.

Πρόκειται για υποθέσεις οι οποίες θα αναλάβουν οι δικηγόροι της χώρας μας, βοηθώντας έτσι την άμεση αποσυμφόρηση των δικαστηρίων, γεγονός το οποίο θα έχει ως αποτέλεσμα την αύξηση της ταχύτητας και της αποτελεσματικότητας για την απονομή της δικαιοσύνης, χωρίς βέβαια να τίθεται κανένα απολύτως θέμα όσον αφορά τα δικαιώματα και την προστασία των πολιτών. Με αυτές τις παρεμβάσεις επιταχύνεται η απονομή δικαιοσύνης, με θετικές συνέπειες στην οικονομία και τη ζωή των πολιτών.

Η μεταφορά ύλης από τα δικαστήρια στους δικηγόρους με στοχευμένες κινήσεις στον Αστικό Κώδικα και τον Κώδικα Πολιτικής Δικονομίας αφορούν τις διαδικασίες εγγραφής επαγγελματικών ενώσεων, συνδικαλιστικών οργανώσεων και αθλητικών σωματείων, στην έκδοση και παροχή κληρονομητηρίου, στην αποδοχή και αποποίηση κληρονομιάς, στις προσημειώσεις υποθηκών, στην παροχή ένορκων βεβαιώσεων, καθώς επίσης και τη θέσπιση διατάξεων για την οργάνωση θεμάτων του Ταμείου Χρηματοδότησης Δικαστικών Κτιρίων και την πληρωμή των υποθέσεων νομικής βοήθειας.

Συγκεκριμένα η εγγραφή και τροποποίηση του καταστατικού σωματείου θα γίνεται πλέον σε συγκεκριμένες περιπτώσεις με πράξη δικηγόρου. Ειδικότερα η εγγραφή, η τροποποίηση καταστατικού επαγγελματικών ενώσεων σωματειακής μορφής, σωματειακών συνδικαλιστικών οργανώσεων και αθλητικών σωματείων γίνεται με διάταξη που εκδίδει δικηγόρος του δικηγορικού συλλόγου του πρωτοδικείου στην περιφέρεια του οποίου είναι το ειρηνοδικείο της έδρας του σωματείου.

Διατηρείται η αρμοδιότητα του ειρηνοδίκη για εξουσιοδότηση, τη σύγκληση της συνέλευσης σωματείου και τη ρύθμιση της προεδρίας της ή τη διάλυση αυτού, όπως προβλέπεται και η δυνατότητα ανακοπής κατά της πράξεως δικηγόρου.

Στην περίπτωση των συνδικαλιστικών οργανώσεων, εγγράφονται και στα βιβλία του δικαστηρίου και στο Γενικό Μητρώο Συνδικαλιστικών Οργανώσεων Εργαζομένων.

Η αρμοδιότητα έκδοσης πράξης κληρονομητηρίου πάει πλέον στους δικηγόρους. Προσβάλλεται με ειδική τριτανακοπή της πράξης του δικηγόρου που το εκδίδει, όπως και ότι η απόφαση που διατάζει την αφαίρεση του πιστοποιητικού ή το κηρύσσει ανίσχυρο ή εκείνη που το τροποποιεί ή το ανακαλεί προσβάλλεται μόνο με τριτανακοπή στο δικαστήριο της κληρονομίας.

Τροποποιείται το άρθρο 1956 Αστικού Κώδικα ως το πιστοποιητικό για το κληρονομητήριο να παρέχεται δυνάμει όχι μόνο απόφασης, αλλά και πράξης από δικηγόρο. Επανέρχονται οι απαραίτητες νομοτεχνικές βελτιώσεις, προκειμένου να εξασφαλιστεί πως ο κάθε αρμόδιος για έκδοση του κληρονομητηρίου έχει δικαίωμα να ερευνήσει αυτεπαγγέλτως με κάθε τρόπο, για να εξακριβώσει τις δηλώσεις εκείνου που ζητεί το κληρονομητήριο.

Η ρητή δήλωση αποδοχής κληρονομίας, εφόσον αφορά σύσταση, κατάργηση ή αλλοίωση εμπράκτου δικαιώματος επί του ακινήτου, για λόγους ασφαλείας των συναλλαγών μεταγράφεται.

Η δήλωση αποδοχής κληρονομιάς ενώπιον του γραμματέα του δικαστηρίου κληρονομίας είναι νόμιμη, δεδομένου ότι η καταγραφή αυτής συνιστά δήλωση σε δημόσιο έγγραφο. Θα προσκομίζεται με όλα τα αναφερόμενα σε αυτή έγγραφα στον αρμόδιο γραμματέα του δικαστηρίου κληρονομίας, όπου θα συντάσσεται η σχετική έκθεση αποδοχής κληρονομιάς, υπογραφόμενη από τον πληρεξούσιο αυτού και τον γραμματέα, και θα καταχωρίζεται σε ειδικό βιβλίο, τηρούμενο στο ειρηνοδικείο.

Η έκδοση συναινετικής εγγραφής γίνεται από δικηγόρο του δικηγορικού συλλόγου της οικείας περιφερειακής ενότητας. Προβλέπεται ο τρόπος ορισμού δικηγόρου και επικοινωνίας μεταξύ ειρηνοδικείου και δικηγόρου και ανταλλαγής εγγράφων, που θα γίνεται πλέον και ηλεκτρονικά.

Αν εντός τριάντα ημερών δεν εκδώσει ο δικηγόρος την πράξη, ακολουθείται η διαδικασία αντικατάστασης. Εάν και πάλι δεν εκδοθεί, ο οριζόμενος δικηγόρος αποκλείεται έναν χρόνο από τον κατάλογο.

Ορίζεται επιπλέον πως εξαλείφεται η προσημείωση υποθήκης, εφόσον από την πράξη προκύπτει ρητά η συναίνεση όλων των μερών. Η λήψη ενόρκων βεβαιώσεων καταργείται ενώπιον ειρηνοδίκη και διατηρείται ενώπιον δικηγόρου ή συμβολαιογράφου. Έτσι, προβλέπεται ο συμβολαιογράφος ή ο δικηγόρος να έχουν αποκλειστική αρμοδιότητα για τη λήψη ένορκης βεβαίωσης, σε κάθε περίπτωση που τούτο απαιτείται προς απόδειξη γεγονότος.

Με κοινή απόφαση των Υπουργών Δικαιοσύνης και Εθνικής Οικονομίας και Οικονομικών συστήνεται ομάδα εργασίας υπαλλήλων του Υπουργείου Δικαιοσύνης μέχρι είκοσι ατόμων. Η ομάδα εργασίας συγκροτείται αποκλειστικά για την εκκαθάριση και τη διαδικασία εξόφλησης των απαιτήσεων στο πλαίσιο χορήγησης νομικής βοήθειας στο ταμείο, για χρονικό διάστημα που δεν υπερβαίνει τους δεκαοκτώ μήνες. Τα μέλη της ομάδας εργασίας για το συγκεκριμένο χρονικό διάστημα, κατόπιν αιτήσεως και επιλογής τους, θα επικουρούν στην εκκαθάριση και διαδικασία εξόφλησης, λαμβάνοντας φυσικά αμοιβή.

Παρέχεται η δυνατότητα στον πρόεδρο να εξουσιοδοτήσει τους προϊσταμένους της διεύθυνσης και των τμημάτων του ταμείου να υπογράφουν κατά περίπτωση -με εντολή προέδρου- όλες τις αποφάσεις, με σκοπό να καταστεί πιο ευέλικτη και αποτελεσματική η λειτουργία του ταμείου.

Στο νομοσχέδιο αυτό ρυθμίζονται και τα μειωμένα τιμολόγια όσον αφορά τους αγρότες.

Κυρίες και κύριοι συνάδελφοι, η Κυβέρνηση Μητσοτάκη, πιστή στις δεσμεύσεις της, συνεχίζει το μεταρρυθμιστικό της έργο στον τομέα της δικαιοσύνης. Με το νομοσχέδιο αυτό γίνεται μια μεγάλη προσπάθεια για τη βελτίωση των όρων απονομής της δικαιοσύνης, τη βελτίωση των συνθηκών εργασίας των δικαστικών λειτουργών, την ταχύτερη απονομή της δικαιοσύνης και της αποσυμφόρησης των δικαστηρίων.

Το μεγαλύτερο στοίχημα της Κυβέρνησης είναι με τις παρεμβάσεις της να εξασφαλίσει γρήγορη και ποιοτική δικαιοσύνη, σβήνοντας κάθε ίχνος του αισθήματος της ατιμωρησίας που υπάρχει στην κοινωνία, δημιουργώντας ένα κράτος δικαίου, που δίνει στον πολίτη το αίσθημα της ασφάλειας και σιγουριά ότι η πολιτεία τον προστατεύει. Για την Κυβέρνηση η δικαιοσύνη αποτελεί θεμέλιο μιας υγιούς κοινωνίας και για τον λόγο αυτό αγωνιζόμαστε, για τον λόγο αυτό οι πολίτες μάς εμπιστεύονται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Επόμενος ομιλητής είναι ο κ. Γεώργιος Παπαηλιού Βουλευτής του ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, με το παρόν νομοσχέδιο εισάγονται διατάξεις με τις οποίες μεταφέρεται δικαστική ύλη από τα δικαστήρια στους δικηγόρους, μετατρέποντάς τη σε δικηγορική ύλη. Αυτή η μεταφορά είναι κατ’ αρχάς ευπρόσδεκτη, όμως είναι και αμφιλεγόμενη.

Υποτίθεται επίσης ότι με τον τρόπο αυτό, με τις διατάξεις του υπό κρίση νομοσχεδίου, θα αποσυμφορηθεί η δικαιοσύνη και θα επιταχυνθεί η απονομή της. Και λέω «υποτίθεται», διότι η μεν αποσυμφόρηση δεν συνδέεται μόνο με την ανάθεση σε δικηγόρους δικαστικής ύλης, αλλά κυρίως με τη στελέχωση των υποστελεχωμένων δικαστηρίων με δικαστές και δικαστικούς υπαλλήλους.

Η δε επιτάχυνση, εκτός των προβλέψεων που περιλαμβάνονται στο νομοσχέδιο, συνδέεται με την απλοποίηση συγκεκριμένων διαδικασιών και όχι με τη θέση χρονικών ορίων εντός των οποίων πρέπει να ολοκληρωθούν αυτές.

Κυρίες και κύριοι συνάδελφοι, η χρονική στιγμή κατάθεσης του νομοσχεδίου δεν είναι τυχαία. Αποσκοπεί κατ’ αρχάς στον εξευμενισμό του δικηγορικού σώματος. Και βέβαια, είναι γνωστό ότι έχει προηγηθεί η νομοθέτηση της αύξησης της φορολόγησής του, με το γνωστό οριζόντιο τεκμήριο εισοδήματος, η αύξηση των ασφαλιστικών εισφορών από 1ης Ιανουαρίου 2024 και η στέρηση της ασφαλιστικής ικανότητάς τους, της πλήρους ιατροφαρμακευτικής κάλυψής τους, για όσους δεν έχουν τη δυνατότητα να ρυθμίσουν το σύνολο των οφειλών τους προς τον ΕΦΚΑ.

Έτσι, μεγάλος αριθμός δικηγόρων έχει οδηγηθεί ήδη και θα οδηγηθεί περαιτέρω σε εξαιρετικά δυσχερή κατάσταση, σε υπαλληλοποίηση, ακόμη και σε εγκατάλειψη του επαγγέλματος. Ευνοούνται τα μεγάλα δικηγορικά γραφεία, η αναδιάρθρωση της δικηγορικής αγοράς υπέρ των μεγάλων δικηγορικών εταιρειών και η μεγάλη φοροδιαφυγή.

Σε αντίστιξη όλων αυτών των επιβαρύνσεων, το νομοσχέδιο αυξάνει τη δικηγορική ύλη, προκειμένου, όπως είπα και προηγουμένως, να αποκατασταθεί η διαρραγείσα σχέση μεταξύ δικηγόρων, δικηγορικού σώματος και Κυβέρνησης.

Όμως, τα πάγια αιτήματα του δικηγορικού σώματος δεν ικανοποιούνται. Και συγκεκριμένα, η αύξηση της δικηγορικής ύλης με την υποχρεωτική παράσταση στα συμβόλαια, την υποχρεωτική συνυπογραφή των δικηγόρων στα καταστατικά των ανωνύμων εταιρειών, την υποχρεωτική παράσταση σε κάθε βαθμίδα δικαιοδοσίας, τόσο στα αστικά όσο και στα ποινικά και διοικητικά δικαστήρια.

Επιπλέον, δεν ικανοποιείται το αίτημα για τη μείωση του ΦΠΑ επί των νομικών υπηρεσιών -είναι υπέρογκο το ποστοστό 24% για την ικανοποίηση του αγαθού της παροχής δικαιοσύνης-, το αίτημα για την κατάργηση του τέλους επιτηδεύματος και για την κατάργηση της εισφοράς ανεργίας υπέρ του ΟΑΕΔ, αλλά κυρίως το αίτημα για την κατάργηση του τεκμαρτού φορολογητέου εισοδήματος, που οδηγεί «στην απέξω» χιλιάδες μικρομεσαίους δικηγόρους.

Και βέβαια, δεν ικανοποιούνται τα αιτήματα -που δεν είναι μόνο του δικηγορικού σώματος, είναι και των δικαστών, είναι και των δικαστικών υπαλλήλων- για δημιουργία προϋποθέσεων για την αξιοπρεπή άσκηση του λειτουργήματος των δικηγόρων, που μπορεί να γίνει με την αποκατάσταση του τρόπου και των χώρων απονομής δικαιοσύνης, με την πρόσληψη δικαστών και δικαστικών υπαλλήλων και βέβαια με την αναβάθμιση των κτηριακών υποδομών των δικαστηρίων.

Αυτά τα αιτήματα, τουλάχιστον όσα αποτελούν αντικείμενο νομοθέτησης από το Υπουργείο Δικαιοσύνης, δεν ικανοποιούνται, δεν γίνονται αποδεκτά και βέβαια δεν ρυθμίζονται με το υπό κρίση νομοσχέδιο.

Με το νομοσχέδιο προβλέπεται, κυρίες και κύριοι συνάδελφοι, η ανάθεση συγκεκριμένων αντικειμένων από δικηγόρους, όπως η έκδοση κληρονομητηρίου, η σύνταξη πράξεων αποδοχής κληρονομιάς, οι οποίες θα κατατίθενται στον αρμόδιο γραμματέα του δικαστηρίου της κληρονομίας, η συναινετική εγγραφή ή εξάλειψη προσημείωσης υποθήκης, η κατάργηση της δυνατότητας λήψης ένορκων βεβαιώσεων ενώπιον του ειρηνοδίκη, οι οποίες θα λαμβάνονται μόνον ενώπιον δικηγόρων ή συμβολαιογράφων.

Σε αυτό το πλαίσιο η εξαγγελλόμενη ενίσχυση της δικηγορικής ύλης είναι ευπρόσδεκτη, όπως είπα και πριν, είναι όμως και αμφιλεγόμενη.

Τα επιπλέον αντικείμενα συνιστούν πράξεις διαδικαστικές και δικαστικές, μέσω των οποίων επέρχεται ελάφρυνση των δικαστηρίων, κυρίως των ειρηνοδικείων, και πάντως όχι θεσμική αναβάθμιση των δικηγόρων ως συλλειτουργών της δικαιοσύνης.

Είναι εμφανές ότι με το νομοσχέδιο ανατίθεται στους δικηγόρους η διεκπεραίωση πράξεων που μέχρι τώρα είναι έργο των δικαστών. Πρόκειται για ένα άτυπο outsourcing δικαστικών αρμοδιοτήτων, υπηρεσιών, οι οποίες παρέχονταν από το κράτος στη δικαστική εξουσία, που ασκείται, όμως, από δικαστικούς λειτουργούς, οι οποίοι περιβάλλονται με εγγυήσεις προσωπικής και λειτουργικής ανεξαρτησίας. Εξ αυτού του λόγου, το αντικείμενο του νομοσχεδίου και οι επιμέρους ρυθμίσεις χρειάζονται ιδιαίτερη προσοχή και προσέγγιση.

Η επιχείρηση υποκατάστασης των δικαστικών λειτουργών στο δικαιοδοτικό έργο τους από τρίτους, στην προκειμένη περίπτωση από τους δικηγόρους, ή στη διεκπεραίωση υποθέσεων που θεωρούνται περιττό βάρος από αυτούς οδηγούν, όπως είπα προηγουμένως, σε ένα άτυπο outsourcing δικαστικών αρμοδιοτήτων. Με αυτό δεν πρέπει -για αυτό είπα ότι χρειάζεται ιδιαίτερη προσοχή και προσέγγιση- να ανοίξει ο δρόμος για την ιδιωτικοποίηση της δικαιοσύνης.

Ενδεικτικά η έκδοση κληρονομητηρίου απαιτεί σύνθετες νομικές πράξεις, με συλλογή και αξιολόγηση αποδείξεων. Μπορεί, εν προκειμένω, να μην υφίσταται άμεση αντιδικία, όπως ανέφερε και ο κ. Υφυπουργός στη χθεσινή ομιλία του ενώπιον της επιτροπής, επί της οποίας καλούνται να αποφανθούν δικαστικοί λειτουργοί, μπορεί να μην είναι αμιγώς δικαιοδοτικού χαρακτήρα οι συγκεκριμένες πράξεις, αλλά υποκρύπτεται εκ των πραγμάτων σύγκρουση συμφερόντων, την οποία ανατέμνουν δικαστικοί λειτουργοί.

Η αποστολή, κυρίες και κύριοι συνάδελφοι, του δικηγόρου πρέπει και είναι διακριτή σε σχέση με αυτή του δικαστικού λειτουργού, που είναι εξοπλισμένος με εχέγγυα ανεξαρτησίας και συνεπώς αμεροληψίας. Δεν πρέπει να υπάρχει σύγχυση ρόλων. Ο δικηγόρος είναι συνήγορος, είναι συμπαραστάτης του πολίτη, εκπροσωπεί τον πολίτη, τον πελάτη του έναντι του κράτους, εν προκειμένω της δικαστικής εξουσίας, δεν μπορεί και δεν πρέπει να μετατρέπεται σε πάροχο δικαστικών υπηρεσιών και, βέβαια, δεν πρέπει να τίθεται εν αμφιβόλω η ασφάλεια των συναλλαγών.

Κυρίες και κύριοι συνάδελφοι, το παρόν νομοσχέδιο είναι μια ψηφίδα σε σειρά νομοσχεδίων του Υπουργείου. Η επικείμενη κατάθεση του νομοσχεδίου για τον δικαστικό χάρτη, με τον οποίο θα συγχωνευθούν, θα καταργηθούν, θα συρρικνωθούν δικαστήρια, έχει προκαλέσει κατακραυγή από όλους τους φορείς δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΠΑΠΑΗΛΙΟΥ:** Σε αυτό το πλαίσιο ευπρόσδεκτη η αύξηση της δικηγορικής ύλης των δικηγόρων, οι οποίοι χειμάζονται, χειμάζεται το δικηγορικό σώμα. Χρειάζονται, όμως, και άλλες κινήσεις, άλλες προβλέψεις, οι οποίες να καταστήσουν τους δικηγόρους πραγματικούς συλλειτουργούς της δικαιοσύνης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ο κ. Βελόπουλος, κυρίες και κύριοι συνάδελφοι, ήρθε, είδε και απήλθε. Ο λόγος του είναι επιτομή του λαϊκισμού. Μπέρδεψε τα πάντα. Μπέρδεψε την ανεξαρτησία των εξουσιών, μπέρδεψε το «πόθεν έσχες» του Μητσοτάκη με του Κασσελάκη. Έφυγε και περιμένει απάντηση από κάποιον σε αυτές τις, κατά την άποψή μου, πολιτικές ασυναρτησίες.

Είναι δυνατόν να λέει σήμερα να μη διαχωριστεί το Κράτος από την Εκκλησία, αλλά η Δικαιοσύνη από το Κράτος, όταν γνωρίζουμε ότι η πρωτογενής εξουσία, η εξουσία του λαού, εκφράζεται στο πρόσωπο της πλειοψηφίας, της πλειοψηφίας που εκλέγεται εδώ; Η δικαιοσύνη δεν έχει πρωτογενή εξουσία και νομιμοποίηση από τον ελληνικό λαό.

Σε κάθε περίπτωση, θα πρέπει να τονίσω και το εξής, ότι ο συμψηφισμός που κάνει της ιστορίας και της οικονομικής ζωής του κ. Μητσοτάκη με τον κ. Κασσελάκη είναι και άδικη, αλλά θα έλεγα και πολιτικά ανήθικη. Έξι μήνες έχει εκλεγεί Πρόεδρος του ΣΥΡΙΖΑ ο κ. Κασσελάκης. Με τον δημόσιο λόγο του απάντησε ότι έχει σχέση οικονομική με το κράτος που λέγεται Ηνωμένες Πολιτείες Αμερικής και ότι μέχρι την υποβολή του «πόθεν έσχες» δεν θα υπάρχει τίποτα στο όνομά του, αλλά ο νομοθέτης τότε, όταν ψηφίσθηκε ο νόμος περί «πόθεν έσχες», ήθελε τις εξωχώριες εταιρείες, εκεί που γίνεται η φοροδιαφυγή, εκεί που χάνει το ελληνικό δημόσιο και είναι απαξιωτική μια τέτοια κίνηση, μια τέτοια πρακτική ενός Βουλευτή να φορολογείται σε άλλα μέρη, στους λεγόμενους «φορολογικούς παραδείσους».

Θα πω και κάτι άλλο. Σχολιάζουμε αποφάσεις για να είμαστε σοβαροί ως πολιτικοί, πόσω μάλλον εγώ που χειρίζονται τον τομέα της δικαιοσύνης. Κρίνουμε τις αποφάσεις των δικαστηρίων, όχι την πρόταση του εισαγγελέα και, μάλιστα, αυτή να τη μαθαίνουμε από τα μέσα μαζικής ενημέρωσης, τη στιγμή που πράγματι γίνεται κεκλεισμένων των θυρών αυτή η δίκη. Ας περιμένουμε λίγο και ας σταματήσουμε να βγάζουμε αυτές τις απίθανες κορώνες που έβγαλε ο κ. Βελόπουλος και άλλοι.

Κυρίες και κύριοι συνάδελφοι, ζούμε αυτόν τον καιρό στη δύσμοιρη Ελλάδα και τέτοια γεγονότα, τέτοιες καταστάσεις, που κανένας δεν ήλπιζε ότι θα ξανάρθουν στον τόπο μας. Δεχόμαστε συνεχείς θεσμικές ύβρεις ως κράτος. Εγώ θα το περιορίσω, θα έλεγα ως Κυβέρνηση, από τους εταίρους μας στην Ευρωπαϊκή Ένωση σε σχέση με το κράτος δικαίου. Δηλαδή, ουσιαστικά μας φτύνουν και η Κυβέρνηση λέει ότι «ψιχαλίζει».

Αν ήσασταν έστω και σε μια συνεδρίαση της Εξεταστικής Επιτροπής, αγαπητοί συνάδελφοι, για τα Τέμπη και αφήνατε έξω και αφήναμε -και εγώ τον εαυτό μου- την κομματική φανατίλα, θα λέγατε ακριβώς ό,τι λέει ο κόσμος έξω από τη Βουλή. Τι λέει ο κόσμος έξω από τη Βουλή κατά ένα πολύ μεγάλο, δημοσκοπικό έστω, ποσοστό; Ότι συγκαλύπτετε ως Κυβέρνηση το έγκλημα πενήντα επτά ψυχών και τους τραυματισμούς άλλων εκατόν ογδόντα.

Πιστεύετε ότι εμείς επηρεάζουμε ως κόμμα όλον αυτόν τον κόσμο που με τέτοιο ποσοστό μάς κατακρίνει και μας λέει -την Κυβέρνηση κατακρίνει- ότι συγκαλύπτουμε; Ένα εκατομμύριο τριακόσιες πενήντα χιλιάδες άνθρωποι που έχουν υπογράψει, έστω και ψηφιακά, αυτό το κείμενο που η πρόεδρος των συγγενών των θυμάτων έχει ανεβάσει εδώ και καιρό; Εμείς τους επηρεάσαμε; Κάτι συμβαίνει εκεί έξω. Κλείνουν τα μάτια και τα αυτιά. Κάτι συμβαίνει εκεί έξω.

Πιστεύετε, λοιπόν, ότι τους καθοδηγούμε εμείς; Πιστεύετε ότι εμείς καθοδηγούμε όλον αυτόν τον κόσμο, το πολιτικό μας σύστημα, να αμφισβητούν όλο το θεσμικό πλαίσιο από το Σύνταγμα και το άρθρο 86 τον νόμο περί ευθύνης Υπουργών και τον Κανονισμό της Βουλής; Εμείς τους επηρεάζουμε; Έτσι νομίζουμε;

Πλανιόμαστε, πλανιέσθε πλάνην οικτράν. Κάτι γεννιέται έξω στην κοινωνία. Εμείς είπαμε στην Ευρωπαία Εισαγγελέα, που μας έστειλε πριν από λίγο καιρό μια έκθεση και μας λέει με πολύ απλό και δημοκρατικό και νομικό τρόπο «ψάξτε μήπως έχει κάνει το αδίκημα της απιστίας ο Υπουργός Υποδομών, ο κ. Καραμανλής, για 2.700.000» και εμείς εδώ, χωρίς να έχουμε δει τη δικογραφία, βάλατε εσείς, με την πλειοψηφία που έχετε, την υπόθεση στο αρχείο.

Θα σας πω και κάτι άλλο. Δεν είναι καθόλου μυστικό πια. Όλοι οι κάτω από τον κ. Καραμανλή, που εσείς «αθωώσατε» -δεν είναι σωστά ο νομικός όρος- είναι κατηγορούμενοι από τον Εισαγγελέα Εφετών Λάρισας. Οι υφιστάμενοι για την απόφαση για να δοθούν τα 2.700.000 ευρώ, την έβγαλε, την υπέγραψε φαρδιά-πλατιά ο κ. Καραμανλής. Είναι αυτό ηθικό πολιτικό ανάστημα;

Να σας πω και κάτι άλλο; Οποιοσδήποτε από εμάς αν άκουγε να τον κατηγορεί το μισό και πάνω, το 60%, της Βουλής, ότι πιθανόν να έχει διαπράξει το αδίκημα της ανθρωποκτονίας εκ προθέσεως με ενδεχόμενο δόλο πενήντα επτά ανθρώπων -πενήντα επτά ανθρώπων!- και του τραυματισμού εκατόν ογδόντα, από πού θα ήθελε να πάρει το χαρτί «αθώος»;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ο Υπουργός;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Από την πλειοψηφία των φίλων του των πολιτικών; Ή θα πήγαινε στο καφενείο του χωριού του ή στην πλατεία ή στην καφετέρια ή στην εκκλησία και θα έπαιρνε φαρδιά-πλατιά την απόφαση του δικαστηρίου και θα έλεγε «το δικαστήριο με έβγαλε αθώο»; Αυτά κάνουν οι πολιτικοί άνδρες και οι γυναίκες, φυσικά.

Ο κ. Καραμανλής πού είναι τόσον καιρό; Πού είναι τόσον καιρό ο κ. Καραμανλής; Κρύφτηκε με το πόρισμα της Ευρωπαίας Εισαγγελέως, κρύβεται και με την εξεταστική επιτροπή, όπου ήρθε και με έναν αλαζονικό τρόπο μάς απαντούσε, ήμουν μέλος της επιτροπής. Πείτε μου, στον Θεό σας, είναι αυτό συμπεριφορά από έναν πολιτικό ηγέτη;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ήρθε ή δεν ήρθε ο άνθρωπος;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, διακόπτετε συνεχώς.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Να πάει, λοιπόν, εις το δικαστήριο, το οποίο εμπιστευόμαστε όλοι, να δικαστεί και να έρθει εδώ πέρα με περηφάνια και να πει «αθωώθηκα».

Η κ. Δούρου δεν είπε, όταν κατηγορούταν για το θέμα της Μάνδρας, «εγώ θέλω πάω στο δικαστήριο». Πήγε στο δικαστήριο και με περηφάνια λέει χθες «αθωώθηκα».

Γιατί δεν το λέει ο κ. Καραμανλής, να πάει στη δικαιοσύνη και αφήνει εσάς…

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ο Υπουργός σας…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εσείς, πείτε μου τι κάνετε εσείς και μετά το συζητάμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υψηλάντη, συνεχώς επεμβαίνετε σε όποιον μιλάει! Σας παρακαλώ, τι τρόπος είναι αυτός;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πείτε μου κάτι άλλο, λοιπόν, για το θέμα της συγκάλυψης που λέει ο λαός έξω. Πείτε μου, σας παρακαλώ, αν δεν είναι συγκάλυψη αυτό, να προτείνουμε εμείς να εξετάσουμε έναν μάρτυρα, ο οποίος ήταν πρόεδρος των μηχανοδηγών και τον απορρίπτει για ποιον λόγο η Πλειοψηφία; Επειδή είναι μέλος του ΣΥΡΙΖΑ, λες και τούτοι εδώ που ήταν μέλη της εξεταστικής επιτροπής και οιονεί δικαστές και όλοι μας που είμαστε μέλη κόμματος, είμαστε εμείς δικαστές, επιφυλάσσουμε τον εαυτό μας να είμαστε δικαστές, να κρίνουμε και τον μάρτυρα, τον αποκλείουμε επειδή είναι μέλος ενός κόμματος;

Πού βρισκόμαστε; Σε ποιο κράτος βρισκόμαστε; Και μετά λέμε ότι το Ευρωπαϊκό Κοινοβούλιο που μας καταδικάζει ότι έχουμε ξεφύγει από το κράτος δικαίου το επηρεάσαμε εμείς, οι δύο Βουλευτές του ΣΥΡΙΖΑ, δύο του ΠΑΣΟΚ, εν πάση περιπτώσει, και πείσαμε τους τριακόσιους τριάντα τέσσερις Ευρωβουλευτές. Πιστεύετε, αλήθεια, στα λόγια σας; Πιστεύετε στα λόγια σας;

Θέλω να σας πω και κάτι άλλο με την Εκκλησία αυτές τις μέρες. Εγώ που σας μιλάω ψήφισα, όπως και μερικοί από εσάς -οι περισσότεροι- το σχέδιο για τον γάμο ανεξαρτήτως φύλου, αυτή είναι και η σωστή έκφραση. Εμένα δεν με αφήνουν να μπω στην εκκλησία πια. Εγώ πρέπει να μετανοήσω, δεν πρέπει να μεταλάβω των αχράντων μυστηρίων, γιατί ένα ιερατείο προσβάλλει το Σύνταγμα, προσβάλλει τον Βουλευτή, που ο ρόλος του προσδιορίζεται από το Σύνταγμα.

Πείτε μου, σας παρακαλώ, έναν δημόσιο λόγο σας που να λέτε ότι η Εκκλησία προσβάλλει το Σύνταγμα. Λέτε ότι είναι διακριτοί οι ρόλοι, ότι είναι κατακριτέα, γενικά και αόριστα. Πείτε μου, σας παρακαλώ, προχθές ένας Βουλευτής σας πήγε να κάνει το μνημόσυνο του πατέρα του και -ποιος;- ο ιερέας μαζί με τον ψάλτη πήγαν και έφυγαν. Και τι απάντηση δίνετε εσείς για να κατοχυρώσετε τα ψηφουλάκια, τα όποια ψηφουλάκια; Αυτή είναι, αλήθεια, η πολιτική που θέλετε να ασκήσετε και αυτό είναι το κράτος που θέλετε να δομήσετε;

Έχετε δει τι ακριβώς έγινε στη Θεσσαλονίκη; Νεαροί πολίτες χλεύαζαν τον Πρόεδρο του ΣΥΡΙΖΑ, αλλά και δύο -δεν ξέρω αν ήταν άντρες ή γυναίκες- έμφυλους ή έμφυλες ή εμφυλικούς, που είναι το πιο σωστό, η πιο σωστή έκφραση. Στην Κέρκυρα; Αυτά πού τα βάζετε στο μυαλό σας; Πώς τα επεξεργάζεστε;

Ας πάω, όμως, λίγο -δώστε μου λίγο τη δυνατότητα, κύριε Πρόεδρε, παίρνω και από τη δευτερολογία μου, αν χρειαστεί- στο νομοσχέδιο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τούτο το νομοσχέδιο, λοιπόν, κυρίες και κύριοι Βουλευτές, εισάγεται στη Βουλή -το είπε και ο εισηγητής μας- προκειμένου να ηρεμήσει η Κυβέρνησή σας και να απορροφήσει κραδασμούς που δημιουργήθηκαν τότε που φέρατε για δέκατη έβδομη φορά -δέκατη έβδομη, σήμερα είναι η δέκατη όγδοη- την τροποποίηση των ποινικών κωδίκων. Νομοθέτηση, νομοθέτηση!

Οι παλιότεροι Βουλευτές και οι παλιότερες Ολομέλειες είχαν μυαλό, έφτιαχναν νομοπαρασκευαστική επιτροπή διακομματική από επιστήμονες και έφερναν ένα νομοσχέδιο εδώ και το ψηφίζαμε ή δεν το ψηφίζαμε. Αυτή είναι η νομοθέτηση για τους ποινικούς κώδικες. Αυτό που κάνετε είναι λαθροχειρία! Λαθροχειρία, νομική λαθροχειρία! Έτσι το ονομάζω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θεωρώ, λοιπόν, ότι κινείται γενικά σε θετική κατεύθυνση το νομοσχέδιο. Έχετε διαπιστώσει ότι το δικηγορικό σώμα έχει τεράστια προβλήματα. Τεράστια προβλήματα! Είναι συνάδελφοί μου οι οποίοι δεν βγάζουν το μεροκάματο, συνάδελφοί μου χιλιάδες που δεν έχουν δικό τους γραφείο ή το γραφείο τους είναι δίπλα από την κουζίνα του σπιτιού τους.

Και, για να απορροφήσετε τους όποιους κραδασμούς, βγάζετε αυτό το νομοσχέδιο, να δώσετε κάποια δουλειά. Ευπρόσδεκτη αυτή η δουλειά, τη δεχόμαστε αυτή τη δουλειά.

Παρά ταύτα, όμως, θα πρέπει να πω κάτι που με ξένισε: Υπήρχαν διάφορα σχόλια. Ετούτη τη φορά φερθήκατε πάρα πολύ δημοκρατικά. Από τη δημόσια διαβούλευση που έγινε πήρατε αυτούσια δεκαεπτά σχόλια που ήταν σημαντικά και τα υιοθετήσατε. Πείτε μου ένα νομοσχέδιο άλλο όπου υιοθετήσατε σχόλια, σε τέτοιον αριθμό. Δηλαδή, η διαβούλευση δεν πρέπει να είναι εικονική, να είναι πραγματική, να ακούσετε τον λαό, να ακούς τους φορείς, να μπολιάζεις την πολιτική σου σκέψη και να διαμορφώνεις το νομοσχέδιό σου σύμφωνα με αυτά που θέλει η κοινωνία. Αυτό είναι δημοκρατία. Δεν είναι δημοκρατία αυτό που θέλει ο Υπουργός. Δημοκρατία είναι η δημόσια διαβούλευση.

Επίσης, το σχέδιο νόμου που φέρνετε είναι πρόχειρο και αποσπασματικό. Θεωρούμε ότι διαλέξατε σκόπιμα και για έναν άλλον λόγο την ψήφιση αυτού του νομοσχεδίου, γιατί επίκειται ένα άλλο νομοσχέδιο, το οποίο έχει σοβαρούς πολιτικούς και κοινωνικούς κραδασμούς. Είναι ο δικαστικός χάρτης της χώρας.

Στα γραφεία μας έρχονται συνεχώς θέσεις φορέων από όλες τις περιοχές της Ελλάδας που εντοπίζουν ζητήματα σε σχέση με τη διαφαινόμενη κατάργηση δικαστηρίων, όπως στο Αγρίνιο, Μεσολόγγι. Μην πω τώρα, υπάρχουν άπειρες τέτοιες περιπτώσεις, άπειρες! Εκεί θα δείτε θύελλες! Εκεί θα δείτε κοινωνικές θύελλες!

Άρα, λοιπόν, τούτο το νομοσχέδιο, αυτό κάνει: Απορροφάει κραδασμούς, προετοιμάζει την αμέσως επόμενη μάχη.

Kάτι άλλο, που θέλω να σας τονίσω, αφού είπα ότι είναι θετικό το νομοσχέδιο, είναι ότι μέσα από το νομοσχέδιο εντοπίζω το εξής: Σαν να μπολιάζετε μία μάχη μεταξύ δικηγόρων και συμβολαιογράφων. Οι συμβολαιογράφοι λένε «μας παίρνετε το 80% της ύλης μας». Εκεί χρειάζεται λίγο ιδιαίτερη προσοχή, γιατί μην ξεχνάτε ότι όλα τα επαγγέλματα που ασχολούνται με αυτό αντιμετωπίζουν σοβαρά προβλήματα.

Δεν πιστεύω ότι θα γίνει επιτάχυνση της δικαιοσύνης. Βιώνω τόσα χρόνια την απονομή της δικαιοσύνης. Δεν υπάρχει ικανός αριθμός δικαστικών υπαλλήλων. Το λένε καιρό. Ποτέ δεν έφεραν ένα νομοσχέδιο, εγώ ήμουν στην αντιπολίτευση και τώρα είμαι και συνεχή ερωτήματα έχω υποβάλει για να αυξηθούν οι δικαστικοί υπάλληλοι. Πού είναι οι δικαστικοί υπάλληλοι; Δεν υπάρχει, λοιπόν, ούτε καν και πρόνοια για τους δικαστικούς υπαλλήλους.

Μίλησα για την υπόθεση με τους συμβολαιογράφους. Μίλησε προηγουμένως -νομίζω- ο κ. Μπάρκας, ο εισηγητής μας, και είπε ότι ο Υφυπουργός Δικαιοσύνης κατά το παρελθόν είπε στην αρμόδια επιτροπή ότι θα γίνει πρόσληψη οκτακοσίων ογδόντα περίπου δικαστικών υπαλλήλων μέσω του Ταμείου Ανάκαμψης, με βάθος χρόνου το 2025 οι αντίστοιχες εξαγγελίες. Δεν υλοποιήθηκαν ποτέ αυτά.

Είμαστε σύμφωνοι με τα άρθρα για το ΤΑΧΔΙΚ, αλλά υπενθυμίζουμε ότι επί διακυβέρνησης ΣΥΡΙΖΑ οι καθυστερήσεις στις πληρωμές είχαν μειωθεί στο δεκαοκτάμηνο. Αυξήθηκαν εκ νέου με την Κυβέρνηση της Νέας Δημοκρατίας και τώρα έχουμε νέες υποσχέσεις, ότι με νέες ρυθμίσεις θα διορθωθεί η κακή πρακτική. Απομένει να το δούμε.

Μιλάμε για τα επιμορφωτικά σεμινάρια στους δικηγόρους όλης της χώρας. Μιλάμε για τις αποζημιώσεις για τη νομική βοήθεια με τα άρθρα 23, 24, 25 και 26. Απαιτείται να εκκαθαριστούν οι αξιώσεις δικηγόρων από προηγούμενα χρόνια. Πρέπει να εκδοθεί δικαστική απόφαση. Χρωστάμε πέντε και έξι χρόνια σε δικηγόρους λεφτά που διορίστηκαν αυτεπαγγέλτως.

Επιπλέον, θα τελειώσω, κύριε Πρόεδρε, έτσι πολύ επιγραμματικά, και θα σας πω το εξής: Και την τροπολογία την 1, την τροπολογία που καταθέσατε ως Υπουργείο Δικαιοσύνης, όπου δίνετε τη δυνατότητα να ασκήσουν έναν επικουρικό βοηθητικό ρόλο οι δικηγόροι στον ειρηνοδίκη για την ίδρυση σωματείων, τη δεχόμαστε. Τη δεχόμαστε, αν και βλέπω μια υποβάθμιση του επιστημονικού έργου του δικηγόρου, κάτι που θέλω να πω. Το να μαζεύει, δηλαδή, ένας δικηγόρος τα χαρτιά για ένα σωματείο, να ζητεί από τον άλλον συνάδελφό του που έχει τους πελάτες να τα μαζεύει, να δίνει τον φάκελο στον ειρηνοδίκη, αυτό δεν είναι δουλειά. Όμως, το δεχόμαστε, γιατί υπάρχει τεράστιο πρόβλημα ανεργίας στον χώρο των δικηγόρων.

Για τα άλλα τα θέματα, που έχουν να κάνουν με την άλλη τροπολογία που αφορά το Υπουργείο Περιβάλλοντος, θα μιλήσω στη δευτερομιλία μου, κύριε Πρόεδρε, εφόσον δεν καλυφθώ από τον κ. Μπάρκα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Υψηλάντης. Ελπίζω να μη σας διακόψει κάποιος από κάτω, όπως κάνατε πριν.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, κύριε Υφυπουργέ, κυρίες και κύριοι Βουλευτές, θα ήθελα κατ’ αρχάς να ευχαριστήσω τη συνάδελφο του ΠΑΣΟΚ κ. Λιακούλη που μου παραχώρησε τη θέση της, λόγω μιας προσωπικής δουλειάς που έχω στη συνέχεια.

Αυτό που παρατηρούμε όσο πλησιάζουμε στις ευρωεκλογές είναι η θεσμική «σαλατοποίηση» από πλευράς της Αντιπολίτευσης όλων των θεμάτων που εμφανίζονται στην ελληνική κοινωνία. Από τη μία πλευρά, έχουμε τον ακραίο και ανερμάτιστο πολιτικό λόγο του κ. Βελόπουλου και της Ελληνικής Λύσης, αλλά σε αυτή τη θεσμική «σαλατοποίηση» δεν αποφεύγουν να πάρουν μέρος και τα υπόλοιπα κόμματα της Αντιπολίτευσης, και ειδικά ο ΣΥΡΙΖΑ, ο οποίος έχει ξεχάσει την εποχή στο Μάτι, έχει ξεχάσει πώς κρυβόταν ο Πρωθυπουργός και οι Υπουργοί του εκείνες τις δύσκολες ώρες, έχει ξεχάσει ότι αυτή η παράταξη δεν ζήτησε ποινικές, αλλά πολιτικές ευθύνες, που ουδείς ανέλαβε εκείνη την ώρα, σε αντίθεση με τον Κώστα Καραμανλή, ο οποίος εμφανίστηκε επανειλημμένα στη Βουλή και ο οποίος ήρθε και έδωσε εξηγήσεις και στην εξεταστική επιτροπή.

Τι θέλουμε; Όσο πλησιάζουμε στις εκλογές, ο Κυριάκος Μητσοτάκης να είναι υπεύθυνος για το τι είπε ο τάδε δεσπότης, για το τι είπε ο κάθε εισαγγελέας και για τι γνώμη είπε ο οποιοσδήποτε ανήκει σε μία ακτιβιστική οργάνωση και ούτω καθεξής. Ακούστε να δείτε. Ο Κυριάκος Μητσοτάκης είναι ο Πρωθυπουργός που έχει κάνει τη χώρα μας να στέκεται πολύ ψηλά στο παγκόσμιο και διεθνές περιβάλλον. Είναι ο άνθρωπος ο οποίος αυτή τη στιγμή ηγείται μιας μεγάλης προσπάθειας να μην περάσει ο ακραίος λόγος, ο ακροδεξιός λόγος στην Ευρώπη, τη στιγμή που κανείς δεν θα ξεχάσει ποτέ τι υπέστη αυτή η ήπειρος από παρόμοιες καταστάσεις λίγο πριν τον Β΄ Παγκόσμιο Πόλεμο. Κανένας λογικός Ευρωπαίος δεν θα επιτρέψει σε αυτόν τον ακραίο λόγο και στους ακραίους οι οποίοι δήθεν υπερασπίζονται διαφορετικές και παραδεισένιες καταστάσεις να πράξουν αυτούς τους σκοπούς που έχουν, προκειμένου να επιβληθούν πολιτικά στις κοινωνίες.

Ερχόμενος τώρα στο νομοσχέδιο, θα ήθελα να πω ότι η καθυστέρηση, κυρίες και κύριοι συνάδελφοι, στην απονομή της δικαιοσύνης στη χώρα μας είναι κοινός τόπος και ένα μεγάλο πρόβλημα, το οποίο επισημαίνεται διαρκώς, τόσο από τους συλλειτουργούς της δικαιοσύνης όσο και από το κοινωνικό σύνολο. Σε μια εποχή που η κοινωνικοοικονομική και τεχνολογική πραγματικότητα απαιτούν ταχύτατες απαντήσεις στα σοβαρά ζητήματα που άγονται στην κρίση της δικαιοσύνης, οι καθυστερήσεις στην απονομή της δεν επιτρέπεται να συνεχιστούν.

Προς αυτή την κατεύθυνση, η Κυβέρνηση και η ηγεσία του Υπουργείου Δικαιοσύνης, ο κύριος Υπουργός και ο κύριος Υφυπουργός έχουν κάνει αλλεπάλληλες θεσμικές παρεμβάσεις προς επίλυση του προβλήματος, με πλέον πρόσφατη την τροποποίηση πριν λίγες μέρες του Ποινικού Κώδικα και του Κώδικα Ποινικής Δικονομίας, με σκοπό την επιτάχυνση και την ποιοτική αναβάθμιση της ποινικής δίκης.

Σήμερα με το υπό ψήφιση νομοσχέδιο η Κυβέρνηση παρεμβαίνει στοχευμένα στον Αστικό Κώδικα και τον Κώδικα Πολιτικής Δικονομίας, με τη μεταφορά ύλης από τα δικαστήρια στους δικηγόρους. Το πολιτικό διακύβευμα του νομοσχεδίου είναι διττό: αφ’ ενός η επιτάχυνση της απονομής της δικαιοσύνης, καθώς με τον τρόπο αυτό αποδεσμεύονται δικαστές και πόροι του δικαστικού συστήματος, και, αφ’ ετέρου, αναγνωρίζεται έμπρακτα από την Κυβέρνησή μας ο κομβικός ρόλος των δικηγόρων ως συλλειτουργών της δικαιοσύνης, οι οποίοι προσφέρουν ένα τεράστιο έργο στη διασφάλιση των δικαιωμάτων και στην ασφάλεια των συναλλαγών.

Συγκεκριμένα, με τις διατάξεις του σχεδίου νόμου προβλέπεται η μεταφορά ύλης από τα δικαστήρια στους δικηγόρους που αφορά την έκδοση και παροχή κληρονομητηρίου με πράξη δικηγόρου, την αποδοχή κληρονομιάς με πράξη δικηγόρου, τη συναινετική εγγραφή και εξάλειψη προσημείωσης υποθήκης και, τέλος, την παροχή ενόρκων βεβαιώσεων σε δικηγόρους, που επεκτείνεται πλέον και στη διοικητική δίκη, ενώ καταργείται η σχετική αρμοδιότητα των ειρηνοδικείων.

Επιπρόσθετα, με τροπολογία που κατατέθηκε στο σχέδιο νόμου, προβλέπεται η διενέργεια προελέγχου από δικηγόρο για εγγραφή ή τροποποίηση καταστατικού και διάλυση σωματείου στον αρμόδιο ειρηνοδίκη. Με τον προέλεγχο από δικηγόρο αποφορτίζεται σημαντικά ο δικαστής και μειώνονται οι σχετικοί χρόνοι έκδοσης των εν λόγω διατάξεων, οι οποίες καθυστερούν λόγω υποβολής φακέλων με ελλείψεις ως προς τα απαιτούμενα έγγραφα.

Κυρίες και κύριοι συνάδελφοι, με το υπό ψήφιση νομοσχέδιο γίνεται μια ορθολογική μεταφορά δικαστηριακής ύλης στους δικηγόρους, προκειμένου να επιτευχθεί η αποσυμφόρηση των δικαστηρίων και η συνεπαγόμενη από αυτή επιτάχυνση της απονομής της δικαιοσύνης.

Για να μιλήσουμε και με όρους δικονομίας, η ύλη αυτή αφορά γνήσιες υποθέσεις εκουσίας δικαιοδοσίας, δηλαδή υποθέσεις στις οποίες απουσιάζει το στοιχείο της αντιδικίας και χωρίς να υπάρχει ανάγκη να υπάρξει κάποια δικαιοδοτική κρίση, αφού δεν μιλάμε για δικαστική απόφαση, αλλά για διάταξη. Αναμφίβολα, πρόκειται για μια πολύ σημαντική μεταρρυθμιστική προσπάθεια που αναγνωρίζει τον ενισχυμένο ρόλο του δικηγορικού σώματος.

Θα ήθελα να αναφερθώ και στις άλλες διατάξεις, αλλά ο χρόνος δεν μου το επιτρέπει. Κλείνοντας, ωστόσο, πρέπει να πω ότι επιλύουμε οριστικά και το πρόβλημα σε σχέση με τις ανεξόφλητες αποζημιώσεις των δικηγόρων. Στο πλαίσιο της νομικής βοήθειας αυτό είναι πολύ σημαντικό για τους δικηγόρους του ΤΑΧΔΙΚ, κύριε Υπουργέ, για τα έτη 2019 ως 2023, απλοποιώντας ταυτόχρονα το νομικό πλαίσιο για το μέλλον. Το πλέγμα των διατάξεων αυτών αποτελεί έναν μικρό αλλά σημαντικό κρίκο στο μεγάλο εγχείρημα της Κυβέρνησής μας να επιταχύνει τις διαδικασίες απονομής δικαιοσύνης και να υπερκεράσει γραφειοκρατικά εμπόδια με τη δημιουργία ενός ευέλικτου κράτους, που θα έχει θετικό αντίκτυπο στην οικονομία και στη ζωή των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο εγχείρημα αυτό θέλουμε αρωγό το δικηγορικό σώμα, σεβόμενοι το δικηγορικό λειτούργημα και τον αγώνα που δίνουν καθημερινά οι νέοι και νέες δικηγόροι. Αναγνωρίζουμε τον αυξημένο θεσμικό ρόλο του δικηγόρου στο κράτος δικαίου, ο οποίος, κατά τον κώδικα δικηγόρων, είναι άμεσος δημόσιος λειτουργός και του επιδεικνύουμε εμπιστοσύνη ως ακριβώς συλλειτουργού της δικαιοσύνης.

Με αυτές τις σκέψεις, κύριε Υπουργέ, κύριε Υφυπουργέ και αγαπητοί συνάδελφοι, δηλώνω ότι υπερψηφίζω το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Υψηλάντη.

Έχει ζητήσει τον λόγο ο Πρόεδρος της Κοινοβουλευτικής Ομάδας του κόμματος Σπαρτιάτες, αλλά τον παρακαλέσαμε να πάρει τον λόγο σε λίγο, γιατί έχει έρθει ο κύριος Υπουργός για μια τροπολογία. Οπότε, κύριε Πρόεδρε, θα πάρετε τον λόγο αμέσως μετά.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Έχω έρθει για να εξηγήσω στο Σώμα και να δεχθώ κάποια τυχόν ερώτηση που θα έχουν οι κυρίες και οι κύριοι συνάδελφοι για το άρθρο 2 της τροπολογίας με τίτλο «Επιτροπή Ελέγχου του Συστήματος Ηλεκτρονικής Προέγκρισης του Εθνικού Οργανισμού Παροχής Υπηρεσιών Υγείας».

Ας δούμε, λοιπόν, τι θέλουμε να κάνουμε με την παρούσα τροπολογία και γιατί την εισηγούμαστε. Σήμερα οι γιατροί δύνανται να συνταγογραφούν ανεξέλεγκτα τα φάρμακα μέσω του συστήματος της ηλεκτρονικής προώθησης των συνταγών.

Δηλαδή, μπορεί ένας γιατρός να κρίνει ότι ένα φάρμακο που έχει έγκριση κυκλοφορίας από τον ΕΜΑ, συνταγογραφείται, αλλά μπορεί και να κρίνει ότι μπορεί να συνταγογραφείται και ένα φάρμακο που δεν έχει έγκριση από τον ΕΜΑ, αλλά έχει έγκριση μόνο από τον FDA ή να συνταγογραφεί ένα φάρμακο από τον ΕΜΑ που έχει κάποιες ενδείξεις εγκεκριμένες και εκείνος να αποφασίζει, γιατί είχε αυτή την ιδέα ή είχε διαβάσει κάποια κλινική μελέτη ότι αυτό το φάρμακο μπορεί να χρησιμοποιηθεί για κάποιες άλλες ενδείξεις που δεν συμπεριλαμβάνονται στην άδεια κυκλοφορίας αυτού του φαρμάκου από τον ΕΜΑ.

Αυτή η πολύ μεγάλη ελευθερία αρχίζει πλέον να ασκείται ιδιαίτερα καταχρηστικά. Και θα μιλήσω για μία ιστορία. Από την αρχή της θητείας μου είχαμε δει ότι εκεί υπάρχει μεγάλο πρόβλημα. Έγινε, όμως, ένα γεγονός πριν από λίγες ημέρες το οποίο πυροδότησε την άμεση ανάγκη κατάθεσης της τροπολογίας, για να μη χάσουμε καθόλου άλλον χρόνο.

Όταν ανέλαβα τη θέση αυτή, ένα από τα σημεία τα οποία ήταν και εξακολουθούν να είναι πραγματικά εκτός παντός ελέγχου είναι οι δαπάνες των φαρμάκων που γίνονται μέσω του ΙΦΕΤ. Ο ΙΦΕΤ είναι ένας οργανισμός ο οποίος έχει φτιαχτεί για να μπορεί το κράτος να καλύπτει επείγουσες ανάγκες φαρμακευτικών σκευασμάτων και η δαπάνη η οποία γίνεται μέσω αυτού του οργανισμού δεν υπόκειται σε rebate και claw back, όπως τα υπόλοιπα φαρμακευτικά κανάλια, ακριβώς διότι εξασφαλίζεται ότι θα βρούμε το φάρμακο που χρειαζόμαστε την ώρα που το χρειαζόμαστε, χωρίς εκείνη τη στιγμή η τιμή του φαρμάκου να αποτελεί το κυρίως και βασικό μας κριτήριο, γιατί προέχει ανθρώπινη ζωή.

Μου είχε γίνει καταγγελία από τον Πρόεδρο της Επιτροπής των Νευρολόγων, τον κ. Τσιβγούλη, τον οποίο και ευχαριστώ, από την αρχή σχεδόν της θητείας μου, για μία ορισμένη σειρά φαρμάκων, τα οποία κατά τη γνώμη του στη δική του αρμοδιότητα και ειδικότητα υπερσυνταγογραφούντο, καίτοι δεν είχαν έγκριση από τον ΕΜΑ. Ένα από αυτά τα φάρμακα που απευθυνόταν σε μία πολύ βαριά ασθένεια, τη νευρομυοπάθεια, λέγεται Relyvrio. Η ατομική θεραπεία με το φάρμακο αυτόν τον χρόνο για τον κάθε ασθενή κοστίζει περίπου 100 χιλιάδες ευρώ. Το πρώτο φάρμακο -η αλήθεια είναι ότι δεν υπάρχει θεραπεία για την ασθένεια αυτή- το οποίο συνταγογραφείτο, κόστιζε περίπου 150 ευρώ.

Ξαφνικά, εδώ και έναν χρόνο το φάρμακο αυτό πήρε έγκριση φάσης 2 από τον FDA και άρχισε να συνταγογραφείται, κύριε Πρόεδρε, ασταμάτητα από τους γιατρούς στην Ελλάδα, κάνοντας δαπάνη περίπου 17 εκατομμύρια για το 2023 και ήδη περίπου 4 εκατομμύρια το 2024, καίτοι ο πρόεδρος της εταιρείας είχε αρθρογραφήσει δημόσια ότι το φάρμακο αυτό κακώς συνταγογραφείται και ότι δεν έχει επαρκώς αποδείξει ότι έχει την οποιαδήποτε πραγματική θεραπευτική αξία. Η εταιρεία είχε προσπαθήσει να πάρει έγκριση από τον ΕΜΑ για το φάρμακο αυτό και έχει αποτύχει, δεν κατάφερε να πάρει έγκριση. Δεν απέδειξε δηλαδή τη θεραπευτική του λειτουργία. Είχε πάρει έγκριση από τον FDA φάσης 2 ως πολλά υποσχόμενα φάρμακο, με τον όρο ότι, αν δεν περάσει τη φάση 3, θα αποσυρθεί. Την περασμένη Παρασκευή το βράδυ -πρωινές ώρες για την Ελλάδα- ανακοίνωσε η εταιρεία ότι δεν πέρασε τη φάση 3, ότι τελικά το φάρμακο δεν λειτουργεί και ξεκινά τη διαδικασία απόσυρσής του από την αμερικανική αγορά. Να ξεκαθαρίσω ότι και εγώ θα ήμουν ο πρώτος που θα ήθελα να λειτουργεί το φάρμακο και να σώζει ανθρώπινες ζωές. Δυστυχώς το φάρμακο δεν λειτουργούσε, όπως πολλοί πίστευαν και στην Ευρώπη και την Αμερική, αλλά, παρά ταύτα, οι γιατροί το συνταγογραφούσαν ασταμάτητα και το κόστος για τον Έλληνα φορολογούμενο είναι ήδη πάνω από 20 εκατομμύρια. Αυτό δεν μπορεί να συνεχιστεί. Υπάρχει μια σειρά περίπου είκοσι φαρμάκων, τα οποία δεν έχουν έγκριση από τις ευρωπαϊκές αρχές, έχουν έγκριση μόνο τις αμερικανικές αρχές και οι γιατροί μας τα γράφουν κατά κόρον και πολλές φορές και εκτός ενδείξεων.

Τι λέμε, λοιπόν, εδώ; Συστήνουμε μια μη αμειβόμενη επιτροπή ελέγχου αυτών των φαρμάκων, η οποία θα αποτελείται από δεκαπέντε τακτικά μέλη, έντεκα ειδικευμένους γιατρούς διαφόρων ειδικοτήτων, δύο φαρμακοποιούς του ΕΟΠΥΥ και δύο οικονομολόγους υγείας. Τα φάρμακα που έχουν έγκριση από τον ΕΜΑ έχουν πανευρωπαϊκή άδεια κυκλοφορίας, εάν είναι στις ενδείξεις που δίνει ο ΕΜΑ, συνταγογραφούνται κανονικά, με την κανονική οδό. Όταν όμως ένας γιατρός θέλει να συνταγογραφήσει ένα φάρμακο το οποίο δεν έχει έγκριση από τον Ευρωπαϊκό Οργανισμό Εγκρίσεως Φαρμάκων, έχει μόνο από αμερικανικό ή άλλο, ή θέλει να συνταγογραφήσει ένα φάρμακο εκτός των ιατρικών ενδείξεων, τότε θα πρέπει να περνάει αυτή τη συνταγογράφηση από αυτή την επιτροπή, να αποδεικνύει στους συναδέλφους του γιατί πιστεύει ότι αυτό το φάρμακο πραγματικά πρέπει να δοθεί ή όχι στον συγκεκριμένο ασθενή και, εφόσον η επιτροπή κρίνει ότι καλώς το έχει συνταγογραφήσει, τότε και μόνο να αποζημιώνονται από τον ΕΟΠΥΥ.

Θέλω να πω -και να κλείσω- ότι είναι απόλυτη ευθύνη μας να διαχειριστούμε τα χρήματα που με κόπο μαζεύει ο ελληνικός λαός για τη φαρμακευτική δαπάνη με την όσο δυνατόν μεγαλύτερη αποτελεσματικότητα και υπευθυνότητα, διότι ο πληθυσμός μας γηράσκει, η ανάγκη για φάρμακα διαρκώς μεγαλώνει, νέες καινοτόμες θεραπείες διαρκώς βρίσκονται ευτυχώς, αυτές οι νέες καινοτόμες θεραπείες είναι κατά κανόνα εξαιρετικά κοστοβόρες, όπως, παραδείγματος χάριν, το συγκεκριμένο φάρμακο, και, αν δεν βρούμε έναν τρόπο να μη γίνεται κατάχρηση όλων αυτών των νέων θεραπειών, πολύ γρήγορα δεν θα έχουμε να πληρώσουμε κανένα φάρμακο.

Σημειώστε ότι πολλά από τα προβλήματα που συχνά βλέπουν το φως της δημοσιότητας με ελλείψεις φαρμάκων σε πολύ μεγάλο βαθμό οφείλονται στη μεγάλη εκτόξευση του λεγόμενου claw back, που οδηγεί πολλές εταιρείες στο να μη θέλουν να πουλάνε φάρμακα στην Ελλάδα ή να αποσύρουν εντελώς φάρμακα από την ελληνική αγορά, για να αποφύγουν αυτή τη μεγάλη επιβάρυνση. Το Relyvrio, παραδείγματος χάριν, ήταν κατευθείαν 20 εκατομμύρια τέτοιου τύπου επιβάρυνση, για ένα φάρμακο που δυστυχώς, το τονίζω, δεν λειτουργεί. Άρα πρέπει να υπάρχει ένας έλεγχος. Εισηγούμαστε στην Εθνική Αντιπροσωπεία να φτιάξουμε έναν τέτοιο μηχανισμό ελέγχου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποιος θέλει να πάρει τον λόγο;

**ΜΑΡΙΑ ΚΟΜΝΗΝΑΚΑ:** Εγώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Κομνηνάκα.

**ΜΑΡΙΑ ΚΟΜΝΗΝΑΚΑ:** Θα κάνω μόνο μία ερώτηση. Θα τοποθετηθώ συνολικά στη δευτερολογία μου για την τροπολογία.

Όσον αφορά αυτή την Επιτροπή, θα ήθελα να πω το εξής: Υπάρχουν ήδη κάποιοι ασθενείς οι οποίοι με πολύ επίπονη διαδικασία κατάφεραν και εγκρίθηκαν για να πάρουν κάποια από τα φάρμακα αυτά που περιλαμβάνονται στην τροπολογία. Αυτοί θα αναγκαστούν να ξαναπεράσουν από επιτροπές; Διακρίνετε σε αυτούς που ήδη έχουν εγκριθεί ή έχουν μπει σε μια σειρά και σε καινούργιους ασθενείς; Καταλαβαίνετε ότι θα είναι μια πολύ επώδυνη κατάσταση.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν θα μπω στην ουσία της τροπολογίας και στο συγκεκριμένο άρθρο. Θεωρώ ότι μια τόσο σοβαρή τροπολογία θα έπρεπε να κατατεθεί μόνη της, διότι τώρα, κύριε Υπουργέ, πρέπει να ψηφίσουμε το σύνολο. Καταλαβαίνετε ότι υπάρχει προβληματισμός. Δεν θα μπω, όμως, στην ουσία.

Πέραν της ερώτησης που σας έθεσε η Βουλευτής, θα ήθελα να σας πω το εξής: Στην επιτροπή την οποία δημιουργείτε, κύριε Υπουργέ, δεν υπάρχουν καθόλου εκπρόσωποι ασθενών. Θεωρώ ότι θα ήταν χρηστικό και για την επιτροπή και για τους ίδιους τους ασθενείς να υπάρξει μια συνεννόηση. Δεν ξέρω για ποιους λόγους έχετε αποκλείσει από την επιτροπή αυτή τους ασθενείς. Θεωρώ ότι πρέπει να το δείτε, να τους τοποθετήσετε και αυτούς. Εμείς έχουμε λάβει διαμαρτυρίες από τους εκπροσώπους των ασθενών ότι «και εμείς μπορούμε να συμμετέχουμε σε μία τέτοια επιτροπή».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα και εγώ να κάνω μία ερώτηση, κύριε Υπουργέ.

Δεν καταλαβαίνω το εξής: Σε ένα συντεταγμένο κράτος γιατί δεν λειτουργεί ο ΕΟΦ; Ο ΕΟΦ υπάρχει γι’ αυτόν τον λόγο, κύριε Υπουργέ. Με βάση το καταστατικό του είναι αυτός που εγκρίνει, λειτουργεί και όλα αυτά. Ποια είναι η άποψη του ΕΟΦ για τα φάρμακα αυτά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάω στο τελευταίο, που είναι το πιο εύκολο.

Ο ΕΟΦ δεν έχει δώσει άδεια κυκλοφορίας γι’ αυτά τα φάρμακα. Τα φάρμακα για τα οποία έχει δώσει άδεια κυκλοφορίας ο ΕΟΦ συνταγογραφούνται με τον κανονικό τρόπο της συνταγογράφησης. Τελεία. Άρα εδώ μιλάμε για φάρμακα που δεν έχουν έγκριση από τον ΕΟΦ, το τονίζω. Εδώ μιλάμε για φάρμακα που δεν έχουν έγκριση ούτε από τον ευρωπαϊκό ΕΟΦ, ούτε από τον EMA δηλαδή. Μιλάμε για φάρμακα που κατά κανόνα έχουν έγκριση μόνο από τον FDA και σε πολλές περιπτώσεις ούτε καν εξ ολοκλήρου από τον FDA, γιατί ο FDA έχει τρεις φάσεις εγκρίσεων. Τα φάρμακα αυτά συνήθως έχουν τη δεύτερη φάση και όχι την τρίτη. Η τρίτη είναι η μεγάλη κλινική δοκιμή.

Κάτι που δεν έχει γίνει ευθέως αντιληπτό σε πολλούς είναι ότι ο τρόπος που εγκρίνει φάρμακα η Ευρώπη και η Αμερική είναι πολύ διαφορετικός. Και θα εξηγήσω και το γιατί. Και εδώ, αν θέλετε, γίνεται και η κατάχρηση στην Ελλάδα. Οι ευρωπαϊκές αρχές αδειοδότησης φαρμάκων, ο EMA δηλαδή, πριν εγκρίνει τη χρήση ενός φαρμάκου ή μία ένδειξη φαρμάκου, ζητάει πάντα από τις εταιρείες να αποδείξει η εταιρεία τη χρησιμότητα του φαρμάκου, δηλαδή κλινικές μελέτες που αποδεικνύουν ότι το φάρμακο λειτουργεί και μάλιστα όχι απλώς ότι λειτουργεί εν μέρει, αλλά ότι η χρήση αυτού του φαρμάκου τελικώς βελτιώνει δραστικά τη ζωή των ασθενών σε σχέση με τις παλαιότερες θεραπείες.

Για ποιον λόγο το κάνει αυτό ο EMA, δηλαδή η Κομισιόν; Διότι κάτω από την ευρωπαϊκή ρυθμιστική αρχή κρέμονται όλα τα ασφαλιστικά ταμεία των κρατών-μελών της Ευρωπαϊκής Ενώσεως που κατά κανόνα αποζημιώνουν τα φάρμακα. Στην Ευρώπη το μοντέλο, το κοινωνικό κράτος, όπως συνηθίζουμε να το λέμε, βάζει τις εθνικές κυβερνήσεις να αποζημιώνουν τα φάρμακα. Επειδή αποζημιώνουν, λοιπόν, οι εθνικές κυβερνήσεις, θέλουν να ξέρουν ότι τα χρήματα αυτά πιάνουν τόπο.

Στην Αμερική το κράτος δεν αποζημιώνει τα φάρμακα. Άρα ο FDA δεν ενδιαφέρεται τόσο για το αν πράγματι ένα φάρμακο έχει μεγάλη ωφέλεια. Αυτό που κυρίως ζητάει είναι να αποδειχθεί ότι δεν βλάπτει. Από την ώρα που δεν βλάπτει, ενθαρρύνουν ευκολότερα την κυκλοφορία φαρμάκων που η χρήση τους στην κοινότητα είναι μέρος μεγάλης κλινικής μελέτης και πολύ πιο εύκολα αποσύρονται κιόλας.

Και εδώ συμβαίνει το εξής οξύμωρον: Στην Αμερική πώς αποζημιώνονται τα φάρμακα; Από ιδιωτικές ασφαλιστικές εταιρείες. Γι’ αυτό, ξέρετε, στην Αμερική αν δεν έχεις ιδιωτική ασφαλιστική εταιρεία, πραγματικά είσαι άμοιρος. Δεν έχουν το δικό μας σύστημα της κάλυψης των ασφαλίστρων στην Αμερική. Στην Αμερική αν είσαι ανασφάλιστος, δεν θα πάρεις το φάρμακό σου. Τελεία. Αν έχεις ιδιωτική ασφαλιστική εταιρεία, θα το πάρεις. Προσέξτε, όμως, το οξύμωρο: Οι ιδιωτικές ασφαλιστικές εταιρείες στην Αμερική δεν αποζημιώνουν ένα φάρμακο, αν δεν έχει έγκριση από την Ευρώπη. Γιατί λένε: Για να είμαι βέβαιος ότι το φάρμακο δουλεύει, πρέπει να το έχουν εγκρίνει οι Ευρωπαίοι, που πληρώνουν.

Στην Ελλάδα, λοιπόν, τώρα αποζημιώνουμε εμείς τα φάρμακα που δεν αποζημιώνουν στην Αμερική οι ιδιωτικές ασφαλιστικές εταιρείες. Και εν πάση περιπτώσει το να γίνει αυτό μία φορά, δύο φορές, πέντε φορές, γιατί υπάρχει ένας επείγων ιατρικός λόγος, να το καταλάβω. Όμως το να γίνεται σωρηδόν και ασταμάτητα, με συγχωρείτε, αλλά είναι υπερβολή.

Στο σωστό ερώτημα: Σκοπός της ρύθμισης δεν είναι να πειράξει τους ρυθμισμένους ασθενείς. Δεν αναφέρομαι στο Relyvrio τώρα. Το Relyvrio είναι μια ειδική περίπτωση, γιατί η ίδια η εταιρεία είπε ότι δεν λειτουργεί. Άρα εκεί πραγματικά δεν ξέρω πώς μπορούμε να συνεχίσουμε να αγοράζουμε ένα φάρμακο που κάνει 100.000 ευρώ η θεραπεία τον χρόνο, όταν η εταιρεία δήλωσε ότι δεν λειτουργεί. Νομίζω ότι εκεί θα υπάρχει πρόβλημα να συνεχίσουμε να αγοράζουμε αυτό το φάρμακο.

Για τα υπόλοιπα, ασφαλώς η επιτροπή μπορεί να ρωτήσει τους γιατρούς γιατί τα γράφουν, γιατί επιλέξανε να γράψουν ένα φάρμακο εκτός ενδείξεων, χωρίς έγκριση από τις ευρωπαϊκές αρχές, αλλά ο σκοπός είναι κυρίως να σταματήσουμε την από εδώ και πέρα συνταγογράφησή τους, χωρίς να πειράξουμε τους ήδη ρυθμισμένους ασθενείς.

**ΚΩΝΣΤΑΝΤΙΝΟΣ ΜΠΑΡΚΑΣ:** Για τους ασθενείς δεν μας απαντήσατε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ξέχασα.

Με έχει απασχολήσει το θέμα αυτό. Επιλέξαμε στην παρούσα φάση να μη βάλουμε τους ασθενείς μέσα. Για ποιον λόγο; Εδώ μιλάμε για ένα επιστημονικό ζήτημα, αν το φάρμακο επαρκώς έχει αποδείξει ότι λειτουργεί ή δεν λειτουργεί. Σε ένα αμιγώς επιστημονικό ζήτημα ένας σύλλογος ασθενών τι έχει να προσφέρει ακριβώς;

**ΚΩΝΣΤΑΝΤΙΝΟΣ ΜΠΑΡΚΑΣ:** Εμπειρία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ποια εμπειρία; Μιλάμε για σπάνιες ασθένειες και καινούργια φάρμακα. Αν βάζαμε την ένωση, που, όπως ξέρετε, υπάρχει και μια διαφωνία -εγώ την ένωση ασθενών τη σέβομαι πολύ και την υποστηρίζω, υπάρχει και η ΕΣΑΜΕΑ από την άλλη πλευρά, που θέλει και αυτή να είναι-, αν φτιάχναμε, λοιπόν, μια επιτροπή και βάζαμε τελικά όλους τους ασθενείς μέσα, πιστεύω ότι θα χάναμε τον επιστημονικό της χαρακτήρα. Αυτός είναι ο λόγος που αποφάσισα να μην κάνω αυτή την αλλαγή. Θέλω η επιτροπή να είναι αμιγώς επιστημονική. Αν οι γιατροί μάς λένε «αυτό το φάρμακο πρέπει να το πάρετε για τους ασθενείς», θα το πληρώνουμε. Αν οι γιατροί μάς λένε «αυτό το φάρμακο κακώς τους το συνταγογραφείτε», δεν θα αποζημιώνουμε. Τόσο απλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο Πρόεδρος της Κοινοβουλευτικής Ομάδας του κόμματος «Σπαρτιάτες» κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, εμείς ως «Σπαρτιάτες» από την ώρα που ήρθαμε εδώ μέσα στο ελληνικό Κοινοβούλιο έχουμε ως προμετωπίδα κάποια σημαντικά θέματα τα οποία απασχολούν την ελληνική κοινωνία και τη χώρα μας, όπως είναι η φτώχεια, η ακρίβεια, η υπογεννητικότητα, η λαθρομετανάστευση και βεβαίως και τα εθνικά μας θέματα.

Όμως κάποιοι έχουν ξεπεράσει τα εσκαμμένα, διότι θεωρούν ότι με τη βουλευτική ασυλία μπορούν να κάνουν ό,τι θέλουν και να προσβάλλουν και τη χώρα μας. Πώς γίνεται αυτό; Γίνεται, όταν η ανοησία και η τουρκολαγνεία ορισμένων, δήθεν εντός του Κοινοβουλίου, έχει φτάσει στα όριά της. Και φυσικά εννοώ τη Νέα Αριστερά, το «απόκομμα» του ΣΥΡΙΖΑ, που είναι εκατό τοις εκατό τουρκολάγνο κόμμα, που εξυπηρετεί τους αλλότριους σκοπούς της Άγκυρας.

Θεωρώ, κυρίες και κύριοι συνάδελφοι, ότι το έχουν τερματίσει οι δύο μουσουλμάνοι Βουλευτές, μαζί με τον επικεφαλής της Νέας Αριστεράς και το άσχημο είναι ότι δεν μιλάει κανένας από εδώ μέσα.

Καλά, μη γελάτε, γιατί τα χάλια σας φαίνονται.

Έχουμε ρωτήσει πολλές φορές, αλλά δεν έχουμε πάρει απάντηση, τι ήθελαν οι δύο μουσουλμάνοι Βουλευτές στην τουρκική πρεσβεία με συνομιλητή τον Ερντογάν. Το ένα είναι αυτό. Τώρα τελευταία, όμως, τι ήθελαν οι δύο Βουλευτές, Οζγκιούρ και Ζεϊμπέκ, στο ανθελληνικό φόρουμ της Αττάλειας, όπου ακούγονταν τα εθνικιστικά παραληρήματα του Ερντογάν και μάλιστα οι ίδιοι χειροκροτούσαν; Ως τι πήγαν; Ποιον εκπροσωπούσαν; Να έρθουν να μας το πουν. Και μάλιστα οι δύο Βουλευτές του ελληνικού Κοινοβουλίου καθόντουσαν δίπλα-δίπλα με τον Τατάρ, που φιλοξενήθηκε επίσημα ως αρχηγός κράτους, και παράλληλα άκουγαν από το βήμα του συνεδρίου τον Τούρκο Πρόεδρο να ζητά την αναγνώριση του ψευδοκράτους από τη διεθνή κοινότητα. Δηλαδή οι δύο Βουλευτές γράφουν στα παλαιότερα των υποδημάτων τους την κατοχή του 37% της Κύπρου.

Βεβαίως αυτό το φόρουμ τίμησαν με την παρουσία τους ο Πρόεδρος του Οικονομικού Φόρουμ των Δελφών Συμεών Τσομώκος. Τώρα τι πρεσβεύει ο εν λόγω κύριος δεν το γνωρίζω. Επίσης στην καλή παρέα ήταν ο επικεφαλής του ψευδοκράτους Ερσίν Τατάρ, ο επικεφαλής της λιβυκής κυβέρνησης Νταμπίμπα, ο αρχηγός των τουρκόφωνων της Ουκρανίας, ο εξ απορρήτων του Αζέρου Προέδρου, η Πρόεδρος του Κοσόβου, ο επικεφαλής σύμβουλος του Σολτς -αλίμονο αν δεν πήγαιναν οι τουρκόφιλοι - Τούρκοι!-, ο αρμόδιος υπουργός για την Ευρώπη από το Ηνωμένο Βασίλειο -οι γνωστοί φιλότουρκοι Άγγλοι-, αναπληρωτές, γενικοί γραμματείς του ΝΑΤΟ και βεβαίως σε προηγούμενο φόρουμ ήταν καλεσμένος ο μεγάλος ανθέλληνας, ο Γενικός Γραμματέας του ΝΑΤΟ Γενς Στόλτενμπεργκ, και φυσικά ο Ρώσος υπουργός εξωτερικών Σεργκέι Λαβρόφ. Αντιλαμβάνεστε ότι το παιχνίδι με τη Ρωσία το έχουμε χάσει προ πολλού και βεβαίως οι Ρώσοι πηγαίνουν με τα συμφέροντα της Τουρκίας, αφού εμείς τους διώξαμε.

Και βεβαίως η φαρσοκωμωδία εδώ μέσα συνεχίζεται και πάλι δεν μιλάει κανένας. Μόλις πρόσφατα, πριν από λίγες ημέρες, ο επικεφαλής της Νέας Αριστεράς Αλέξης Χαρίτσης συναντήθηκε στη Θράκη με τον λεγόμενο «πρόεδρο της Τουρκικής Ένωσης Ξάνθης» Οζάν Αχμέτογλου, που δεν αναγνωρίζεται βεβαίως από την ελληνική πολιτεία και φυσικά λειτουργεί παράνομα, ενάντια στα συμφέροντα της Ελλάδας.

Ο Αχμέτογλου, που είναι και στέλεχος του μειονοτικού κόμματος ΚΙΕΦ, πρωτοστατεί σε όλες τις προσπάθειες συκοφάντησης της Ελλάδας για δήθεν παραβιάσεις των δικαιωμάτων της μειονότητας, έχοντας βεβαίως τη στήριξη του παράνομου τουρκικού προξενείου. Το τι ρόλο παίζει το τουρκικό προξενείο όλοι το γνωρίζουμε εδώ και δεκαετίες. Κανένας, όμως, μα κανένας, Πρωθυπουργός σε αυτή τη χώρα δεν τόλμησε ποτέ να το καταργήσει. Τουρκικό προξενείο σε μουσουλμανική μειονότητα; Από πού κι ως πού; Το έχουμε πει πάρα πολλές φορές και θα το ξαναπούμε.

Ο εν λόγω Πρόεδρος Αλέξης Χαρίτσης, σύμφωνα με τα τουρκικά MME, δεσμεύτηκε ότι θα υπάρξει συνεργασία με τον τοπικό Βουλευτή, τον Ζεϊμπέκ, για την επίλυση διαφόρων προβλημάτων της περιοχής. Και όλοι γνωρίζουμε τι κάνει η Τουρκία και στη συγκεκριμένη περιοχή, αλλά και τι κάνει και στη χώρα μας.

Βεβαίως να μην ξεχνάμε, γιατί εμείς δεν δεχόμαστε ούτε θα δεχθούμε ποτέ τη Διακήρυξη των Αθηνών, αυτή την -να μην τη χαρακτηρίσω προδοτική- άσχετη συμφωνία, γιατί για εμάς τους Σπαρτιάτες ελληνοτουρκική φιλία δεν υπάρχει. Και βεβαίως πάνω σε αυτή την ελληνοτουρκική φιλία και το σύμφωνο Διακήρυξης των Αθηνών, οι Τούρκοι, ρίχνοντάς μας στάχτη στα μάτια, βρήκαν άλλες οδούς. Και άλλες οδοί για να μας στέλνουν λαθρομετανάστες εδώ στη χώρα μας είναι η Λιβύη.

Μόλις το περασμένο Σαββατοκύριακο πάνω από τριακόσια με τετρακόσια άτομα έφτασαν στις ακτές της Κρήτης. Και πληροφορίες βεβαίως υπάρχουν ότι στις απέναντι ακτές υπάρχουν πάνω από είκοσι πέντε ως πενήντα χιλιάδες μετανάστες οι οποίοι θέλουν να έρθουν στην Ελλάδα και, όπως γνωρίζετε, θα έρθουν.

Η Ελλάδα -θυμηθείτε το και πολύ σύντομα μάλιστα- θα γίνει η νέα Λαμπεντούζα της Ιταλίας. Και εδώ τι κάνει η Κυβέρνηση του κ. Μητσοτάκη, που βγαίνει και λέει ότι θέλει την πολυπολιτισμικότητα; Τους παίρνει μαζί με τον κ. Καιρίδη και τους φέρνει στην ενδοχώρα. Καταλάβατε τι γίνεται;

Εν τω μεταξύ την Κυριακή θα πάει η Ούρσουλα φον ντερ Λάιεν μαζί με τη Μελόνι και τον κ. Μητσοτάκη να συζητήσουν, λέει, στο Κάιρο. Τι να συζητήσουν; Και πόση επιρροή μπορεί να έχει το Κάιρο σε μια διαλυμένη χώρα που σπαράσσεται από εμφύλιο; Αλλά εκεί δεν έχει τόση επιρροή το Κάιρο, η Αίγυπτος. Ποιος έχει; Η Τουρκία. Αυτό που έλεγα προηγουμένως. Επομένως ο δάκτυλος σε όλο αυτό που γίνεται υπάρχει πίσω η Τουρκία και όλοι το γνωρίζουμε.

Κι εμείς καλωσορίζουμε τον κάθε λαθραίο που έρχεται στη χώρα μας, παίρνει τα επιδόματα, παίρνει τις όποιες δουλειές, όσοι δουλεύουν, με αποτέλεσμα τα παιδιά μας να φεύγουν στο εξωτερικό. Αυτή είναι η επιδίωξη των περισσοτέρων.

Υπάρχει ένα βίντεο που ανακάλυψα του 1964, το έβγαλε εδώ στην Ελλάδα το BBC και λέει ακριβώς αυτά τα λόγια. Ο τίτλος του βίντεο είναι «Η Ελλάδα χωρίς κολώνες» και λέει παρακάτω: «Εάν κάποιος δεν ανοίξει νέα παράθυρα στο μέλλον, η Ελλάδα ίσως καταλήξει να είναι ένα μουσείο για τουρίστες στις παρυφές της Ευρώπης, ένα υπανάπτυκτο κράτος με υπερανεπτυγμένη ιστορία, ένα μέρος όπου οι ξένοι θα έρχονται για διακοπές και όπου οι Έλληνες θα αναγκάζονται να φύγουν στο εξωτερικό για να ζήσουν».

Αυτό το βίντεο, κυρίες και κύριοι συνάδελφοι, είναι του 1964. Και τι έχει γίνει εδώ και εξήντα χρόνια; Τίποτα. Όπως είπα και την άλλη φορά, τι έχει γίνει εδώ τα τελευταία πενήντα χρόνια που γιορτάζουμε φέτος τη Μεταπολίτευση; Τίποτα. Η Ελλάδα, αντί να κάνει βήματα μπροστά, κάνει βήματα πίσω. Καταχρεωμένοι, καταληστευμένοι είμαστε.

Η εγκληματικότητα έχει χτυπήσει κόκκινο. Πρόσφατα έγινε ένα γεγονός στην Ερμού κάτω, κάποιος Ιρακινός μαχαίρωσε μια κοπέλα, έτσι στα καλά καθούμενα, γιατί του ήρθε ή γιατί του είπαν ενδεχομένως. Έγινε κάτι; Είδατε καμμία πορεία, καμμία συμπαράσταση σε αυτή την κοπέλα που κόντεψε να χάσει τη ζωή της στο νοσοκομείο; Ποιος τής συμπαραστάθηκε; Ποιος μίλησε;

Αν υπήρχε το αντίθετο, υπήρχε κάτι άλλο, όπως αυτό που έγινε τώρα στη Θεσσαλονίκη, για παράδειγμα, με τους γκέι που τους επιτέθηκαν, που το πήραν όλα τα κανάλια, το κάνανε πρώτο θέμα, με διαμαρτυρίες, ξεσηκώθηκε ο κόσμος. Γι’ αυτή την κοπέλα όμως, πήγε να χάσει τη ζωή της, κανένας δεν μίλησε, κανένας δεν πήρε θέση.

Και μάλιστα, μια παρουσιάστρια κεντρικού δελτίου -δεν χρειάζεται να αναφέρω το όνομά της- είπε το εξής φοβερό στον ρεπόρτερ που έκανε το ρεπορτάζ: «Μήπως ήταν φίλος της; Μήπως είχαν δεσμό και τσακώθηκαν και τη μαχαίρωσε;». Αυτό βρήκε να πει. Και πήρε βέβαια την απάντηση από τον ρεπόρτερ ότι βεβαίως δεν συνέβαινε κάτι τέτοιο. Κάλυψη παντού μόνο για λαθραίους. Για τους Έλληνες κανένας δεν κινείται, κανένας δεν κάνει τίποτα. Γιατί πραγματική ασφάλεια εδώ στην Ελλάδα δεν υπάρχει.

Και βεβαίως υπάρχει και μια έρευνα για διάφορες χώρες από την Global Index για τη δημόσια ασφάλεια και η Ελλάδα, όπως καταλαβαίνετε, βρίσκεται πολύ χαμηλά, στις τελευταίες σχεδόν θέσεις κάτω και από το Πακιστάν. Δηλαδή σε εκατόν σαράντα τέσσερις χώρες στην 74η, κάτω από το Πακιστάν, την Τουρκία και την Ινδία. Βεβαίως η ασφαλέστερη χώρα είναι το Κατάρ, ενώ στην ουρά βρίσκεται και η Βενεζουέλα. Τη μεγαλύτερη εγκληματικότητα με στοιχεία -δεν τα λέω εγώ, γιατί μπορεί να θεωρηθώ ρατσιστής ή κάτι άλλο, γιατί εύκολα μας κολλάνε ταμπέλες- την εκτοξεύουν εισερχόμενοι επενδυτές, που, κατά τον κ. Καιρίδη εδώ μέσα στη Βουλή, όταν του έθεσα κάποιο ερώτημα, μου είπε ότι αυτοί οι άνθρωποι έρχονται εδώ γιατί έχουν ταλέντα. Πού τα είδε τα ταλέντα, δεν μπορώ να το καταλάβω.

Και για να αποδείξουμε και κάτι ακόμα, πώς γίνεται στις ελληνικές φυλακές το 55% να είναι αλλοδαποί, με αδικήματα όμως που σχετίζονται με βαριά εγκληματικότητα και όχι για οικονομικά εγκλήματα ή άλλα εγκλήματα τα οποία έχουν να κάνουν με πλημμελήματα ενδεχομένως που έχουν οι περισσότεροι Έλληνες;

Στη συνέχεια, βεβαίως, με όλα αυτά που έρχονται εδώ, εγκαθίστανται, χρυσοπληρώνονται και γεννάνε συνεχώς, η υπογεννητικότητα στην Ελλάδα χτυπάει κόκκινο. Υπάρχει μια έκθεση της EUROSTAT που λέει το εξής, μια έκθεση πραγματικό σοκ: 11% λιγότερες γεννήσεις στην Ελλάδα και το 2050 το 64% του πληθυσμού θα είναι Έλληνες στο γένος. Το 64%, όχι 100% ή τέλος πάντων το 90%, που ήταν πριν από κάποια χρόνια.

Άρα υπάρχει ένα σχέδιο που είναι εν εξελίξει, που έχει σκοπό την εθνολογική αλλοίωση του ελληνικού πληθυσμού και κανένας δεν αντιδρά. Δεν θα πω βεβαίως για τα κόμματα της Αριστεράς, που αυτό θέλουν, τα κόμματα της Αριστεράς, όπως στον ΣΥΡΙΖΑ που είπε ο κ. Τσίπρας ότι δεν ήξερε ότι η θάλασσα έχει σύνορα και άλλα τέτοια παλαβά.

Το 2022 γεννήθηκαν χίλια εννιακόσια εξήντα έξι παιδιά, ενώ το 2021 είχαν γεννηθεί δύο χιλιάδες διακόσια τριάντα δύο παιδιά. Έχουμε πάρει μεγάλη κατηφόρα και κανένας δεν ασχολείται. Επίσης, συνεχίζει η EUROSTAT και λέει ότι η υπογεννητικότητα στην Ελλάδα παρουσιάζει εκρηκτική άνοδο, καθώς το 2022 οι γεννήσεις ήταν εννιάμισι χιλιάδες λιγότερες από ό,τι ήταν το προηγούμενο έτος.

Και πώς μπορεί να κάνει, κυρίες και κύριοι, ένα ζευγάρι να κάνουν παιδιά, όταν κυριολεκτικά πεινάνε, όταν έχουν μισθούς στα 600 και 700 ευρώ -και αν θα βρουν- και, όπως έχω ξαναπεί, πάνω από ένα εκατομμύριο Έλληνες και Ελληνίδες έχουν φύγει και έχουν πάει στο εξωτερικό. Η κατάσταση εδώ είναι αφόρητη.

Πρόσφατα είδαμε και στην τηλεόραση κάποια λιγάκι αστεία εικόνα. Έβλεπα τον κ. Μητσοτάκη και τον κ. Σκρέκα να περπατάνε στους διαδρόμους ενός σουπερμάρκετ και να κουνάν το κεφάλι, άλλοτε με δυσαρέσκεια και άλλοτε με ευχαρίστηση. Η δυσαρέσκεια είχε να κάνει με το ότι ήταν ψηλά οι τιμές και η ευχαρίστηση ότι έριξαν τις τιμές.

Εγώ ήθελα να ρωτήσω τον κ. Μητσοτάκη: Έχει πάει ποτέ σε σουπερμάρκετ; Και κάθε πότε πηγαίνει; Ο περισσότερος κόσμος πάει κάθε εβδομάδα, δύο φορές την εβδομάδα και τρεις ενδεχομένως, για να γεμίσει ένα καλαθάκι να πάρει δύο, τρία πράγματα. Ξέρει ο κ. Μητσοτάκης τι συμβαίνει, ποιες είναι οι πραγματικές τιμές, ποιες είναι οι πραγματικές αυξήσεις; Η αισχροκέρδεια χτυπάει κόκκινο και το λένε όλοι. Πώς γίνεται να φωνάζει η Κυβέρνηση συνεχώς ότι πέφτουν οι τιμές;

Ας πάει ο κ. Μητσοτάκης με 50 ευρώ, να δούμε τι θα ψωνίσει, που δεν πηγαίνει ποτέ. Μήπως έχει πάει στη λαϊκή αγορά; Δεν νομίζω. Δεν νομίζω. Έχω γυρίσει λαϊκές αγορές σε όλη την Ελλάδα, ο κ. Μητσοτάκης ποτέ δεν έχει πατήσει σε μία λαϊκή. Προφανώς, λέω τώρα, προφανώς μπορεί να φοβάται τις ντομάτες. Δεν ξέρω τι μπορεί να γίνει. Αλλά το θέμα είναι ότι οι κύριοι εδώ της Νέας Δημοκρατίας κοροϊδεύουν την κοινωνία. Η κοινωνία έχει συμπιεστεί πάρα πολύ.

Ενδεικτικά λέω κάποιες αυξήσεις τώρα, τον τελευταίο μήνα. Οι ζωοτροφές και τα είδη για κατοικίδια -ούτε κατοικίδιο δεν μπορεί να έχει ο Έλληνας- έχουν φτάσει στο 12,8%. Νερά και αναψυκτικά στο 11%, φρέσκα φρούτα και λαχανικά στο 10% σχεδόν, έτοιμα γεύματα στο 8,5%, βρεφικές και παιδικές τροφές, που είναι απαραίτητες για τα Ελληνόπουλα, στο 6,90% και βεβαίως το ελαιόλαδο έχει πάει στα ύψη.

Επομένως με όλα αυτά, κυρίες και κύριοι, δεν μπορεί να υπάρξει ανάπτυξη σε αυτόν τον τόπο. Είμαστε μια χώρα καταχρεωμένη, δυστυχισμένη και οι κυβερνώντες περί άλλα τυρβάζουν. Θα πρέπει να σκύψει η Κυβέρνηση -αν θέλει, που δεν θέλει- στην ελληνική κοινωνία και να δει τα προβλήματα. Το έχω ξαναπεί και θα το ξαναπώ, με αυτή τη βαριά φορολόγηση δεν θα μείνει κανένας Έλληνας εδώ στην Ελλάδα. Δεν θα μείνει κανένας ελεύθερος επαγγελματίας, δεν θα μείνει κανένας αγρότης.

Οι αγρότες υποφέρουν. Και δεν πιάνεται η φοροδιαφυγή, κύριοι Υπουργοί, αγαπητοί κύριοι Υπουργοί της Κυβέρνησης, με τα POS. Με φραγκοδίφραγκα παλεύουν οι άνθρωποι μέρα και νύχτα, ταξιτζήδες, ελεύθεροι επαγγελματίες, όλοι, περιπτεράδες. Είναι δυνατόν να τους βάζετε POS; Γιατί; Για να πάνε να περνάνε από τις τράπεζες; Να χρηματοδοτούν τις τράπεζες; Γι’ αυτό το κάνετε;

Και αν πραγματικά θέλατε να πιάσετε τη φοροδιαφυγή, υπάρχει λύση. Πρόσφατα βρισκόμουν στο Τυμπάκι της Κρήτης, μια πολύ καλή, δυνατή περιοχή της Ελλάδας, η οποία έχει ανάπτυξη, όπως και να το κάνουμε, έχει θερμοκήπια, βγάζει πάρα πολλά προϊόντα για ολόκληρη την Ελλάδα και όχι μόνο και για το εξωτερικό.

Ξέρετε τι μου είπαν; Εδώ πέρα έχει χιλιάδες λαθρομετανάστες, αμέτρητους, χωρίς χαρτιά, χωρίς τίποτα. Όλοι αυτοί βεβαίως εργάζονται στα χωράφια, αλλά είναι ανεξέλεγκτοι. Το κράτος γνωρίζει πού είναι ο καθένας; Όχι δεν γνωρίζει. Πώς να γνωρίζει; Ενδιαφέρεται για να γνωρίζει; Και βεβαίως, μιας που μιλάμε για τη φοροδιαφυγή, ας υπολογίσει η Κυβέρνηση πόσα δισεκατομμύρια φεύγουν κάθε μήνα παράνομα, αφορολόγητα, από τους λαθρομετανάστες και δεν δίνει σημασία καθόλου. Θα μπορούσε να λύσει πολλά προβλήματα της ελληνικής κοινωνίας, εάν τους φορολογούσε. Επομένως η ελληνική Κυβέρνηση του κ. Μητσοτάκη δεν ενδιαφέρεται για τίποτα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τρεις εκπαιδευτικοί συνοδοί από το 15ο Δημοτικό Σχολείο Ρόδου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Αρετή Παπαϊωάννου και ο Υπουργός αμέσως μετά.

Ορίστε, κυρία συνάδελφε, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Σας ευχαριστώ πολύ.

Πιστεύω ότι ο νόμος που θα προκύψει μετά τη σημερινή υπερψήφιση του νομοσχεδίου, θα είναι θνησιγενής ως προς ένα μεγάλο τμήμα του. Σε λίγο καιρό αυτός ο νόμος θα χρειαστεί τροποποίηση, ώστε να αντιστοιχηθεί όχι μόνο με τις ανάγκες για αύξηση της ύλης ενός επιστημονικού κλάδου των δικηγόρων εν προκειμένω, όπως γίνεται σήμερα, αλλά με τις ανάγκες της κοινωνίας για λυσιτελή ολοκλήρωση του σκοπού των παραχωρουμένων αρμοδιοτήτων, για την οποία έχω αμφιβολίες.

Για το μέρος που αφορά τις συναινετικές προσημειώσεις, δεν έχω να πω πολλά πράγματα. Έχει και θετικές και αρνητικές πλευρές. Για τα κληρονομητήρια όμως και τις αποδοχές κληρονομιάς, οι ενστάσεις μου είναι πολύ μεγάλες όπως και οι φόβοι μου ως νομικού της πράξης. Ξέρετε, κύριε Υπουργέ, οι ασκήσεις επί χάρτου διαφέρουν πολύ από την καθημερινή πρακτική και η νομοθέτηση για τέτοιου είδους θέματα πρέπει να μην είναι αποκομμένη από τις συνθήκες στα γραφεία των δικαστικών μεγάρων της χώρας, όπου οι κενές οργανικές θέσεις ακούσαμε ότι φτάνουν το 30% αλλά και από τον καθημερινό αγώνα δρόμου στα συμβολαιογραφεία, που επιτελούν σπουδαίο έργο συνεπικουρώντας με χίλιους δυο τρόπους τα τεχνικά επιμελητήρια, την ΑΑΔΕ και τη δημόσια διοίκηση γενικώς με τα γνωστά προβλήματά της χωρίς να τους το αναγνωρίζετε, όπως αποδεικνύεται σήμερα.

Ας δούμε λίγο το κληρονομητήριο. Είναι δημόσιο έγγραφο αυξημένης αποδεικτικής ισχύος, που παράγει νόμιμο μαχητό τεκμήριο για την ύπαρξη του δικαιώματος στο πρόσωπο που κατονομάζεται σε αυτό ως κληρονόμος, καταπιστευματοδόχος ή ό,τι άλλο νόμιμο δικαίωμα επί της κληρονομιάς έχει καταληφθεί. Το σημαντικότερο όμως είναι ότι το κληρονομητήριο παράγει δημόσια πίστη. Σκοπός του θεσμού είναι βέβαια και η διευκόλυνση του κληρονόμου, αλλά κυρίως η προστασία του καλόπιστου τρίτου που συναλλάσσεται με το πρόσωπο που ενεργεί ως κληρονόμος.

Η δημόσια πίστη του κληρονομητηρίου καθιστά κάθε δικαιοπραξία του φερόμενου από το κληρονομητήριο σαν δικαιούχο ισχυρή κατά πλάσμα δικαίου, ακόμη και αν το κληρονομητήριο είναι ανακριβές. Οι σημαντικότατες αυτές συνέπειες της δημόσιας πίστης δημιουργούν την ανάγκη διατήρησης της διαδικασίας έκδοσής του με εχέγγυα ασφάλειας και ορθότητας.

Για τον λόγο αυτόν και στο υπάρχον νομοθετικό πλαίσιο παρέχεται στον Ειρηνοδίκη η δυνατότητα αυτεπάγγελτης έρευνας σύμφωνα με το άρθρο 1959 του Αστικού Κώδικα, κατά το ανακριτικό σύστημα που ισχύει στην εκούσια δικαιοδοσία, η οποία του επιτρέπει να προβεί σε οποιαδήποτε ενέργεια κρίνει απαραίτητη, ακόμη και αποκλίνοντας από τις διατάξεις που ρυθμίζουν την απόδειξη. Και σας ερωτώ: Θα κάνει αντίστοιχη έρευνα κύριε Υπουργέ ο δικηγόρος;

Η διάταξη του Ειρηνοδίκη χορηγείται λοιπόν κατά τη διαδικασία της εκούσιας δικαιοδοσίας, αλλά περιλαμβάνει δικαστική κρίση για όλα τα κρίσιμα πραγματικά περιστατικά και σε περίπτωση αμφιβολίας οφείλει να αρνηθεί ο Ειρηνοδίκης την έκδοση του κληρονομητηρίου και να απορρίψει την αίτηση, δεδομένου ότι η εκούσια δικαιοδοσία δεν είναι αρμόδια για τη διάγνωση ασαφών ή αμφισβητούμενων διαφορών.

Αν στο νομοσχέδιο προβλεπόταν ότι για αποφόρτιση των δικαστηρίων την έκδοση κληρονομητηρίων θα την αναλάβουν οι συμβολαιογράφοι, θα ήμουν θετική. Όχι για λόγους επαγγελματικής σύμπλευσης, καθόλου, σας διαβεβαιώνω. Εξάλλου οι δικηγόροι αποτελούν την πλειονότητα των φίλων μου, των γνωστών μου, αλλά και των μελών της στενής μου οικογένειας από τότε που θυμάμαι τον εαυτό μου μέχρι και σήμερα.

Όμως, κύριε Υπουργέ, οι συμβολαιογράφοι είναι ο κλάδος νομικών της πράξης που στο σύνολό του γνωρίζει κληρονομικό δίκαιο, ασχολείται με αυτό. Συντάσσει καθημερινά σε όλη τη χώρα, προστρέχοντας σε πληθώρα διατάξεων, εκατοντάδες δημόσιες διαθήκες, οι οποίες στηρίζουν, θωρακίζουν -θα έλεγα- την ασφάλεια του δικαίου στις κληρονομιές, απαλλάσσοντας τα δικαστήρια από πολλές δικαστικές διαμάχες.

Και είναι επίσης προφανές ότι ο συμβολαιογράφος είναι καταλληλότερος για να αξιολογήσει το περιεχόμενο μιας αίτησης κληρονομητηρίου, ενώ από τη φύση της δουλειάς του κατέχει τη θέση του αμερόληπτου τρίτου με λειτουργική ανεξαρτησία απέναντι στον αιτούντα.

Δεν είναι άλλωστε τυχαίο ότι η πλειοψηφία, κύριε Υπουργέ, των κρατών-μελών της Ευρωπαϊκής Ένωσης αναθέτει σε συμβολαιογράφους την αρμοδιότητα έκδοσης των κληρονομητηρίων, ενώ σε καμμία μα καμμία κοινοτική έννομη τάξη η αρμοδιότητα αυτή δεν έχει παραχωρηθεί σε δικηγόρους, γεγονότα που θα ήταν γνωστά στο νομοθέτη αν είχε λάβει υπ’ όψιν συναφείς πρακτικές από άλλες χώρες της Ευρωπαϊκής Ένωσης ή του ΟΟΣΑ, πράγμα το οποίο και παρέλειψε σύμφωνα με την εισηγητική έκθεση του δικού σας νομοσχεδίου.

Αυτός ο νόμος θα οδηγήσει σε επιβάρυνση των δικαστηρίων, λόγω των υποθέσεων που θα προκύψουν σε δεύτερο βαθμό από την έκδοση ανακριβών κληρονομητηρίων, ενώ για τον ίδιο λόγο μειώνει την αξιοπιστία των θεσμών και αυτό τείνει να εξελιχθεί σε κανονικότητα στη χώρα μας, όπου άρχισαν να μην υπάρχουν όρια, να μην υπάρχει Αστικός Κώδικας και κάποιες φορές να μην υπάρχει Σύνταγμα.

Τώρα, λίγα για τις αποδοχές κληρονομίας. Άλλο η αποδοχή της κληρονομίας ως πράξη διαπιστωτική της ανάμειξης στην κληρονομιά και άλλο η αποδοχή κληρονομίας στο δημόσιο έγγραφο που δημιουργεί τίτλο επί σκοπόν μεταγραφής. Αυτό το δημόσιο έγγραφο στη σημερινή εποχή των περίπλοκων υποχρεώσεων των κληρονόμων συνοδεύεται από δήλωση φόρου κληρονομίας, υποχρέωση συμπερίληψης των κληρονομιών ακινήτων στο Ε9 του κληρονομούμενου, κάποιες φορές και των κληρονόμων, και κυρίως ενδεχόμενη διόρθωση προγενέστερων τίτλων σε περίπτωση ύπαρξης επιπλέον εμβαδού του κληρονομιαίου ακινήτου, αν αυτή η υπέρβαση προϋπήρχε των συμβολαίων απόκτησης του ακινήτου ή τυχόν προγενέστερων αποδοχών κληρονομίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μόνον οι συμβολαιογράφοι, είτε το θέλουμε, κύριε Υπουργέ, είτε όχι, μπορούν να τα κάνουν όλα αυτά με τον σωστό τρόπο, έχοντας απόλυτη εξειδίκευση. Σε μια κοινωνία όπου ακόμη και σήμερα, μέρα με τη μέρα, πληροφορούμαστε το πραγματικό εμβαδόν και τα λοιπά χαρακτηριστικά των ακινήτων μας, αυτό που προτείνετε είναι άλλη μια προχειρότητα, επειδή ακόμα και εκεί που υπάρχει κλειδωμένο Κτηματολόγιο τα στοιχεία είναι ελλιπή και συνήθως βασίζονται σε παλαιότερα συμβόλαια κτήσης, εκτός αν έχουν χωρίσει πρόσφατες μεταβιβάσεις. Αν οι κληρονόμοι προβαίνουν σε αποδοχές κληρονομίας χωρίς πρόσφατη εμβαδομέτρηση και χωρίς καθοδήγηση από έμπειρους νομικούς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε. Παρακαλώ.

**ΑΡΕΤΗ ΠΑΠΑΪΩΑΝΝΟΥ:** Δεν θα αργήσω…

Και βαθείς γνώστες των προβλημάτων των ακινήτων, θα το βρουν μπροστά τους, όταν θα θελήσουν να κάνουν μεταβιβάσεις στο μέλλον και θα χρειαστεί να πληρώνουν και να συντάσσουν διορθωτικές αποδοχές κληρονομίας, διορθώσεις αναδρομικές στον ΕΝΦΙΑ και διορθωτικές δηλώσεις στα πολύπαθα κτηματολόγια της χώρας.

Κύριε Υπουργέ, δεν είναι καθόλου σοφό να παραμερίσετε τους συμβολαιογράφους για όποιους λόγους σας πρότειναν. Ακόμα και αν το κάνετε για να προσομοιάσουμε στους Αγγλοσάξονες, δεν υπάρχουν αντικειμενικά στη χώρα μας τέτοιες δυνατότητες ούτε στο ελάχιστο. Με τόσες ελλείψεις και αστοχίες στο ιδιοκτησιακό μητρώο της χώρας, ό,τι κάνετε προς αυτή την κατεύθυνση θα δημιουργήσει μόνο προβλήματα. Το χειρότερο είναι ότι θα ταλαιπωρήσετε και όλους τους πολίτες που επιθυμούν ασφάλεια δικαίου, αξιόπιστες και θεσμικές υπηρεσίες και οι οποίοι θα καλούνται πλέον να καταβάλουν και παράβολο παράστασης δικηγόρου, αναλογικό με την αξία της κληρονομίας, όπως ρητά αναφέρει η ανάλυση των συνεπειών ρύθμισης.

Έχοντας τελειώσει την ομιλία…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φτάσει τα εννέα λεπτά.

**ΑΡΕΤΗ ΠΑΠΑΪΩΑΝΝΟΥ:** Έχω τελειώσει την ομιλία μου.

Κάποια στιγμή, όμως, θα παρακαλούσα το εξής: Επειδή είναι εδώ ο Υπουργός και βρίσκομαι στο Βήμα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, να κλείσετε.

**ΑΡΕΤΗ ΠΑΠΑΪΩΑΝΝΟΥ:** Έχω κλείσει την ομιλία μου. Δώστε μου μισό λεπτό να ενημερώσω τον Υπουργό, σας παρακαλώ, για ένα θέμα επείγον

Μου έχει έρθει μήνυμα από τον νομικό κόσμο της Θεσσαλονίκης ότι διακινείται μία ονομαζόμενη ανακοίνωση και μάλιστα, ανυπόγραφη από το Υπουργείο ότι ενώ το Υποθηκοφυλακείο Θεσσαλονίκης και Νεάπολης -πριν μισή ώρα τα πήρα- έχει θεσμοθετηθεί ότι θα συνέχιζαν τη λειτουργία μέχρι την 1η Απριλίου του 2024 και μετά θα μεταφέρονταν στο Κτηματολόγιο Θεσσαλονίκης, ανακοινώθηκε από ένα ανυπόγραφο έγγραφο ότι για λόγους δημοσίου συμφέροντος κρίνεται αναγκαίο και επιτακτική η αναστολή της λειτουργίας, πράγμα το οποίο ανατρέπει την αρχή της προτεραιότητας των εγγραφών, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΡΕΤΗ ΠΑΠΑΪΩΑΝΝΟΥ:** Μπορώ να σας ενημερώσω μετά, αν θέλετε, κύριε Υπουργέ, να το δείτε, για να μην γελοιοποιηθούμε εμείς οι νομικοί της Θεσσαλονίκης;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τους συναδέλφους, που περιμένουν.

Έχει ζητήσει τον λόγο ο Υπουργός κ. Φλωρίδης. Μετά θα δούμε πώς θα πάμε. Είναι και άλλοι Υπουργοί εδώ. Υπάρχει μια εγρήγορση.

Ελάτε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε. Ευχαριστώ και για αυτή την ανοχή.

Κυρίες και κύριοι Βουλευτές, θέλω να ξεκινήσω την ομιλία μου, διαβάζοντας ένα μικρό απόσπασμα: «Θα ξεκινήσουμε μια συζήτηση, για να καταλήξουμε γρήγορα με δικηγόρους και συμβολαιογράφους να αφαιρεθεί η δικαστική ύλη και να πάει σε αυτούς. Υπάρχουν κάποιες υποθέσεις σημαντικές που ταλαιπωρούν πολύ τα δικαστήρια. Δεν είναι δουλειά να πηγαίνουν αυτές στα δικαστήρια. Μπορούν να γίνουν και στους συμβολαιογράφους και στους δικηγόρους, έτσι ώστε και τα δικαστήρια θα αποφορτιστούν και οι δικηγόροι και οι συμβολαιογράφοι θα μπορούν να αντιμετωπίζουν πιο γρήγορα τις ανάγκες των πολιτών, διότι περί αυτού πρόκειται». Είναι απόσπασμα από τα Πρακτικά της Βουλής, της συνεδρίασης της 7ης Ιουλίου 2023, δηλαδή είναι η ανάγνωση των προγραμματικών δηλώσεων της Κυβέρνησης που έγινε από εμένα τότε.

Κατά συνέπεια, αυτό το νομοσχέδιο το οποίο συζητούμε τώρα είναι η υλοποίηση των προγραμματικών δηλώσεων της Κυβέρνησης και έγινε τότε και δεν γίνεται εσπευσμένα, διότι, δήθεν, έχει διαταραχθεί η σχέση της Κυβέρνησης με τους δικηγόρους. Ήταν δέσμευση προγραμματική και αυτή υλοποιείται σήμερα, ανεξάρτητα από οτιδήποτε άλλο και ό,τι έχει μεσολαβήσει.

Το σχέδιο νόμου, το οποίο συζητούμε τώρα είναι όντως -και έχουν δίκιο οι Βουλευτές που το υπογραμμίζουν- ένα τμήμα που αφορά μια συνολική νομοθετική πρωτοβουλία που αναπτύσσει το Υπουργείο Δικαιοσύνης. Όντως είναι ένα τμήμα. Όμως είναι ένα τμήμα ενός συνολικού σχεδίου, το οποίο θα προσπαθήσω σε λίγα λεπτά να το αναφέρω στο πλαίσιο του χρόνου που έχω.

Αυτή η μεταφορά της ύλης προς τους δικηγόρους από τα δικαστήρια λύνει το επαγγελματικό πρόβλημα που αντιμετωπίζουν οι δικηγόροι; Προφανώς, όχι. Όμως βοηθάει και βοηθάει αρκετά. Η πρωτοβουλία, λοιπόν, αυτή έχει ένα τριπλό επιτυχές αποτέλεσμα. Υπάρχει ένα τριπλό όφελος. Το πρώτο είναι -ακούσατε στα στοιχεία που ανέφερε ο κύριος Υφυπουργός- ότι επιτυγχάνει την αποσυμφόρηση των δικαστηρίων στο μέγεθος το οποίο έχει περιγραφεί. Το δεύτερο είναι ότι ενισχύει την ύλη των δικηγόρων. Και το τρίτο, που εγώ θα έλεγα είναι το πρώτο, είναι ότι συμβάλλει στην ταχύτερη εξυπηρέτηση των πολιτών και βεβαίως, στην ταχύτερη διενέργεια των οικονομικών συναλλαγών στο πεδίο αυτό που ρυθμίζει το νομοσχέδιο.

Θεωρώ ότι επειδή έχουμε αυτό το τριπλό πολιτικό όφελος, είναι αυτό που οδηγεί στην ευρεία κοινοβουλευτική συναίνεση που αντιμετωπίζει το σχέδιο νόμου αυτό από τις βασικές πτέρυγες της Βουλής, η αίσθηση δηλαδή ότι υπάρχει μια κυβερνητική πρωτοβουλία, η οποία προσπαθεί από τη μία πλευρά, να αποσυμφορήσει τα δικαστήρια, από την άλλη να βοηθήσει τους δικηγόρους και από την τρίτη, εκ τρίτου δηλαδή, να βοηθήσει τους πολίτες να τελειώνουν πιο γρήγορα τις υποθέσεις τους.

Λέω ότι είναι τμήμα ενός συνολικού σχεδίου, γιατί πριν από μερικές ημέρες ψηφίσαμε τους Ποινικούς Κώδικες. Η φιλοδοξία η δική μας είναι ότι οι κώδικες αυτοί θα συμβάλλουν πρώτον, στην αντιμετώπιση του αισθήματος ατιμωρησίας, που είναι διάχυτο στην ελληνική κοινωνία και δεύτερον, θα βοηθήσουν στην επιτάχυνση της ποινικής δίκης.

Επειδή έχω ακούσει πολλά αυτό τον καιρό, ότι αυτοί οι Ποινικοί Κώδικες υλοποιούν μια αντίληψη ποινικού λαϊκισμού, θέλω να σας πω το εξής: Προχθές, Τρίτη, είχα προσκληθεί και πήρα μέρος σε μία εκδήλωση που έγινε στο Νοσοκομείο Παπαγεωργίου της Θεσσαλονίκης. Την εκδήλωση αυτή την οργάνωσε ο Πανελλήνιος Ιατρικός Σύλλογος, ο Ιατρικός Σύλλογος Θεσσαλονίκης και ο Σύλλογος Εργαζομένων στο Νοσοκομείο Παπαγεωργίου. Ήταν με αφορμή την πανευρωπαϊκή ημέρα για την ευαισθητοποίηση του κόσμου για τη βία που ασκείται εναντίον των γιατρών και των νοσηλευτών.

Πρέπει να σας πω ότι εγώ κλήθηκα εκεί, ως ένα πρόσωπο τιμώμενο, επειδή η Βουλή ψήφισε τη διάταξη στον Ποινικό Κώδικα που θα ισχύσει από την 1η Μαΐου, με την οποία παρέχεται απόλυτη προστασία στους γιατρούς, τους νοσηλευτές, τους διασώστες του ΕΚΑΒ και γενικά, σε όλους τους εργαζόμενους στο Εθνικό Σύστημα Υγείας.

Η υποδοχή αυτής της ρύθμισης, που τη ζητούσαν οι υγειονομικοί της χώρας στο εθνικό σύστημα της χώρας, οι εργαζόμενοι εκεί στο σύνολό τους, ήταν πολύ παραπάνω από ενθουσιώδης. Όλη η εκδήλωση ήταν αφιερωμένη και η αφίσα που έβγαλε ο Πανελλήνιος Ιατρικός Σύλλογος είχε τυπωμένο το άρθρο του νόμου. Αυτό το άρθρο ήταν η αφίσα της εκδήλωσης, το άρθρο του νόμου που ψηφίσαμε εδώ.

Άρα, λοιπόν, πρέπει κάποιος να πει στους εκατό χιλιάδες περίπου εργαζόμενους στο Εθνικό Σύστημα Υγείας σε τι συνίσταται αυτός ο ποινικός λαϊκισμός που έχουμε κατηγορηθεί με αυτή τη διάταξη; Να το πείτε.

Αυτό το σχέδιο το οποίο ξεκίνησε με τους Ποινικούς Κώδικες, ένα κομμάτι του είναι το σχέδιο νόμου που συζητάμε τώρα, θα ακολουθηθεί στη συνέχεια, σε λίγες μέρες, από την ανάρτηση που θα γίνει για τη διαβούλευση, για αυτό που ονομάζουμε «Δικαστικό Χάρτη». Η Ελλάδα μετά από διακόσια χρόνια ιστορίας θα αποκτήσει Δικαστικό Χάρτη.

Πρέπει δε να σας πω ότι η συναίνεση που έχει επιτευχθεί για αυτό το νομοθέτημα έχει υπερβεί κάθε δική μας προσδοκία. Η Βουλή και τα κόμματα θα έχουν τη δυνατότητα να διαπιστώσουν, όταν γίνει αυτή η ανάρτηση, από τους τοπικούς φορείς, από τους φορείς της αυτοδιοίκησης, από τους δικηγορικούς συλλόγους και από τις ενώσεις. Παρά κάποιες αποχρώσεις, όμως, όλοι αισθάνονται ότι είναι η στιγμή να προχωρήσουμε σε αυτή την πολύ μεγάλη αλλαγή.

Και επειδή άκουσα τον κ. Αυλωνίτη να λέει ότι υπάρχουν μεγάλες αντιδράσεις και εκεί να δείτε τι θα γίνει, εάν επενδύετε σε αυτές τις αντιδράσεις, θα απογοητευτείτε. Η συναίνεση είναι πάρα πολύ μεγάλη. Θα τη δείτε.

Μετά από αυτό, θα έρθει το σχέδιο νόμου για την αναμόρφωση του Κώδικα Πολιτικής Δικονομίας, το οποίο θα υποστηρίξει τη σύγχρονη λειτουργία του νέου Δικαστικού Χάρτη, επειδή πρέπει να απλοποιηθούν οι διαδικασίες με βάση τις οποίες δικάζουν τα δικαστήριά μας, με σκοπό στο τέλος της τετραετίας αυτής να φτάσουμε τον ευρωπαϊκό μέσο όρο για την έκδοση τελεσίδικης απόφασης, που είναι πεντακόσιες πενήντα μέρες από τις χίλιες πεντακόσιες που είναι σήμερα. Αυτός είναι ο στόχος μας και αυτή είναι η επιδίωξή μας.

Μετά από αυτό, θα έρθει ένα σχέδιο νόμου για την αναμόρφωση της δικονομίας του Συμβουλίου της Επικρατείας. Αυτό έρχεται μετά από ενενήντα πέντε χρόνια από την ίδρυση του δικαστηρίου. Η ολοκλήρωση αυτού του σχεδίου νόμου έχει ήδη πραγματοποιηθεί, επειδή η διοικητική ολομέλεια του Συμβουλίου της Επικρατείας ενέκρινε αυτό το σχέδιο, το οποίο στην πραγματικότητα η ίδια επεξεργάστηκε και αλλάζει τη δικονομία σε ένα καίριο σημείο του Συμβούλιο της Επικρατείας μετά από ενενήντα πέντε χρόνια.

Η αλλαγή της δικονομίας του Συμβουλίου της Επικρατείας θα οδηγήσει στην αλλαγή και της δικονομίας στα διοικητικά δικαστήρια, τα οποία πρέπει να προσαρμοστούν και αυτά στη νέα δικονομία του Συμβουλίου της Επικρατείας.

Αυτόν τον καιρό είναι σε εξέλιξη μια μεγάλη έρευνα και μελέτη, η οποία διεξάγεται από τον ΟΠΕΜΕΔ. Είναι ο οργανισμός για την προώθηση της διαμεσολάβησης και της διαιτησίας, προκειμένου να μας παραδώσουν σε έξι μήνες ένα σχέδιο το οποίο θα συμβάλει στην αναμόρφωση όλου του εθνικού πλαισίου για τη διαμεσολάβηση, τη διαιτησία και την εξωδικαστική επίλυση των διαφορών.

Η μελέτη αυτή που θα μας παραδοθεί και το σχέδιο αυτό που θα μας παραδοθεί θα περιλαμβάνει τις καλύτερες διεθνείς πρακτικές. Πιστεύουμε απολύτως ότι, αν καταφέρουμε να θεσπίσουμε ένα σύγχρονο και πιο λειτουργικό πλαίσιο, θα έχουμε συμβάλει πάρα πολύ στην επιτάχυνση της απονομής της δικαιοσύνης και θα έχουμε διευκολύνει πάρα πολύ και τους πολίτες, αλλά και την οικονομική δραστηριότητα της χώρας.

Στο Υπουργείο ήδη υπάρχει και λειτουργεί η επιτροπή για την αναμόρφωση του Κώδικα Δικηγόρων. Θα ακολουθήσει η αναμόρφωση του Κώδικα των Συμβολαιογράφων και του Κώδικα των Δικαστικών Επιμελητών.

Οφείλω να ενημερώσω στο σημείο αυτό ξανά για μια ακόμη φορά την Εθνική Αντιπροσωπεία για το ζήτημα των προσλήψεων των δικαστικών υπαλλήλων. Την περασμένη εβδομάδα ολοκληρώθηκε ο διορισμός των πρώτων τριακοσίων έντεκα δικαστικών υπαλλήλων, που ήταν η πρώτη φουρνιά που μπήκε στην Εθνική Σχολή Δικαστών για να εκπαιδευτεί με βάση το νέο σύστημα.

Στη Σχολή Δικαστών αυτή τη στιγμή έχουν εισέλθει άλλοι διακόσιοι είκοσι τέσσερις, που εκπαιδεύονται μετά από την πρώτη φουρνιά και τον Μάιο, σε δύο μήνες, θα προκηρυχθούν άλλες τριακόσιες πενήντα θέσεις δικαστικών υπαλλήλων, προκειμένου να πάρουν τη σειρά τους, να εισαχθούν στην Εθνική Σχολή Δικαστών για εκπαίδευση, ως δικαστικοί υπάλληλοι. Και αναμένουμε από το ΑΣΕΠ, που ολοκλήρωσε εδώ και ενάμιση χρόνο περίπου, ίσως και δύο χρόνια, έναν διαγωνισμό για τον δημόσιο τομέα, να διορίσει εκατόν πενήντα υπαλλήλους σε εκατόν πενήντα εγκεκριμένες θέσεις.

Αν αθροίσουμε όλα αυτά, σε ενάμιση χρόνο μέσα θα έχουν διοριστεί στα δικαστήρια περίπου χίλιοι εκατόν πενήντα δικαστικοί υπάλληλοι. Δεν νομίζω ότι έχει υπάρξει ποτέ στο παρελθόν κάτι τέτοιο.

Ξέρουμε πάρα πολύ καλά ότι δεν αντιμετωπίζουμε το πρόβλημα των ελλείψεων. Όμως, πρέπει να έχουμε υπ’ όψιν μας ότι με την ψηφιακή μετάβαση στη δικαιοσύνη, ένα πρόγραμμα που θα τελειώσει το 2026, νομίζω ότι θα έχουμε ανάγκη απασχόλησης ή, μάλλον, κάποια κενά τα οποία θα συνεχίσουν να υπάρχουν θα είναι λιγότερο επώδυνα, διότι η ψηφιακή μετάβαση θα μπορεί να καλύψει αρκετά από αυτά τα κενά. Εμείς, όμως, θα συνεχίσουμε να προωθούμε και νέους διορισμούς δικαστικών υπαλλήλων.

Θα ακολουθήσει -σας λέω όλο το σχέδιο τώρα- και ένα σχέδιο νόμου για την αναμόρφωση του τρόπου που λειτουργεί η Εθνική Σχολή Δικαστών, δηλαδή για το πρόγραμμα σπουδών και για το όριο εισόδου κατά βάση και για τον τρόπο που θα διοικείται.

Σε λίγες μέρες θα έχουμε ολοκληρώσει σε σχέδιο την αναμόρφωση του θεσμικού πλαισίου με βάση το οποίο λειτουργεί το ΤΑΧΔΙΚ. Το ΤΑΧΔΙΚ θα γίνει ένας σύγχρονος οργανισμός, ο οποίος θα αναλάβει, εκτός από τη βασική αποστολή του, να λειτουργεί με έναν τρόπο αποτελεσματικό τα δικαστικά κτήρια της χώρας.

Είχα την ευκαιρία να πω στην επιτροπή ότι η οριστική επίλυση του ζητήματος των πληρωμών για τη νομική βοήθεια θα γίνει μόνο όταν θέσουμε σε λειτουργία μια πλατφόρμα η οποία προετοιμάζεται με το Υπουργείο Ψηφιακής Διακυβέρνησης, έτσι ώστε οι πληρωμές να γίνονται περίπου αυτόματα. Με τη διάταξη που φέρνουμε τώρα προσπαθούμε να καλύψουμε το σύνολο των υποχρεώσεων που έχει αναλάβει το ΤΑΧΔΙΚ απέναντι στους δικηγόρους που έχουν παράσχει υπηρεσίες νομικής βοήθειας στο σύνολό τους.

Λύνουμε κάθε εκκρεμότητα, όπως επίσης αυτές τις μέρες, γίνονται και οι πληρωμές για ζητήματα νομικής βοήθειας σε συμβολαιογράφους και σε δικαστικούς επιμελητές, διότι και αυτοί έχουν αυτή τη δυνατότητα.

Και να τελειώσω με κάτι που νόμιζα ότι δεν χρειαζόταν να το πω, αλλά πρέπει να το πω, να ενημερωθείτε. Η διάταξη που προβλέπει το άρθρο 812 του Κώδικα Πολιτικής Δικονομίας για τη δυνατότητα να γίνει δήλωση αποδοχής κληρονομιάς στο δικαστήριο, αυτή η διάταξη υπάρχει. Όμως, μετά από συνεννόηση με τη Συντονιστική Επιτροπή των Συμβολαιογραφικών Συλλόγων, η διάταξη που φέραμε για το άρθρο 812 είναι η διάταξη που υπέβαλαν επίσημα οι συμβολαιογράφοι.

Και είναι εδώ, όποτε θέλετε σας τη δίνω. Αυτή είναι επίσημα η αλληλογραφία. Εγώ δεν κάνω κουβέντες προφορικές έτσι. Επίσημα η συντονιστική επιτροπή των Συμβολαιογραφικών Συλλόγων έστειλε τη διάταξη που αυτούσια συμπεριλάβαμε στο 812. Τι είναι αυτό; Είναι μία μικρή στην πραγματικότητα εξειδίκευση για να μην μένουν ερμηνευτικές αμφιβολίες για το τι ρυθμίζει το άρθρο 812.

Κατά συνέπεια, πρώτον δεν αφαιρείται καμμία ύλη από τους συμβολαιογράφους. Οι συμβολαιογράφοι διατηρούν, όπως έχουν το δικαίωμά τους, μέχρι σήμερα και ταυτόχρονα στην πραγματικότητα διατυπώνεται με ερμηνευτικό τρόπο το 812 του Κώδικα Πολιτικής Δικονομίας για να μην υπάρχουν αμφιβολίες περί του τι ρυθμίζει.

Άρα, θεωρώ ότι και με βάση τις νομοτεχνικές αλλαγές που έγιναν στο σχέδιο νόμου και οι οποίες προέκυψαν από τη συζήτηση στις επιτροπές, η Βουλή μπορεί να ψηφίσει κάτι από το οποίο μόνο κέρδος υπάρχει για όλους τους εμπλεκόμενους και κυρίως υπάρχει κέρδος για τους πολίτες.

Το επόμενο διάστημα, με βάση και τον σχεδιασμό τον οποίο σας ανέπτυξα θα είμαστε πάλι εδώ για να δούμε πώς θα εξελίσσεται όλο αυτό το σχέδιο, το οποίο θα αφορά στην προσπάθεια να μπει η ελληνική δικαιοσύνη σε μια καινούργια εποχή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Πέρκα από τη Νέα Αριστερά και αμέσως μετά θα πάρει τον λόγο ο Υπουργός Περιβάλλοντος.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Ίσως έπρεπε να προηγηθεί, αλλά εγώ θα αναφερθώ μόνο στην τροπολογία 112 που αφορά τα διμερή συμβόλαια με τους αγρότες. Επομένως, είναι καλό που είναι εδώ ο κύριος Υπουργός.

Ξεκινώ με το «too little, too late», κύριε Υπουργέ. Μετά από την πίεση των αγροτών στις 2 Φεβρουαρίου ανακοίνωσε η Κυβέρνηση πέντε μέτρα για τη μείωση του κόστους του αγροτικού ρεύματος. Ήταν και η μέρα που συζητήθηκε η ερώτηση της Νέας Αριστεράς για τη Θεσσαλία. Ανακοίνωσε έκπτωση 10% στο αγροτικό ρεύμα, ρύθμιση των χρεών προς τη ΔΕΗ των Τοπικών και Γενικών Οργανισμών Εγγείων Βελτιώσεων ΤΟΕΒ-ΓΟΕΒ, μείωση του κόστους της τάξεως τουλάχιστον 30% σε σχέση με τις σημερινές τιμές για μια δεκαετία.

Για τον σκοπό αυτό θα προτεραιοποιήσει και θα επιδοτήσει την κατασκευή φωτοβολταϊκών πάρκων με μπαταρία που θα διατίθενται αποκλειστικά στις κατηγορίες αυτές των αγροτών, με τη μορφή μακροχρόνιων διμερών συμβάσεων παροχής ηλεκτρικής ενέργειας. Τα διμερή αυτά συμβόλαια, ανάλογα με εκείνα που γίνονται στη βιομηχανία, θα υλοποιηθούν εντός διετίας από την εφαρμογή του μέτρου. Στη συνέχεια έχει το πρόγραμμα «ΑΠΟΛΛΩΝ» που είναι πρόγραμμα ενεργειακού συμψηφισμού με πράσινη ενέργεια και το πρόγραμμα «Φωτοβολταϊκά στο χωράφι» ύψους 30 εκατομμυρίων ευρώ. Μετά την ανακοίνωση αυτών των μέτρων βεβαίως οι αγρότες κατέφτασαν στην Αθήνα. Τους είδαμε και έξω από τη Βουλή.

Η τροπολογία που έχει κατατεθεί σήμερα, η 112 αφορά το μέτρο 3 που υπόσχεται μείωση του ενεργειακού κόστους των αγροτών τουλάχιστον 30% σε σχέση με τις τότε τιμές, δηλαδή 2 Φεβρουαρίου. Το πρώτο σημείο κριτικής είναι ότι το μέτρο αυτό οδηγεί σε υψηλές τιμές. Τώρα, το ποια θα είναι η τελική τιμή βεβαίως παραπέμπεται σε υπουργική απόφαση. Ωστόσο έχουμε διαρροές στον Τύπο από κυβερνητικές πηγές.

Σύμφωνα με τις εκτιμήσεις του Υπουργείου Περιβάλλοντος και Ενέργειας θα έχουμε την εξής διαμόρφωση: Για τα πρώτα δύο χρόνια κάτοχοι συνδέσεων αγροτικού ρεύματος που ανήκουν σε συνεργατικά σχήματα ή ασκούν συμβολαιακή γεωργία χωρίς ληξιπρόθεσμες οφειλές 9,3 λεπτά την κιλοβατώρα, λοιποί κάτοχοι συνδέσεων αγροτικού ρεύματος χωρίς ληξιπρόθεσμες οφειλές 9,8 λεπτά την κιλοβατώρα, κάτοχοι συνδέσεων αγροτικού ρεύματος που ανήκουν σε συνεργατικά σχήματα ή ασκούν συμβολαιακή γεωργία με ληξιπρόθεσμες οφειλές 10,5 λεπτά την κιλοβατώρα, λοιποί κάτοχοι συνδέσεων αγροτικού ρεύματος με ληξιπρόθεσμες οφειλές 11 λεπτά κιλοβατώρα. Και όλα αυτά για τα υπόλοιπα οκτώ έτη. Για το ένα τρίτο της κατανάλωσης των συγκεκριμένων παροχών η τιμή είναι ενιαία και διαμορφώνεται στα 9 λεπτά της κιλοβατώρας.

Κύριε Υπουργέ, υποσχεθήκατε μείωση του κόστους της τάξης τουλάχιστον κατά 30% σε σχέση με τις σημερινές τιμές για μία δεκαετία. Εάν λοιπόν ληφθεί υπ’ όψιν η μεσοσταθμική τιμή αγοράς για τον Ιανουάριο που είναι 0,68 ευρώ η μεγαβατώρα ή 0,18, τότε τουλάχιστον το 30% θα πρέπει να είναι 7,5 λεπτά την κιλοβατώρα, ενώ αν ληφθεί υπ’ όψιν η μεσοσταθμική τιμή αγοράς για τον Φεβρουάριο το 30% τουλάχιστον πρέπει να είναι 6,2 λεπτά η κιλοβατώρα.

Πρέπει να δεσμευτεί λοιπόν η Κυβέρνηση για αυτή την τιμή στα διμερή συμβόλαια που προωθεί για τους αγρότες με την παρούσα τροπολογία. Διότι οι τιμές που τουλάχιστον είδαμε στον Τύπο είναι ιδιαίτερα υψηλές. Το αγροτικό τιμολόγιο της ΔΕΗ αυτή τη στιγμή για τον μήνα Μάρτιο είναι πολύ ακριβό. Ακόμα και με την έκπτωση 5%, που υποτίθεται κάνει η ΔΕΗ, είναι στα 10,08 λεπτά την κιλοβατώρα.

Δεύτερο σημείο κριτικής είναι ότι η Κυβέρνηση αλλάζει διαρκώς τις προτεραιότητες σύνδεσης των έργων ΑΠΕ. Αυτό το έχουμε πει, κύριε Υπουργέ πολύ συχνά. Είναι η τέταρτη φορά που η Κυβέρνηση αλλάζει τις προτεραιότητες σύνδεσης στο δίκτυο με υπουργική απόφαση. Η πρώτη εκδόθηκε το 2020. Η δεύτερη το Δεκαπενταύγουστο του 2022. Αυτή ήταν σκανδαλώδης, έτσι την είχαμε χαρακτηρίσει. Στη συνέχεια η τρίτη το 2022 που τροποποίησε την υπουργική απόφαση της 12ης Αυγούστου και φαίνεται εδώ ότι έχετε μετατρέψει το μοίρασμα του κοινόχρηστου ηλεκτρικού χώρου σε ρουσφέτι.

Τρίτο σημείο κριτικής οι διμερείς συμβάσεις PPS άργησαν τέσσερα χρόνια. Τα διμερή συμβόλαια μεταξύ καταναλωτών και παραγωγών έργων ΑΠΕ είναι ένα εργαλείο που μπορεί να προστατεύσει τους καταναλωτές από τις διακυμάνσεις στην αγορά ηλεκτρικής ενέργειας. Το ίδιο και τα προθεσμιακά συμβόλαια. Έχετε επιλέξει όμως ως Κυβέρνηση να μην ενεργοποιήσετε αυτά τα εργαλεία, αλλά οι καταναλωτές να είναι εκτεθειμένοι κατά 100% από τη διαμόρφωση μόνο ηλεκτρικής ενέργειας στη spot αγορά, δηλαδή στην αγορά επόμενης ημέρας. Στις υπόλοιπες ευρωπαϊκές χώρες συμβαίνει ακριβώς το αντίστροφο. Η αγορά επόμενης μέρας έχει μάξιμουμ το 30%.

Τέταρτο σημείο κριτικής, οι αγρότες θα μπορούσαν να παράγουν το δικό τους ρεύμα. Μετά την πίεση των αγροτών η Κυβέρνηση ανακοίνωσε το πρόγραμμα «Φωτοβολταϊκά στο Χωράφι» ύψους 30 εκατομμυρίων ευρώ, όπως διαρρέει, αλλά δεν έχουν ανακοινωθεί ακόμη άλλες λεπτομέρειες. Το πρόγραμμα αυτό έρχεται αφ’ ενός να διορθώσει άλλο ένα λάθος της Κυβέρνησης, γιατί η συμμετοχή των αγροτών στο πρόγραμμα «Φωτοβολταϊκά στις Στέγες» ήταν πολύ μικρή, κυρίως λόγω του μικρού ανώτατου ορίου ισχύος που ήταν στα 10 κιλοβάτ και τώρα αυξάνεται στα 50.

Εδώ -και το έχουμε πει πολλές φορές- η Κυβέρνηση θα μπορούσε να δώσει κίνητρα ώστε οι αγρότες να συστήσουν από κοινού ενεργειακές κοινότητες, ώστε να καλύψουν τις ενεργειακές τους ανάγκες με χαμηλό κόστος και όχι για δύο ή οκτώ χρόνια, αλλά μακροπρόθεσμα. Θα μπορούσαν να είχαν αξιοποιήσει το εργαλείο αυτό και κονδύλια υπάρχουν για να στηριχτεί ένα αντίστοιχο πρόγραμμα. Θα μπορούσαν να διατεθούν από το Ταμείο Ανάκαμψης και Ανθεκτικότητας.

Πέμπτο σημείο κριτικής, δεν είναι σαφές αν η πραγματική στόχευση της Κυβέρνησης είναι να λύσει το πρόβλημα ενεργειακού κόστους των αγροτών ή τελικά να λύσει το πρόβλημα πάλι κάποιων παραγωγών ΑΠΕ, που προφανώς θα είναι χαμηλά σε προτεραιότητα σύνδεσης. Αυτό το έχουμε ξαναδεί γι’ αυτό και το επισημαίνω.

Έκτο σημείο, οι λεπτομέρειες εφαρμογής της τροπολογίας και οι τιμές ρεύματος για τους αγρότες μέσω των διμερών συμβολαίων θα καθοριστούν με υπουργική απόφαση. Άρα σήμερα καλούμαστε να υπερψηφίσουμε μία πρόθεση, ένα γενικό στόχο; Και σας θέτω το ερώτημα, στο οποίο θα μου απαντήσετε φαντάζομαι αμέσως. Θα δεσμευτεί η Κυβέρνηση για χαμηλές τιμές στο ύψος που αναφέραμε παραπάνω, το 30% των τιμών Φεβρουαρίου Ιανουαρίου ή θα ξεπερνούν πάλι τα 10 λεπτά ανά κιλοβατώρα; Σε αυτή την περίπτωση όπως καταλαβαίνετε μας εμπαίζετε και εμάς και τους αγρότες κυρίως.

Μια και έχω ένα λεπτό, θα ήθελα να πω δυο κουβέντες και για το δεύτερο άρθρο της τροπολογίας 112. Εδώ να πω ότι το υφιστάμενο σύστημα ηλεκτρονικής προέγκρισης λειτουργούσε με διαφάνεια, αποτελεσματικότητα, ταχύτητα και με επιστημονικά κριτήρια και έτσι εξασφαλιζόταν κατά περίπτωση αναγκαία πρόσβαση σε σύγχρονες και ακριβές θεραπείες.

Και τώρα μπαίνει «καπέλο» μια επιτροπή υπό τον Υπουργό Υγείας. Με αυτόν τον τρόπο μπορώ να πω ότι υπάρχουν σκληρά εμπόδια και φίλτρα με αποκορύφωμα την ανάθεση στον Υπουργό Υγείας της τελικής ευθύνης για τις ακριβές θεραπείες, ο οποίος μάλιστα δεν δεσμεύεται από τις εισηγήσεις της επιτροπής. Είναι ένας τρόπος για τον εξορθολογισμό της δαπάνης στο φάρμακο. Κάτι τέτοιο έχει πει προσφάτως ο Υπουργός Υγείας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι εξήντα τέσσερις Βουλευτές της Κοινοβουλευτικής Ομάδας της Νέας Δημοκρατίας υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής για τη «διερεύνηση του εγκλήματος των Τεμπών και όλων των πτυχών που σχετίζονται με αυτό», που ανακοινώθηκε στην Ολομέλεια της Βουλής στις 13 Μαρτίου 2024.

Η ανωτέρω πρόταση θα καταχωριστεί στα Πρακτικά της σημερινής συνεδρίασης.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 222-231)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και τρεις εκπαιδευτικοί συνοδοί από το Δημοτικό Σχολείο Επισκοπής Ηρακλείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, θέλετε τον λόγο;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κύριοι συνάδελφοι, λαμβάνω τον λόγο για να αναφερθώ στην τροπολογία αυτή, που αφορά τη μείωση του κόστους του ρεύματος για τους αγρότες και για την ενεργοβόρο βιομηχανία.

Θα ξεκινήσω κατ’ αρχάς από την ανάγκη να υπάρχει μία τροπολογία σε ένα νομοσχέδιο διαφορετικό. Η ανάγκη είναι προφανής. Η Κυβέρνηση δεσμεύτηκε να προχωρήσει αυτό το μέτρο από την 1η Απριλίου. Για να προχωρήσει από την 1η Απριλίου, πρέπει να το νομοθετήσουμε αρκετές μέρες νωρίτερα.

Τι είναι αυτό το μέτρο; Στην ουσία χρησιμοποιούμε δύο εργαλεία, τον ηλεκτρικό χώρο και τις περικοπές, για να εξασφαλίσουμε χαμηλότερες τιμές ρεύματος μεσομακροπρόθεσμα στους αγρότες και στην ενεργοβόρο βιομηχανία.

Γιατί χρειάζεται να το κάνουμε αυτό; Για μεν την περίπτωση των αγροτών υπάρχει πολύ μεγάλη πίεση στον πρωτογενή τομέα από πλευράς κόστους -είδαμε και όλες τις κινητοποιήσεις-, αλλά υπάρχει και ένα σοβαρό πρόβλημα ύπαρξης υψηλών χρεών, που ανεβάζει πάνω τις τιμές του ηλεκτρικού ρεύματος προς τους αγρότες. Γιατί είναι προφανές ότι όταν υπάρχουν μεγάλα ληξιπρόθεσμα χρέη, οι προμηθευτές που λειτουργούν στην ιδιωτική αγορά ντε φάκτο χρεώνουν μεγαλύτερες τιμές, διότι δεν εισπράττουν αυτά τα χρέη. Γι’ αυτό και κομμάτι της ρύθμισης της τροπολογίας είναι η ρύθμιση αυτών των ληξιπρόθεσμων χρεών, κάτι που δεν έχει γίνει –θεωρώ- τουλάχιστον από τότε που παρακολουθώ τα θέματα ηλεκτρικής ενέργειας.

Η ρύθμιση αυτή έχει επαρκή χρόνο, για να μπορεί να τη σηκώσει ένας κάτοχος αγροτικού ρεύματος, είναι πολύ μακροχρόνια και έχει και μηδενικό επιτόκιο. Είναι δηλαδή μια εξαιρετικά ευνοϊκή ρύθμιση και επιτρέπει στους παρόχους και κατά κύριο λόγο στη ΔΕΗ, που έχει τις περισσότερες παροχές, να μπορέσουν να κάνουν μια καλή προσφορά, πολύ καλύτερη απ’ ό,τι υφίσταται.

Ως προς το πόσο καλή θα είναι αυτή η προσφορά, εάν την κοιτάξουμε σε σύγκριση με τις τελευταίες τιμές των τελευταίων ημερών, αν αυτή είναι επαρκώς καλή ή όχι, είναι προφανές ότι δεν θα συγκρίνουμε ένα συμβόλαιο δεκαετίας με τις τιμές ενός μήνα.

Σκεφτείτε να έρθετε με τις τιμές ενός μήνα του 2020 και να δώσετε τιμές δεκαετίας για την περίοδο 2020 – 2030 και μετά στη δεκαετία πάνω θα έρθει ο COVID, θα έρθει μετά η ενεργειακή κρίση, θα έρθουν πάρα πολλά διαφορετικά πράγματα, που προφανώς δεν αφορούν τις τιμές ενός μηνός, αφορούν ένα πολύ μεγάλο ρίσκο που αναλαμβάνει κάποιος που δίνει αυτές τις τιμές για μία δεκαετία.

Πώς αντισταθμίζεται αυτό το ρίσκο; Αντισταθμίζεται διότι υπάρχει ένα φωτοβολταϊκό πάρκο ή κάποιες ΑΠΕ συγκεκριμένες, με συγκεκριμένο κόστος επένδυσης. Και με βάση αυτό το κόστος επένδυσης βγαίνει αυτή η τιμή για ένα μεγάλο κομμάτι του ρεύματος. Ένα μεγάλο κομμάτι του ρεύματος που είναι άλλες ώρες από αυτές που δεν λειτουργεί η φωτοβολταϊκή αυτή μονάδα παραμένει ως ρίσκο, ανάλογα με την αγορά της ηλεκτρικής ενέργειας.

Ως προς το αν αυτό είναι ευνοϊκό ή δεν είναι ευνοϊκό, η απάντηση είναι προφανώς ότι είναι ευνοϊκό και θα το δούμε και απ’ το αν οι αγρότες θα το επιλέξουν. Κατά τη γνώμη μου, είναι εξαιρετικά ευνοϊκό, γιατί έχει μία πολύ μακρά περίοδο και έχει και μια πολύ καλή τιμή γι’ αυτούς που δεν έχουν ληξιπρόθεσμα χρέη και είναι συνεταιρισμένοι.

Μην ξεχνάτε ότι το 9,3 αυτή τη στιγμή δεν υπάρχει ούτε καν ως μηνιαία προσφορά, παρά το γεγονός ότι έχουμε μια πολύ ευνοϊκή περίοδο για το ηλεκτρικό ρεύμα αυτό το διάστημα.

Άκουσα ότι ο ηλεκτρικός χώρος είναι κοινόχρηστος. Δεν είναι ακριβώς κοινόχρηστος. Έχει σοβαρό κόστος για να τον δημιουργήσεις. Δεν είναι δηλαδή κάτι που μπορούμε να το χρησιμοποιήσουμε και είναι κοινής χρήσης. Έχει ένα πολύ μεγάλο κόστος. Και η προτεραιοποίηση αυτή είναι μια αναγκαία προτεραιοποίηση για να κρατήσουμε την παραγωγική μας βάση και στον πρωτογενή τομέα και στις ενεργοβόρες βιομηχανίες, οι οποίες έχουν την εξής δυσκολία -πολύ σοβαρή-, ότι υπάρχουν μεγάλες επιδοτήσεις που έκαναν τον τελευταίο χρόνο και οι Ηνωμένες Πολιτείες και άλλες ευρωπαϊκές χώρες στην ενεργοβόρο βιομηχανία τους και είναι ανάγκη να διατηρήσουμε την ανταγωνιστικότητά της, δίνοντας αυτό το εργαλείο του ηλεκτρικού χώρου κατά προτεραιότητα στις ενεργοβόρες βιομηχανίες.

Αυτή η προτεραιότητα επιτρέπει -είναι πολύ σημαντικό- να υπάρξουν καλές προσφορές από τους παρόχους. Ως τώρα οι υφιστάμενοι, αυτοί που είχαν δυνατότητα και είχαν ηλεκτρικό χώρο στη διάθεσή τους, δεν έχουν προχωρήσει σε ευνοϊκές διμερείς συμβάσεις προς τη βιομηχανία. Αντιθέτως, η βιομηχανία παραπονιέται ότι δεν υπάρχει διάθεση από τους παραγωγούς να προσφέρουν αυτές τις διμερείς συμβάσεις. Γι’ αυτό και παίρνουμε αυτή την πρωτοβουλία.

Εδώ θα ήθελα να συμπληρώσω κάτι για τον τρόπο που δουλεύει για τη βιομηχανία αυτή η ρύθμιση. Κάναμε την εξής προτεραιότητα. Είπαμε ότι κατ’ αρχάς οι υφιστάμενες διμερείς συμβάσεις προηγούνται, που έχουν αντανάκλαση στα υφιστάμενα έργα ΑΠΕ. Γιατί θα ήταν παράλογο να κάνουμε ένα μέτρο για τη βιομηχανία και οι βιομηχανίες που ήδη εξυπηρετούνται να αντιμετωπιστούν αρνητικότερα από τις υπόλοιπες. Αντιθέτως, πρέπει να διατηρηθούν αυτές οι συμβάσεις.

Μετά μπαίνουμε και δίνουμε σε όλη την κατηγορία Α και Β, για όσους ξέρουν το συγκεκριμένο θέμα, με τη λογική του ποιος θα συνάψει πρώτος μία τέτοια διμερή σύμβαση. Αλλά, αν έχουμε υπερβολικό αριθμό συμβάσεων, τότε θα βάλουμε ως κυρίαρχο κριτήριο τον χρόνο ηλεκτροδότησης, γιατί αυτό είναι ένα αντικειμενικό κριτήριο που ευνοεί την ενεργοβόρα βιομηχανία. Όσο πιο γρήγορα ηλεκτροδοτήσεις, τόσο νωρίτερα θα ξεκινήσουν οι συμβάσεις, τόσο νωρίτερα θα έχεις ανταγωνιστικότητα.

Αυτή είναι η βασική φιλοσοφία αυτής της ρύθμισης. Είναι μία ρύθμιση, η οποία είναι απολύτως αναγκαία για την παραγωγική μας ικανότητα στα επόμενα χρόνια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος έχει ζητήσει τον λόγο.

Είναι σχετικό με αυτό το θέμα; Για να μην φύγει ο κύριος Υπουργός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σχετικά με αυτό το θέμα, με την τροπολογία, για μια σύντομη παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ,ισχυρίζεστε ότι η διάταξη αυτή είναι προς όφελος των αγροτών. Μπορείτε, όμως, να μας εξηγήσετε ορισμένα ζητήματα;

Πρώτον, η Κυβέρνηση συνολικά είπε ότι έχει ξύσει τον «πάτο του βαρελιού». Όμως φαίνεται ότι υπάρχει κι άλλο. Για να μπορείτε να δίνετε στους παρόχους επιδότηση τους τόκους, αντί να τους διαγράφετε από τα χρέη των αγροτών, σημαίνει ότι επιδοτείτε τους παρόχους και όχι τους αγρότες που παραμένουν τα χρέη τους και θα πρέπει μέσα σε μια δεκαετία να τα αποπληρώσουν μαζί με το ρεύμα.

Γιατί, λοιπόν, αντί να δώσετε αυτά στους παρόχους ως τόκους, δεν διαγράφετε χρέη των αγροτών προς την ηλεκτρική ενέργεια; Ένα το κρατούμενο.

Δεύτερον, ισχυρίζεστε ότι η τιμή 9,3 είναι προς όφελος των αγροτών, όταν η παραγωγή ρεύματος από ΑΠΕ είναι 5,5 λεπτά. Αυτή η διαφορά 5,5 λεπτά με 9,3 σε ποιανού όφελος πηγαίνει;

Και τρίτο ζήτημα είναι ότι μέσα από αυτή τη διαδικασία μήπως θέλετε να ξεμπλοκάρετε ακόμη περισσότερο σε ένα κορεσμένο δίκτυο να μπορούν να εγκατασταθούν νέες ΑΠΕ, οι οποίες θα έχουν υπογράψει οι πάροχοί τους συμβάσεις με τους αγρότες;

Δηλαδή, επί της ουσίας και στις τρεις αυτές περιπτώσεις μάλλον τους παραγωγούς ηλεκτρικής ενέργειας από ΑΠΕ εξυπηρετείτε και όχι τους αγρότες.

Είναι λανθασμένοι αυτοί οι συλλογισμοί, κύριε Υπουργέ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο κ. Τζανακόπουλος και αμέσως μετά ο κ. Μάντζος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Υπουργέ, σας ρώτησε η κ. Πέρκα, η γραμματέας της Κοινοβουλευτικής μας Ομάδας, το εξής: Μπορείτε να δεσμευθείτε ότι θα πάρετε ως τιμές αναφοράς τις τιμές του Ιανουαρίου ή του Φεβρουαρίου, ώστε αντίστοιχα να διαμορφωθεί η τιμή της κιλοβατώρας στα 7,5 λεπτά ή στα 6,2, αν πάρετε τον Φεβρουάριο ως τιμή αναφοράς ή όταν μιλάτε για 30% μείωση θα επιστρέψει η τιμή στα 10 λεπτά την κιλοβατώρα, δηλαδή θα είναι μια τιμή πολύ μεγαλύτερη από αυτήν στην οποία θα καταλήγαμε αν παίρναμε ως τιμές βάσης τις τιμές του Γενάρη και του Φλεβάρη;

Θέλουμε μια καθαρή απάντηση σε σχέση με αυτό και παρακαλούμε για τη διευκρίνιση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Κύριε Υπουργέ, όπως ήδη σημειώθηκε από άλλους συναδέλφους, όλο αυτό έρχεται με πολύ μεγάλη καθυστέρηση και αφού κορυφώθηκαν οι διαμαρτυρίες του αγροτικού κόσμου για το υπερβολικά υψηλό κόστος παραγωγής, πολύ μεγάλο μέρος του οποίου είναι το ενεργειακό κόστος. Και όταν λέμε ενεργειακό κόστος για τους αγρότες, δεν είναι μόνο η χρήση του εξοπλισμού τους, των οχημάτων τους, αλλά επεκτείνεται ακόμα και στη χρήση των φυτοφαρμάκων, των λιπασμάτων. Είναι σε όλη την αλυσίδα της παραγωγής.

Όμως, κύριε Υπουργέ, εκτός από καθυστερημένη, είναι και άστοχη αυτή η παρέμβαση ή σε κάθε περίπτωση μπορεί να δημιουργήσει προβλήματα. Φαίνεται επί της αρχής ότι πρόκειται ουσιαστικά για τροποποίηση δικής σας νομοθεσίας, δικών σας υπουργικών αποφάσεων. Είναι αποφάσεις δικές σας οι οποίες είχαν καθορίσει τις προτεραιότητες και τις προδιαγραφές για τα έργα των ΑΠΕ όπως περιγράφονταν με τον ν.4951/2022. Άρα δημιουργείται μια αναστάτωση σε κάθε περίπτωση.

Και το ερώτημα το δικό μας το πιο σοβαρό, πέρα από τα σχόλια τα οποία έχω ήδη κάνει, είναι γιατί δεν επιλέγετε αυτό το οποίο εμείς έχουμε προτείνει να πάμε σε έναν διαγωνισμό για το αγροτικό ρεύμα όπου υπάρχουν και όταν υπάρχουν ήδη εγκατεστημένα έργα ΑΠΕ που περιμένουν ακριβώς αυτόν τον διαγωνισμό για να κλείσουν την ταρίφα, την τιμή. Αντιθέτως με αυτό, εσείς πηγαίνετε στις διμερείς συμβάσεις, οι οποίες δεν οδηγούν σε σωστές και ωφέλιμες για τους αγρότες τιμές.

Χαρακτηριστικά εσείς οι ίδιοι στο Υπουργείο Περιβάλλοντος και Ενέργειας θεωρητικώς υπολογίζετε ότι θα λάβουν οι αγρότες -κατά το Υπουργείο επαναλαμβάνω- τιμές από 9,3 έως 11 λεπτά του ευρώ ανά κιλοβατώρα. Όμως, αυτή η τιμή είναι ήδη ξεπερασμένη έως πολύ ακριβή, ενώ με τη δική μας πρόταση του διαγωνισμού μεταξύ έργων που έχουν ήδη οριστική προσφορά σύνδεσης οι τιμές που θα κατοχυρώνονταν θα ήταν της τάξεως των πέντε λεπτών ανά κιλοβατώρα και οι αγρότες θα είχαν πραγματικά μεγάλο όφελος και δεν θα ήταν παγιδευμένοι σε πολύ υψηλότερες τιμές από αυτές που θα μπορούσαν να εξασφαλίσουν με τη δική μας πρόταση.

Όμως, όλο αυτό -και κλείνω με αυτό, κύριε Πρόεδρε- δείχνει και μια πρόθεση της Κυβέρνησης τελικά, εκτός από την κατανομή ή τη διανομή του ενεργειακού χώρου κατά παράβαση κάθε θεσμικού πλαισίου, ότι εσείς θέλετε τώρα να διευθετήσετε και να διανείμετε ευνοιοκρατικά και τον χώρο της ηλεκτρικής κατανάλωσης όχι μόνο την παραγωγή πια, αλλά και την κατανάλωση. Και προφανώς εμείς απέναντι σε αυτό το άδικο και στρεβλό μοντέλο έχουμε άλλη φιλοσοφία και άλλη πρόταση που διασφαλίζει ένα σταθερό επενδυτικό περιβάλλον, με αξιοποίηση του κοινωνικού θεσμού των ενεργειακών κοινοτήτων και όχι με τον διαμοιρασμό του χώρου και της κατανάλωσης σε ημετέρους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Να καταλάβω: Οι ημέτεροι είναι οι αγρότες; Γιατί οι αγρότες είναι αυτοί που θα επωφεληθούν από αυτή τη ρύθμιση. Δεν είναι κανένας άλλος. Διότι αυτό που δίνουμε στους αγρότες δεν το δίνουμε σε κανέναν, που είναι κατά προτεραιότητα, κατ’ απόλυτη προτεραιότητα, ο ηλεκτρικός χώρος χωρίς περικοπές.

Τώρα επειδή άκουσα αυτή την ωραία θεωρία για τα πέντε λεπτά ή τα πεντέμισι λεπτά, ξέρετε ακριβώς πότε ποτίζουν οι αγρότες και πότε χρησιμοποιούν το ρεύμα; Μπορώ να σας το απαντήσω. Δεν το χρησιμοποιούν αποκλειστικά την ώρα που δουλεύει ένα φωτοβολταϊκό. Το χρησιμοποιούν σε διάφορες ώρες της ημέρας και της νύχτας. Τι γίνεται όταν αυτός που αναλάβει αυτή την υποχρέωση να δίνει στους αγρότες ρεύμα θα πρέπει να τους στέλνει ρεύμα την ώρα που δεν δουλεύει το φωτοβολταϊκό ή το αιολικό που έχει χρησιμοποιήσει ως βάση; Αγοράζει ρεύμα από το δίκτυο. Πόσο το αγοράζει; Πολλαπλάσιο, διότι οι τιμές τις βραδινές ώρες μπορεί να φτάνουν τα 18 λεπτά στη χονδρική, τα 15, τα 20 λεπτά ανά κιλοβατώρα.

Συνεπώς, όποιος μετράει με βάση την τιμή του φωτοβολταϊκού προφανώς δεν έχει κάνει σωστά τον λογαριασμό, το οποίο στην Αντιπολίτευση όταν το κάνεις είναι σχετικά εύκολο, διότι δεν υποχρεούσαι να δώσεις και λογαριασμό για τον λογαριασμό, αλλά αν το κάνεις στην Κυβέρνηση, δεν προκύπτει.

Αυτός είναι ο λόγος για τον οποίον αυτά που λέτε για τα πέντε και τα πεντέμισι λεπτά είναι παντελώς ανέφικτα συν ότι αυτά αναφέρονται σε τιμές χονδρικής. Ξέρετε ποια είναι η μικρή διαφορά μεταξύ τιμών χονδρικής και λιανικής; Πολλές διαφορές έχει, όπως περιθώρια κέρδους. Το βασικότερο, όμως, είναι ότι πρέπει να σε πληρώνουμε, διότι η τιμή είναι αντανάκλαση και του βαθμού πληρωμής.

Αν κάποιος, λοιπόν, που δίνει τιμή λιανικής -διότι στη χονδρική πληρώνονται αυτοί που πουλάνε το ρεύμα- ή αυτός που πρόκειται να δώσει τιμή λιανικής θα βάλει μέσα και το ποσοστό μη πληρωμής, διότι αυτό είναι κομμάτι του κόστους η μη πληρωμή. Επαναλαμβάνω ότι είναι κομμάτι του κόστους, ειδικά στην περίπτωση του αγροτικού ρεύματος που έχει πολύ αυξημένες προστασίες για να μην υπάρξει πρόβλημα σε μια σοδειά για το αν μπορεί να κοπεί το ρεύμα.

Συνεπώς, όταν συγκρίνουμε μήλα με μάνγκο, δεν μπορούμε να κάνουμε σωστά τον λογαριασμό. Να συγκρίνουμε τα μήλα με τα μήλα.

**ΘΕΟΠΙΣΤΗ (ΠΕΤΗ) ΠΕΡΚΑ:** Το 30% από πού προκύπτει;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Στο αν είναι ακριβό ή δεν είναι ακριβό.

Η απάντηση είναι, αγαπητή κυρία συνάδελφε, ότι για να δώσετε ένα δεκαετές συμβόλαιο θα πάτε να αγοράσετε το κόστος αντιστάθμισης του κινδύνου, την περίπτωση που κάποιος δικτάτορας θα προκαλέσει μια μείζονα διαταραχή με μια εισβολή, την περίπτωση που κλιματικά γεγονότα θα έρθουν και θα προκαλέσουν μείζονα διαταραχή στην αγορά. Όλοι αυτοί οι κίνδυνοι σε ένα δεκαετές συμβόλαιο κάνουν τις τιμές παντελώς άσχετες με τις τιμές ενός μήνα. Και όταν συγκρίνετε τις τιμές ενός μήνα με ένα δεκαετές συμβόλαιο, απλώς επιδεικνύετε προς όσους παρακολουθούν ότι δεν ενδιαφέρεστε για την ουσία του προβλήματος, αλλά για να σκοράρετε έναν πόντο στην αντιπολιτευτική δραστηριότητα. Είναι και αυτή «μια στάσις, νοιώθεται», που λέει ο ποιητής. Όμως, όταν έχουμε να αντιμετωπίσουμε τα πραγματικά προβλήματα των αγροτών και τους λέμε «θα σας δώσουμε ένα δεκαετές συμβόλαιο», στο οποίο μάλιστα τους δίνουμε τη δυνατότητα να βγουν αν οι τιμές πέσουν πάρα πολύ, με πάρα πολύ μικρό κόστος. Όπως έχουμε εξαγγείλει, με 70 ευρώ μπορείς να βγεις από αυτό το συμβόλαιο. Αυτό σημαίνει ότι τους δίνουμε μια εξαιρετικά ευνοϊκή μακροχρόνια σύμβαση, την οποία όσοι θέλουν θα πάρουν, όσοι δεν θέλουν δεν θα πάρουν.

Τους δίνουμε, όμως, ταυτόχρονα και τη ρύθμιση των ληξιπρόθεσμων οφειλών, το οποίο θα ήθελα να δω να μην το ψηφίσετε, διότι το ΚΚΕ λέει ότι πρέπει να τους διαγράψουμε και το κεφάλαιο. Δεν έχουμε, όμως, σκεφθεί ότι αυτή η ρύθμιση από πλευράς κρατικών ενισχύσεων στηρίζεται στο de minimis. Διαγραφή κεφαλαίου σήμερα θα σήμαινε ότι θα εξαφανιζόταν όλο το de minimis των αγροτών και οι περισσότεροι από αυτούς δεν θα είχαν καν δυνατότητα να προχωρήσει η οφειλή, γιατί έχουν «φάει» το de minimis.

Και εμείς πώς κάνουμε αυτή τη ρύθμιση; Στηριζόμαστε και στο de minimis του μέλλοντος και στο γεγονός ότι αυτή η επιδότηση επιτοκίου είναι μικρό σχετικά ποσό ανά τριετία, αθροίζεται, όμως, ένα σημαντικό ποσό, όταν καλύπτει μία ολόκληρη δεκαετία.

Αυτά για να είμαστε πρακτικοί και ρεαλιστικοί σε αυτές τις προτάσεις που κάνουμε για τους αγρότες, διότι είναι πολύ εύκολο -και τελειώνω, συγγνώμη, κύριε Πρόεδρε, γιατί μακρηγόρησα- να τους λέμε ότι «μπορώ να σας δώσω χαμηλές τιμές» όταν είμαστε στην Αντιπολίτευση, αλλά στην Κυβέρνηση είμαστε υποχρεωμένοι να υλοποιούμε και αυτά που λέμε. Εμείς έχουμε και το κακό συνήθειο να υλοποιούμε και αυτά που λέγαμε στην Αντιπολίτευση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος συνάδελφος που θέλει να ρωτήσει κάτι;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να λύνονται όλα τα θέματα, κυρία Λιακούλη, γι’ αυτό δίνω τον λόγο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, ευχαριστώ.

Αναφέρατε, βάλατε όλα τα ρίσκα μέσα, μη πληρωμής, δεκαετούς διάρκειας, δηλαδή ο επιχειρηματίας μονά ζυγά δικά του, ενώ ο αγρότης χαμένος.

Πέρα από αυτό, εγώ θα ήθελα να κάνω μια πιο συγκεκριμένη ερώτηση και όχι γενικότερου χαρακτήρα λειτουργίας της καπιταλιστικής αγοράς. Λέτε ότι άμα κάποιος σπάσει το συμβόλαιο δεκαετούς διάρκειας, θα πληρώσει 70 ευρώ μόνο. Πού το βρήκατε;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Εδώ λέει η παράγραφος 7 -και τη διαβάζω- ότι «θα πρέπει να εξοφλήσει με την επιβάρυνση του κατόχου το χρέος με χρέος που προβλέπεται στους όρους της σύμβασης και δεύτερον, με την άμεση εξόφληση του συνόλου των ληξιπρόθεσμων οφειλών της παραγράφου 5». Αυτά είναι 70 ευρώ;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ληξιπρόθεσμες οφειλές, τις τότε ληξιπρόθεσμες οφειλές, που σημαίνει –τι;- «μπαίνω στη ρύθμιση, αυτομάτως όλες οι οφειλές μου γίνονται μη ληξιπρόθεσμες. Εάν, όμως, θέλω να βγω, τουλάχιστον ας πληρώσω αυτά που δεν πλήρωσα για τον τελευταίο μήνα ή ενάμιση μήνα, για να μην έχω ληξιπρόθεσμες οφειλές». Αυτό λέει η ρύθμιση, διότι όταν βγαίνεις, οι οφειλές σου δεν είναι ληξιπρόθεσμες, εφόσον τηρείς τη ρύθμιση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι ληξιπρόθεσμες οφειλές της παραγράφου 5 είναι αυτά που χρώσταγε στους προηγούμενους παρόχους, πρέπει να καταβάλει και αυτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι, αλλά έχουν πάψει να είναι ληξιπρόθεσμες, διότι έχουν ρυθμιστεί. Μόνο αυτά που είναι αρρύθμιστα πρέπει να καταβάλει. Τα ρυθμισμένα -και εφόσον τηρεί τη ρύθμιση- είναι όλα μη ληξιπρόθεσμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και τότε για ποιον λόγο βάζετε την παράγραφο 5, τα ληξιπρόθεσμα της παραγράφου 5;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Διότι κάποιος μπορεί να φύγει και να αφήσει απλήρωτα. Δεν έχετε ακούσει ότι συμβαίνει αυτό; Φεύγω από τη ρύθμιση, δεν παίρνω πλέον ρεύμα από τον «Χ» και φεύγω με 70 ευρώ, δεν θα πληρώσω τον λογαριασμό; Αυτή η θεωρία ότι στη χώρα αυτή δεν θα πληρώνουμε τον λογαριασμό…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι ο λογαριασμός, είναι αυτό που χρώσταγε στον προηγούμενο πάροχο πριν ενταχθεί, γιατί αυτά τα ονομάζετε ληξιπρόθεσμα χρέη της παραγράφου 5. Άρα, πρέπει να τακτοποιήσει όλα όσα χρώσταγε στους προηγούμενους παρόχους.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν χρωστάει στον προηγούμενο, είναι το 97%, 98% που χρωστάει σε έναν πάροχο που είναι η ΔΕΗ. Οι άλλοι πάροχοι δεν έχουν οφειλές. Και πάντως, οποιεσδήποτε οφειλές έχουν οι αγρότες -εδώ δεν λέει σε ποιον πάροχο- όλες οι οφειλές γίνονται αυτομάτως αντικείμενο ρύθμισης. Όλες οι οφειλές! Δεν εξαρτάται από το αν ήταν σε έναν ή άλλον πάροχο, όλες οι οφειλές θα είναι αντικείμενο ρύθμισης με αυτή την τροπολογία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΠΑΣΟΚ - Κινήματος Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ο κύριος Υπουργός βλέπω ότι φεύγει, παρ’ ότι εγώ θα ήθελα να τον ρωτήσω αρκετά πράγματα και από το Βήμα της Βουλής, χωρίς, βέβαια, να καταλογίζω προσωπικά σε εκείνον την ευθύνη.

Θα ήθελα να σας πω, κύριε Υπουργέ -είστε εδώ, χαίρομαι- ότι έχω την αίσθηση και έχει και το Κοινοβούλιο την αίσθηση ότι είστε στην Κυβέρνησή σας σκοπίμως χαώδεις. Δηλαδή, τα λέτε από εδώ, τα λέτε από εκεί, τα μπερδεύετε, έτσι ώστε να μην καταλαβαίνει κανένας τίποτα και μέσα σε αυτό -στη δημιουργική σας ασάφεια και στο χάος- να μην μπορεί κανείς να σας απαντήσει για το δώρο που λέτε ότι κάνετε στον αγροτικό κόσμο που βρίσκεται ακόμη στα μπλόκα, στους κόμβους των χωριών. Δεν είναι στο Σύνταγμα για να το βλέπετε εσείς, αλλά το βλέπουμε εμείς και είναι ο κόσμος που στην πραγματικότητα υποφέρει.

Να τα πάρουμε λίγο τα πράγματα με τη σειρά, λοιπόν, κύριε Υπουργέ και κυρίες και κύριοι συνάδελφοι. Τι είπατε στους αγρότες; Είπατε ότι θα πριμοδοτήσετε την ενέργεια στο ηλεκτρικό ρεύμα, κατά τα 2/3 και ρίχνοντας τις τιμές κάτω από τα 9 λεπτά -9,5 λεπτά ήταν η πρώτη ανακοίνωση του Πρωθυπουργού- γι’ αυτούς που δεν χρωστάνε και κάτω από τα 10 λεπτά γι’ αυτούς που χρωστάνε.

Παράδοξο πρώτο, συνάδελφοι. Αυτοί που χρωστάνε, δηλαδή, οι πιο αδύναμοι, έχουν τις λιγότερες ελαφρύνσεις. Δεν έχει ξανασυμβεί! Μόνο η Κυβέρνησή σας το έκανε αυτό! Αυτό είναι το πρώτο.

Κλείσατε, λοιπόν, και κλειδώσατε τα 9 λεπτά -προσπαθώ να το πω απλά- με τα 2/3 να «παίζουν», τα οποία πριμοδοτείτε εσείς, στις εταιρείες, στους παρόχους. Αυτό είναι το πρώτο στάδιο. Τι έρχεστε και κάνετε μετά; Μετά έρχεστε και λέτε: «Εμείς αυτό το μικρό κενό που είχαμε, το υπόλοιπο που είχαμε στα δίκτυα, το δίνουμε στις εταιρείες, προκειμένου να παράγουν την ενέργεια, αυτές οι εταιρείες που θα συμβληθούν με τους αγρότες».

Αυτές οι εταιρείες που θα συμβληθούν με τους αγρότες, λοιπόν, είναι αλήθεια ότι θα παράξουν και παράγουν την ενέργεια με κόστος, σύμφωνα με τους ειδικούς -εγώ τους ειδικούς πάντα διαβάζω- 4,5 λεπτά με 5 λεπτά την κιλοβατώρα;

Άρα, έχετε και την πίτα ολόκληρη και τον σκύλο χορτάτο. Άρα, είστε σκοπίμως χαώδης. Λέτε ότι βοηθάτε ενεργειακά στο κόστος τον αγροτικό κόσμο και στην αλήθεια τι κάνετε; Το υπόλοιπο από το δίκτυο που είχε απομείνει το δίνετε στις μεγάλες εταιρείες, οι οποίες εταιρείες πάλι κερδισμένες είναι, οι πάροχοι. Γιατί; Γιατί παράγουν με 4,5 λεπτά την κιλοβατώρα και εσείς τη δίνετε 9,5 λεπτά στον αγρότη που δεν χρωστάει και 10,5 λεπτά στον αγρότη που χρωστάει. Δηλαδή, πάλι η εταιρεία κερδίζει άλλο τόσο! Συνεπώς, τα δίνετε εκεί που θέλετε. Ένα το κρατούμενο.

Δεύτερον, δεν χάνουν οι μεγάλοι πάροχοι.

Τρίτον, γι’ αυτό που λέγατε ότι δεν υπάρχει για τα φωτοβολταϊκά, τα συνεργατικά των αγροτών κ.λπ., κύριε Υπουργέ, εμείς δεν μπορούμε να κατανοήσουμε για ποιον λόγο δεν επιλέξατε εκεί να εστιάσετε την προσοχή σας και αυτά να ενισχύσετε, παρά πάλι πήγατε στους παρόχους, πάλι πήγατε με αυτή τη συμφωνία -εκ τρίτου, δηλαδή- και παρακάμψατε το ευθύ σχήμα που θα μπορούσε να σας δώσει άμεση λύση.

Το δεύτερο θέμα που θέλω να βάλω είναι ότι η τιμή που λέτε σήμερα είναι ακριβή για σήμερα. Έχει ήδη ξεπεραστεί από τα πράγματα. Η τιμή που λέτε είναι σήμερα ακριβή. Και αν η Κυβέρνησή σας επέλεγε τον διαγωνισμό για να διασφαλίσει τα PPAs, όπως λέγονται -τις διμερείς, δηλαδή, συμβάσεις- μεταξύ των έργων που έχουν οριστική προσφορά σύνδεσης, όπως πρότεινε το ΠΑΣΟΚ, η τιμή αυτή από 9,5 λεπτά θα ήταν 5 λεπτά.

Αυτό γιατί δεν το επιλέγετε; Άντε, εγώ δεν το κατάλαβα. Και όλοι οι συνάδελφοι δεν το κατάλαβαν; Γιατί συζητάμε, κύριε Υπουργέ, κι εγώ θέλω να έχουμε και μια αμεσότητα στη συζήτηση. Μη μας τα πείτε, όπως θέλετε εσείς. Κανένας Βουλευτής δεν κατάλαβε αυτό που είπατε πριν από λίγο. Για ποιον λόγο η Κυβέρνηση επιμένει να διατείνεται ότι η ξεπερασμένη και ακριβή τιμή είναι η τιμή της ημέρας;

Επίσης, υπάρχει η δεξαμενή των φωτοβολταϊκών σταθμών που έχουν ήδη συμβάσεις λειτουργικής ενίσχυσης και έχουν λάβει διετή αναστολή, προκειμένου να μπορούν να προχωρήσουν σε σύναψη διμερών συμβολαίων. Οι τιμές και εκεί δεν ξεπερνάνε τα 6,5 με 7 λεπτά την κιλοβατώρα. Γιατί, λοιπόν, η Κυβέρνηση δεν επιλέγει ούτε αυτά τα έργα, προκειμένου να συναφθούν οι συμβάσεις αγροτών και επιχειρήσεων; Τι το διαφορετικό έχουν αυτοί οι νέοι φωτοβολταϊκοί σταθμοί που θέλει να αδειοδοτήσει η Κυβέρνηση, αφού το μόνο που θα κάνουν θα είναι, τελικά, να επιβαρύνουν τους υφιστάμενους φωτοβολταϊκούς σταθμούς και να οδηγούμαστε σε περιορισμούς έγχυσης, θέτοντας έτσι σε κίνδυνο τη βιωσιμότητα εκατοντάδων μικρομεσαίων επενδύσεων φωτοβολταϊκών;

Τώρα μου φαίνεται παράξενο -πώς αλλιώς να σας το πω-, και παράλογο μαζί, να πετάτε φθηνότερη ενέργεια από το παράθυρο, χωρίς να μας λέτε και γιατί. Είναι επιλογή; Είναι επιλογή παρόχων; Είναι ενεργειακή σας επιλογή ή στρατηγική; Εξυπηρετείτε κάποιους; Και ποιους;

Η συγκεκριμένη, λοιπόν, τροπολογία εκτός από εκκωφαντική παραδοχή λάθος σχεδιασμού -τα λέτε μόνοι σας- συνιστά και μία νέα προσπάθεια διαμοιρασμού ενεργειακής αγοράς τόσο σε ό,τι αφορά στον ενεργειακό χώρο όσο και στην κατανάλωση. Γι’ αυτό μας βλέπετε τόσο επιφυλακτικούς, κύριε Υπουργέ, σε αυτό. Κι εμείς θέλουμε ξεκάθαρες απαντήσεις στα τρία αυτά ερωτήματα.

Με απλά λόγια, πώς μπορείτε να τάζετε σήμερα την ακριβότερη τιμή που υπάρχει, ενώ υπάρχει ήδη φθηνότερη στην αγορά, πώς μπορείτε να διαθέτετε με αυτό τον τρόπο και πώς μπορείτε να κλείνετε τα μάτια σε άλλες λύσεις που υπάρχουν;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, θα πω μόνο μία κουβέντα και για το νομοσχέδιο του Υπουργείου Δικαιοσύνης. Η εισηγήτριά μας στάθηκε στο συγκεκριμένο θέμα με μεγάλη ενάργεια και με μεγάλη λεπτομέρεια. Εμείς θα είμαστε πάντα θετικοί σε ό,τι θετικό μέτρο λαμβάνεται και μπορεί να βοηθήσει έστω και ελάχιστα την πρόοδο μιας διαδικασίας που υπάρχει. Όμως, τα πράγματα είναι σοβαρά. Φέρνετε ξανά και ξανά νομοσχέδιο στο Υπουργείο Δικαιοσύνης. Τελειωμό δεν έχετε και αναθεωρείτε διαρκώς τον εαυτό σας, ενώ δεν έχετε πετύχει ακόμη την περιβόητη επιτάχυνση της δικαιοσύνης. Δεν γίνεται με λόγια του αέρα να επιταχυνθεί η δικαιοσύνη. Χρειάζεται ρηξικέλευθες προτάσεις, απόψεις, διευθετήσεις στον χώρο της δικαιοσύνης και πρέπει, επιτέλους, να βάλετε το μαχαίρι βαθιά στο κόκαλο, να αποφασίσετε να κάνετε τα ειδικά δικαστήρια, να αποφασίσετε να κάνετε καινούργια οργανογράμματα, να αποφασίσετε να πάρετε στελεχιακό δυναμικό και να έχετε και υποδομές. Διαφορετικά, θα ασχολείστε συνέχεια με τέτοια νομοσχέδια που ψιλοδιευθετούν ψιλοπράγματα. Όμως, για έναν τόσο μεγάλο τομέα, όπως είναι αυτός της δικαιοσύνης, τα «ψιλά» δεν νομίζω ότι πρέπει να είναι η προτεραιότητα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρία Πρόεδρε, έτυχε να μείνω και να μη φύγω, για να ακούσω την κυρία συνάδελφο. Επιτρέψτε μου, σας παρακαλώ, να πάρω τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Το λέω, γιατί παρέμεινα παρά το γεγονός ότι όλη η τοποθέτηση της κυρίας συναδέλφου ήταν στην ουσία πάνω στο συγκεκριμένο θέμα. Η κυρία συνάδελφος έθεσε τρία ερωτήματα, τα οποία και θα απαντήσω πολύ απλά. Πρώτον, άλλο η χονδρική τιμή του ρεύματος και άλλο η λιανική. Ο αγρότης κάνει σύμβαση λιανικής τιμής και όχι χονδρικής. Αυτό σημαίνει ότι αυτός που αναλαμβάνει αυτή τη σύμβαση δεν έχει μόνο το κόστος της χονδρικής τιμής, αυτό που είναι τα 5,5 ή 6,5 ή όποιο είναι μεσομακροπρόθεσμα, αλλά έχει και το κόστος της λιανικής, δηλαδή το κόστος, για παράδειγμα, όπως είπα και προηγουμένως, αυτού που δεν πληρώνει τους λογαριασμούς του. Είναι σημαντικά διαφορετική, λοιπόν, η χονδρική με τη λιανική.

Δεύτερον, άλλο η ώρα που ποτίζει ο αγρότης ή χρησιμοποιεί το ρεύμα αν είναι κτηνοτρόφος και άλλο η ώρα που παράγει το φωτοβολταϊκό ή το αιολικό. Επειδή υπάρχουν περίοδοι και στην ημέρα πάνω και στους μήνες πάνω που δεν παράγει το φωτοβολταϊκό, όταν δεν παράγει το φωτοβολταϊκό, αυτός που έχει τη συγκεκριμένη υποχρέωση πρέπει να αγοράσει από το σύστημα και συνήθως σε πολύ ακριβότερες ώρες και ακριβότερους μήνες.

Συνεπώς, όταν βάζετε την τιμή του φωτοβολταϊκού και τη συγκρίνετε με την τιμή που θα απολαύσει ο αγρότης, κάνετε λάθος, τεχνικό λάθος, διότι -για παράδειγμα- αν είναι σκιερός ο Ιούνιος που οι αγρότες ποτίζουν φουλ, αλλά χωρίς βροχές, τότε τα φωτοβολταϊκά δεν παράγουν και αγοράζει ο άλλος πανάκριβο ρεύμα από τη χονδρική για να τους πληρώσει, αυτός που έχει κάνει τη διμερή σύμβαση. Αν στη διάρκεια της ημέρας ο αγρότης ποτίσει έξι το πρωί με εννιά το πρωί που είναι οι καλύτερες ώρες, δεν έχει τίποτα από φωτοβολταϊκά εκείνη την ώρα. Όλο αυτό το ρεύμα θα το αγοράσει από τη χονδρική για να του το δώσει και θα το αγοράσει σε τελείως διαφορετική τιμή από αυτήν που λέγατε.

Τρίτον και ολοκληρώνω για να γίνει πλήρως κατανοητό. Άλλο ο ένας μήνας που «έκατσαν» οι τιμές έτσι, άλλο μία δεκαετία. Αν πάτε στην αγορά αντιστάθμισης που υπάρχει στην ηλεκτρική ενέργεια και αγοράσετε την αντιστάθμιση για μια δεκαετία, θα πληρώσετε για τα 9,5 ευρώ έναν σκασμό λεφτά. Αυτά τα λεφτά είναι, επίσης, μέσα σε αυτή την τιμή, γι’ αυτό και αυτό που τους δίνουμε είναι εξαιρετικά ευνοϊκό, γιατί μιλάμε για ένα δεκαετές συμβόλαιο. Στην αγορά αντιστάθμισης αν πάτε και μπορείς να το «σπάσεις» με 70 ευρώ, πουθενά αυτό δεν θα το βρείτε. Πρακτικά είναι ευνοϊκή ρύθμιση και θα το καταλάβουν –ελπίζω- οι αγρότες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Αλέξανδρος Μαρκογιαννάκης, Βουλευτής της Νέας Δημοκρατίας, είναι ο επόμενος ομιλητής.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα ακόμα σημαντικό νομοσχέδιο του Υπουργείου Δικαιοσύνης, το οποίο επιφέρει μια σειρά από αλλαγές σε σχέση με τη λειτουργία της δικαιοσύνης και ειδικότερα σε ό,τι έχει να κάνει με την επαγγελματική ομάδα των δικηγόρων. Και σε αυτή την περίπτωση, όπως και στις υπόλοιπες έως τώρα νομοθετικές πρωτοβουλίες της Κυβέρνησης στον ευαίσθητο αυτόν τομέα λειτουργίας της πολιτείας, το Υπουργείο έχει προτάξει συγκεκριμένες αρχές, τις οποίες και υπηρετεί. Οι στόχοι και σε αυτή την περίπτωση είναι σαφείς και ξεκάθαροι, η απλούστευση των διαδικασιών, η επιτάχυνση των υπηρεσιών προς τους πολίτες, η αναβάθμιση του ρόλου των δικηγόρων ως συλλειτουργών της δικαιοσύνης.

Πώς οδηγούμαστε σε αυτές τις θετικές συνέπειες; Μέσα από τρεις παρεμβάσεις που επιχειρεί το νομοσχέδιο και οι οποίες συνοπτικά μπορούν να καταγραφούν ως εξής: Δικαστικές υποθέσεις οι οποίες δεν περιλαμβάνουν αντιδικία, φεύγουν από την αρμοδιότητα η οποία επί του παρόντος βρίσκεται στα δικαστήρια της χώρας. Με αυτή την αλλαγή αποφορτίζονται επομένως από τα αντίστοιχα καθήκοντα δικαστικοί υπάλληλοι και δικαστές. Ενισχύεται ο δικηγορικός κόσμος τόσο σε επαγγελματική ύλη όσο και σε κύρος με την έμπρακτη στήριξη προς τους δικηγόρους οι οποίοι, όπως προανέφερα, αντιμετωπίζονται ως συλλειτουργοί της δικαιοσύνης. Δίνεται οριστική λύση στο σημαντικό πρόβλημα που αφορά στο δικηγορικό σώμα σε σχέση με τις πληρωμές των αποζημιώσεων δικηγορικής απασχόλησης στο πλαίσιο νομικής βοήθειας. Το κλειδί βρίσκεται στο γεγονός ότι για πρώτη φορά μεταφέρεται η αρμοδιότητα για τη διεκπεραίωση μεγάλου αριθμού υποθέσεων χωρίς στοιχεία αντιδικίας στους ίδιους τους δικηγόρους.

Στην ουσία, δηλαδή, το σχέδιο νόμου αντιμετωπίζει τους δικηγόρους ως αυτό που στην πραγματικότητα είναι, δηλαδή ως συλλειτουργούς –ξαναλέω- της δικαιοσύνης. Με αυτόν τον τρόπο αφ’ ενός μειώνεται η ύλη εργασίας των δικαστικών λειτουργών, απαλλάσσοντάς τους από καθήκοντα μη δικηγορικής φύσεως ή ήσσονος νομικής δυσκολίας και αφ’ ετέρου αυξάνεται η ύλη εργασίας των δικηγόρων. Επιτυγχάνονται έτσι ταυτόχρονα δύο στόχοι, από τη μία η αποσυμφόρηση του όγκου των υποθέσεων που καλούνται να διαχειριστούν τα δικαστήρια και από την άλλη η αύξηση του όγκου εργασίας των δικηγόρων όλης της χώρας. Τελικοί ωφελημένοι μέσα από αυτές τις αλλαγές βγαίνουν συνολικά οι πολίτες, οι οποίοι θα βλέπουν τις υποθέσεις τους να προχωρούν και με περισσότερη ταχύτητα και μέσα από απλούστερες διαδικασίες.

Η κύρια παρέμβαση του σχεδίου νόμου έχει να κάνει με τα πιστοποιητικά και τα κληρονομικά δικαιώματα. Με την υπερψήφιση των προτεινόμενων διατάξεων η αρμοδιότητα για την έκδοση πράξης που θα χορηγεί κληρονομητήριο θα περάσει στους δικηγόρους του δικηγορικού συλλόγου του πρωτοδικείου της περιφέρειας στην οποία υπάγεται το δικαστήριο που ασχολείται με την υπόθεση.

Οι διατάξεις που κρίνουμε σήμερα ως Ολομέλεια περιγράφουν ότι από τον γραμματέα του δικαστηρίου θα ορίζεται σε κάθε περίπτωση τέτοιας υπόθεσης δικηγόρος μέσα από έναν ειδικό κατάλογο.

Συγκεκριμένα, προβλέπεται η σύνταξη πράξης αποδοχής κληρονομιάς από δικηγόρο, η οποία θα έχει τη μορφή δημοσίου εγγράφου, καθώς θα προσκομίζεται μαζί με όλα τα σχετικά έγγραφα στον αρμόδιο γραμματέα του δικαστηρίου της κληρονομίας, προκειμένου να συνταχθεί η σχετική έκθεση αποδοχής και να καταχωρηθεί στο ειδικό βιβλίο του ειρηνοδικείου. Ομοίως και οι εγγραφές και οι εξαλείψεις συναινετικών προσημειώσεων υποθήκης θα πραγματοποιούνται πλέον βάσει πράξης που θα εκδίδουν δικηγόροι του οικείου συλλόγου.

Για την ακόμα μεγαλύτερη αποφόρτιση των γραμματειών των δικαστηρίων προβλέπεται ότι οι ένορκες βεβαιώσεις πλέον θα λαμβάνονται αποκλειστικά από συμβολαιογράφους και δικηγόρους. Έτσι απαλλάσσονται οι δικαστές από τη σχετική ενασχόληση, προκειμένου να επικεντρωθούν στο κυρίως έργο τους, δηλαδή την ταχεία έκδοση δικαστικών αποφάσεων.

Σημαντικές είναι ακόμα οι ρυθμίσεις που έχουν κατατεθεί από το Υπουργείο Δικαιοσύνης για την καλύτερη οργάνωση του Ταμείου Χρηματοδότησης Δικαστικών Κτιρίων, αλλά και για τη διαδικασία πληρωμής των αποζημιώσεων των δικηγόρων στο πλαίσιο της νομικής βοήθειας. Ο στόχος εδώ είναι να επιταχυνθεί η διαδικασία εκκαθάρισης και πληρωμής αποζημιώσεων νομικής βοήθειας. Για να γίνει αυτό εφικτό, αντιμετωπίζεται το πρόβλημα με τις ανεξόφλητες αποζημιώσεις νομικής βοήθειας από το ταμείο σε σχέση με όσους δικηγόρους δεν είχαν λάβει ούτε το 80% των οφειλόμενων αποζημιώσεων για τα έτη από το 2019 έως το 2022, αλλά και με όσους έχουν το υπολειπόμενο 20% και φυσικά, για τις εκκρεμότητες του 2023.

Κυρίες και κύριοι συνάδελφοι, είναι φανερό ότι έχουμε μπροστά μας ένα νομοσχέδιο που επιφέρει μόνο θετικό αποτύπωμα τόσο σε σχέση με την επαγγελματική στήριξη του δικηγορικού κόσμου όσο και με την αναβάθμιση του κύρους του δικηγόρου. Την ίδια στιγμή το Υπουργείο Δικαιοσύνης με την παρέμβασή του μειώνει ένα σημαντικό κομμάτι ύλης από τις δικαστικές υπηρεσίες, επιτρέποντάς τους να επικεντρωθούν στο κυρίως έργο τους, δηλαδή στην ταχύτερη έκδοση των δικαστικών αποφάσεων. Όλα αυτά λειτουργούν, τελικά, προς όφελος των πολιτών, οι οποίοι θα έχουν πλέον τη δυνατότητα να ολοκληρώνουν τις υποθέσεις τους ταχύτερα και χωρίς ταλαιπωρία.

Κωδικοποιώντας συνολικά και συνοπτικά τις αλλαγές που φέρνει το σχέδιο νόμου ως προς τα αποτελέσματα που αυτές δημιουργούν, καταγράφω τα ακόλουθα: Πρώτον, αποσυμφόρηση των δικαστηρίων, δεύτερον, ενίσχυση της δικηγορικής ύλης και τρίτον, ταχύτερη διεκπεραίωση των υποθέσεων των πολιτών. Όλα αυτά εντάσσονται σε ένα γενικότερο πλαίσιο εξορθολογισμού της λειτουργίας της δικαιοσύνης, εκσυγχρονισμού του θεσμικού της πλαισίου, ώστε να επιτυγχάνεται η διαρκής βελτίωση των υπηρεσιών που προσφέρει στους πολίτες. Κύριος στόχος είναι η ταχύτερη και αποτελεσματικότερη απόδοση των δικαστικών οργάνων στο ουσιαστικό τους έργο, το οποίο δεν είναι άλλο από την ταχύτερη απονομή της δικαιοσύνης. Αυτή είναι και η εύλογη απαίτηση των Ελλήνων και των Ελληνίδων από την πολιτεία μας και γι’ αυτόν τον λόγο η υπερψήφιση του σχεδίου νόμου συνιστά ένα θετικό βήμα σε αυτή ακριβώς την κατεύθυνση.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής κ. Ιωάννης Λοβέρδος, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κυρία Πρόεδρε.

Κυρίες και κύριοι Βουλευτές, σήμερα συζητάμε ένα νομοσχέδιο που μπορεί να μην είναι ιδιαίτερα ελκυστικό για τον πολύ κόσμο, αλλά είναι πολύ σοβαρό για την ίδια την κοινωνία, για το ίδιο το κράτος, για τους ίδιους τους θεσμούς που όλοι μας είμαστε ταγμένοι και πρέπει να είμαστε ταγμένοι να υπηρετούμε.

Είναι ένα νομοσχέδιο για το οποίο, να σας πω την αλήθεια, περίμενα να υπάρχει ομοφωνία σε αυτήν εδώ την Αίθουσα και θα το βλέπαμε όλοι πάρα πολύ θετικά, όπως το είδαν και οι φορείς στην επιτροπή που προηγήθηκε. Το τι περιλαμβάνει το νομοσχέδιο συγκεκριμένα σας το περιέγραψε με πολύ γλαφυρό τρόπο ο εξαιρετικός συνάδελφος και εισηγητής της Πλειοψηφίας, ο κ. Μπαρτζώκας. Εγώ δεν θα τα επαναλάβω. Είναι σαφέστατα και ξεκάθαρα. Εγώ αυτό που βγάζω, όμως, ακούγοντας τον κ. Μπαρτζώκα, τους άλλους εισηγητές και, φυσικά, τον Υπουργό, κ. Φλωρίδη, είναι ότι έχουμε να κάνουμε με ένα νομοσχέδιο που αποσκοπεί σε δύο πράγματα. Αφ’ ενός το πρώτο το άμεσο -γι’ αυτό υπήρχε η υποστήριξη των δικηγορικών συλλόγων που δεν την είχαμε μέχρι πριν από λίγους μήνες με το φορολογικό νομοσχέδιο- η μεταφορά ύλης από τα δικαστήρια στους δικηγόρους. Πολύ σωστά είπε ο Αλέξανδρος Μαρκογιαννάκης προηγουμένως, με αυτόν τον τρόπο αυξάνεται ο όγκος εργασιών των δικηγόρων, αυξάνεται και το αξιοσέβαστο του δικηγορικού λειτουργήματος. Είναι πάρα πολύ θετικό γι’ αυτό και το ενέκρινε ακόμα και ο καλός μου φίλος ο Δημήτρης Βερβεσός που τον είχαμε απέναντί μας σε ό,τι αφορά στο φορολογικό νομοσχέδιο.

Αλλά αυτό δεν είναι το σημαντικότερο γιατί εγώ δεν είμαι δικηγόρος. Δεν με αφορούν τα συνδικαλιστικά ή άλλα θέματα των δικηγόρων, που μπορεί να αφορούν άλλους. Εμένα με αφορά το σημαντικότερο από όλα. Ποιο είναι αυτό; Η έγκαιρη και ταχεία απονομή της δικαιοσύνης. Το μεγάλο πρόβλημα σήμερα στην Ελλάδα είναι ότι δεν αποδίδεται εγκαίρως η δικαιοσύνη. Και όπως ξέρετε η καθυστέρηση της έκδοσης δικαστικών αποφάσεων οδηγεί μοιραία σε αρνησιδικία. Αρνησιδικία σημαίνει κατάλυση του κράτους δικαίου. Αυτό είναι ένα από τα βασικότερα ζητήματα που η Κυβέρνηση του Κυριάκου Μητσοτάκη και της Νέας Δημοκρατίας, από την πρώτη στιγμή που ήρθε στην εξουσία, προσπαθεί να θεραπεύσει. Κι έχει κάνει βήματα προς την κατεύθυνση αυτή και με αυτό το νομοσχέδιο έρχεται να κάνει ένα ακόμα μεγάλο βήμα. Γιατί; Γιατί θα αποφορτιστούν τα δικαστήρια από μεγάλο όγκο εργασίας και θα μπορέσουν να αποδίδουν γρηγορότερα και ταχύτερα τη δικαιοσύνη εκεί που πρέπει.

Αυτός είναι ο στόχος, ο κατ’ εξοχήν στόχος του σημερινού νομοσχεδίου που φοβάμαι ότι κάποιοι είτε δεν θέλανε είτε δεν μπόρεσαν να το καταλάβουν. Δεν ξέρω τι από τα δύο ισχύει. Αλλά ενώ θα περίμενα να υπάρχει μια συμφωνία και μια ομοφωνία και όλοι μαζί να το υπερψηφίσουμε βλέπω ότι υπάρχουν διχογνωμίες, υπάρχουν αντιρρήσεις, υπάρχουν αντιδράσεις. Υπάρχουν μέχρι και ακατανόητα πράγματα που άκουσα από το πρωί από τους εισηγητές των κομμάτων της Αντιπολίτευσης και έχω μείνει κατάπληκτος. Άκουσα ακόμα ότι με αφορμή δημοσιογραφικές πληροφορίες για την πρόταση της εισαγγελέως σε μια δίκη πράγματι πολύ σημαντική, που έχει σοκάρει ολόκληρη την ελληνική κοινωνία με αφορμή τον βιασμό ενός μικρού κοριτσιού, μπλέξαμε την πρόταση της εισαγγελέως με κατάλυση του κράτους δικαίου με παρεμβάσεις του κράτους.

Κατ’ αρχάς να πω κάτι για να είναι ξεκάθαρο. Εγώ δεν ξέρω την υπόθεση αυτή πέραν όσων έχω διαβάσει στα sites και έχω ακούσει σε διάφορες εκπομπές της τηλεόρασης. Ούτε έχω μελετήσει τη δικογραφία. Δεν την έχει μελετήσει κανείς εκ των υφισταμένων εδώ. Δεν έχω παρακολουθήσει τη δίκη. Γίνεται κεκλεισμένων των θυρών. Και παρ’ όλα αυτά έρχονται εισηγητές κομμάτων και επικρίνουν ποιον; Για το τι πρόταση έκανε ο εισαγγελέας. Είναι ακατανόητο για μένα. Δεν χωράει στο μυαλό μου αυτό που ειπώθηκε.

Εδώ είμαστε η Βουλή. Η Βουλή είναι διακριτή λειτουργία από τη δικαιοσύνη. Το έχουμε καταλάβει αυτό; Έχουμε καταλάβει ότι αυτό είναι από τον 18ο αιώνα; Από τον Μοντεσκιέ ακόμη υπάρχει η διάκριση των λειτουργιών. Άλλο πράγμα η Βουλή που ψηφίζει τους νόμους, άλλο πράγμα η δικαιοσύνη που εφαρμόζει τους νόμους. Και αντιθέτως φτάσαμε να λέμε -νομίζω το άκουσα από τον κ. Τζανακόπουλο- ότι υπονομεύεται το κράτος δικαίου, ότι έχει χάσει την αξιοπιστία της η δικαιοσύνη, ότι δεν εμπιστεύεται ο κόσμος τη δικαιοσύνη.

Είναι, κατά τη γνώμη μου, πολύ προσβλητικό να λέγεται από τα χείλη εκπροσώπου κόμματος ότι υποβαθμίζεται και έχει χάσει ο κόσμος την εμπιστοσύνη στη δικαιοσύνη. Έχει χάσει ο κόσμος την εμπιστοσύνη του στη δικαιοσύνη, έχει χάσει την εμπιστοσύνη του στη Βουλή, έχει χάσει την εμπιστοσύνη του στην Κυβέρνηση, έχει χάσει την εμπιστοσύνη του στους θεσμούς. Άρα, είμαστε μια χώρα υπό διάλυση. Αυτό θέλετε να μας πείτε. Ε, όχι δεν είμαστε χώρα υπό διάλυση. Και ο κόσμος στην πλειοψηφία του εμπιστεύεται τους θεσμούς. Αν κάποιοι ακτιβιστές, οι οποίοι θέλουν να κάνουν το παιχνίδι τους για άλλους λόγους, προσπαθούν να υπονομεύσουν τη δημοκρατία και το θεσμικό μας πλαίσιο, είναι άλλη υπόθεση. Αλλά είναι ιδιαίτερα προσβλητικό αυτό που ακούστηκε για πάρα πολλούς δικαστικούς λειτουργούς. Είναι εδώ παρών και ο φίλος μου Μπάμπης Αθανασίου ένας εξαιρετικός δικαστικός λειτουργός. Να του λέτε ότι υπονομεύει και ότι χρησιμοποιείται η δικαιοσύνη σαν όργανο συμφερόντων ισχυρών και ότι τα ισχυρά αυτά συμφέροντα μπορούν να επιβάλλουν όποια απόφαση θέλουν με τη σύμφωνη γνώμη και με την υπόθαλψη της ίδιας της Κυβέρνησης; Είναι αδιανόητα πράγματα αυτά που ακούστηκαν σήμερα εδώ. Είναι αδιανόητα. Δεν θέλω να συνεχίσω σε αυτή την κουβέντα. Απλώς με θλίβει βαθύτατα.

Εκείνο που θέλω να πω είναι ότι είναι ακόμη αδιανόητο ότι αυτά ακούγονται και από τα χείλη εκπροσώπων του ΣΥΡΙΖΑ όταν πριν από μια βδομάδα ο πρώην Πρόεδρος του ΣΥΡΙΖΑ παραδέχτηκε ότι έκανε λάθος για την υπόθεση της «NOVARTIS» για το δήθεν μεγαλύτερο σκάνδαλο από συστάσεως του ελληνικού κράτους. Στην ουσία αποδείχθηκε με τη σύμφωνη γνώμη πλέον και του κ. Τσίπρα ότι ήταν η σκευωρία κατά των πολιτικών αντιπάλων του ΣΥΡΙΖΑ. Δέκα άνθρωποι, πρώην Πρωθυπουργοί και Υπουργοί κατασυκοφαντήθηκαν με αφορμή την υπόθεση «NOVARTIS». Και στην ουσία αυτό που έμεινε και αυτό που θα μείνει, ευτυχώς, είναι ότι η δικαιοσύνη έπραξε το καθήκον της σε αυτή την περίπτωση και δεν υπέκυψε στις πιέσεις που δέχτηκε από την τότε Κυβέρνηση. Και μπράβο στη δικαιοσύνη για μια ακόμα φορά. Αυτό που αποδείχτηκε δεν είναι ότι το σκάνδαλο της «NOVARTIS» ήταν το μεγάλο σκάνδαλο από συστάσεως του ελληνικού κράτους. Η σκευωρία που παίχτηκε από τον ΣΥΡΙΖΑ εις βάρος των δέκα πολιτικών του αντιπάλων ήταν το μεγαλύτερο σκάνδαλο από συστάσεως του ελληνικού κράτους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής, ο κ. Αθανάσιος Ζεμπίλης, Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κυρία Πρόεδρε.

Κύριε Υφυπουργέ, αγαπητές κυρίες και κύριοι συνάδελφοι, για να ξεκινήσω από εκεί που τελείωσε ο προηγούμενος ομιλητής και να μην επανέλθω, θα ήθελα να πω ότι δεν θα πρέπει να υποκύπτουμε ως ελληνικό Κοινοβούλιο στον ποινικό λαϊκισμό ούτε να γινόμαστε αυτοσχέδιοι δικαστές χωρίς να γνωρίζουμε τα στοιχεία κάποιας δικογραφίας. Πάντως πρέπει να επισημάνουμε ότι και οι προτάσεις των εισαγγελέων και οι δικαστικές αποφάσεις κρίνονται. Και κρίνονται με αυστηρότητα.

Το νομοσχέδιο, όπως ανέπτυξε με πληρότητα και επάρκεια ο εισηγητής μας, έχει δύο θεμελιώδεις στοχεύσεις. Αφ’ ενός την ενίσχυση της δικηγορικής ύλης και την αναβάθμιση του θεσμικού κύρους του δικηγόρου και αφ’ ετέρου την επιτάχυνση της δικαιοσύνης και την καλύτερη εξυπηρέτηση του πολίτη. Πράγματι με τις διατάξεις του παρόντος έχουμε μεταφορά κρίσιμης ύλης μη δικαιοδοτικού χαρακτήρα στους δικηγόρους σε ζητήματα όπως η παροχή ενόρκων βεβαιώσεων, οι συναινετικές προσημειώσεις, τα κληρονομητήρια, οι αποδοχές κληρονομιάς, ο προέλεγχος των καταστατικών των σωματείων. Στην πορεία του χρόνου η μεταφορά ύλης αναμένεται να επεκταθεί και σε άλλα αντικείμενα που δεν χρήζουν δικαστικής διάπλασης και διάγνωσης.

Επίσης, είναι πολύ σημαντικές οι διατάξεις για την άμεση αποπληρωμή των αποζημιώσεων που εκκρεμούσαν στο ΤΑΧΔΙΚ για τη συμμετοχή των δικηγόρων στον σημαντικό θεσμό της νομικής βοήθειας, γεγονός που θα συμβάλει άμεσα στην ενίσχυση του δικηγορικού εισοδήματος. Δεν υπάρχει αμφιβολία ότι τα προβλήματα στην άσκηση του δικαστικού λειτουργήματος, όπως η συρρίκνωση της δικηγορικής ύλης, μπορεί να οξύνθηκαν μετά από την περίοδο των μνημονίων, όμως, προϋπήρχαν αυτών.

Ωστόσο, για πρώτη φορά βλέπουμε ένα νομοθέτημα που αφουγκράζεται τη φωνή αγωνίας των δικηγόρων -και ιδιαίτερα των νέων δικηγόρων- μια φωνή που δεν είναι συντεχνιακού χαρακτήρα. Είναι απλά η αντίδραση νέων επιστημόνων που ξεκίνησαν με όνειρα και μόχθησαν για να σταθούν στα έδρανα των ακροατηρίων ως συλλειτουργοί της δικαιοσύνης.

Δυστυχώς, τα τελευταία χρόνια οι νέοι, κυρίως, δικηγόροι αντιμετωπίζουν την απαξίωση του λειτουργήματος και καταστάσεις υποαμειβόμενης εργασίας, όταν δεν βρίσκονται ευθέως αντιμέτωποι με το φάσμα της ανεργίας. Και είναι σημαντικό ότι για πρώτη φορά μπορούν να προσβλέπουν στην πολιτική ηγεσία του Υπουργείου Δικαιοσύνης που περιβάλλει με εμπιστοσύνη και στηρίζει το σώμα των δικηγόρων.

Έχει ακουστεί και στο παρελθόν ότι η μήτρα του προβλήματος είναι ο υπερπληθυσμός των δικηγόρων στην Ελλάδα. Δεν υπάρχει αμφιβολία ότι οι νομικές σχολές είναι από τις πλέον δημοφιλείς λόγω του κύρους τους, του υψηλού επιπέδου γνώσεων, αλλά και των πολλαπλών επιλογών ως προς την επαγγελματική αποκατάσταση. Ωστόσο, είναι βέβαιο ότι η συνεχής εισροή μεγάλου αριθμού φοιτητών, η αποφοίτηση και η αυτόματη εγγραφή τους στα μητρώα των δικηγορικών συλλόγων δεν διασφαλίζει και την είσοδό τους στην αγορά εργασίας, αντίθετα, εντείνει τον δικηγορικό χωρισμό.

Συνεπώς, θα πρέπει να αποσυνδεθεί το πτυχίο της Νομικής από την επαγγελματική κατοχύρωση και να αυστηροποιηθούν τα κριτήρια για τη χορήγηση της άδειας άσκησης του δικηγορικού λειτουργήματος, καθώς και των όρων διατήρησής του. Αυτό μπορεί να συμβεί μέσω της διενέργειας κεντρικού πανελλήνιου διαγωνισμού με ενιαία θέματα και αφού έχει προηγηθεί μία δημιουργική περίοδος ουσιαστικής άσκησης των υποψηφίων δικηγόρων.

Περαιτέρω, το παρόν σχέδιο νόμου συμβάλλει στην αποσυμφόρηση των δικαστηρίων της χώρας. Εκτιμάται πως μόνο η μεταβίβαση της αρμοδιότητας των ενόρκων βεβαιώσεων θα εξοικονομήσει σαράντα υπηρεσίες δικαστών στο Ειρηνοδικείο Αθηνών, που αντιστοιχεί σε πολύτιμο δικαστικό χρόνο, ιδιαίτερα σε μια Ελλάδα η οποία έχει το πιο αργό και ακριβό σύστημα δικαιοσύνης στη δυτική Ευρώπη.

Αυτό αποτελεί μείζονα ανασταλτικό παράγοντα για την προσέλκυση ξένων επενδύσεων και για τη δημιουργία αισθήματος δικαίου στη χώρα. Είναι η γνωστή παθογένεια με τις μακρές δικασίμους, τις συνεχείς αναβολές, τα υπερφορτωμένα πινάκια, την καθυστέρηση στην έκδοση αποφάσεων. Έτσι η Ελλάδα χάνει επενδυτές, αλλά και οι δικηγόροι χάνουν υποθέσεις και εντολείς, διότι ο μέσος πολίτης δεν είναι διατεθειμένος να μπει σε μια πολυετή γραφειοκρατική και εξοντωτική, πολλές φορές, περιπέτεια, ακόμα κι αν πιστεύει ότι εν τέλει θα δικαιωθεί.

Είναι χαρακτηριστικό ότι σχετικά με τις αστικές υποθέσεις, σύμφωνα με την Justice Scoreboard 2022 της Ευρωπαϊκής Ένωσης, στα ελληνικά δικαστήρια φτάνουν λιγότερες υποθέσεις από ό,τι σε χώρες, όπως το Βέλγιο, η Ιρλανδία και η Ισπανία. Και το πιο περίεργο είναι ότι, ενώ οι υποθέσεις που φτάνουν στα δικαστήρια μειώνονται -χαρακτηριστικά αναφέρω το 2010 ήταν τέσσερις υποθέσεις ανά εκατό κατοίκους και το 2019 οι μισές, δηλαδή δύο υποθέσεις ανά εκατό κατοίκους- ο χρόνος για τη δικαστική τους επίλυση αυξάνεται, από εκατόν ενενήντα ημέρες το 2010 σε εξακόσιες τριάντα επτά το 2019. Και αυτό, παρά το γεγονός ότι η χώρα μας έχει τον υψηλότερο αριθμό δικαστών στην δυτική Ευρώπη, παρά την ψηφιακή μετάβαση, παρά τους νόμους που έχουν ψηφιστεί τα τελευταία χρόνια για την επιτάχυνση.

Σήμερα, ωστόσο, βλέπουμε ότι η Κυβέρνηση και με αυτό το νομοθέτημα, όπως και με το προηγούμενο, αλλά και με τις πρωτοβουλίες που εξήγγειλε σήμερα ο Υπουργός, αντιμετωπίζει κατά τρόπο συστηματικό τις δυσλειτουργίες της δικαιοσύνης, οι οποίες εντοπίζονται κυρίως στον πρώτο βαθμό. Και είναι βέβαιο ότι η διαδικασία θα γίνει πιο αποτελεσματική με την οργανική ένταξη των ειρηνοδικών στα πρωτοδικεία και την ενοποίηση του πρώτου βαθμού.

Ως προς την αναδιάταξη, δε, της τοπικής αρμοδιότητας, θα πρέπει απαρέγκλιτα να διατηρηθεί η αρχή της εγγύτητας. Και η αρχή αυτή επιτυγχάνεται με τη διατήρηση των δικαστικών σχηματισμών κοντά στον πολίτη, λαμβάνοντας υπ’ όψιν τα γεωμορφολογικά χαρακτηριστικά της χώρας μας και ιδιαίτερα ότι η Ελλάδα είναι μια νησιωτική χώρα.

Έτσι, λοιπόν, γι’ αυτήν την Κυβέρνηση που αύξησε το ετήσιο οικογενειακό εισόδημα, όσων δικαιούνται νομική βοήθεια, σε 7.280 ευρώ από 6.655 που ήταν πριν και σήμερα, με το παρόν σχέδιο νόμου, διευθετεί τις οικονομικές εκκρεμότητες, έχει ιδιαίτερη αξία το ιερό και θεμελιώδες δικαίωμα της ισότιμης πρόσβασης στη δικαιοσύνη όλων των πολιτών, ανεξαρτήτως της οικονομικής τους κατάστασης, ανεξαρτήτως αν διαμένουν σε νησιωτικές ή μειονεκτικές περιοχές.

Κι αυτό, γιατί η αμεσότητα της πρόσβασης του πολίτη στα δικαστήρια δεν έχει τυπικό, αλλά ουσιαστικό χαρακτήρα, καθώς συμβάλλει στην πραγμάτωση της συνταγματικής αρχής για παροχή εννόμου προστασίας από τα δικαστήρια και ως τέτοιο, αποτελεί το δικαίωμα των δικαιωμάτων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Χαράλαμπος Αθανασίου, Βουλευτής της Νέας Δημοκρατίας είναι ο επόμενος ομιλητής.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Υπουργέ, το νομοσχέδιο είναι προσεγμένο, απαραίτητο και ορθό. Στόχος του είναι η επίλυση ζητημάτων, που έπρεπε από χρόνια να έχουν επιλυθεί και γίνεται αυτό σήμερα με καίριες και λειτουργικές παρεμβάσεις στον αστικό κώδικα και στον κώδικα πολιτικής δικονομίας.

Οι ρυθμίσεις του νομοσχεδίου αποτελούν τον ιμάντα που μεταφέρεται η ύλη από τα δικαστήρια στους δικηγόρους. Πρέπει να τονίσω ότι ρυθμίζονται με την παρέμβαση του δικηγόρου για να λύνει ζητήματα των πολιτών -για να διευθετεί ζητήματα, στην ουσία- και όχι διαφορές, που χρειάζονται απόφαση δικαστηρίου. Διότι αν υπήρχαν τέτοιες διαφορές, θα πηγαίναμε στην αμφισβητούμενη διαδικασία προς επίλυσή τους. Τέτοια θέματα δεν έχουμε με τα ζητήματα τα οποία θα αναφέρω.

Και ποια είναι αυτή η ύλη η οποία μεταβιβάζεται; Είναι η έκδοση κληρονομητηρίου, η αποδοχή κληρονομιάς, οι συναινετικές προσημειώσεις των υποθηκών, η παροχή ενόρκων βεβαιώσεων, η αναγνώριση σωματείων, όπως ήρθε με την τροπολογία.

Τι επιδιώκεται και ποιο είναι το κέρδος με τη μεταφορά της ύλης από τα ειρηνοδικεία στους δικηγόρους; Επιταχύνεται η απονομή της δικαιοσύνης με αποσυμφόρηση των δικαστηρίων ούτως ώστε οι δικαστές απρόσκοπτα πια να ασχολούνται με τα κύρια καθήκοντά τους, ενισχύεται η ύλη των συλλειτουργών της δικαιοσύνης -των δικηγόρων- και κυρίως -το τόνισε και ο εισηγητής μας κ. Μπαρτζώκας- έχουμε μια ταχύτερη και αμεσότερη διεκπεραίωση των υποθέσεων των πολιτών. Και λέμε «αμεσότερη» διότι είναι ευνόητο να αντιλαμβάνεται κάποιος ότι ο πολίτης πιο εύκολα βρίσκει και έχει πρόσβαση να έρθει σε επαφή με τον δικηγόρο.

Παράλληλα, ρυθμίζονται ζητήματα που γεννώνται από τη λειτουργία του θεσμού της κοινωνικής πρόνοιας του κράτους και αναφέρομαι, βεβαίως, στον θεσμό της νομικής βοήθειας. Είναι καθήκον της πολιτείας -και μέχρι τώρα αυτό που διαχρονικά τα τελευταία χρόνια κάνει η πολιτεία- να υπάρχει μια ανεμπόδιστη πρόσβαση των πολιτών στα δικαστήρια. Υπάρχει, όμως -και είναι αποδεδειγμένο- μια απροθυμία των δικηγόρων για να συμπαρίστανται στους αναξιοπαθούντες και μικρής οικονομικής κατάστασης διαδίκους, γιατί υπήρχε καθυστέρηση στην εκκαθάριση των αποδοχών τους. Το ζήτημα αυτό λύνεται επαρκώς με την τροποποίηση με τη νομοθετική ρύθμιση που κάνει το Υπουργείο.

Μου λέτε, όμως «καλά όλα αυτά, αλλά είναι συνταγματικές οι ρυθμίσεις, πρώτον και δεύτερον, παρέχουν ασφάλεια δικαίου;» Καμμία ρύθμιση δεν είναι αντισυνταγματική, διότι όλες κινούνται στη σφαίρα -αυτό που λέμε οι νομικοί- της γνήσιας εκούσιας δικαιοδοσίας και παρέχεται ασφάλεια δικαίου. Η προστασία του αιτούντος και του τρίτου εξασφαλίζεται αρκούντως, όπου απαιτείται.

Αλλά για να γίνει αντιληπτό, ας δούμε τώρα κάθε ρύθμιση μία - μία. Σχετικά με το κληρονομητήριο: Δεν απαιτείται η δικαιοδοτική κρίση του δικαστή για να εκδίδει τα κληρονομητήρια ο δικαστικός λειτουργός και μπορεί να γίνεται άνετα από τον δικηγόρο, γιατί στηρίζεται όλη η διαδικασία και οι πράξεις του δικηγόρου σε υλικές πράξεις που κάνει ο ειρηνοδίκης και διεκπεραιώνει ο γραμματέας. Τώρα θα γίνεται κατευθείαν από το δικηγόρο.

Και γίνεται αντιληπτό ότι θα έχουμε και μια ταχύτερη διεκπεραίωση των υποθέσεων. Και ναι μεν όσον αφορά τα εξ αδιαθέτου κληρονομητήρια είναι πολύ πιο απλά τα ζητήματα γιατί ρυθμίζονται τα ποσοστά των κληρονόμων κατευθείαν από τον αστικό κώδικα, αλλά θα υπάρξει μεγάλη διευκόλυνση όσον αφορά στα κληρονομητήρια που πρέπει να βγουν με βάση τη διαθήκη, όπου εκεί κάθε περιουσιακό στοιχείο πρέπει να κοστολογηθεί ούτως ώστε να μπορούν να μπουν τα ποσοστά. Αντιλαμβάνεστε, λοιπόν, τι κέρδος θα υπάρχει σε αυτή την περίπτωση.

Βέβαια, θα μου πει κάποιος μπορεί εδώ να υπάρχουν και κληρονομικές διαφορές, να υποβόσκει κληρονομική διαφορά και δεν το αρνούμαστε αυτό. Πράγματι, σε κάθε κληρονομική διαφορά και το κληρονομητήριο που θα εκδοθεί υποβόσκει μία κληρονομική διαφορά. Αυτές, όμως, θα λυθούν με την τακτική διαδικασία και, κυρίως, με την περί κλήρου αγωγή ή τις ειδικές αγωγές του κληρονομικού δικαίου όπως είναι η νόμιμος μοίρα κλπ.

Εξάλλου, ο τρίτος ο οποίος δεν συμμετέχει μπορεί κάλλιστα -είναι εύστοχες οι διατάξεις που πέρασε το Υπουργείο- με την ανακοπή του τρίτου που παρέχει σ’ αυτόν ακόμα και εναντίον αυτού για τον οποίο παρέχεται το κληρονομητήριο, αλλά μπορεί να είναι και γι’ αυτόν για τον οποίον δίδεται το κληρονομητήριο -και αναφέρομαι στο άρθρο 1960 του Αστικού Κώδικα, όταν έχουμε πολλούς κληρονόμους. Και στην περίπτωση που δεν εκδίδεται κληρονομητήριο γιατί ο αιτών τους είχε συμπεριλάβει όλους, παρά ταύτα εάν απορριφθεί και υπάρχει οποιοδήποτε πρόβλημα μπορεί και ο συγκληρονόμος με ανακοπή να στραφεί και να ζητήσει τη διόρθωση.

Τα βασικά ζητήματα που υπήρχαν στο προηγούμενο δίκαιο υπάρχουν και τώρα όσον αφορά στα βοηθήματα, στην έφεση η οποία παραμένει κατά των αποφάσεων του ειρηνοδικείου. Και βέβαια, θα πει κάποιος ότι τώρα θα έχουμε πράξεις του δικηγόρου. Ναι, αλλά υπάρχει μεταβατική διάταξη γιατί οι εκκρεμείς υποθέσεις θα πηγαίνουν με το παλιό καθεστώς.

Προβλέπεται παρέμβαση κύρια ή πρόσθετη γι’ αυτούς που νομίζουν ότι έχουν αδικηθεί. Δεν προβλέπεται -και ορθώς- αναψηλάφηση όταν παρέχεται το κληρονομητήριο, γιατί εκτός του ότι θα υπήρχε μία καθυστέρηση, θα μπαίναμε κατευθείαν στην ουσιαστική ρύθμιση των κληρονομικών διαφορών. Η τριτανακοπή επιτρέπεται και πολύ ορθά διατηρείται το παλιό καθεστώς κατά των αποφάσεων μόνο αυτών που το αφαιρούν, το τροποποιούν, το κηρύσσουν ανίσχυρο ή το ανακαλούν.

Οι ένορκες βεβαιώσεις ενώπιον του ειρηνοδίκου καταργούνται διότι είναι απλώς πράξεις υλικές, βεβαιώνονται γεγονότα και έτσι θα έχουμε και μία απελευθέρωση δικαστών, των ειρηνοδικών, ούτως ώστε να έχουμε ταχύτερη απονομή της τακτικής δικαιοσύνης.

Για την αποδοχή της κληρονομιάς έγινε πολύς λόγος. Νομίζω ότι επαρκώς διευκρινίστηκαν τα ζητήματα αυτά κατά τη συζήτηση στην επιτροπή από τον Υφυπουργό τον κ. Μπούγα και τον κ. Μπαρτζώκα. Μόνο συμπερασματικά να πω ότι έχουν λυθεί τα ζητήματα αυτά, νομίζω δεν καταλείπεται καμμία αμφιβολία, αν και άκουσα διαφορετικές απόψεις.

Εδώ είναι επιτρεπτή η σύνταξη πράξης αποδοχής της κληρονομίας από τον δικηγόρο η οποία λαμβάνει μορφή δημοσίου εγγράφου που θα δίδεται στον γραμματέα του δικαστηρίου της κληρονομίας όταν και θα συντάσσετε η σχετική έκθεση αποδοχής η οποία τελικά θα μεταγράφεται στο υποθηκοφυλακείο ή καταχωρείται στο κληρονομητήριο.

Όσον αφορά στα σωματεία, αναφέρεται μέσα στην αναγνώριση των σωματείων το άρθρο 787 του Αστικού Κώδικα. Ακούστε. Η πράξη που θα εκδίδει ο δικηγόρος δεν έχει την έννοια της απόφασης, της δικαιοδοτικής απόφασης. Μέχρι τώρα για το σωματείο πώς ασχολείται ο δικηγόρος; Μέχρι τώρα ήταν απόφαση του δικαστηρίου. Ο δικηγόρος συνεπικουρεί τον δικαστή. Πού τον συνεπικουρεί; Στο να συλλέξει όλο το υλικό για το οποίο θα πρέπει να βγει η απόφαση, να δει αν υπάρχει καταστατικό. Όχι το περιεχόμενο του καταστατικού. Προσέξτε. Το περιεχόμενο του καταστατικού θα το κρίνει ο δικαστής γιατί εκεί είναι η δικαιοδοτική του κρίση στον σκοπό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Είναι ο σκοπός του σωματείου. Αυτό είναι που δημιούργησε προβλήματα και σε κάποιες περιοχές της παραμεθορίου. Συνεπώς, δεν θα έχουμε τέτοιο πρόβλημα. Ασχολείται, λοιπόν, μόνο αν υπάρχει καταστατικό, αν υπογράφεται από τον αναγκαίο αριθμό των ατόμων που πρέπει να ιδρυθεί η ιδρυτική πράξη και ούτω καθεξής. Συνεπώς, δεν υπάρχει κανένα πρόβλημα όσον αφορά στη συνταγματικότητα γιατί την απόφαση, όπως είπα, την εκδίδει ο δικαστής.

Άφησα τελευταίο, γιατί έγινε πολύ λόγος, την προσημείωση υποθήκης, τη συναινετική προσημείωση. Είναι ένα θέμα το οποίο απασχόλησε τα δικαστήρια πολλά χρόνια και λύνεται πολύ σωστά με το νομοθέτημα. Τι είναι στην πράξη η συναινετική προσημείωση; Είναι μια συγκαλυμμένη σύμβαση. Τι γίνεται σήμερα; Αναφέρω το άρθρο 1274 του Αστικού Κώδικα που έλεγε ότι η εγγραφή της προσημείωσης υποθήκης γίνεται μόνο ύστερα από δικαστική απόφαση, δηλαδή υπάρχει και αντιδικία.

Στη συναινετική, όμως, δεν είναι ακριβώς έτσι τα πράγματα. Γιατί δεν είναι έτσι; Γιατί από τον κανόνα της εγγραφής προσημείωσης μόνο κατόπιν αδείας του δικαστηρίου, με δικαστική απόφαση, εισάγεται εξαίρεση. Ποια είναι αυτή; Οι διάδικοι μπορούν να εμφανιστούν εκουσίως στο δικαστήριο δίχως τήρηση οποιασδήποτε προδικασίας και να ζητήσουν να αποφασίσει αμέσως για τη λήψη ασφαλιστικών μέτρων, σύμφωνα με το άρθρο 687, παράγραφος 2, δηλαδή με τα ασφαλιστικά μέτρα. Τι μας λέει το άρθρο 687; Μας λέει ότι αν ο αιτών και εκείνοι κατά των οποίων απευθύνεται η αίτηση εμφανιστούν ενώπιον του, τότε εκδίδεται αμέσως απόφαση. Έτσι ο δανειστής ζητά -επιμένω πολύ σε αυτό γιατί επέμειναν πολλοί εισηγητές, για να γίνει κατανοητό- και αντίστοιχα ο οφειλέτης δηλώνει ότι συνομολογεί την ιστορική βάση της αίτησης και δέχεται να γίνει εγγραφή προσημείωσης υποθήκης σε ακίνητο της κυριότητας του.

Επειδή η δικαστική ομολογία αποτελεί πλήρη απόδειξη και για τα ασφαλιστικά μέτρα, γι’ αυτό και το δικαστήριο πείθεται για την ύπαρξης της οφειλής από την ομολογία του καθ’ ου και κάνει δεκτή την αίτηση χωρίς να ερευνήσει οτιδήποτε άλλο. Στην περίπτωση αυτή της πρόκλησης της δικαστικής απόφασης με τη συνάντηση των διαδίκων και την εγγραφή προσημείωσης υποθήκης πρόκειται ουσιαστικά για συγκαλυμμένη σύμβαση των ενδιαφερομένων που καταρτίζεται με το κύρος της δικαστικής αρχής.

Έτσι γινόταν μέχρι τώρα. Γι’ αυτό είπαμε τώρα δεν χρειάζεται αυτό το κύρος της δικαστικής αρχής για τους λόγους τους οποίους ανέφερα, γιατί πρόκειται στην ουσία για μια συγκαλυμμένη σύμβαση. Στην καθημερινή πρακτική οι διάδικοι προτιμούν τη συγκαλυμμένη αυτή σύμβαση προσημείωσης αντί για τη σύμβαση κατάρτισης τακτικής υποθήκης.

Είχα λίγα λόγια να πω, αλλά δεν θα σας κουράσω γιατί πήγα στα δέκα λεπτά, για τους δικαστικούς υπαλλήλους οι οποίοι θα έχουν μια μικρή επιβάρυνση. Το Υπουργείο, όμως, πήρε πρωτοβουλίες και ενήργησε με ταχύτητα. Ήδη έχει προσλάβει οκτακόσιους πενήντα πέντε γραμματείς. Χρειάζονται κι άλλοι, είναι ένα ζήτημα που θα το δούμε, οι οποίοι σε τρία στάδια θα καλύψουν τις ανάγκες των δικαστηρίων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Θεόφιλος Ξανθόπουλος Βουλευτής του ΣΥΡΙΖΑ - Προοδευτική Συμμαχία.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κυρία Πρόεδρε.

Κυρίες και κύριοι Βουλευτές, συζητάμε ένα νομοσχέδιο το οποίο για εμάς που είμαστε νομικοί, που είμαστε δικηγόροι, που έχουμε ζήσει στη δικηγορία, είναι ένα κομμάτι από τη ζωή μας και είναι ένα θέμα το οποίο το πλησιάζουμε βιωματικά, αλλά και με τη βουλευτική μας ιδιότητα.

Κατ’ αρχάς, θέλω να ξεκινήσω από μία κριτική και επικριτική διάθεση για να μείνει στο τέλος το θετικό γιατί το ψηφίζουμε το νομοσχέδιο και να υπάρξει μια θετική επίγευση στην Ολομέλεια.

Με την τροπολογία με την τροπολογία που φέρατε για το καταστατικό στο άρθρο 3, τροποποιείτε τον ν.5090/2024, ο οποίος δημοσιεύτηκε μόλις είκοσι ημέρες πριν. Δηλαδή, είχαμε μια πολύ έντονη αντιδικία, αντιπαράθεση, ήταν τρεις ημέρες στις επιτροπές, συνεδριάσαμε και αφού τον ψηφίσατε -γιατί εμείς δεν τον ψηφίσαμε και κανείς από την Αντιπολίτευση δεν τον ψήφισε- ούτε είκοσι μέρες μετά φέρνετε μια τροπολογία.

Αυτό είναι η επιτομή της προχειρότητας, είναι η επιτομή της κακής νομοθέτησης και γι’ αυτό θέλουμε μια επαρκή εξήγηση. Τι ήταν αυτό που σας εμπόδισε προ είκοσι ημερών να το δείτε και τώρα το διαπιστώσατε; Είναι ενδεικτικό το πώς προσεγγίζετε τα νομοθετήματα -δεν έχουμε κουραστεί να το λέμε, να το φωνάζουμε-, αλλά παρ’ όλα αυτά απευθυνόμαστε σε ώτα μη ακουόντων.

Το δεύτερο που επίσης θέλω να πω είναι το γεγονός ότι το νομοσχέδιο αντιμετωπίζει όντως τρέχοντα και σοβαρά προβλήματα που αντιμετωπίζουν οι δικηγόροι. Είναι ένας επαγγελματικός κλάδος ο οποίος πέρασε πάρα πολύ δύσκολα τις εποχές της κρίσης. Τα μνημόνια -υπενθυμίζω- αφαίρεσαν ένα σημαντικό μέρος των κατακτήσεων του δικηγορικού σώματος και ήρθε ο καιρός σιγά-σιγά να αρχίσουν να αποκαθίστανται αυτού του τύπου οι αδικίες.

Μια είναι η μνημονιακή υποχρέωση -το λέω για να μας ακούσουν όλοι- η οποία ακόμη δεν έχει εφαρμοστεί στην Ελλάδα, η απαλλαγή από το ΦΠΑ για ακαθάριστα έσοδα μέχρι 25.000 ευρώ και αυτό είναι καθοριστικής σημασίας για να δούμε το πώς μπορούμε να βοηθήσουμε τη χειμαζόμενη τάξη των δικηγόρων. Είναι ενδεικτικό, δηλαδή, ότι ένα κατ’ εξοχήν μέτρο που θα βοηθούσε στην ελάφρυνση όλων των βαρών που έχουν υποστεί οι δικηγόροι εξακολουθεί να μην εφαρμόζεται.

Σε ό,τι αφορά σε αυτό καθ’ αυτό το νομοσχέδιο, θα πρέπει να κάνουμε μια υπενθύμιση, γιατί τρεις ημέρες τώρα στη Βουλή ακούγονται διάφορες αιτιάσεις και επιφυλάξεις σχετικά με τη δυνατότητα των δικηγόρων και την ευχέρεια που έχουν να συμμετέχουν σε πράξεις -ας το πω- ήσσονος δικαιοδοτικής λειτουργίας. Σύμφωνα με τον κώδικα περί δικηγόρων οι δικηγόροι είμαστε άμισθοι δημόσιοι λειτουργοί. Θέλω να θυμίσω ότι τον λειτουργηματικό χαρακτήρα της δικηγορίας τον κρατήσαμε με νύχια και με δόντια τις εποχές των μνημονίων όπου η πίεση από τους θεσμούς και την τρόικα ήταν να καταστούν οι δικηγόροι απλοί πάροχοι υπηρεσιών και δώσαμε ως δικηγορικοί σύλλογοι -τότε ήμουν πρόεδρος του Δικηγορικού Συλλόγου της Δράμας- εξαιρετικά κρίσιμες και έντονες μάχες για να μείνει ο λειτουργηματικός χαρακτήρας. Τι σημασία έχει ο λειτουργηματικός χαρακτήρας; Ότι μας επιτρέπει να συμμετέχουμε και σε επιτροπές οι οποίες ασκούν δικαιοδοτικό έργο. Είναι πλείστες όσες επιτροπές συμμετέχουμε με την ιδιότητα του δικηγόρου. Άρα, σε διαδικασίες που είναι ήσσονος δικαιοδοτικής λειτουργίας, όπως είναι οι αποδοχές, ή όπως είναι οι συναινετικές προσημειώσεις, μπορούμε να αναλάβουμε αυτή την υποχρέωση ακριβώς γιατί συνάδει με τη φύση του δικηγορικού λειτουργήματος, όπως αυτό περιγράφεται στο άρθρο 1 -αν θυμάμαι καλά- του κώδικα περί δικηγόρων.

Θέλω να μείνω σε δύο θέματα τα οποία τα έχω θέσει και στις επιτροπές και θέλω να τα θέσω και στην Ολομέλεια. Μας ταλανίζουν εδώ και χρόνια οι εκκρεμότητες της νομικής βοήθειας και για να δανειστώ τον γνωστό στίχο του ποιητή, οι προσπάθειες μας μοιάζουν σαν των συφοριασμένων των Τρώων: Λάθος προσπάθειες, σε λάθος κατεύθυνση, γι’ αυτό και είναι ατελέσφορες. Το είπα στην επιτροπή, ο κύριος Υπουργός προς τιμήν του το αποδέχτηκε. Η λύση είναι μια, να δημιουργηθεί μια πλατφόρμα για τις υποθέσεις των νομικής βοήθειας. Οι αμοιβές είναι προκαθορισμένες από τον κώδικα περί δικηγόρων. Στην πλατφόρμα αυτή θα μπαίνει ο διορισθείς δικηγόρος με την πράξη διορισμού, το απόσπασμα πρακτικού ότι παραστάθηκε και τα δικαιολογητικά του και το IBAN και θα πιστώνεται αυτόματα ο λογαριασμός του χωρίς άλλες περιπέτειες. Επαναλαμβάνω ότι ήδη με τον υπεύθυνο της ολομέλειας των προέδρων είχα κάνει μερικές πρόδρομες συζητήσεις. Είναι στην ευθύνη σας, κύριοι Υπουργοί, να το προχωρήσετε, γιατί δεν θα υπάρξει άλλη δυνατότητα.

Θυμίζω ότι επεκτείνατε -και πολύ καλά κάνατε- το πλαίσιο των δικαιωμένων, νομική βοήθεια, στις επτά χιλιάδες το πήγατε, αν θυμάμαι καλά. Θα σωρευθεί επιπλέον κόσμος και ουσιαστικά ό,τι θα μπορέσουμε να αποσυμφορήσουμε το διάστημα αυτό, θα φορτωθεί το επόμενο διάστημα.

Θέλω τέλος να θέσω δύο θέματα υπ’ όψιν του Σώματος. Πρώτον, κύριε Υπουργέ, υπάρχει ένα σοβαρό θέμα. Δεν ξέρω αν ισχύει και σε ποια έκταση. Πληροφορούμαι ότι για γραφειοκρατικούς -προφανώς- λόγους οι σύνδικοι χρεώνονται με τις οφειλές της πτωχής επιχείρησης. Είναι κάτι το οποίο καταλαβαίνετε ότι εκτός του ότι είναι προφανώς άδικο, εμποδίζει και αυτή τη διαδικασία της πτώχευσης. Θα ήθελα να το δείτε και αν όντως συμβαίνει αυτό, να παρέμβετε καθοριστικά, έτσι ώστε να είναι άλλη η λειτουργία του συνδίκου πλήρως αποσυνδεδεμένη από τη μέχρι τώρα πορεία της επιχείρησης, γιατί ακριβώς δεν αφορούν τον σύνδικο τα χρέη αυτά, αλλά ο σύνδικος τα βρήκε.

Δεύτερον -δεν μας αφήνετε να αγιάσουμε-, μιλάμε τώρα για τις ρυθμίσεις για τον κώδικα περί δικηγόρων. Τέθηκαν διάφορα πράγματα προηγουμένως πάλι για τους ποινικούς κώδικες του ΣΥΡΙΖΑ, απαντήθηκαν από τον Κοινοβουλευτικό μας Εκπρόσωπο. Θέλω να πω αυτό και να τελειώσω. Ακούστηκε σήμερα συνάδελφος ο οποίος ήταν παθών σε μια βιαιοπραγία. Η μήνυση που υπέβαλε είχε ευτυχή για τον ίδιο κατάληξη. Επιβλήθηκε μια ποινή δώδεκα μηνών στον δράστη. Ο δράστης έτυχε του ευεργετήματος της αναστολής και βγήκε, λοιπόν, ο συνάδελφος να λέει ότι φταίνε οι ποινικοί κώδικες του ’19. Δεν φταίνε για όλα τα κακά της υφηλίου οι ποινικοί κώδικες του ’19. Μέχρι τρία χρόνια είχε το δικαίωμα ο κατηγορούμενος να ζητήσει αναστολή και με το προηγούμενο καθεστώς, με τον κώδικα του ’50, αλλά το να τα φορτώνουμε όλα, όλη την παθογένεια της δημόσιας ζωής και την έκνομη δραστηριότητα στους ποινικούς κώδικες του ’19 δείχνει μια εμμονή. Το πρόβλημα μας δεν είναι η εμμονή η δική σας, είναι ότι δεν αντιλαμβάνεστε τι ακριβώς γίνεται με τη λειτουργία των ποινικών κωδίκων.

Με αυτές τις σκέψεις, λοιπόν, είναι προφανές ότι εμμένουμε στην άποψή μας ότι είναι θετικό το νομοσχέδιο. Θα το στηρίξουμε, θα το ψηφίσουμε και καλούμε την Κυβέρνηση να δει και τα άλλα μέτρα που έχουμε προτείνει για την ελάφρυνση των δικηγόρων.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο παρουσιάζεται μια σειρά τροποποιήσεων στον αστικό κώδικα και στον κώδικα πολιτικής δικονομίας με στόχο τη μεταφορά περισσότερης δικηγορικής ύλης στους δικηγόρους. Αυτή η πρωτοβουλία αντικατοπτρίζει μια νέα προσέγγιση καθώς γίνεται προσπάθεια αποφόρτισης των δικαστικών λειτουργών από καθήκοντα που δεν ανήκουν αποκλειστικά στη δικαιοδοσία τους και δεν παρουσιάζουν σημαντική νομική δυσκολία. Η εξέλιξη αυτή ενισχύει τον ρόλο των δικηγόρων ως λειτουργών της δικαιοσύνης και συμβάλλει στην επιτάχυνση των δικαστικών διαδικασιών.

Είναι σημαντικό να σημειωθεί ότι αυτή η πρωτοβουλία δεν αποτελεί μια μεμονωμένη ενέργεια του Υπουργείου Δικαιοσύνης. Αντιθέτως εντάσσεται σε μια ευρύτερη προσπάθεια για την επιτάχυνση και την αποτελεσματικότερη απονομή της δικαιοσύνης, όπως αποδεικνύεται και από άλλες πρωτοβουλίες, όπως ο δικαστικός χάρτης και οι τροποποιήσεις σε διάφορους κώδικες.

Επιπλέον, η συνεχής επικοινωνία και διαβούλευση με τους ενδιαφερόμενους φορείς, όπως οι δικηγόροι, οι ενώσεις των δικαστών και οι δικαστικοί υπάλληλοι επιδεικνύει τη δέσμευση για μια διαδικασία που θα λαμβάνει υπ’ όψιν τις ανάγκες και τις απόψεις όλων των εμπλεκόμενων μερών. Με αυτόν τον τρόπο προωθείται μια ευρεία συναίνεση και εξασφαλίζεται η ομαλή εφαρμογή των νέων διατάξεων προς όφελος της δικαιοσύνης και των πολιτών.

Καθημερινά οι ελληνικοί δικαστικοί οργανισμοί αντιμετωπίζουν μαζικό όγκο υποθέσεων με αποτέλεσμα την υπερβολική συμφόρηση και την καθυστέρηση στην εκδίκαση των υποθέσεων. Αυτός ο καταστατικός όγκος ενισχύεται από την απασχόληση των δικαστηρίων με υποθέσεις που δεν απαιτούν δικανική κρίση ή δεν είναι αμιγώς δικαιοδοτικού χαρακτήρα οι οποίες θα μπορούσαν να χειριστούν και από άλλα νομικά πρόσωπα.

Η επιβάρυνση των δικαστηρίων με τέτοιου είδους υποθέσεις αναχαιτίζει την αποτελεσματικότητα της δικαιοσύνης και καθυστερεί την εκδίκαση σοβαρότερων υποθέσεων.

Οι συνέπειες αυτής της κατάστασης δεν περιορίζονται μόνο στην χρονική καθυστέρηση, αλλά επεκτείνονται και στο κόστος της δικαιοσύνης. Η εξοικονόμηση πόρων και η αποδοτική χρήση του δικαστικού χρόνου αποτελούν κρίσιμες παραμέτρους για την αποτελεσματική λειτουργία του δικαστικού συστήματος.

Η προτεινόμενη πολιτική έχει ως στόχο την ανακούφιση του δικαστικού συστήματος από τη συμφόρηση χάρη στη μεταφορά καθηκόντων που δεν απαιτούν αυθεντική διάγνωση του δικαστή σε άλλα νομικά πρόσωπα, όπως οι δικηγόροι. Μέσω αυτής της μεταφοράς οι δικαστές θα αποδεσμευτούν από χιλιάδες υποθέσεις, επιτρέποντάς τους να επικεντρωθούν σε πιο σημαντικές υποθέσεις που αφορούν τόσο στο ιδιωτικό όσο και στο δημόσιο συμφέρον.

Τα στοιχεία που υπάρχουν από τα ειρηνοδικεία από το Μονομελές Πρωτοδικείο της Αθήνας και τα άλλα μεγάλα καταστήματα της χώρας επιβεβαιώνουν την ανάγκη για την αντιμετώπιση του προβλήματος. Η μείωση του αριθμού των υποθέσεων που εκκρεμούν ενώπιον των δικαστικών αρχών, θα οδηγήσει σε αποτελεσματικότερη και ταχύτερη δικαιοσύνη ενώ θα επιφέρει θετικές οικονομικές επιπτώσεις για τη χώρα.

Ακόμα, στο πλαίσιο της συνεχούς προσπάθειας για τη βελτίωση του δικαστικού συστήματος, προτείνουμε την έγκριση νομοθετικών μέτρων που θα ενισχύσουν την προστασία των δικαιωμάτων και την αποτελεσματικότητα της δικαιοσύνης.

Σημαντικό στοιχείο αυτών των μέτρων είναι η καταπολέμηση της ανασφάλειας δικαίου στους διαδίκους, συμπεριλαμβανομένης της παροχής νομικής προστασίας, μέσω της δυνατότητας ανακοπής, όπως προβλέπεται στο Σύνταγμα.

Το προτεινόμενο νομοθετικό πλαίσιο προβλέπει, επίσης, ρυθμίσεις που αποσκοπούν στην επίλυση εκκρεμών υποθέσεων αποζημίωσης για δικηγόρους που παρείχαν υπηρεσίες νομικής βοήθειας. Αυτό θα συμβάλει στη διευκόλυνση της δικαιοσύνης και στην αποδοτική διεκπεραίωση των υποθέσεων.

Επιπλέον, προβλέπεται η δημιουργία ομάδας εργασίας από επιλεγμένους υπαλλήλους του Υπουργείου Δικαιοσύνης, η οποία θα αναλάβει την επείγουσα επίλυση υποθέσεων, υποστηρίζοντας την αποδοτικότερη λειτουργία του συστήματος.

Αξίζει να τονιστεί ότι η συμμετοχή των εν λόγω υπαλλήλων θα είναι εθελοντική και θα γίνεται με βάση αίτημά τους, ενώ θα ανταμείβονται ανάλογα για τον κόπο που θα καταβάλλουν.

Με αυτά τα μέτρα στοχεύουμε στην ενίσχυση της δικαιοσύνης, την προώθηση της ασφάλειας δικαίου και τη βελτίωση της εμπιστοσύνης του κοινού στο δικαστικό σύστημα. Η αποτελεσματική εφαρμογή αυτών των μέτρων θα οδηγήσει σε μια πιο δίκαιη και λειτουργική δικαιοσύνη για όλους τους πολίτες.

Επιπροσθέτως, μέσω του ταμείου ανάκαμψης προτείνουμε την πρόσληψη συνολικά οκτακοσίων ογδόντα πέντε νέων δικαστικών υπαλλήλων έως το 2025. Η πρώτη φάση περιλαμβάνει την πρόσληψη τριακοσίων έντεκα υπαλλήλων, με τις πράξεις διορισμού τους ήδη να εκδίδονται. Ακολουθεί η δεύτερη φάση, όπου διακόσιοι είκοσι τέσσερις υπάλληλοι εκπαιδεύονται στη Σχολή Δικαστών στη Θεσσαλονίκη και αναμένεται να αναλάβουν καθήκοντα μετά την ολοκλήρωση της εκπαίδευσής τους. Τέλος, η τρίτη φάση περιλαμβάνει τριακόσιους πενήντα υπαλλήλους, που θα εισαχθούν στην Εθνική Σχολή Δικαστών μέχρι τα τέλη του 2024 και θα αναλάβουν καθήκοντα έως το 2025. Αυτή η πολιτική παρέμβαση θα έχει κρίσιμη σημασία για την αποφόρτιση των δικαστών από τις χιλιάδες υποθέσεις και ταυτόχρονα, θα ενισχύσει τον ρόλο των δικηγόρων ως βασικών παραγόντων της δικαιοσύνης.

Το σημαντικότερο ωστόσο είναι ότι αυτή η ενίσχυση θα βελτιώσει την αμεσότητα και την αποτελεσματικότητα της απονομής της δικαιοσύνης, διασφαλίζοντας ταυτόχρονα το δικαίωμα παροχής έννομης προστασίας των πολιτών.

Κυρίες και κύριοι συνάδελφοι, πρόκειται για μια πρωτοβουλία που ανταποκρίνεται στην επιτακτική ανάγκη για μεταρρυθμίσεις στο δικαστικό μας σύστημα και αποτελεί ένα σημαντικό βήμα προς την ενίσχυση της δικαιοσύνης και της ευημερίας των πολιτών μας. Μέσω της ανάθεσης της εργασίας στους δικηγόρους, στο οποίο να σημειωθεί ότι περιλαμβάνεται και το θέμα της αποδοχής κληρονομιάς, παράλληλα με τους συμβολαιογράφους από τους οποίους δεν αφαιρείται η ύλη, διευκολύνεται η διαδικασία της δικαιοσύνης για τους πολίτες. Αυτή η μεταστροφή προς ένα σύστημα πιο αποτελεσματικό και ταχύ συμβάλλει στην ενίσχυση του κύρους του δικηγόρου, ενώ ταυτόχρονα μειώνει τον φόρτο των δικαστών, χαλαρώνοντας τη μέγγενη από υποθέσεις που κάνουν το δικαστικό μας σύστημα να ασφυκτιά και αλλάζει επί της ουσίας τη βραδυκίνητη και γεμάτη κωλύματα σημερινή κατάσταση.

Είναι θετικό και αξίζουν συγχαρητήρια στην ηγεσία του Υπουργείου Δικαιοσύνης όχι μόνο για τα αποτελέσματα που θα παραγάγει το νομοθετικό πλαίσιο που έχουμε μπροστά μας, αλλά και για την ευρεία κοινοβουλευτική αποδοχή που αυτό εξασφαλίζει.

Σας καλώ, λοιπόν, όλους να στηρίξετε με την ψήφο σας αυτή τη νομοθετική πρωτοβουλία για να μπορέσει η κοινωνία να δει καλύτερες ημέρες, χωρίς να αναλώνεται επί μακρόν σε αίθουσες δικαστηρίων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί από το 3ο Γενικό Λύκειο Λάρισας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ.

Είναι και οι τελευταίες νομοτεχνικές παρατηρήσεις που θέλω να καταθέσω.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 292-293

ΑΛΛΑΓΗ ΣΕΛΙΔΑΣ

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και θα ήθελα να κάνω και μία δήλωση για να καταχωρηθεί στα Πρακτικά. Η δήλωση έχει ως εξής: Η συναινετική εγγραφή και εξάλειψη προσημείωσης υποθήκης με πράξη δικηγόρου αποτελεί μεταγραπτέα πράξη καθώς τροποποιήθηκε με το άρθρο 13 του σχεδίου νόμου, το άρθρο 1274 του Αστικού Κώδικα, αποτελώντας πλέον η πράξη του δικηγόρου τίτλο για εγγραφή και εξάλειψη. Αυτονοήτως η διαταγή πληρωμής αποτελεί τίτλο μόνο για εγγραφή και όχι για εξάλειψη προσημείωσης.

Το διευκρινίζουμε αυτό για να μην υπάρχουν θέματα ερμηνείας.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Ακούγοντας τον Υπουργό να μιλάει λίγο πριν για το νομοσχέδιο, κάτι μου θύμισε η ομιλία του. Τι είπε ο κύριος Υπουργός; Ότι με αυτό το νομοσχέδιο ουσιαστικά μεταφέρουμε ύλη από τα δικαστήρια στους δικηγόρους. Και λέω κάπου το έχω ξανακούσει αυτό. Μετά το ανέλυσε. Λέει ότι επί της ουσίας αποσυμφορούνται έτσι τα δικαστήρια για να έχουν πιο γρήγορη απονομή της δίκης και της δικαιοσύνης. Δεύτερον, λέει ενισχύονται οι δικηγόροι και τρίτον, τακτοποιούνται πιο γρήγορα οι ανάγκες που προκύπτουν από αυτά των λαϊκών στρωμάτων. Και τα τρία αυτά επιχειρήματα πάλι κάτι μου θύμισαν. Λέω, δεν πρωτοτυπεί ο κύριος Υπουργός, διότι πραγματικά κύριε Υπουργέ, δεν ανακαλύψατε την Αμερική. Αυτά έχουν γίνει και σε άλλα επαγγέλματα. Θυμήθηκα πριν από μία εικοσαετία, όταν συζητούσαμε στο οικονομικό επιμελητήριο αντίστοιχες ρυθμίσεις για τον λογιστή. Τότε όλες οι υπόλοιπες δυνάμεις πανηγύριζαν ότι έτσι θα αναβαθμιστεί ο ρόλος του λογιστή, γιατί μια σειρά λειτουργίες της εφορίας περνάνε στους λογιστές και δεν σταμάτησαν μόνο στις εφορίες. Μετά ήλθαν οι επόμενες κυβερνήσεις και μια σειρά υπηρεσίες του Υπουργείου, για παράδειγμα, Εργασίας, τα διάφορα επιδόματα, τα διάφορα pass, στις πλάτες των λογιστών. Και μετά από μια εικοσαετία μπορούμε να ξεκαθαρίσουμε τι συμβαίνει; Ποια θα είναι η επόμενη μέρα; Γιατί σήμερα πολύ καλά τα περιγράφετε, αλλά η επόμενη μέρα είναι τελείως διαφορετική. Δηλαδή τι θα έχουμε; Εντατικοποίηση των δικηγόρων. Οι λογιστές ήδη σήμερα δεν μπορούν ούτε μια μέρα να ξεκουραστούν. Ούτε μια μέρα στις τριακόσιες εξήντα πέντε ημέρες του χρόνου. Τα πάντα, όλα στις πλάτες τους. Άρα, λοιπόν, σκληρή εντατικοποίηση. Δεύτερον, επειδή υπάρχει αυτή η ιδιωτικοποίηση και η πολυμορφία της λειτουργίας, ένας λογιστής αυτοαπασχολούμενος δεν μπορεί να τα βγάλει πέρα. Άρα επί της ουσίας μετατρέπεται σε μισθωτό. Έχουμε συγκεντρώσει, ακόμη μεγαλύτερη συγκέντρωση της ύλης στις μεγάλες επιχειρήσεις. Γι’ αυτό ακριβώς και ειδικά οι λογιστικές επιχειρήσεις ξεφυτρώνουν σαν μανιτάρια, με αποτέλεσμα οι πτυχιούχοι λογιστές να μετατρέπονται σε μισθωτούς, με μπλοκάκι, χωρίς εργασιακά, ασφαλιστικά και εργασιακά δικαιώματα, που τρέχουν από το πρωί έως το βράδυ. Και αυτό είναι το δεύτερο βήμα ή μάλλον ένα ακόμα βήμα, γιατί είχαμε και το προηγούμενο πριν από τρεις μήνες με τη φορολογία των αυτοαπασχολουμένων δικηγόρων, που επί της ουσίας με βίαιο τρόπο θέλετε να τους σπρώξετε έξω από την λειτουργία του επαγγέλματος ως αυτοαπασχολούμενοι. Και τώρα έρχεστε να κάνετε ακόμα ένα χτύπημα, περαιτέρω. Άρα, λοιπόν, επί της ουσίας τι διευκολύνετε; Τη συγκέντρωση του δικηγορικού έργου σε όλο και λιγότερες επιχειρήσεις νομικές. Και τρίτον, αυτό απέβη αλήθεια προς όφελος του λαού γιατί εξυπηρετείται πιο γρήγορα από το να πάει στις διάφορες υπηρεσίες του Υπουργείου ή στην εφορία; Όχι. Πληρώνει περισσότερα. Πληρώνει περισσότερα, αναγκάζονται να πληρώσουν για την οποιαδήποτε υπηρεσία τους παρέχουν οι δικηγόροι και οι λογιστές.

Έτσι, λοιπόν, ενώ φορολογούνται με βάναυσο τρόπο για να μπορούν να υπάρχουν εφορίες, να υπάρχουν Υπουργεία, να υπάρχουν δικαστήρια, όχι μόνο δεν τους απαλλάσσετε από τον φορολογικό βραχνά, αλλά σφίγγετε ακόμη περισσότερο τον φορολογικό βραχνά στα λαϊκά στρώματα και από την άλλη μεριά τους λέτε: «Για να εξυπηρετηθείς, θα πληρώσεις και παραπάνω». Και όποιος έχει, καλά καμωμένα, εξυπηρετείται πιο εύκολα. Όποιος δεν έχει, θα πρέπει να περιμένει τη σειρά του. Το ίδιο γίνεται και με τα απογευματινά χειρουργεία. Γι’ αυτό λέμε ότι δεν είναι κάτι το πρωτότυπο, ότι είναι κάτι που συμβάλλει και γενικά βοηθάει.

Είναι αντιδραστική ρύθμιση κατά τη γνώμη μας που θα επιβαρύνει ακόμη περισσότερο τους αυτοαπασχολούμενους δικηγόρους, τα λαϊκά στρώματα. Και από αυτή την άποψη δεν θα εξυπηρετηθούν. Άρα, είναι επιβαρυντικό για τον λαό συνολικότερα το σχέδιο αυτό.

Διότι, επί της ουσίας, τι θέλετε να επιτύχετε; Θέλετε να επιτύχετε γρήγορη απόδοση της δικαιοσύνης. Για ποιον; Προς όφελος των επιχειρηματικών ομίλων, ούτως ώστε να έχουν ξεκάθαρο νομικό περιβάλλον και για να αναπτύξουν τη δράση τους αλλά και για τα επενδυτικά τους σχέδια. Γιατί τώρα μη μου πείτε ότι σας έπιασε ο πόνος για την αναβάθμιση του κράτους δικαίου. Αλήθεια, ποιο είναι αυτό το κράτος δικαίου; Υπάρχει κράτος δικαίου; Είναι ένα αστικό κράτος, άρα εχθρικό και άδικο. Δεν υπάρχει κράτος δικαίου. Ένα το κρατούμενο.

Γιατί δεν υπάρχει κράτος δικαίου; Γιατί επί της ουσίας η δικαιοσύνη είναι προς όφελος των λίγων, είναι προς όφελος των ισχυρών. Αυτό είναι το νομοθετικό πλαίσιο που έχει διαμορφωθεί για να εξυπηρετούνται οι ανάγκες και τα συμφέροντα των λίγων σε βάρος των πολλών, για να αυξάνεται ακόμη περισσότερο η ανισότητα και οι διακρίσεις.

Και από αυτή την άποψη, τίποτε δεν είναι τυχαίο. Ενώ στα λόγια είστε υπέρ της διάκρισης των εξουσιών, επί της ουσίας το νομοθετικό σώμα διαμορφώνει αυτό το αντιδραστικό νομικό πλαίσιο στο οποίο καλείται να λειτουργήσει η δικαιοσύνη. Και δεύτερον, έρχεται και από την άλλη μεριά η εκτελεστική εξουσία και διορίζει και την ηγεσία της δικαιοσύνης. Άρα, για ποια ανεξάρτητη δικαιοσύνη μιλάμε; Μιλάμε για μια δικαιοσύνη η οποία είναι υποχείρια των στρατηγικών στοχεύσεων του αστικού κράτους, της εξυπηρέτησης δηλαδή των συμφερόντων των λίγων και των διαφόρων κυβερνητικών επιλογών.

Και γι’ αυτό ακριβώς βλέπουμε και μια σειρά πράγματα τα οποία φαντάζουν στα μάτια του λαού εξοργιστικά, όπως η πρόσφατη πρόταση της εισαγγελέως για την υπόθεση του Κολωνού. Δηλαδή με βάση τα δημοσιεύματα. Βεβαίως με βάση τα δημοσιεύματα και είναι πρόταση, όχι απόφαση. Τι σημαίνει το γεγονός ότι ο συγκεκριμένος, ο οποίος θεωρείται επικεφαλής του κυκλώματος μαστροπείας, είναι ένοχος για διακεκριμένη κατάχρηση ανηλίκου αλλά δεν είναι ένοχος για βιασμό; Τι σημαίνει ότι ο συγκεκριμένος πάλι είναι ένοχος για διευκόλυνση ανηλίκου να εκδίδεται αλλά δεν είναι ένοχος για μαστροπεία λόγω αμφιβολιών; Σοβαρά μιλάτε; Στέκει αυτό σε καμμία λογική βάση; Ίσα-ίσα στέκει στην πολυνομία η οποία ακριβώς εξυπηρετεί τα συμφέροντα πολύ συγκεκριμένων, των λίγων, όπως είπαμε και πριν. Γιατί ακριβώς αυτή η λογική και αυτή η πρόταση είναι εξοργιστική; Γιατί δεν είναι μόνο το περί κοινού δικαίου αίσθημα, αλλά γιατί ταυτόχρονα δρομολογείται ένα συνολικότερο σχέδιο ανοχής της κοινωνίας, των λαϊκών στρωμάτων σε τέτοιου είδους φαινόμενα και σε άλλα που αναδεικνύουν τη σαπίλα του συστήματος.

Άλλο ζήτημα είναι η προσπάθεια συγκάλυψης και από την εξεταστική επιτροπή, και όχι μόνο, του εγκλήματος στα Τέμπη. Θα μου πείτε είναι πρωτοφανές το γεγονός; Όχι. Εξεταστικές και προανακριτικές επιτροπές που έχουμε δει στο παρελθόν αυτόν τον σκοπό είχαν, να συγκαλύψουν τις αιτίες και τους υπαίτιους και να συσκοτίσουν. Και σ’ αυτή τη λογική βάδισε σήμερα η κυβερνητική πλειοψηφία της Νέας Δημοκρατίας, να συγκαλύψει επί της ουσίας και τις αιτίες και τους υπεύθυνους και τις ποινικές ευθύνες που έχουν αυτοί πάνω από τις πολιτικές ευθύνες. Και σ’ αυτό βρήκε άξιο αρωγό και τα υπόλοιπα κόμματα σε αυτή την προσπάθεια, γιατί και τα υπόλοιπα κόμματα έκαναν το παν για να συσκοτίσουν τις αιτίες και τους υπεύθυνους. Γιατί το έκαναν αυτό; Γιατί, βεβαίως, θα έπρεπε να αναδείξουν και τις δικές τους τεράστιες ευθύνες, γιατί μιλάμε για ένα διαχρονικό έγκλημα εφαρμογής μιας αντιλαϊκής πολιτικής στους σιδηρόδρομους που υποβάθμιζε την ασφάλεια των σιδηροδρόμων στη λογική του κόστους-οφέλους και της κερδοφορίας των επιχειρηματικών ομίλων, υλοποιώντας την αντιδραστική πολιτική της ευρωπαϊκής σας απελευθέρωσης.

Όμως, αυτά προέκυψαν ό,τι και να κάνετε με την εξεταστική επιτροπή και επιβεβαιώθηκαν ότι τουλάχιστον οι Υπουργοί Μεταφορών της τελευταίας δεκαπενταετίας βαρύνονται ή υπάρχουν στοιχεία για κακουργηματικές πράξεις που έχουν κάνει κατά τη διάρκεια της θητείας τους ως Υπουργοί Μεταφορών. Διότι καμμία σύμβαση δεν λειτούργησε από αυτές που επρόκειτο να βάλουν τα συστήματα ασφαλείας, γιατί μείωσαν το ανθρώπινο δυναμικό στον ΟΣΕ, εντατικοποίησαν την εργασία, υποβάθμισαν τις σπουδές. Άρα, έκαναν πιο εύκολο το ανθρώπινο λάθος και χωρίς συστήματα ασφαλείας οδήγησαν σε αυτό το αποτέλεσμα, ενώ, βεβαίως, επέτρεπαν να κυκλοφορούν -με βάση τις ευρωπαϊκές οδηγίες- τρένα που δεν πληρούσαν τις προδιαγραφές.

Να, λοιπόν, ποιες είναι οι σκανδαλώδεις και κακουργηματικού χαρακτήρα ευθύνες των Υπουργών Μεταφορών της τελευταίας δεκαπενταετίας και όσο και αν προσπαθούν τα άλλα κόμματα -ιδιαίτερα ο ΣΥΡΙΖΑ, η Νέα Αριστερά και το ΠΑΣΟΚ- να συγκαλύψουν αυτές τις αιτίες και φαίνεται ότι θέλουν να τις συγκαλύψουν ακριβώς γιατί χύνονται κροκοδείλια δάκρυα, γιατί ισχυρίζονται ότι οι Υπουργοί δεν διώκονται και αυτό είναι απόφαση της κυβερνητικής πλειοψηφίας.

Αλήθεια; Όταν επρόκειτο να αναθεωρηθεί το Σύνταγμα γιατί ο ΣΥΡΙΖΑ και το ΠΑΣΟΚ κράτησαν αυτή τη στάση; Αρνήθηκαν να καταργήσουν τον νόμο περί ευθύνης Υπουργών -το άρθρο 86- και οι Υπουργοί να μην έχουν ειδική μεταχείριση και να μην εξαρτάται εάν θα διωχθεί ο κάθε Υπουργός, πρώην και νυν, από την εκάστοτε κυβερνητική πλειοψηφία. Γιατί; Ακριβώς για να μπορέσουν να προστατεύσουν το πολιτικό προσωπικό που εφαρμόζει αυτή την αντιλαϊκή πολιτική που έχει επαχθείς συνέπειες για τα λαϊκά στρώματα, όχι μόνο θυσιάζοντας τις ανάγκες τους αλλά και την ίδια τη ζωή στον βωμό της κερδοφορίας.

Θα πάρω λίγο χρόνο ακόμη, κυρία Πρόεδρε…

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, πολύ λίγο, θα έλεγα, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …για να αναφερθώ στην τροπολογία για την υλοποίηση, όπως ισχυρίζεται η Κυβέρνηση, γι’ αυτό που υποσχέθηκε ο Κυριάκος Μητσοτάκης στη συνάντηση με τους αγρότες για το ηλεκτρικό ρεύμα.

Τι κάνει επί της ουσίας αυτή η τροπολογία; Λέει ότι οι αγρότες θα πρέπει να έχουν δεκαετή συμβόλαια με τιμολόγια –τα επονομαζόμενα ΓΑΙΑ- χωρίς συγκεκριμένη τιμή. Δηλαδή, αφήνει μια γενικόλογη αναφορά απ’ όπου δεν προκύπτει ποια θα είναι η μείωση του κόστους των αγροτοπαραγωγών, την δε τιμή του ρεύματος θα την καθορίζει ο πάροχος με βάση μια υπουργική απόφαση που θα εξειδικεύει τη συγκεκριμένη τροπολογία.

Ποιος κερδίζει απ’ όλη αυτή τη ρύθμιση; Οι πάροχοι κερδίζουν και αυτό είναι σε βάρος των αγροτών. Οι πάροχοι κερδίζουν γιατί τους διασφαλίζουν, βεβαίως, μια λιανική τιμή που υπερκαλύπτει και αφήνει κέρδη για τον πάροχο, όσον αφορά το κόστος παραγωγής, τη χονδρεμπορική τιμή και γιατί για μια δεκαετία «δένουν» τον αγρότη στον συγκεκριμένο πάροχο, γιατί αν τολμήσει να καταγγείλει το δεκαετές συμβόλαιο το οποίο έχει θα πρέπει να πληρώσει και μια σειρά ρήτρες. Και δεύτερον γιατί διευκολύνουν τον πάροχο; Γιατί επί της ουσίας ξεμπλοκάρουν τους παρόχους που έχουν μπλοκαρισμένες επενδύσεις σε ΑΠΕ από τη στιγμή που υπάρχουν αυτά τα διμερή συμβόλαια με τους αγρότες

Ταυτόχρονα, ο τρίτος λόγος που διευκολύνουν τον πάροχο είναι γιατί ο κρατικός προϋπολογισμός λέει πως θα επιδοτεί τους τόκους στον πάροχο των ληξιπρόθεσμων οφειλών που θα έχουν οι αγρότες. Άρα, αυτό που είπε η Κυβέρνηση ότι «έχει ξύσει και το βαρέλι» και ότι δεν υπάρχει τίποτε να δώσει στους αγρότες, για τους παρόχους φαίνεται ότι υπάρχει και παρα-υπάρχει. Για τους αγρότες δεν έχει.

Αλήθεια, τι είδους λιανική τιμή είναι αυτή, όταν έχει 5,5 λεπτά η κιλοβατώρα και ο αγρότης θα την πληρώνει 9,3 στον πάροχο; Ο κύριος Υπουργός λέει ότι εδώ πρέπει να καλυφθούν και μια σειρά από κάποιες άλλες εκκρεμότητες. Ποιες, δηλαδή;

Ότι κάποιοι δεν θα πληρώνουν ή ότι αυτή η δεκαετής διάρκεια μπορεί να έχει αυξομειώσεις.

Ξέρετε πώς τα λένε όλα αυτά τα τερτίπια, κύριε Υπουργέ, στο χωριό μου; Μονά χάνουν οι αγρότες και κερδίζουν οι πάροχοι, ζυγά κερδίζουν οι πάροχοι και χάνουν οι αγρότες. Μονά-ζυγά δικά τους!

Το επιχειρηματικό ρίσκο, αλήθεια, πού πήγε; Πουθενά. Διότι το αστικό κράτος πρέπει να διασφαλίζει την κερδοφορία των παροχών και να επιταχύνει την απελευθέρωση της αγοράς ηλεκτρικής ενέργειας και τις ΑΠΕ, οι οποίες συμβάλλουν στο να υπάρχει ένα πολύ ακριβό ρεύμα, ένα ακριβό ενεργειακό μίγμα που το πληρώνει ο λαός και οι αγρότες.

Επί της ουσίας, δηλαδή, με την ίδια την αιτία που ευθύνεται για το ακριβό ρεύμα, προσπαθείτε να θεραπεύσετε τα υψηλά τιμολόγια που πληρώνουν οι αγρότες για το αγροτικό ρεύμα. Μα είναι δυνατόν να γίνει αυτό; Ίσα-ίσα που μακροπρόθεσμα θα είναι σε βάρος τους αυτή η εξέλιξη των πραγμάτων. Αντί το ίδιο το κράτος να φροντίζει να διασφαλίσει ένα πολύ φτηνό ρεύμα για τον αγρότη και συνθήκες τέτοιες ούτως ώστε οι τιμές παραγωγής και να του διασφαλίζουν το κόστος παραγωγής και να καλύπτουν και την επιβίωσή του.

Αυτό, όμως, δεν γίνεται για τον αγρότη, γίνεται για τον πάροχο ηλεκτρικής ενέργειας. Το κράτος μπορεί να του διασφαλίσει τέτοιες τιμές που να καλύπτει το κόστος παραγωγής και να έχει κέρδη. Για τον αγρότη όχι γιατί αντιβαίνει -λέει- τους νόμους της καπιταλιστικής αγοράς. Αλήθεια;

Επί της ουσίας, λοιπόν, ποιο είναι το αποτέλεσμα; Το αποτέλεσμα είναι ότι θα πληρώνουν οι αγρότες ακριβό ρεύμα -όχι μόνο ακριβό ρεύμα και στα υπόλοιπα βεβαίως- και εξυπηρετεί τους παρόχους ηλεκτρικής ενέργειας. Γι’ αυτόν ακριβώς τον λόγο και το ΚΚΕ καταψηφίζει.

Δεύτερον, για το φάρμακο, το παραδέχθηκε ο κ. Γεωργιάδης, ο Υπουργός Υγείας, μιλώντας για τη συγκεκριμένη τροπολογία. Τι είπε; Είπε ότι χρειάζεται κόφτης για να μειωθεί ακόμη περισσότερο η φαρμακευτική δαπάνη για φάρμακα που είναι πανάκριβα και που δεν έχουν διασφαλισμένη αποτελεσματικότητα ή που είναι πολύ ακριβά και δεν εξυπηρετούν κάποιες ασθένειες που είναι πολύ σπάνιες.

Να, λοιπόν, που στη λογική του κόστους-οφέλους, διαμορφώνει αυτή την επιτροπή. Γιατί τη διαμορφώνει; Διότι βάζει μέσα στην επιτροπή δύο οικονομολόγους υγείας. Αυτά είναι τα επιστημονικά κριτήρια; Δηλαδή, οι οικονομολόγοι υγείας θα αποφαίνονται για το αν ένα φάρμακο με επιστημονικούς όρους είναι αποτελεσματικό για να αντιμετωπίσει την όποια ασθένεια ή αυτό πρέπει να το κάνουν οι γιατροί και οι φαρμακοποιοί, οι επιστήμονες;

Να, λοιπόν, γιατί νοθεύει τα επιστημονικά κριτήρια βάζοντας μέσα τους οικονομολόγους, για να μπορούν επί της ουσίας να λένε οι οικονομολόγοι να μπει κόφτης, γιατί μπορεί να είναι αποτελεσματικό ιατρικά αλλά δεν είναι αποτελεσματικό οικονομικά. Άρα, δεν εγκρίνουμε την παροχή του συγκεκριμένου φαρμάκου. Και επί της ουσίας, λοιπόν, εφόσον αυτή η επιτροπή θα αποτελεί κόφτη στη φαρμακευτική δαπάνη το ΚΚΕ καταψηφίζει και αυτήν την τροπολογία, τη ρύθμιση.

Ευχαριστώ πολύ, κυρία Πρόεδρε, και για την ανοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Πάρις Κουκουλόπουλος, Βουλευτής του ΠΑΣΟΚ - Κινήματος Αλλαγής.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, είχα ενδιαφέροντα πράγματα να πω, παρ’ ότι δεν είμαι νομικός, για το νομοσχέδιο. Θα καταθέσω αφ’ ενός μεν στην εισηγήτρια και αφ’ ετέρου, στον κύριο Υπουργό κάποιες προτάσεις που πιστεύω ότι είναι ενδιαφέρουσες, αλλά η εξέλιξη με υποχρεώνει να μιλήσω για την τροπολογία γύρω από τα ενεργειακά και μόνον. Είναι μια τροπολογία που θεσμικά είναι κυριολεκτικά απαράδεκτη. Το τεκμηρίωσαν και η κ. Αποστολάκη και ο κ. Μάντζος, η εισηγήτρια και ο Εκπρόσωπος αντίστοιχα, στις τοποθετήσεις τους.

Υπήρξε επίκληση από τον Υπουργό Ενέργειας, τον κ. Σκυλακάκη, του κατεπείγοντος γιατί πρέπει να είμαστε συνεπείς με την 1η Απριλίου. Επί της ουσίας, όμως, αυτά που ρυθμίζει για τους αγρότες, γιατί αυτή ήταν η επίκληση του κυρίου Υπουργού, έχουν ειπωθεί από την πρώτη συνάντηση της αντιπροσωπείας των αγροτών με τον Πρωθυπουργό. Θυμίζω ότι χθες ή προχθές έγινε η τρίτη συνάντηση. Τρεις φορές επαναλήφθηκαν ακριβώς τα ίδια, τα διμερή συμβόλαια, η εναλλακτική αποθήκευση και όλα τα υπόλοιπα. Δεν υπάρχει κάτι καινούργιο που να καθιστά κατεπείγουσα για να αφήσουμε στην άκρη το θεσμικό ατόπημα το οποίο αναδείχθηκε από την πρωτομιλία της εισηγήτριας μας.

Τι κάνει η συγκεκριμένη διάταξη με δυο λόγια; Κλιμακώνει προκλητικά την εύνοια στο ολιγοπώλιο ενέργειας που ξεκίνησε στις 12 Αυγούστου του 2022 και μας απομακρύνει ολοταχώς από την ενεργειακή δημοκρατία, τη μεγάλη πρόκληση της εποχής.

Μάλιστα, εδώ -κύριε Υπουργέ, εσείς θα τα ακούσετε αναγκαστικά αντί του κ. Σκυλακάκη- εγείρεται ένα μείζον ερώτημα. Γι’ αυτή την πρακτική για την οποία θα μιλήσω στη συνέχεια, μας είχε εγκαλέσει τον Μάιο η Ευρωπαϊκή Επιτροπή, ακριβώς γιατί ευνοούμε ολιγοπωλιακές πρακτικές. Εμείς επιμένουμε.

Και δεν φτάνει μόνο αυτό. Σύμφωνα με το οικονομικό ρεπορτάζ, αντιπροσωπεία της Ευρωπαϊκής Ένωσης θα έρθει τις επόμενες εβδομάδες στην Ελλάδα για να κάνει έλεγχο και συνεργασία με την Κυβέρνηση για τις τραγικές καθυστερήσεις του Ταμείου Ανάκαμψης, που μεταξύ των άλλων μας οδήγησαν αντί 2,4 ανάπτυξη, να πάμε στο 2, αφού και τα λεφτά που εισπράττουμε παρκάρουν στις τράπεζες. Άλλο τεράστιο κεφάλαιο αυτό.

Ένα από τα ορόσημα που είναι πολύ πίσω, είναι τα «φωτοβολταϊκά στις στέγες» για μικρές επιχειρήσεις και σπίτια, οικιακούς καταναλωτές. Ακριβώς, η πεμπτουσία –αν θέλετε- της ενεργειακής δημοκρατίας που ο καθένας από εμάς μπορεί να γίνει παραγωγός και αυτό το πετάει στην άκρη, το παραγνωρίζει κι αυτό η Κυβέρνηση.

Ουσιαστικά, αυτό που κάνει με την τροπολογία είναι ότι καθιστά ακόμα περισσότερο απαγορευτική την ανάπτυξη της ιδιοπαραγωγής από τον καθένα μας, πολύ δε περισσότερο της δραστηριοποίησης ενεργειακών κοινοτήτων αυτοδιοίκησης, αγροτών, μεταποίησης και μικρομεσαίων επενδυτών. Πραγματικά είναι τόσο μεγάλο το δέλεαρ; Ποιο είναι το δέλεαρ και παρακάμπτει όλα αυτά η Κυβέρνηση; Που, κατά τα άλλα, αυτοδιαφημίζεται ως κεντρώα! Δηλαδή αγνοεί παρατηρήσεις σοβαρές από την Ευρωπαϊκή Ένωση για ολιγοπωλιακές πρακτικές. Αγνοεί τα προβλήματα του Ταμείου Ανάκαμψης, γιατί δεν κάνει πίσω στο ζήτημα του ηλεκτρικού χώρου.

Στις 12 Αυγούστου του 2022, όπως είπα, έκλεισε πρακτικά ο ηλεκτρικός χώρος. Τον έδωσε σε πέντε μεγάλες εταιρείες η Κυβέρνηση. Αδειοδότησε από τότε 28 GW από τα 30 που πρόκειται να αναπτυχθούν και άφησε με τις άδειες στο χέρι χιλιάδες μικρομεσαίους επενδυτές και ενεργειακές κοινότητες μέσα σε αυτά. Άφησε στον προθάλαμο της αναμονής αυτοδιοίκηση και αγρότες και μεταποίηση. Αυτό ακριβώς έκανε για να τα δώσει όλα σε πέντε εταιρείες.

Δεν υπάρχει αυτή η πρακτική, κυρίες και κύριοι συνάδελφοι της Πλειοψηφίας, σε καμμία ευρωπαϊκή χώρα. Παντού το 50% τουλάχιστον της ενέργειας από ανανεώσιμες παράγεται από αυτά που μόλις μνημόνευσα, για να μην τα επαναλαμβάνω διαρκώς, από τον καθένα μας χωριστά και από όλες αυτές τις κατηγορίες που μνημόνευσα. Προσθέτω μόνο τους κοινωνικά ευάλωτους που είναι μια κορυφαία κατηγορία και μου ξεφύγει εν τη ρύμη του λόγου.

Και τι κάνει σήμερα; Δεν δίνει κανέναν χώρο. Όλον τον χώρο τον παραχωρεί στη ΔΕΗ ανανεώσιμες και σε άλλους μεγάλους. Δεν δίνει τίποτα στις προμνημονευθείσες κατηγορίες, από την αυτοδιοίκηση και τους αγρότες μέχρι τους κοινωνικά ευάλωτους, μεταποίηση και τον καθένα από εμάς χωριστά, όπως είπα. Πετάει έξω όλες τις αιτήσεις Γ2 και Γ4.

Αρκεί να σας πω ότι μόνο στη δυτική Μακεδονία υπάρχουν 1,4 GW αιτήσεις, έτοιμα έργα να υλοποιηθούν από μικρομεσαίους και από ενεργειακές κοινότητες που τους αφήνουν με τις άδειες στα χέρια. Δεν τους δίνει οριστική προσφορά σύνδεσης. Και αυτό εδώ, ουσιαστικά, τους κόβει κάθε ελπίδα να συνδεθούν με το δίκτυο.

Τίποτα δεν είναι για τους αγρότες, τίποτα δε γίνεται για την κλιματική αλλαγή και για τις ανανεώσιμες πηγές. Δυστυχώς, κύριοι συνάδελφοι, αυτή είναι η σκληρή αλήθεια που πρέπει να κατανοήσουμε όλοι. Για τους αγρότες δεν γίνεται τίποτα, γιατί -προσέξτε- εισάγει διμερή συμβόλαια, όταν υπάρχουν συμβόλαια με μεγάλους παραγωγούς -αυτούς που ευνόησε στη συνέχεια η Κυβέρνηση- από τον Μάη του 2020 στην πρώτη δημοπρασία, που είχαν δώσει τιμή κάτω από 3.5 λεπτά με όλες τις επιβαρύνσεις, δηλαδή, ΑΔΜΗΕ, ΔΕΔΔΗΕ. Θα μπορούσε με διμερή συμβόλαια με αυτούς τους παραγωγούς να δίνει τιμή κάτω από 5 λεπτά, ενώ θα δώσει από 9,3 έως 11.

Εάν πήγαινε σε μικρομεσαίους επενδυτές που είναι ήδη εγκατεστημένοι, θα πει σε μια τιμή 7 με 7.5 με τις ταρίφες εγγυημένες. Γιατί δεν ακολουθούμε αυτούς τους δύο δρόμους αφού κόπτεστε τόσο πολύ για τους αγρότες;

Το κεντρικό για εμάς, κυρίες και κύριοι συνάδελφοι, είναι ότι δεν δίνει σε κανέναν χώρο. Και δεν γίνεται τίποτα για τις ΑΠΕ. Γίνεται μόνο για να εξυπηρετηθούν ολιγοπώλια ενέργειας. Γιατί αν θέλουμε να μιλήσουμε για ΑΠΕ, θα έπρεπε να μιλάμε για σοβαρή αναβάθμιση του δικτύου. Ήδη τον περασμένο μήνα πετάξαμε γιγαβατώρες, εκατοντάδες γιγαβατώρες. Πετάξαμε πολύτιμη ενέργεια. Γιατί τόσο η αποθήκευση όσο και η αναγκαία αναβάθμιση του δικτύου και η διασύνδεση της χώρας με άλλες χώρες καθυστερούν απελπιστικά. Πετάμε ενέργεια που παράγουμε από ΑΠΕ. Καμμία έγνοια δεν υπάρχει, κυρίες και κύριοι συνάδελφοι, για τις ΑΠΕ.

Και ήρθε και ο Υπουργός -και με αυτό τελειώνω- ο κ. Σκυλακάκης να μας πει δύο κορυφαίες θέσεις, που πραγματικά είναι να απορεί κανείς. Δεν θέλω να τις χαρακτηρίσω, γιατί αποφεύγω συνειδητά μια ακραία ορολογία, γιατί πιστεύω ότι πρέπει να την αφήσουμε πίσω. Αλλά αυτό δεν εμποδίζει, βέβαια, να πούμε τα πράγματα με το όνομά τους.

Ήρθε εδώ και μας είπε δύο πράγματα. Έλεγε κάτι ιστορίες οι οποίες απέχουν πολύ από την αλήθεια. Δεν δίνουμε –λέει- δυνατότητα παροχής στους αγρότες απευθείας, διότι την ώρα που δουλεύουν τα φωτοβολταϊκά δεν σημαίνει ότι δουλεύουν για αντλίες. Μα ποιος μίλησε για τέτοια πράγματα; Για ενεργειακές κοινότητες μιλάμε. Ποιος ζήτησε να είναι απευθείας η σύνδεση; Κανένας. Σε ποιον απευθύνεται ακριβώς ο Υπουργός;

Και το δεύτερο κορυφαίο που το άφησα τελευταίο, κυρίες και κύριοι συνάδελφοι, είναι το φοβερό που είπε ότι ο ηλεκτρικός χώρος δεν είναι δημόσιο αγαθό γιατί κοστίζει πολύ. Ποιος τον πλήρωσε αυτόν τον δημόσιο χώρο; Είναι ή δεν είναι έργο της αμιγώς κρατικής ΔΕΗ με λεφτά του ελληνικού λαού; Ποιος δημιούργησε τον ηλεκτρικό χώρο; Έπεσε από τον ουρανό για να δίνεται έτσι απλόχερα ως δώρα σε πέντε εταιρείες που συγκροτούν το ολιγοπώλιο ενέργειας; Είναι δυνατόν να συμβαίνουν αυτά τα πράγματα;

Εγώ κυρίες και κύριοι συνάδελφοι, καταθέτω και στα Πρακτικά σχετικό έγγραφο του ΠΟΣΠΗΕΦ, που είναι όλοι οι μικρομεσαίοι επενδυτές όλης της χώρας, όπου εντελώς τεκμηριωμένα και με στοιχεία λένε τι τιμές θα μπορούσε να επιτευχθούν για τους αγρότες.

(Στο σημείο αυτό ο Βουλευτής, κ. Πάρις Κουκουλόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα επαναλάβω δική μας οπτική για ακόμη μια φορά. Και δεν την λέμε για εντυπώσεις, κυρίες και κύριοι συνάδελφοι, και απευθύνομαι ιδιαίτερα στους συναδέλφους της Συμπολίτευσης…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κουκουλόπουλε, έχετε ξεπεράσει τον χρόνο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, κυρία Πρόεδρε. Έχει σημασία και για εσάς αυτό που θα πω τελευταίο.

Πολλοί νομίζουν ότι όταν μιλάμε για ενεργειακή δημοκρατία, μιλάμε για μια ουτοπία. Λάθος! Αυτή τη στιγμή από τα 28 GW συν 1,3 που αδειοδοτούνται τώρα με αυτή τη διαδικασία, σχεδόν κλείνει τα 30. Έχουν αναπτυχθεί 12 GW. Η χώρα για τις ανάγκες της χρειάζεται 18 GW. Έχουμε χρόνο και θα σας προλάβουμε ξεκινώντας μέσα από μια μεγάλη νίκη του ΠΑΣΟΚ στις ευρωεκλογές.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Όντως μας αφορούσε, κύριε Κουκουλόπουλε, όπως το είπατε!

Τον λόγο έχει ο κ. Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε.

Ο συνάδελφος Κουκουλόπουλος που μόλις κατήλθε, προφανώς θα παρακολούθησε την τοποθέτηση του Υπουργού του κ. Σκυλακάκη. Προφανώς την παρακολουθήσατε. Ο Υπουργός απήντησε σε κάθε ερώτηση που τέθηκε από πλευράς των συναδέλφων. Πιστεύω αν ήσασταν εδώ θα είχατε τον χρόνο να έχετε τις ανάλογες απαντήσεις.

**ΠΑΡΙΣ ΚΟΥΚΟΥΛΟΠΟΥΛΟΣ:** Έχω μαζί μου τα Πρακτικά της ομιλίας του.

**ΔΗΜΗΤΡΙΟΣ ΚΥΡΙΑΖΙΔΗΣ:** Σωστό.

Απλά θα μπορούσατε γι’ αυτά τα οποία είπατε τώρα να έχετε τις ανάλογες ερωτήσεις και απαντήσεις. Εν πάση περιπτώσει εκ του αποτελέσματος κρινόμαστε όλοι και ορθά η Πρόεδρος αναφέρθηκε ότι, δυστυχώς, το ΠΑΣΟΚ πάλι τρίτο θα είναι στις ευρωεκλογές.

**ΠΡΟΕΔΡΕΥΟΥΣΑ (Όλγα Γεροβασίλη):** Ξεπερνάμε τις δημοσκοπικές εκτιμήσεις…

(Θόρυβος στην Αίθουσα)

**ΔΗΜΗΤΡΙΟΣ ΚΥΡΙΑΖΙΔΗΣ:** Για να ικανοποιήσω την Πρόεδρο το είπα αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Το άκουσα, κύριε Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, κύριοι Υπουργοί, «χρώμεθα γαρ πολιτεία εχούση νόμους», όταν μάλιστα είναι πολλοί και διάσπαρτοι.

Ερχόμενος στο νομοσχέδιο θα έλεγα ότι τυγχάνει μιας αποδοχής γενικότερα και από την Αντιπολίτευση. Για τη δε εφαρμογή και τον έλεγχο τήρησης των νόμων απαιτούνται δικαστήρια τα οποία διαθέτουμε με αναλογία όμως τριάντα έξι δικαστών ανά εκατό χιλιάδες κατοίκους, μία από τις μεγαλύτερες στην Ευρώπη. Εντούτοις δεν τα καταφέρνουμε ως θα έπρεπε. Η άμεση, δραστική και έγκαιρη κρισιολόγηση των υποθέσεων λόγω του εξαιρετικά μεγάλου φόρτου εργασίας των δικαστηρίων, δυστυχώς παραμένει ζητούμενο.

Αυτήν ακριβώς την ανάγκη της επιτάχυνσης απονομής της δικαιοσύνης έρχεται να αντιμετωπίσει κατά ένα μέρος το υπό ψήφιση νομοσχέδιο, το οποίο εντάσσεται σε μια συντονισμένη προσπάθεια που καταβάλλει προς αυτή την κατεύθυνση εδώ και καιρό η Κυβέρνηση και το Υπουργείο Δικαιοσύνης. Και, πράγματι ,για πρώτη φορά η επίσημη πολιτεία τολμά να μεταφέρει ικανό τμήμα δικαστικής ύλης από τα δικαστήρια και να εμπιστευτεί τους δικηγόρους για τη διενέργεια των απαραίτητων νομικών πράξεων προς διεκπεραίωση των συναφών υποθέσεων.

Δεν μπορώ παρά να μην εξάρω αυτήν την πρωτοβουλία, η οποία και τον θεσμικό ρόλο των δικηγόρων αναδεικνύει και αναβαθμίζει και την ουσιαστική δικαιοσύνη υπηρετεί μέσω της αποφόρτισης των δικαστηρίων.

Κυρίες και κύριοι συνάδελφοι, οι δικηγόροι ως άμεσοι δημόσιοι λειτουργοί ενταγμένοι αναπόσπαστα στη διαδικασία απονομής του δικαίου, ήταν και παραμένουν ένα εξαίρετο τμήμα της κοινωνίας μας το οποίο και ως επίσημη πολιτεία πρέπει να αξιοποιήσουμε. Η επιστημονική κατάρτιση που διαθέτουν και ο θεσμικός τους ρόλος παρέχουν αντικειμενικώς τα αναγκαία εκείνα εχέγγυα προκειμένου να ενταχθούν στον δικαιοδοτικό μηχανισμό ακόμη πιο ενεργά.

Για τον λόγο αυτό επιβάλλεται, κατά τη γνώμη μου, να αναληφθούν πρόσθετες πρωτοβουλίες για μεταφορά περαιτέρω δικαστικής ύλης προς αυτούς και γιατί όχι προς την κατεύθυνση θεσμικής εμπλοκής τους στην ουσιαστική απονομή του δικαίου, είτε σε αμιγώς δικαιοδοτικά είτε σε επικουρικό ρόλο.

Ας μη λησμονούμε ότι ήδη εκ του Συντάγματος συμμετέχουν κατά το άρθρο 88 παράγραφος 2 στο ειδικό δικαστήριο επίλυσης των μισθολογικών διαφορών των δικαστικών λειτουργών ή κατά το άρθρο 99 παράγραφος 1 στο δικαστήριο αγωγών κακοδικίας. Αυτά είναι ζητήματα που μπορούμε –νομίζω- να τα συζητήσουμε με τα αντίστοιχα θεσμικά όργανα και να καταλήξουμε σε συγκεκριμένες προτάσεις.

Έρχομαι εν προκειμένω στις κατ’ ιδίαν διατάξεις του υπό συζήτηση νομοσχεδίου. Με τις προτεινόμενες διατάξεις επιχειρείται στην πράξη η αποφόρτιση των δικαστηρίων από χιλιάδες υποθέσεις, με αποτέλεσμα να αυξάνεται η ταχύτητα και η αποτελεσματικότητα της απονομής της δικαιοσύνης και, βεβαίως, εκ παραλλήλου να μην τίθεται σε κίνδυνο το δικαίωμα παροχής έννομης προστασίας των πολιτών.

Πράγματι η παροχή κληρονομητηρίου, η αποδοχή και η αξιοποίηση κληρονομίας, η εγγραφή και η εξάλειψη προσημείωσης υποθήκης, η λήψη ενόρκων βεβαιώσεων και η διενέργεια προελέγχου για την εγγραφή και τροποποίηση καταστατικού σωματείων από δικηγόρους αποτελούν μέτρα τα οποία αναμένεται όχι μόνο να επιφέρουν επιτάχυνση αλλά και θετικές συνέπειες στην οικονομία και τη ζωή των πολιτών, καθώς οι ως άνω διαδικαστικές πράξεις που ανέφερα θα διενεργούνται άμεσα και χωρίς χρονοτριβή από τους δικηγόρους.

Δεν θα υπεισέλθω στις επιμέρους διατάξεις και προβλέψεις, καθώς αυτές είναι αμιγώς διαδικαστικού χαρακτήρα και περιγράφονται με εξαντλητική πληρότητα στα επιμέρους άρθρα.

Εξίσου δε σημαντική κρίνεται η προσπάθεια που καταβάλλει το Υπουργείο Δικαιοσύνης για την άμεση εκκαθάριση και πληρωμή των αποζημιώσεων νομικής βοήθειας μέσω στοχευμένων παρεμβάσεων και, κυρίως, μέσω της απλοποίησης των σχετικών διαδικασιών αλλά και με την αναγκαία ενίσχυση του δικαστικού υπαλληλικού προσωπικού.

Η νομοθετική πρωτοβουλία που αναλαμβάνει η Κυβέρνηση για την οριστική επίλυση του προβλήματος αυτού αναμένεται όχι μόνο να εκκαθαρίσει χρονίζουσες διαδικασίες, αναφορικά, βέβαια, και με το ταμείο των δικαστικών κτηρίων με υποθέσεις αλλά και να αναβαθμίσει τον θεσμό της νομικής βοήθειας, ενθαρρύνοντας περισσότερους δικηγόρους να ενταχθούν στον θεσμό αυτό, που παρέχει ουσιαστική συνδρομή στους αναξιοπαθούντες συμπολίτες μας που δεν διαθέτουν τα οικονομικά μέσα για να ανταποκριθούν στα σχετικά έξοδα και αμοιβές.

Κυρίες και κύριοι συνάδελφοι, με αφορμή το συζητούμενο νομοσχέδιο διαβάσαμε και ακούσαμε λεπτομερώς για τα προβλήματα που αντιμετωπίζουν οι δικηγόροι κατά την άσκηση του λειτουργήματός τους. Με αφορμή τις συζητήσεις αυτές και εν όψει της επιχειρούμενης αναβάθμισης του θεσμικού τους ρόλου, θα επιθυμούσα να θέσω το ζήτημα της κατάργησης ή έστω μείωσης του ΦΠΑ στην παροχή των δικηγορικών υπηρεσιών. Ο δικηγόρος δεν είναι ένας απλός επιτηδευματίας, δεν είναι έμπορος. Ασκεί ένα λειτούργημα κακά τα ψέματα. Κανείς δεν προστρέχει στην παροχή νομικών υπηρεσιών αν δεν έχει ένα πρόβλημα που αναζητεί επίλυση.

Ως ευνομούμενη πολιτεία, στοχοπροσηλωμένη στην εξυπηρέτηση του πολίτη, οφείλουμε την πρόσβαση αυτή να την καταστήσουμε ευχερέστερη, ανακουφίζοντας τον πολίτη από πρόσθετα οικονομικά βάρη. Με τις σκέψεις αυτές κλείνω την τοποθέτησή μου και σας καλώ να υπερψηφίσουμε το νομοσχέδιο του Υπουργείου Δικαιοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Φραγκίσκος Παρασύρης, Βουλευτής ΠΑΣΟΚ - Κινήματος Αλλαγής.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, παίρνω τον λόγο ως υπεύθυνος του κοινοβουλευτικού τομέα ενέργειας να μιλήσω σε ένα νομοσχέδιο του Υπουργείου Δικαιοσύνης. Όσο οξύμωρο και αν ακούγεται αυτό που μόλις σας είπα προφανώς δεν κοκκινίζει κανείς, δεν ντρέπεται κανείς γι’ αυτό που συμβαίνει σε σχέση με την ενεργειακή πολιτική της χώρας. Όλη η θητεία της Κυβέρνησης από τον Ιούλιο και έπειτα έχει έρθει, τουλάχιστον, στο επίπεδο της ενεργειακής πολιτικής με αυτόν τον τρόπο, με επιμέρους διατάξεις, με τροπολογίες και δεν υπάρχει ένα συγκεκριμένο νομοσχέδιο ως νόμος πλαίσιο πάνω στο οποίο θα πατήσουμε για να οργανώσουμε την ενεργειακή πολιτική της χώρας.

Πρόκειται, λοιπόν, για μια τροπολογία στην οποία θα αναφερθώ, όπως αναφέρθηκαν προηγουμένως και οι συνάδελφοι από το ΠΑΣΟΚ, η οποία κατατέθηκε νύχτα, αφορά το αγροτικό και βιομηχανικό ρεύμα, κατατέθηκε αφότου είχαν τελειώσει οι επιτροπές και δεν μπόρεσε να συζητήσει κανένας για ένα τόσο σοβαρό ζήτημα.

Διερωτώμαι πώς είναι δυνατόν η ενεργειακή πολιτική της χώρας να συζητείται με αυτόν τον τρόπο. Πώς είναι δυνατόν να υλοποιείται με αυτόν τον τρόπο; Πώς είναι δυνατόν να υπονομεύεται η ισονομία με αυτόν τον τρόπο; Πώς είναι δυνατόν να υπονομεύεται –αυτό που είπε προηγουμένως ο συνάδελφος κ. Κουκουλόπουλος- η ενεργειακή δημοκρατία;

Γιατί το μεγάλο ζητούμενο της εποχής μας δεν είναι αν θα γίνει η πράσινη μετάβαση. Τα μέσα και τη μέθοδο την έχουμε. Το ζήτημα είναι αν θα είναι δίκαιη η πράσινη μετάβαση και όλη αυτή η πρακτική, η κοινοβουλευτική και η πολιτική και η θεσμική που επιδεικνύεται το τελευταίο διάστημα, καθόλου δεν μας κάνει να νιώθουμε σίγουροι ότι πάμε σε μια τέτοια δίκαιη πράσινη μετάβαση. Όλος ο διάλογος γίνεται με διαρροές, μέσα από μέσα ενημέρωσης, με δημοσιεύματα, με ομάδες εργασίας και πραγματικά διερωτώμαι γιατί όλο αυτό το διάστημα υποτιμάτε και περιφρονείτε τόσο πολύ το Κοινοβούλιο με τροπολογίες οι οποίες δεν περνούν ούτε καν από επιτροπές.

Έχετε υποχρέωση -αν δεν το γνωρίζετε- να φέρνετε αυτές τις τόσο σημαντικές αλλαγές σε δημόσια διαβούλευση και να ακολουθείτε την δέουσα προφανώς κοινοβουλευτική διαδικασία και να μην υποβαθμίζετε τον διάλογο, ούτε να προδικάζετε και να προϋποθέτετε κάποια εικαζόμενη συναίνεση.

Τις συστάσεις αυτές δεν σας τις λέμε επειδή το θέλουμε εμείς, σας τις λέει και σας τις επισημαίνει, με πάρα πολύ εμφανή τρόπο και με ιδιαίτερα μεγάλη μομφή, στα είκοσι πέντε σημεία που σας έχει αποστείλει η Ευρωπαϊκή Επιτροπή γύρω από τις συστάσεις που σας κάνει για τον τρόπο με τον οποίο προχωράτε τις αλλαγές στην πράσινη μετάβαση.

Στο σημείο 21, το οποίο είναι το πιο σημαντικό, αναφέρεται στη δημόσια διαβούλευση, ότι τα πάντα έρχονται με τη μορφή κατεπείγοντος και ότι τίποτα δεν συζητείται και δεν γίνεται αντικείμενο διαβούλευσης όπως πρέπει, για να έχετε ένα εθνικό σχέδιο για το κλίμα και την ενέργεια στη χώρα ως Κυβέρνηση κατατεθειμένο, το οποίο θα το έχετε συζητήσει με τους παραγωγούς, με τους καταναλωτές, με όλους τους δρώντες. Το καταθέτω στα Πρακτικά.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φεύγοντας, λοιπόν, από αυτό, θα ήθελα λίγο χρόνο, κυρία Πρόεδρε, να πω στο σημείο 2 ότι μίλησε και ο Υπουργός και έδωσε κάποιες απαντήσεις. Πρόταγμα είναι το αγροτικό ρεύμα. Είναι το φύλλο συκής για να κάνετε μια πολύ μεγάλη μεταβολή στο θεσμικό πλαίσιο.

Και να ξεκινήσω από αυτό που ανέφερε η κ. Λιακούλη -και να με συγχωρέσουν όσοι συνάδελφοι δεν τους άκουσα- σχετικά με την τιμή. Υπάρχει ένα μείζον ζήτημα. Άκουσα τον Υπουργό και τις απαντήσεις που έδωσε. Σήμερα λέτε ότι η εκτίμηση θα είναι στα 9,3 και κάτω από 11 λεπτά, τέλος πάντων, σε όσους έχουν ληξιπρόθεσμες οφειλές και το δικαιολογήσατε με έναν τρόπο –αναφέρθηκε και ο κ. Κουκουλόπουλος εδώ- ωσάν να αναφέρεστε σε κάποιους οι οποίοι δεν γνωρίζουν, βρέθηκαν από τον Άρη ξαφνικά σε αυτήν την Αίθουσα.

Αναφερθήκατε, λοιπόν, τα σε αυτές τις τιμές. Να σας πω ότι η ΔΕΗ μόνο για τον Μάρτη στο πράσινο τιμολόγιο έχει τιμές 10 λεπτά και η αγορά όλοι προεξοφλούν ότι θα πάει καθοδικά για φέτος. Να σας πω ότι αντίστοιχο PPA, αντίστοιχη, δηλαδή, διμερή σύμβαση υπέγραψε η ΕΥΑΘ πριν από λίγες μέρες, στη Θεσσαλονίκη, με την «ΤΕΡΝΑ» σε οκτώ συν τέσσερα χρόνια, δηλαδή παραπάνω χρόνια, όχι δέκα αλλά δώδεκα χρόνια. Γιατί είναι αυτά που έλεγε ο κύριος Υπουργός προηγουμένως για να πάρει το τέλος αντιστάθμισης. Λοιπόν, δώδεκα χρόνια και όχι δέκα, οκτώ συν τέσσερα, στα 7,66 λεπτά την κιλοβατώρα.

Πώς ξαφνικά συνέβη αυτό; Πώς συμβαίνει αυτός ο εμπαιγμός απέναντι στους αγρότες; Γιατί η τιμή στους αγρότες είναι αυτή; Και μας είπατε ότι άλλη ώρα ποτίζουν, άλλη ώρα παράγουν. Το πολύ απλό είναι αυτό που είπε ο κ. Κουκουλόπουλος. Που νομίζετε ότι μιλάτε; Υπάρχει το net metering, που μπορείτε τώρα να το δώσετε στις ενεργειακές κοινότητες. Να σας πω ότι τον γκρίζο Φλεβάρη οι τιμές από ΑΠΕ ήταν στο 1,75 έως 3, και μας μιλήσατε για γκρίζο Ιούλιο. Μα είναι δυνατόν; Πού νομίζετε ότι απευθύνεστε;

Σημείο τρίτο -αναφέρθηκε προηγουμένως- κάνετε κουρελόχαρτο τη δική σας υπουργική απόφαση και τον δικό σας νόμο. Μέχρι το 2022, 12 Αυγούστου που είπε ο αγαπητός συνάδελφος, μέχρι τότε ήταν first in, first served, δηλαδή με αριθμό πρωτοκόλλου θα μπορούσε κάποιος να συνδεθεί στο δίκτυο με τον αριθμό πρωτοκόλλου με ημερομηνία έπαιρνε σειρά. Ήρθατε, κάνατε τις κατηγορίες, φτιάξατε προτεραιότητες, ένα πρωτοφανές τελοσπάντων θεσμικό πλαίσιο, που δεν υπάρχει πουθενά στην Ευρώπη. Το καυτηριάσαμε, το στηλιτεύσαμε από τότε.

Όμως βάλατε ένα θεσμικό πλαίσιο. Μέσα σε αυτό το χρονικό διάστημα περίμενε κάποιος κόσμος να πάρει όρους σύνδεσης.

Τώρα τι έρχεστε; Είναι η δεύτερη, η τρίτη φορά -έχω χάσει το λογαριασμό- που έρχεστε και παραβιάζετε αυτές τις προτεραιότητες και πάτε από την κατηγορία α΄, από τη β΄, από τη γ΄, από τη στ΄ και παίρνετε ένα έργο και το φέρνετε μπροστά και του δίνετε προτεραιότητα. Αυτό πάτε να κάνετε τώρα με αφορμή το αγροτικό και το βιομηχανικό έργο, να ξαναμοιράσετε την πίτα, και όχι μόνο την πίτα της παραγωγής αλλά και την πίτα της κατανάλωσης, διότι αυτά θα είναι σε διμερή συμβόλαια με τους αγρότες και κατευθείαν θα έχουν και τους πελάτες.

Λοιπόν, πρέπει να κλείσω. Θα κλείσω με το σημείο 4, πολύ σημαντικό. Αναφέρθηκε η κ. Λιακούλη και ο κ. Κουκουλόπουλος. Γιατί επιλέγετε σε αυτές τις διμερείς συμβάσεις να συμμετέχουν έργα τα οποία δεν έχουν εξασφαλίσει όρους σύνδεσης, όταν στη χώρα μας αυτήν τη στιγμή παράγουμε περισσότερη ενέργεια από ΑΠΕ απ’ όση μας χρειάζεται; Δηλαδή υπάρχουν γύρω στα 4 GW αυτήν τη στιγμή ελεύθερα που αναζητούν τρόπο έτσι ώστε να πάρουν ταρίφα. Το είπε ο κ. Μάντζος. Αναζητούν τρόπο να μπουν σε έναν διαγωνισμό να πάρουν τιμή.

Εσείς γιατί πάτε γαλαντόμα να δώσετε στη ΔΕΗ ανανεώσιμες, ένα κομμάτι ενεργειακού χώρου και να διαμοιράσετε τον χώρο στη ΔΕΗ όταν υπάρχει αυτό ελεύθερο; Και γιατί δεν βάζετε και τις επενδύσεις οι οποίες έχουν σταματήσει από το ΔΑΠΕΕΠ; Υπάρχει μία αναστολή από το ΔΑΠΕΕΠ. Και αυτές είναι μία πολύ μεγάλη δεξαμενή, από τη στιγμή που πρέπει να το κάνουμε και πάρα πολύ γρήγορα και τάχιστα, έτσι ώστε να εξυπηρετηθούν κατευθείαν οι αγρότες με φθηνή ενέργεια. Γιατί δεν πάτε από αυτές τις δύο μεγάλες δεξαμενές που έχουμε και περισσεύει φθηνή ενέργεια και προτιμάτε να φτιάξετε έναν νέο πλασματικό ενεργειακό χώρο που θα τον δώσετε στους δικούς σας, στους «υμέτερους», και την ίδια στιγμή να διακυβεύεται η βιωσιμότητα μικρομεσαίων επενδυτών σε ΑΠΕ και –ειπώθηκε προηγουμένως από τον κ. Κουκουλόπουλο- να πετάμε ταυτόχρονα φθηνή ενέργεια από το παράθυρο; Έχουμε αυτή την πολυτέλεια ως χώρα;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, αν θέλετε.

**ΦΡΑΓΚΙΣΚΟΣ ΠΑΡΑΣΥΡΗΣ:** Ολοκληρώνω.

Κύριε Υπουργέ, είναι προφανές και είναι φανερό ότι ο ηλεκτρικός χώρος και η ηλεκτρική κατανάλωση πλέον έχει καταστεί αγαθό εν ανεπαρκεία και αποτελεί πεδίο ρύθμισης συμφερόντων. Εμείς, να ξέρετε, σε αυτό το παιχνίδι ως ΠΑΣΟΚ δεν πρόκειται να μπούμε. Και επειδή μας απειλήσατε λίγο-πολύ βάζοντας μπροστά και εργαλειοποιώντας τους αγρότες και μας είπατε «να σας δω να μην ψηφίζετε τις ρυθμιζόμενες οφειλές και τις ληξιπρόθεσμες οφειλές των αγροτών», να ξέρετε ότι εμείς δεν μασάμε από αυτά. Δεν μασάμε από αυτά. Ξέρουμε πολύ καλά τι κάνετε.

Λοιπόν, ακούστε. Εμείς θα πάμε στο «παρών» στη συγκεκριμένη πρωτοβουλία που παίρνετε, στη συγκεκριμένη τροπολογία. Δεν σας επιτρέπουμε να εργαλειοποιείτε τους αγρότες, οι οποίοι καθόλου ευχαριστημένοι δεν πρέπει να είναι με την τιμή που τους δίνετε. Δεν σας επιτρέπουμε να κάνετε το παιχνίδι και δεν θα συμμετάσχουμε στο παιχνίδι που επιχειρείτε να κάνετε. Μη μας απειλείτε με τους προπαγανδιστικούς βραχίονες που έχετε. Εμείς είμαστε ένα κόμμα που έχουμε σταθερές και πολύ συγκεκριμένες σχέσεις με τον αγροτικό κόσμο. Δεν τις διακινδυνεύσουμε. Δεν διακυβεύονται μέσα από μια τέτοια διευθέτηση συμφερόντων που κάνετε εσείς. Θα είμαστε στο πλευρό τους, έτσι ώστε μαζί να κάνουμε αυτό το νέο πεδίο συλλογικότητας που λέγεται «πράσινη» δημοκρατία. Θα το κάνουμε πραγματικότητα το επόμενο διάστημα.

Ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, εισαγωγικώς θα μου επιτρέψετε μια αναφορά, μια παρέκβαση ουσιαστικά και μια απόπειρα σύνδεσης της σημερινής συνεδρίασης με προηγούμενη συζήτηση σε αυτήν την Αίθουσα σε σχέδιο νόμου. Επειδή το Υπουργείο Δικαιοσύνης έχει να διαδραματίσει κομβικό ρόλο στη λειτουργία των θεσμών και της συνταγματικής τάξης, έχει πολύ μεγάλη αξία, φρονούμε, να επαναφέρουμε μια σημαντική εκκρεμότητα που άφησε πίσω της η συζήτηση για τα ιδιωτικά παραρτήματα στην τριτοβάθμια εκπαίδευση.

Κύριε Υπουργέ, εφόσον ο Υπουργός Επικρατείας, ο Υπουργός Παιδείας αλλά και σειρά άλλων κυβερνητικών στελεχών δεν το έχουν πράξει, θα θέλαμε έστω εσείς να δεσμευθείτε ότι το κόμμα σας, η Νέα Δημοκρατία, προτίθεται να αναθεωρήσει το άρθρο 16 του Συντάγματος, ώστε να παρέχεται η δυνατότητα ίδρυσης μη κρατικών μη κερδοσκοπικών πανεπιστημίων όπως δεσμευόμαστε εμείς επί σειρά πολλών ετών χωρίς καμμία παρέκκλιση ή υπαναχώρηση. Δεν θα κουραστούμε να το ρωτούμε αυτό, διότι έτσι, μέσα από τη σιωπή των κυβερνητικών στελεχών και των Βουλευτών της Πλειοψηφίας, καταδεικνύεται το μέγεθος και το εύρος της εξαπάτησης. Πρώτον, ότι η Νέα Δημοκρατία παραμένει σταθερά προσηλωμένη στην επιδίωξή της για ιδιωτικά κερδοσκοπικά πανεπιστήμια που προτάσσουν το κέρδος από τη γνώση και δεύτερον, ότι τα παραρτήματα τα οποία ψηφίσατε εδώ την περασμένη Παρασκευή μόνοι σας δεν είναι παρά κερδοσκοπικοί φορείς, όπως άλλωστε πιστοποίησε η ίδια η Επιστημονική Υπηρεσία της Βουλής, και η Κυβέρνηση απλώς άνοιξε μια στρεβλή, μικρή αγορά για λίγους που είχαν προνομιακή πληροφόρηση, μπόρεσαν να επενδύσουν εδώ και χρόνια και τώρα η αναθεώρηση μπορεί να περιμένει.

Για να έρθουμε στα ζητήματα της δικαιοσύνης, ναι η δικαιοσύνη συνιστά διακριτή λειτουργία, κυρίως, από τη νομοθετική αλλά και από την εκτελεστική και αυτό το έχουμε πολλές φορές πει και σημειώσει με έμφαση. Χρειάζεται, όμως, μια δήλωση αναγκαία. Η δικαιοσύνη, όπως και κάθε εξουσία, κρίνεται και οι αποφάσεις της κρίνονται με σεβασμό στην ανεξαρτησία της, όπως σωστά ειπώθηκε και από άλλους συναδέλφους, υπό τον όρο ότι αυτήν την ανεξαρτησία την περιφρουρούν όλοι και οι λειτουργοί της και οι πολίτες και οι πολιτικοί, ώστε η δικαιοσύνη να απολαύει της εμπιστοσύνης από την κοινωνία. Και το λέμε αυτό πάντοτε με την επιφύλαξη της επιμέρους γνώσης στοιχείων, ανοικτών υποθέσεων δικογραφιών που αφορούν σε ευαίσθητα ζητήματα, όπως η προστασία της ανηλικότητας και της γενετήσιας ελευθερίας και πάντοτε με τον όρο ότι εκκρεμούν δικαστικές αποφάσεις.

Αλλά εδώ θα μου πείτε είχαμε ποινικές δικογραφίες στα χέρια μας στο έγκλημα των Τεμπών. Ποινικές δικογραφίες συγκεκριμένες στα χέρια μας εδώ στη Βουλή από την ευρωπαϊκή εισαγγελία. Φέραμε εμείς, τουλάχιστον, και άλλες πτέρυγες της Βουλής αίτημα συγκεκριμένο, με συγκεκριμενοποιημένες κατηγορίες ή –πιο σωστά- συγκεκριμενοποιημένους ισχυρισμούς προς διερεύνηση κατηγοριών για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης και η Πλειοψηφία την καταψήφισε.

Και έρχεται σήμερα -έχει σημασία- η Ευρωπαία Εισαγγελέας, η κ. Λάουρα Κόβεσι, και επιβεβαιώνει ξανά σε δημόσια συνέντευξή της σε ελληνικό τηλεοπτικό δίκτυο ότι η Ελλάδα, η Κυβέρνησή της, η Πλειοψηφία εμποδίζει, απαγορεύει, μπλοκάρει τη διερεύνηση. Και επαναλαμβάνει κάτι το οποίο εμμονικά η Νέα Δημοκρατία αρνείται, ότι αν είχε ολοκληρωθεί η σύμβαση 717, οι πενήντα επτά συνάνθρωποί μας θα ζούσαν στα Τέμπη.

Και όπως έχει πει χαρακτηριστικά η ειδική αγορήτριά μας σήμερα και μέλος της εξεταστικής επιτροπής, η οποία σε καταλυτικό, καθοριστικό βαθμό μαζί με τους υπόλοιπους συναδέλφους εκπροσώπησε την ομάδα μας στην εξεταστική επιτροπή, αυτή ακριβώς η επιτροπή πέτυχε να συγκαλύψει και απέτυχε να αποκαλύψει την αλήθεια. Και σε αυτήν την κηλίδα μας για την κοινοβουλευτική δημοκρατία εμείς δεν θέλουμε να έχουμε και δεν θα έχουμε καμμία απολύτως συμμετοχή. Θα περιμένουμε, όμως, όπως είπε η κ. Αποστολάκη, τις νέες δικογραφίες που θα έρθουν στη Βουλή.

Η δικαιοσύνη κάνει και θα πρέπει να εξακολουθήσει να κάνει απερίσπαστα τη δουλειά της και θεωρούμε ως ελάχιστη υποχρέωση αυτήν τη φορά αυτή η Βουλή να διαφυλάξει το κύρος της πολιτείας, ερευνώντας εις βάθος και εις ύψος τις ποινικές ευθύνες. Όπως το ίδιο καλούμαστε να κάνουμε ως πολίτες και ως πολιτεία σε κάθε υπόθεση που αφορά στη δημοκρατία μας, όπως το σκάνδαλο των παράνομων υποκλοπών και παρακολουθήσεων. Η δικαιοσύνη ερευνά -και μάλιστα σε ανώτατο επίπεδο- αυτήν την υπόθεση και αναμένουμε όχι μόνο την επίσπευση της διερεύνησης αλλά και τα πορίσματα αυτής της έρευνας.

Όταν η Ευρώπη περνά χτες από το Κοινοβούλιο νέο νόμο για την προστασία των δημοσιογράφων από χρήση παράνομων λογισμικών, στην Ελλάδα, εδώ στη χώρα μας, ακόμη εκκρεμεί το αίτημα επαλήθευσης, διασταύρωσης των στόχων του «Predator» και εκείνων που παρακολουθήθηκαν από την Εθνική Υπηρεσία Πληροφοριών. Και ωσότου ολοκληρωθεί η δικαστική διερεύνηση, αξιώνουμε από την Κυβέρνηση καθένα από τα μέλη της ξεχωριστά να πάψουν, να απόσχουν από παρεμβάσεις με δηλώσεις όπως κάνει συστηματικά ο κ. Γεωργιάδης, ο Υπουργός Υγείας, αναπαράγοντας ανακρίβειες και ψεύδη από δημόσια τηλεοπτικά δίκτυα.

Κάπου πρέπει να σταματήσει αυτό. Και επειδή έχει πολύ μεγάλη ευαισθησία για το ΠΑΣΟΚ τώρα τελευταία, ας δει τα του οίκου του, τα του Υπουργείου του, τα του χαρτοφυλακίου του. Και αυτό δεν σημαίνει να βγάζει φωτογραφίες πάνω από χειρουργημένους ασθενείς, ούτε να κερνά χειρουργεία στη Θεσσαλονίκη. Όπως έβγαζε φωτογραφίες στα σούπερ μάρκετ και έχουμε τις τιμές στο ζενίθ ανάμεσα σε όλες τις χώρες της Ευρωπαϊκής Ένωσης. Είμαστε δεύτεροι στις ιδιωτικές δαπάνες υγείας. Ας δει αυτά ο κ. Γεωργιάδης και ας αφήσει και τις εκτιμήσεις για τις δημοσκοπικές προβλέψεις και τις πολιτικές τύχες του Κινήματός μας. Και, κυρίως, ας αφήσει τις πολιτικές παρεμβάσεις στη δικαιοσύνη και στους θεσμούς όταν βαφτίζει ως «δικαστικές αποφάσεις» πειθαρχικές διώξεις και όταν παρεμβαίνει άμεσα, μέσω δηλώσεων, σε ανοικτές υποθέσεις. Αλλά αυτή είναι η αφοσίωση της Κυβέρνησης στους θεσμούς. Και ύστερα μάς φταίει το Ευρωπαϊκό Κοινοβούλιο και το ψήφισμα για το κράτος δικαίου.

Στο σχέδιο νόμου για την τροπολογία με πρότυπο τρόπο κοινοβουλευτικά, αλλά και με ιδιαίτερη λεπτομέρεια, τόσο ο τομεάρχης μας, ο Φραγκίσκος Παρασύρης, όσο και ο Πάρις Κουκουλόπουλος και η Ευαγγελία Λιακούλη και η Μιλένα Αποστολάκη έχουν τοποθετηθεί. Νομίζω ότι έχει εξαντληθεί το θέμα, παρά τις ανεπαρκείς -η αλήθεια είναι- και θολές απαντήσεις του κυρίου Υπουργού. Είναι σαφές ότι εργαλειοποιούνται οι αγρότες μας. Στην πλάτη των αγροτών και των μεγάλων τους κινητοποιήσεων κάποιοι θέλουν να διαμοιράσουν ξανά τον ενεργειακό χώρο και αυτή τη φορά ακόμα και στην κατανάλωση χωρίς όφελος για τους αγρότες και για τους παραγωγούς, αντίθετα με όφελος ευδιάκριτο πια -και αποδείχτηκε από τοποθετήσεις των συναδέλφων μας- για το ολιγοπώλιο της ενέργειας.

Το σημερινό σχέδιο νόμου θα επιμείνουμε ότι θα πρέπει να το δούμε όχι πάντως ξεχωριστά από το υπόλοιπο κλίμα, από το ευρύτερο περιβάλλον στη δικαιοσύνη και την κοινωνία, πολύ απλά διότι αυτό το σχέδιο νόμου εκπονήθηκε και εισάγεται στην Ολομέλεια της Βουλής με έναν συγκεκριμένο σκοπό. Δεν αμφισβητώ αυτά που είπε ο κύριος Υπουργός της Δικαιοσύνης ότι είναι υπεσχημένα από τις προγραμματικές δηλώσεις, όμως ο χρόνος που εισάγεται σήμερα το σχέδιο νόμου είναι ενδεικτικός. Θα μπορούσε αυτό να έχει συμβεί ήδη. Συμβαίνει σήμερα, όμως, ως αντίδωρο για όσα έχει πράξει η Κυβέρνηση τους τελευταίους μήνες εις βάρος του δικηγορικού σώματος για να κατευνάσει τις αντιδράσεις ως καταπραϋντικό -αν θέλουμε ιατρικούς όρους- στον πόνο του δικηγορικού σώματος.

Είναι μια ενίσχυση που έρχεται μετά την αποψίλωση που έχει συμβεί σε καθοριστικό και ανεπανόρθωτο βαθμό και έχει διαρρήξει τις σχέσεις της Κυβέρνησης με τους δικηγόρους για πολύ σοβαρές αιτίες. Πρώτα και κύρια διότι το Υπουργείο Δικαιοσύνης δεν είχε αναγνωρίσει τον δέοντα θεσμικό ρόλο στους συλλειτουργούς της δικαιοσύνης όσον αφορά στο θεσμικό νομικό πλαίσιο της δικαιοσύνης, ιδίως στο ποινικό δίκαιο. Το είδαμε αυτό με ενάργεια, με παράδειγμα την τροποποίηση του Ποινικού Κώδικα, του Κώδικα Ποινικής Δικονομίας, χωρίς συμμετοχή των επιστημόνων, των καθηγητών νομικής σχολής και των δικηγορικών συλλόγων. Αυτό είχε εξαντληθεί στην προηγούμενη συζήτηση. Έγινε χωρίς καμμία διαδικασία καλής νομοθέτησης. Είναι η πολλοστή τροποποίηση των κωδίκων -και αυτή τη φορά χωρίς καν να υπάρξει νομοπαρασκευαστική επιτροπή- και με μια εγγενή ιδεοληπτική ότι οι αυστηρές ποινές φέρνουν αντιμετώπιση της εγκληματικότητας και μόνο, ενώ όλοι οι φορείς και εγκληματολόγοι συνιστούν και συνηγορούν ότι είναι η βεβαιότητα της σύλληψης και η βεβαιότητα και ταχύτητα της επιβολής της ποινής που είναι οι καθοριστικοί όροι για την αντιμετώπιση του εγκλήματος.

Και φυσικά το δεύτερο είναι ότι η Κυβέρνηση στοχοποίησε το δικηγορικό σώμα μαζί με όλους τους άλλους κλάδους των ελευθέρων επαγγελματιών, όσον αφορά στη φορολογική τους μεταχείριση, επικαλούμενη και ενεργοποιώντας ένα άδικο, οριζόντιο και αναχρονιστικό σύστημα φορολογικών τεκμηρίων, στηριζόμενη η Κυβέρνηση στην αβάσιμη και αυθαίρετη εκτίμηση ότι όλοι οι δικηγόροι και όλοι οι ελεύθεροι επαγγελματίες φοροδιαφεύγουν, εξισώνοντας τους μεγάλους φοροφυγάδες - που πράγματι υπάρχουν και πρέπει να εντοπιστούν και να τιμωρηθούν- με όλους τους ελεύθερους επαγγελματίες με τεκμαρτό και άρα άδικο τρόπο. Και κλείνει τα μάτια η Κυβέρνηση στους δικηγόρους που, μαζί με τους υπόλοιπους ελεύθερους επαγγελματίες, έχουν πληγεί ανεπανόρθωτα και λόγω της μείωσης της ύλης αλλά και λόγω των κινητοποιήσεων στις οποίες αναγκάστηκαν να κατέλθουν το περασμένο διάστημα, και απέναντι στο φορολογικό νομοσχέδιο αλλά και απέναντι στις νομοθετικές αλχημείες στον χώρο της δικαιοσύνης. Και ιδίως οι νέοι αλλά και οι λιγότερο νέοι δικηγόροι έχουν βληθεί και βάλλονται αλύπητα από αυτά τα φορολογικά μέτρα. Και η Κυβέρνηση δείχνει να μη νοιάζεται για το αν αυτοί οι άνθρωποι μπορούν να μείνουν ή όχι στο λειτούργημα.

Με αυτή την έννοια, λοιπόν, δεν πρόκειται για ένα μεταρρυθμιστικό σχέδιο νόμου. Δεν εισφέρει κάτι το οποίο μπορεί να εκληφθεί ως μια μεταρρύθμιση αναγκαία αλλά είναι μια σημειακού τύπου παρέμβαση, μια πυροσβεστική παρέμβαση σε ένα βαθύτατα προβληματικό πεδίο, όπως η δικαιοσύνη και η θέση του δικηγορικού σώματος. Και πρέπει να γίνουν πολλά ακόμα για να διασφαλιστεί και να περιφρουρηθεί και να αναδειχθεί το κύρος του δικηγορικού σώματος και η ιδιότητα του δικηγόρου ως συλλειτουργού απονομής δικαιοσύνης, όπως τον θέλει και ο ίδιος ο Κώδικας περί Δικηγόρων. Ωστόσο εμείς, όπως εξήγησε η ειδική αγορήτριά μας, η κ. Αποστολάκη, θα στηρίξουμε το συζητούμενο σχέδιο νόμου διότι περιέχει διατάξεις με θετικό πρόσημο, τις οποίες υποδέχεται και ο ίδιος ο δικηγορικός κόσμος.

Και αποδεικνύεται έτσι σε εσάς, κύριοι Υπουργοί, ότι όταν η πολιτεία κάνει, πράγματι, διάλογο με τους δικηγόρους, τους δικαστές, τους δικαστικούς υπαλλήλους, τους συμβολαιογράφους μπορεί να φέρει θετικά έστω και σημειακά αποτελέσματα, και ότι όταν πληρούνται αυτές οι προϋποθέσεις, και εμείς, η Αντιπολίτευση, θα παράσχουμε τη συναίνεσή μας, διότι εμείς δεν είμαστε μια μηδενιστική Αντιπολίτευση αλλά μια ουσιαστική Αντιπολίτευση με παρουσία στη Βουλή υπεύθυνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω λίγα λεπτά ακόμη από τη δευτερολογία μου, κυρία Πρόεδρε.

Επιχειρείτε επίσης -και είναι πολύ σημαντικό- μια επιτάχυνση στη λειτουργία του θεσμού της νομικής βοήθειας και της αποζημίωσης των δικηγόρων για τις υπηρεσίες που παρέχουν. Είναι, πράγματι, λυπηρό δικηγόροι να παρέχουν δικαστική εκπροσώπηση σε αδύναμους οικονομικά ανθρώπους και να μην μπορούν να αμειφθούν για αυτές τους τις υπηρεσίες. Και αυτό πρέπει να αλλάξει. Αλλά υπάρχει απαισιοδοξία όταν βλέπουμε το Ταμείο Χρηματοδοτήσεως Δικαστικών Κτηρίων να επεξεργάζεται υποθέσεις τριών και τεσσάρων ετών πίσω. Και έχουμε πολλές ανησυχίες και ενστάσεις για τον τρόπο τον διεκπεραιωτικό, επιδερμικό που το αντιμετωπίζετε ή φαίνεται να το αντιμετωπίζετε με ομάδες εργασίας υποστελεχωμένες. Φαίνεται ότι είναι ασκήσεις επί χάρτου, οι οποίες φοβόμαστε ότι δεν θα φέρουν αποτελέσματα.

Υποδεχόμαστε τη σημερινή σας εξαγγελία για την πλατφόρμα και ζητούμε αναλυτικότερη ενημέρωση για το χρονοδιάγραμμα. Θα είμαστε εδώ να το ελέγξουμε. Η νομική βοήθεια, κύριε Υπουργέ, και νομίζω ότι θα συμφωνήσετε, δεν είναι απλώς μια οφειλή της πολιτείας προς τους δικηγόρους, είναι ένας θεσμός δικαιικός και κοινωνικός ιδιαίτερης αξίας, γιατί ιδίως στις εποχές που διαβιούμε, μέσα στην κρίση, μετά την κρίση, κυρίως λόγω αυτής της κρίσης, ολοένα και περισσότεροι πολίτες καταφεύγουν σε υπηρεσίες νομικής βοήθειας, και πρέπει αυτοί οι πολίτες να τυγχάνουν ποιοτικών νομικών υπηρεσιών.

Κυρίες και κύριοι συνάδελφοι, η δικαιοσύνη απαιτεί μεταρρυθμιστικό σχεδιασμό μακράς πνοής. Είναι επιτακτικό να αναλογιστούμε αν έχουμε μια δικαιοσύνη η οποία λειτουργεί, πράγματι, ως εγγυητής του κράτους δικαίου και προστάτης των αδύναμων, αν εγγυάται το δημοκρατικό και το ευνομούμενο κράτος μας με αποτελεσματικό τρόπο. Ο χρόνος απονομής είναι καθοριστικό στοιχείο στην ποιότητα της δικαιοσύνης. Και αυτό ακριβώς το να μην έχουμε μια δικαιοσύνη με τρόπο ποιοτικό και εντός εύλογου χρόνου λειτουργούσα, πλήττει την αξιοπιστία των θεσμών, την εμπιστοσύνη των πολιτών στο κράτος δικαίου και τις θεσμικές του λειτουργίες. Δεν υπάρχει τίποτα πιο συντριπτικό από έναν πολίτη ο όποιος αισθάνεται ότι έχει δίκιο, πρέπει κάπου να το βρει, απευθύνεται στα δικαστήρια και δεν μπορεί, είτε να έχει ελεύθερη πρόσβαση στο σύστημα δικαιοσύνης είτε να έχει μια προστασία εντός εύλογου χρονικού διαστήματος.

Κάθε πολίτης ο όποιος έχει βρεθεί στη θέση του διαδίκου, έχει γνωρίσει βιωματικά τα προβλήματα και στην ταχύτητα της απονομής της δικαιοσύνης: Οι υποδομές που δεν επαρκούν ή δεν είναι κατάλληλες. Σημαντικά κενά οργανικών θέσεων δικαστικών υπαλλήλων. Θα είμαστε εδώ να ελέγξουμε την υλοποίηση της εξαγγελίας για τους διορισμούς και τις τοποθετήσεις εκεί που πρέπει των δικαστικών υπαλλήλων. Η χρήση της τεχνολογίας στα δικαστήρια ακόμα είναι ζητούμενο. Η απονομή της δικαιοσύνης ακόμα περιμένει την ψηφιακή μετάβαση σε αυτή τη νέα εποχή με προγράμματα ψηφιακά, εφαρμογές αλλά και επιμόρφωση του προσωπικού, των δικηγόρων και των δικαστών, ώστε να μπορούν όλοι να λειτουργούν τα νέα αυτά προγράμματα. Η δικαιοσύνη συνιστά ένα από τα πλέον σημαντικά εχέγγυα, το πλέον σημαντικό εχέγγυο, της ειρηνικής κοινωνικής συμβίωσης αλλά και μιας δίκαιης και βιώσιμης ανάπτυξης. Και αυτό πρέπει να γίνεται εντός ευλόγων χρόνων.

Για αυτό, λοιπόν, κυρίες και κύριοι συνάδελφοι, η επιτάχυνση δεν μπορεί να είναι ένα απλό σύνθημα αλλά θα πρέπει να συνεπάγεται ρυθμίσεις σε μεταρρυθμιστικούς πυλώνες: Την ηλεκτρονική δικαιοσύνη -που το ΠΑΣΟΚ πρώτο από το 2011 με σχέδιο δράσης έχει καταρτίσει και καταστρώσει στο Υπουργείο της Δικαιοσύνης- που ακόμη εκκρεμεί. Τις εναλλακτικές μεθόδους επίλυσης των διαφορών, τη διαμεσολάβηση, τη δικαστική μεσολάβηση, τη διαιτησία, που πρέπει να τις εμπιστευτούμε και να τις ενισχύσουμε αξιολογώντας τα μέχρι σήμερα νομοθετημένα. Τη διαρκή αξιολόγηση και επικαιροποίηση των βασικών νομοθετημάτων με εμπιστοσύνη στην επιστήμη, όχι ερήμην των νομικών σχολών και των δικαστικών ενώσεων ή των δικηγορικών συλλόγων. Δομικές παρεμβάσεις χρειάζεται η δικαιοσύνη, όπως τα ειδικά τμήματα του οικογενειακού δικαστηρίου που μένουν χρόνια στα χαρτιά. Την ενίσχυση και αναβάθμιση του θεσμού της νομικής βοήθειας. Ένα ολοκληρωμένο πλαίσιο μεταρρύθμισης σε πυλώνες διαδραστικούς και συμπληρωματικούς.

Κλείνω, κυρία Πρόεδρε, και ευχαριστώ για την ανοχή.

Γνωρίζουμε πως ίσως ζητάμε πολλά από μια Κυβέρνηση που όχι μόνο δεν νοιάζεται να επιτύχει συναινέσεις στην κοινωνία αλλά ούτε καν μέσα στη Βουλή, μια Κυβέρνηση που πολλές φορές όχι στη δικαιοσύνη μόνο αλλά γενικώς νομοθετεί με επικοινωνιακούς όρους παραβλέποντας την επιστήμη και τους εμπλεκόμενους φορείς, μια Κυβέρνηση που αδιαφορεί για τις επιστημονικές κρίσεις, ακόμη και για τη γνώμη της ίδιας της Επιστημονικής Υπηρεσίας της Βουλής, αλλά στη δικαιοσύνη πρέπει να γίνει κατανοητό σε όλους ότι αυτό το πεδίο είναι διαφορετικό από τα άλλα. Δεν είναι μια απλή κρατική λειτουργία. Είναι πολιτειακή λειτουργία, είναι συνταγματική εξουσία, εγγυήτρια των δικαιωμάτων, των ελευθεριών, βάθρο του κράτους δικαίου και κάθε ρύθμιση, κάθε παρέμβαση πρέπει να εντάσσεται σε ένα μακρόπνοο μεταρρυθμιστικό σχεδιασμό και να επιτυγχάνει, ει δυνατόν, τη μέγιστη δυνατή συναίνεση. Και αυτό δεν είναι ελπίδα, δεν είναι ευχή, είναι απαίτηση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Περάματος Ιωαννίνων.

Η Βουλή σάς καλωσορίζει και σας εύχεται καλή πρόοδο. Να έχετε ευχάριστη διαμονή στην εκδρομή σας.

(Χειροκροτήματα απ’ όλες τις πτέρυγες της Βουλής)

Τον λόγο έχει η Βουλευτής της Νέας Δημοκρατίας κ. Κωνσταντίνα Καραμπατσώλη.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, απευθύνομαι σήμερα στην Εθνική Αντιπροσωπεία με αφορμή το σχέδιο νόμου του Υπουργείου Δικαιοσύνης το οποίο θέτει σημαντικές βάσεις για την ταχύτερη απονομή της δικαιοσύνης. Για πρώτη φορά μεταφέρεται η αρμοδιότητα της διεκπεραίωσης μεγάλου αριθμού υποθέσεων στους συλλειτουργούς της δικαιοσύνης, τους δικηγόρους, απαλλάσσοντας με τον τρόπο αυτόν τους δικαστικούς λειτουργούς από καθήκοντα μη αμιγώς δικαιοδοτικής φύσεως, χωρίς δηλαδή στοιχεία αντιδικίας, αποδεικτικής δυσχέρειας και ήσσονος νομικής δυσκολίας. Με το νομοσχέδιο, ουσιαστικά, επιτυγχάνεται η ταχύτερη και με λιγότερο κόστος για τον πολίτη διεκπεραίωση νομικών υποθέσεων ενώ ταυτόχρονα εξασφαλίζεται η ποιότητα και η ασφάλεια της μεταφοράς της εν λόγω ύλης.

Ως μάχιμη δικηγόρος για πολλά έτη έχω γνωρίσει κάθε πτυχή και κάθε δυσκολία του επαγγέλματος, αρκετές εκ των οποίων «θεραπεύονται» από διατάξεις που συζητάμε σήμερα, με βασικότερη την αποφόρτιση των δικαστηρίων, τα οποία έχουν, πραγματικά, υπερφορτωθεί με τεράστιο όγκο καθηκόντων, με αποτέλεσμα η απονομή της δικαιοσύνης να καθυστερεί σημαντικά.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Μπορώ να σας διαβεβαιώσω, κυρίες και κύριοι συνάδελφοι, πως η κατάσταση αυτή δεν μπορεί να συνεχιστεί. Το γνωρίζετε και το γνωρίζουμε όλοι πολύ καλά, το αντιλαμβάνονται και οι πολίτες που με πρόσφατη έρευνα δήλωσαν σε ποσοστό 82% πως δεν είναι καθόλου ικανοποιημένοι από την ταχύτητα απονομής της δικαιοσύνης.

Την άμβλυνση αυτού του φαινομένου επιδιώκει το νομοσχέδιο το οποίο αφαιρεί από την αρμοδιότητα των δικαστηρίων κάποιες υποθέσεις μη αμιγώς δικαιοδοτικού χαρακτήρα -όπως η έκδοση και η παροχή κληρονομητηρίου, η αποδοχή και η αποποίηση κληρονομιάς, η προσημείωση υποθήκης, η παροχή ενόρκων βεβαιώσεων και η διαδικασία εγγραφής επαγγελματικών ενώσεων, συνδικαλιστικών οργανώσεων και αθλητικών σωματείων- και τις εναποθέτει στην αρμοδιότητα των δικηγόρων.

Θεωρώ πως όλοι μας κατανοούμε πόσο ευεργετικό θα είναι αυτό για τα δικαστήρια, τα οποία παράλληλα με τη χρήση ψηφιακών μέσων, έχουν μια σημαντική δυνατότητα να κάνουν αποτελεσματικότερη τη λειτουργία τους. Μεγάλος όγκος υποθέσεων θα μεταφερθεί από αυτά, θα τα αποφορτίσει, με συνέπεια την ταχύτερη, αποτελεσματικότερη και ποιοτικότερη απονομή δικαιοσύνης. Απαλλαγμένοι οι δικαστικοί λειτουργοί από τις ανωτέρω υποθέσεις θα έχουν τη δυνατότητα να εκδίδουν αποφάσεις σε μικρότερο χρονικό διάστημα, ενώ ταυτόχρονα χωρίς την πίεση και το άγχος που είχαν ως σήμερα θα μπορούν να δίνουν πολύ μεγαλύτερη βαρύτητα στις υποθέσεις που τους ανατίθενται. Συνεπώς, αναμένεται μεγάλη αναβάθμιση της ποιότητας, αλλά κυρίως της ταχύτητας απονομής της δικαιοσύνης.

Ωστόσο, αυτό που ίσως δεν φωτίστηκε όσο θα έπρεπε είναι τα μεγάλα πλεονεκτήματα για το δικηγορικό επάγγελμα. Πράγματι πρόκειται για ένα επάγγελμα που έχει τεράστιο ανταγωνισμό, δύσκολη αγορά εργασίας και μεγάλες απαιτήσεις. Αυτονόητο, λοιπόν, είναι ότι η αύξηση της δικηγορικής ύλης θα βοηθήσει σημαντικά την αύξηση των δικηγορικών υποθέσεων, την αύξηση των θέσεων εργασίας του τομέα, και συνακόλουθα θα αυξήσει τα εισοδήματα χιλιάδων δικηγόρων. Πρόκειται, δηλαδή, για μια ρύθμιση με πολλαπλά οφέλη τόσο για την απονομή δικαιοσύνης όσο και για το δικηγορικό επάγγελμα.

Να σημειώσω εδώ το εξής ουσιώδες στοιχείο: Με τη μεταφορά των ανωτέρω υποθέσεων σε καμμία περίπτωση δεν θα μειωθεί η ποιότητα των πράξεων. Υπάρχει μεγάλη εμπιστοσύνη στο δικηγορικό λειτούργημα το οποίο υπηρετεί πιστά την ελληνική κοινωνία. Το δικαίωμα παροχής έννομης προστασίας των πολιτών, όπως καθιερώνεται συνταγματικά, δεν θα πληγεί ούτε στο ελάχιστο. Απεναντίας, θα αναβαθμιστεί με την ταχύτερη και αποτελεσματικότερη απονομή δικαιοσύνης.

Επιπροσθέτως, το νομοσχέδιο αυτό αναμένεται να βοηθήσει σημαντικά στη λύση και ενός ακόμη σημαντικού προβλήματος του δικηγορικού επαγγέλματος. Ως σήμερα παρατηρούσα ότι η πληρωμή των υπηρεσιών νομικής βοήθειας, η οποία για πολλούς συναδέλφους μου ήταν εξαιρετικά ουσιώδης, καθυστερούσε υπερβολικά. Δεν υπάρχει χειρότερο συναίσθημα από την παροχή υπηρεσιών έχοντας αβεβαιότητα για το πότε θα ληφθεί η αμοιβή.

Όλα αυτά ανήκουν στο παρελθόν. Εισάγονται καίριες ρυθμίσεις για τη λειτουργία του ΤΑΧΔΙΚ η οποία θα γίνει πιο ευέλικτη και αποτελεσματικότερη, ενώ ταυτόχρονα θα αντιμετωπιστεί η καθυστέρηση της εξόφλησης των αποζημιώσεων της νομικής βοήθειας με τη σύσταση ομάδας εργασίας για την εκκαθάριση και εξόφληση απαιτήσεων από την παροχή υπηρεσιών στο πλαίσιο χορήγησης νομικής βοήθειας, καθώς και με την απλοποίηση της σχετικής διαδικασίας.

Κλείνοντας -και νομίζω πως όλοι θα συμφωνήσουμε σ’ αυτό- θέλω να τονίσω πως είναι μια δημοκρατική αναγκαιότητα να ενισχύσουμε την αξιοπιστία της δικαιοσύνης μέσα από μεγαλύτερη διαφάνεια αλλά και ταχύτητα στην έκδοση αποφάσεων, ώστε να μη διαμορφώνεται ένα αίσθημα αδικίας στην κοινωνία. Αυτό πρέπει να το διορθώσουμε διότι υπονομεύει κάθε προσπάθεια που κάνουμε σε αυτήν την Αίθουσα σε μια περίοδο που ο λαϊκισμός και οι ψευδείς ειδήσεις βρίσκονται παντού. Οφείλουμε να εξαλείψουμε κάθε σκιά πάνω από τη δικαιοσύνη και να δώσουμε στους λειτουργούς της κάθε μέσο και δυνατότητα να εκτελέσουν απρόσκοπτα τη λειτουργία τους. Η δικαιοσύνη είναι κρίσιμος πυλώνας για την αναπτυξιακή πορεία της χώρας μας.

Σας καλώ, λοιπόν, να υπερψηφίσετε το υπό συζήτηση νομοσχέδιο και να συνεχίσουμε να δουλεύουμε μαζί για τη βελτίωση του δικαιϊκού συστήματος της χώρας μας. Μόνο έτσι θα συνεχίσουμε να απολαμβάνουμε την εμπιστοσύνη των πολιτών.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ Καραμπατσώλη.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, καθώς η Βουλή συζητά με προσήλωση -και καλά κάνει- το νομοσχέδιο για τη μεταφορά ύλης από τα δικαστήρια στους δικηγόρους σε θέματα κληρονομιάς, υποθηκών και ενόρκων βεβαιώσεων, σημαντικές εξελίξεις διαδραματίζονται στο εσωτερικό και το εξωτερικό της χώρας. Αυτές απασχολούν ιδιαίτερα την Πλεύση Ελευθερίας και θεωρούμε ότι η Βουλή έχει την υποχρέωση να τις παρακολουθεί στενότερα και να τις συζητά.

Αναφέρομαι συγκεκριμένα στην πρόσφατη κρίση που ξέσπασε εντός της Ευρωπαϊκής Ένωσης με την παραπομπή της Κομισιόν στο Ευρωπαϊκό Δικαστήριο, τη συνεχιζόμενη αδυναμία της Κυβέρνησης να πάρει σαφή θέση στη συντελούμενη εθνοκάθαρση και γενοκτονία στη Γάζα και στο τραγικό ζήτημα των αυτοκτονιών στο Εθνικό Σύστημα Υγείας.

Αν και διαφορετικά μεταξύ τους και τα τρία αυτά ζητήματα έχουν έναν κοινό παρονομαστή. Πρόκειται για σαφείς εκδηλώσεις μιας ευρύτερης κρίσης τόσο στο εξωτερικό μας περιβάλλον όσο και στη λειτουργία του κοινωνικού κράτους εντός της χώρας. Υπάρχει και ένα δεύτερο κοινό στοιχείο που έχουν τα ζητήματα αυτά και είναι ότι αναδεικνύουν την αδυναμία της κυβερνητικής πολιτικής να αντιμετωπίσει εγκαίρως και επαρκώς τα μεγάλα προβλήματα μέσα και έξω από τη χώρα και να λάβει τις απαιτούμενες πρωτοβουλίες, αν όχι για να τα λύσει, τουλάχιστον για την ορθή διαχείρισή τους.

Ξεκινώ από την τραγική ιστορία της αυτοκτονίας του εβδομηνταδυάχρονου καρκινοπαθή στο Ηράκλειο που συγκλόνισε το πανελλήνιο. Ο άνθρωπος αυτός περίμενε να λάβει ένα φάρμακο που βρίσκεται σε έλλειψη για να συνεχίσει τη χημειοθεραπεία. Υπέφερε από αβάσταχτους πόνους και ένα έντονο αίσθημα απόγνωσης μπροστά στις απάνθρωπες διαδικασίες του ΕΣΥ. Η κόρη του είπε κατόπιν χαρακτηριστικά σε δήλωσή της ότι τον πατέρα της τον διέλυσε το διαλυμένο ΕΣΥ. Αυτή είναι μια φράση που πρέπει να χαραχτεί στις συνειδήσεις όλων μας. «Τον διέλυσε» είπε «το διαλυμένο ΕΣΥ». Τελικά το φάρμακο έφτασε την ημέρα που ο άνθρωπος αυτός δεν άντεξε άλλο και αφαίρεσε τη δική του ζωή.

Ο Υπουργός Υγείας, όπως θα περίμενε κανείς, χειρίστηκε το θέμα καθαρά επικοινωνιακά, προσπαθώντας να περιορίσει τον μεγάλο αντίκτυπο του τραγικού γεγονότος που οδήγησε και σε κάποιες συγκεντρώσεις πολιτών στο Ηράκλειο. Ο κ. Γεωργιάδης είπε ότι το φάρμακο είχε έλλειψη για μία μόνο μέρα και τόνισε ότι ο αυτόχειρας δεν προσήλθε σε ραντεβού που κλείστηκε για να το παραλάβει. Ο Υπουργός είπε, επίσης, ότι η αναμονή του για εξέταση με μηχάνημα Pet Scan είναι κάτι που συμβαίνει και σε άλλες χώρες. Έτσι κατέληξε στο συμπέρασμα ότι όλα συνέβησαν σωστά από το ΕΣΥ και ο μόνος που φταίει για την αυτοκτονία ήταν ο ίδιος ασθενής. Ο κ. Γεωργιάδης είπε χαρακτηριστικά: «Είναι πάρα πολύ λυπηρό, αλλά δεν ευθύνεται το Εθνικό Σύστημα Υγείας». Αυτή η λογική θυμίζει πάρα πολύ το «Φταίει μόνο ο σταθμάρχης». Στην προκειμένη περίπτωση αυτό που μας είπε ο κ. Γεωργιάδης είναι ότι για την αυτοκτονία φταίει μόνο ο ασθενής.

Δεν ξέρω πόσοι συμπολίτες μας συμμερίζονται αυτή την άποψη, αλλά αυτό που ξέρουμε εμείς είναι ότι το κράτος πρόνοιας, και ειδικά το ΕΣΥ, βασίζονται σε μία απλή αρχή που απουσίασε παντελώς από την αντιμετώπιση αυτού του περιστατικού από τον Υπουργό Υγείας. Η απλή αυτή αρχή λέγεται φροντίδα. Φροντίδα δεν σημαίνει «βγαίνω στα κανάλια για να πω ότι ο ασθενής που αυτοκτόνησε είναι ο μόνος που φταίει για το τραγικό του τέλος και κανένας άλλος». Φροντίδα θα πει, κατ’ αρχάς, ότι το κοινωνικό κράτος νοιάζεται, βρίσκεται δίπλα στον ασθενή και αναλαμβάνει το μέρος της ευθύνης που του αναλογεί όταν ένας ασθενής δεν λαμβάνει επαρκή στήριξη και περίθαλψη. Δυστυχώς, όμως το μόνο που ενδιέφερε και ενδιαφέρει την Κυβέρνηση στην υπόθεση αυτή είναι η αποποίηση κάθε μεριδίου ευθύνης και η αποφυγή του πολιτικού κόστους.

Την ίδια στιγμή οι πάντες γνωρίζουν ότι οι αυτοκτονίες είναι ένα γενικευμένο πρόβλημα στο ΕΣΥ εδώ και χρόνια. Δεκάδες ασθενείς κάθε χρόνο αυτοκτονούν στα νοσοκομεία της χώρας διότι συχνά οι διαδικασίες του ΕΣΥ είναι σκληρές, γραφειοκρατικές και δεν υποστηρίζονται από ψυχολογική φροντίδα. Ο λόγος γι’ αυτό είναι ότι έχουμε ένα σύστημα που βρίσκεται τουλάχιστον σαράντα χρόνια πίσω από εκείνα που υπάρχουν σήμερα στην Ευρώπη. Γι’ αυτά τα σοβαρά προβλήματα όμως η στάση της Κυβέρνησης είναι ότι φταίνε μόνο οι ασθενείς. Η ΜΚΟ «ΚΛΙΜΑΚΑ», που ασχολείται με το πρόβλημα, διαπιστώνει ότι το σύστημα ψυχολογικής στήριξης στο ΕΣΥ είναι τόσο απαρχαιωμένο ώστε δεν υπάρχει στοιχειώδης δυνατότητα οι άνθρωποι σε κίνδυνο αυτοκτονίας να τοποθετούνται, τουλάχιστον, σε κλίνες στο ισόγειο. Αυτό και μόνο, εκτιμάται, θα μπορούσε να σώσει αρκετές ζωές ανθρώπων. Σύμφωνα με έρευνά της, το 80% των ενδονοσοκομειακών αυτοκτονιών περιλαμβάνουν ασθενείς που έπεσαν από κάποιο όροφο νοσοκομείου. Όμως και άλλες σοβαρές περιπτώσεις, όπως αυτή του εβδομηνταδυάχρονου από το Ηράκλειο, επίσης δεν περιβάλλονται από κάποια ψυχολογική υποστήριξη. Ο κ. Γεωργιάδης ωστόσο υπήρξε ιδιαίτερα λακωνικός ως προς αυτό. Ουσιαστικά το αποσιώπησε. Αντιθέτως, εμείς στην Πλεύση Ελευθερίας θεωρούμε ότι οι αυτοκτονίες ασθενών στο ΕΣΥ είναι ένα ζήτημα που πρέπει να μας απασχολεί όλους ξεκινώντας από το Υπουργείο Υγείας και τις διοικήσεις των νοσοκομείων. Και λέμε στον κ. Γεωργιάδη ότι: «το ΕΣΥ υπάρχει για να σώζει ζωές όχι για να οδηγεί τους ασθενείς στην αυτοκτονία».

Περνώ τώρα, κύριε Πρόεδρε, στη δεύτερη -επίσης τραγική- αποτυχία πολιτικής που συγκλονίζει από τη Δευτέρα την καρδιά της Ευρωπαϊκής Ένωσης. Προχθές το Ευρωπαϊκό Κοινοβούλιο ψήφισε υπέρ της παραπομπής της Ευρωπαϊκής Κομισιόν στο Ευρωπαϊκό Δικαστήριο επειδή η κ. Ούρσουλα φον ντερ Λάιεν, η εκλεκτή του Ευρωπαϊκού Λαϊκού Κόμματος, στο οποίο ανήκει η Νέα Δημοκρατία, ξεμπλόκαρε χρηματοδότηση ύψους 10 δισεκατομμυρίων ευρώ προς την Ουγγαρία. Τα κονδύλια αυτά είχαν παγώσει κατόπιν απόφασης της Ευρωπαϊκής Ένωσης διότι το ακροδεξιό καθεστώς Όρμπαν στην Ουγγαρία παραβιάζει τους κανόνες του κράτους δικαίου. Δυστυχώς όμως, η απόφαση της Κομισιόν να ξεμπλοκάρει τα παγωμένα κονδύλια τον περασμένο Δεκέμβριο ελήφθη με αντάλλαγμα να άρει η Ουγγαρία το βέτο κατά της έναρξης των ενταξιακών διαπραγματεύσεων με την Ουκρανία. Με άλλα λόγια επρόκειτο για εξαγορά ψήφου ενός κράτους μέλους με κονδύλια που, σύμφωνα με την ίδια την Ευρωπαϊκή Ένωση, δεν έπρεπε να είχαν δοθεί. Ο σκοπός είναι να συνεχιστεί η καταστροφική πολιτική της Ευρωπαϊκής Ένωσης στην Ουκρανία, σε πλήρη αδιαφορία, βεβαίως, των παραβιάσεων του κράτους δικαίου από την ακροδεξιά κυβέρνηση Όρμπαν.

Όπως καταλαβαίνουμε, η παραπομπή της Κομισιόν από την Ευρωβουλή στο Ευρωπαϊκό Δικαστήριο είναι μία σοβαρότατη υπόθεση που θα επηρεάσει σημαντικά τη λειτουργία της Ευρωπαϊκής Ένωσης. Ο ευρωπαϊκός Τύπος ήδη την περιγράφει με σαρκαστικούς κύκλους του τύπου «Ευρωπαϊκή Ένωση εναντίον Ευρωπαϊκής Ένωσης». Και, επειδή είχαμε τις απονομές των Όσκαρ προ ημερών, υπενθυμίζω ότι οι τίτλοι αυτοί παραπέμπουν σε γνωστές ταινίες όπως η «Κράμερ εναντίον Κράμερ». Στην πράξη όμως έχουμε μπροστά μας μια κρίση πρώτου μεγέθους στα θεμέλια της Ευρωπαϊκής Ένωσης στην οποία εμπλέκονται τρεις από τους τέσσερις κορυφαίους θεσμούς της.

Για την Πλεύση Ελευθερίας οι πρακτικές αυτές επιβεβαιώνουν ότι η Ευρωπαϊκή Ένωση ακόμη κινείται στην ίδια μακρά τροχιά παρακμής που το 1999 οδήγησε την Κομισιόν του Ζακ Σαντέρ σε μαζική παραίτηση εν μέσω σκανδάλων διαφθοράς που το 2010 εφηύρε την τρόικα και επέβαλε στη χώρα μας τα καταστροφικά μνημόνια και που σήμερα πάλι, σε παραβίαση των συνθηκών, εξαγόρασε με 10 δισεκατομμύρια ευρώ την ψήφο μιας ακροδεξιάς κυβέρνησης. Παρ’ όλα αυτά η Πρόεδρος της Κομισιόν έλαβε την περασμένη εβδομάδα στο Βουκουρέστι το χρίσμα του Ευρωπαϊκού Λαϊκού Κόμματος για δεύτερη θητεία στο τιμόνι της Κομισιόν. Από τους τετρακόσιους ενενήντα εννέα συνέδρους που παραβρέθηκαν στη διάσκεψη του Ευρωπαϊκού Λαϊκού Κόμματος, ογδόντα εννέα ψήφισαν κατά της υποψηφιότητας της κ. Φον ντερ Λάιεν περιλαμβανομένου και του ρεπουμπλικανικού κόμματος Γαλλίας. Σε αυτό οδήγησαν μεταξύ άλλων οι προτάσεις της φον ντερ Λάιεν για απελάσεις μεταναστών σε τρίτες χώρες και η αμφιλεγόμενη στάση της στον πόλεμο της Γάζας όπου αγνόησε την κριτική κρατών όπως η Ισπανία και η Ιρλανδία και ταύτισε πλήρως την Ευρωπαϊκή Ένωση με τις παραβιάσεις του Διεθνούς Δικαίου και της συνθήκης γενοκτονίας από την κυβέρνηση Νετανιάχου. Υποθέτω πως και τώρα ακόμη που ξέσπασε μια κρίση πρώτου μεγέθους στην Ευρωπαϊκή Ένωση εξαιτίας των χειρισμών αυτών, η Νέα Δημοκρατία ακόμη στηρίζει την κ. φον ντερ Λάιεν ωσάν και να μη συνέβη απολύτως τίποτα. Το παράδειγμα του αδερφού γαλλικού ρεπουμπλικανικού κόμματος δεν φαίνεται να προκάλεσε δεύτερες σκέψεις στη Νέα Δημοκρατία κατά της στήριξης μιας πολιτικού που φαίνεται πως δεν σεβάστηκε τους κανόνες βάζοντας την Ευρωπαϊκή Ένωση σε μεγάλες περιπέτειες.

Έρχομαι, τέλος, στην τρίτη μεγάλη κρίση στην περιοχή μας, τον πόλεμο στη Γάζα, στην οποία η Κυβέρνηση Μητσοτάκη από την πρώτη μέρα υιοθετεί μια αδιέξοδη πολιτική. Στην αρχή η Κυβέρνηση ταυτίστηκε με την πολιτική του κ. Νετανιάχου υιοθετώντας το δόγμα ότι «το Ισραήλ έχει το δικαίωμα στην αυτοάμυνα». Μετά το διόρθωσε υιοθετώντας τη στάση ότι «το Ισραήλ έχει δικαίωμα στην αυτοάμυνα εντός του Διεθνούς Δικαίου» τη στιγμή βεβαίως που η κυβέρνηση Νετανιάχου παραβίαζε ωμά το Διεθνές Δίκαιο σε καθημερινή βάση. Τον Δεκέμβριο ψήφισε τελικά ενάντια στο Ισραήλ στον ΟΗΕ υπέρ μιας προσωρινής ανθρωπιστικής παύσης πυρός για τα Χριστούγεννα. Με το νέο έτος άρχισαν ξανά οι εχθροπραξίες και η ελληνική Κυβέρνηση αρνείται πεισματικά να υποστηρίξει μια μόνιμη παύση πυρός στη Γάζα την οποία η Πλεύση Ελευθερίας προτείνει από την πρώτη μέρα.

Μαζί με την κ. Κωνσταντοπούλου συναντήσαμε στις 15 Φεβρουαρίου τον Παλαιστίνιο Υπουργό Εξωτερικών, κ. Ριάντ αλ-Μάλικι, ο οποίος μας τόνισε ότι ο λαός του βρίσκεται σε πλήρη απόγνωση. Ως τώρα έχουν σκοτωθεί τριάντα δύο χιλιάδες Παλαιστίνιοι εκ των οποίων δώδεκα χιλιάδες είναι παιδιά.

Μας είπε, επίσης, ο κύριος Υπουργός ότι περί τις πέντε χιλιάδες αγνοούνται κάτω από τα ερείπια βομβαρδισμένων πολυκατοικιών, ενώ οι τραυματίες ανέρχονται στις εξήντα πέντε χιλιάδες. Εδώ και μήνες γίνονται ακρωτηριασμοί χωρίς αναισθητικό και αυξάνονται οι θάνατοι από αρρώστιες και τώρα από την πείνα, περιλαμβανομένου και θανάτων μικρών παιδιών. Στις αρχές Μαρτίου ένα οκτάχρονο κορίτσι πέθανε από την πείνα στη Γάζα.

Το είπαμε πολλές φορές και θα το πούμε ξανά. Υπάρχει ένα όριο ηθικής και σεβασμού του Διεθνούς Δικαίου, πέρα από το οποίο καμμία ελληνική κυβέρνηση δεν έχει το δικαίωμα να κάνει πίσω. Όμως, η Κυβέρνηση Μητσοτάκη συνεχίζει να υποστηρίζει ακάθεκτη την πολιτική του Νετανιάχου στη Γάζα και τη Μέση Ανατολή και διατηρεί στενή συνεργασία με το Ισραήλ σε όλα τα επίπεδα. Έχει, βεβαίως, ενοχές και θα ήθελε οι παραβιάσεις του Διεθνούς Δικαίου από το Ισραήλ να μην είναι τόσο κατάφωρες, όμως, στην ουσία ευθυγραμμίζεται με μία πολιτική, που και καταγγέλλεται από το Διεθνές Δικαστήριο ως γενοκτονία και διαιωνίζει τον πόλεμο και την ανασφάλεια στην Ανατολική Μεσόγειο.

Απέναντι σε όλα αυτά, η Πλεύση Ελευθερίας έχει ασκήσει σκληρή κριτική και θα συνεχίσει να καταγγέλλει την Κυβέρνηση μέχρι να αλλάξει στάση. Ομολογώ ότι δεν είμαστε ιδιαίτερα αισιόδοξοι γι’ αυτό. Όμως, να είστε σίγουροι ότι δεν θα πάψουμε να αναδεικνύουμε την ανεπάρκεια και τις αποτυχίες της πολιτικής σας μέχρι να αλλάξετε στάση και να αναλάβετε τις ευθύνες που σας αναλογούν, τόσο απέναντι στα διεθνή προβλήματα, όσο και στην κοινωνική πολιτική και τη δημόσια υγεία που υποφέρουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Καζαμία.

Πριν δώσω τον λόγο στον Υφυπουργό Δικαιοσύνης, τον κ. Μπούγα, θέλει κανείς εκ των εισηγητών και ειδικών αγορητών να δευτερολογήσει;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θέλετε, κύριε Υπουργέ, να δευτερολογήσουν πρώτα όσοι εκ των εισηγητών, ειδικών αγορητών, επιθυμούν και μετά να μιλήσετε εσείς;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Φυσικά.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Καραγεωργοπούλου, έχετε τον λόγο. Θα σας δώσω πέντε λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν θα χρειαστώ περισσότερα, κύριε Πρόεδρε.

Λείπει ο κ. Φλωρίδης. Ευχαριστούμε τον κ. Φλωρίδη, που δημοσιοποίησε το γεγονός της συμφωνίας με το συνδικαλιστικό όργανο των συμβολαιογράφων, για την τροπολογία του άρθρου 812 του Κώδικα Πολιτικής Δικονομίας διά του άρθρου 11 του παρόντος νομοσχεδίου. Ένας παραπάνω λόγος να ανησυχούμε για το αποτέλεσμα αυτού του είδους των παρασκηνιακών διαβουλεύσεων, διότι αυτό δεν σημαίνει τη νομιμοποίηση στην παράβαση βασικών διατάξεων του Αστικού Κώδικα και του δικαιοδοτικού μας συστήματος.

Σε κάθε περίπτωση, η βάση των συμβολαιογράφων της χώρας σήμερα απείχε από τα συμβολαιογραφικά καθήκοντα, σε ένδειξη διαμαρτυρίας για τον κλονισμό της δημόσιας πίστης στις πράξεις αποδοχής κληρονομιάς και τα ερωτηματικά που γεννά η ρύθμιση που προανέφερα.

Η συγκεκριμένη αποχή, όπως με πληροφόρησαν, ήταν απόρροια πρόσκλησης των συνδικαλιστικών τους οργάνων, κάτι που αποδεικνύει τη χρόνια παθογένεια της ελληνικής κοινωνίας, ότι επιλέγει την εκπροσώπησή της από αιρετούς οι οποίοι ούτε καν ελέγχονται για αντιθεσμική συμπεριφορά, καθώς η διάταξη του άρθρου 11 θα γονιμοποιήσει, υπό συνθήκες νέες, την κατεδάφιση δικαιοκρατικών εγγυήσεων επί του δικαιοδοτικού μας συστήματος.

Σε ό,τι αφορά στην αποφόρτιση των δικαστηρίων, κύριε Μπούγα, μάς δώσατε κάποια στατιστικά στοιχεία των οποίων έλαβα αντίγραφα. Να διευκρινίσουμε -σε αποφυγή παρεξηγήσεων- ότι τα στατιστικά του έτους 2022 αφορούν σε αποδοχή και αποποίηση κληρονομιάς, αλλά η αποδοχή -όπως γράφεται και στα στατιστικά του 2023 και δεν το είπατε- αφορά τις αποδοχές επ’ ωφελεία απογραφής και μόνο, που είναι διαδικαστικές πράξεις. Τα νούμερα, δηλαδή, που μας εμφανίσατε αφορούν αυτού του είδους τις αποδοχές και σε καμμία περίπτωση άλλες, οι οποίες με τον άλλο τρόπο γίνονται μόνο στο Νομό Σερρών και όχι στην υπόλοιπη επικράτεια της χώρας.

Σε σχέση, λοιπόν, με την αποφόρτιση των δικαστηρίων και σε συνδυασμό με τα δεδομένα που μας δώσατε από τα στατιστικά, αυτό κάθε άλλο παρά αποδεικνύει ότι το εν λόγω νομοσχέδιο θα συντελέσει στην αποφόρτισή τους. Στις ήδη υπάρχουσες εργασίες, θα έρθουν να προστεθούν πολύ περισσότερες. Ένας ασύλληπτα τεράστιος όγκος εργασίας σε δικαστήρια τα οποία συγχωνεύονται, καταργούνται, σε όλη τη χώρα και ταυτόχρονα υπάρχει -αναγνωρισμένα πλέον και από εσάς και από τους δικαστικούς υπαλλήλους- τέτοια υποστελέχωση σε οργανικές θέσεις, που ακόμα και σήμερα ασφυκτιούν. Φανταστείτε τι έχει να γίνει όταν όλος αυτός ο όγκος ανατεθεί στις γραμματείες των ειρηνοδικείων.

Σε ό,τι αφορά τις προγραμματικές δηλώσεις, στις οποίες αναφέρθηκε ο κ. Φλωρίδης και είπε ότι υλοποιήσατε τις προγραμματικές σας δηλώσεις ότι θα αυξήσετε την ύλη δικηγόρων και συμβολαιογράφων. Αν υποθέσουμε ότι υλοποιήσατε ένα μέρος των προγραμματικών σας δηλώσεων ικανοποιώντας -δήθεν- τον κλάδο των αξιόμαχων δικηγόρων, θα πρέπει να δεσμευτείτε, στο εγγύς μέλλον, ότι θα πράξετε κάτι ανάλογο με τον έτερο κλάδο των συμβολαιογράφων, με γνώμονα, όμως, όχι την ενίσχυση ύλης, αλλά το δημόσιο συμφέρον. Αυτή είναι η θέση της Πλεύσης Ελευθερίας και θα την υποστηρίζουμε και στο εξής.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τώρα, από τους Κοινοβουλευτικούς Εκπροσώπους και τους ειδικούς αγορητές που ζήτησαν να δευτερολογήσουν, το λόγο έχει ο κ. Στυλιανός Φωτόπουλος, ειδικός αγορητής της Ελληνικής Λύσης.

Ορίστε, κύριε συνάδελφε, έχετε το λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, δεν θα αναφερθώ στα θέματα του νομοσχεδίου, κάτι που έκανα με την πρωτολογία μου, αλλά θα πάω κατευθείαν στην τροπολογία 112.

Τι να πρωτοπεί κανείς; Κοροϊδία, σε απλά ελληνικά, σε απλά λόγια. Εξετάζοντας τη συγκεκριμένη τροπολογία και μάλιστα το άρθρο 1, για να μην σχολιάσω το γεγονός ότι μπήκε σε άσχετο νομοσχέδιο, έχω να πω τα εξής: Εξετάζουμε τις ρυθμίσεις του άρθρου 1 ανάποδα και συγκεκριμένα την παράγραφο 13. Είναι αυτή στην οποία, σε σχέση με τις υπόλοιπες, έχουμε τις λιγότερες αμφιβολίες. Θα ήταν προτιμότερο να μην καταβάλλονται οι τόκοι στους παρόχους ηλεκτρικής ενέργειας, που ναι, μεν δεν επιβαρύνουν τους αγρότες άμεσα, αλλά από τη στιγμή που καταβάλλονται από το ελληνικό δημόσιο, τους επιβαρύνουν έμμεσα όπως όλους τους Έλληνες φορολογούμενους. Βέβαια, την περίπτωση να επιβαρύνουμε με τόκους τους παρόχους, δεν τη συζητάμε καθόλου.

Όσον αφορά τώρα τις παραγράφους 8 έως 10, στο συγκεκριμένο άρθρο πάλι, αφορά τους λιγότερους ενδιαφερόμενους, καθώς αφορά ουσιαστικά τη σύναψη απευθείας συμβάσεων με παραγωγούς και συγκεντρώνει το ισχνότερο ενδιαφέρον σε σχέση με τις υπόλοιπες.

Η σημαντικότερη ρύθμιση, όμως, του άρθρου 1 της συγκεκριμένης τροπολογίας, αφορά το αγροτικό ρεύμα και είναι οι παράγραφοι 1 ως 7. Δυστυχώς υπάρχουν πάρα πολλά ερωτηματικά και αντίστοιχες επιφυλάξεις. Δεν γίνεται ουσιαστικά αποδεκτό το αίτημα των αγροτών για κόστος 7 λεπτά ανά κιλοβατώρα, με τις τιμές, σύμφωνα με το παρόν νομοσχέδιο, να αποτελούν ερωτηματικό.

Σύμφωνα με την ενημέρωση η οποία κυκλοφόρησε από το ΥΠΕΝ στα μέσα μαζικής ενημέρωσης και χωρίς καμμία πρόβλεψη επ’ αυτού, στην αιτιολογική έκθεση το Υπουργείο εκτιμά ότι οι τιμές για το τιμολόγιο «GAIA» θα διαμορφωθούν για τα δύο πρώτα χρόνια από 9,3 έως 11 λεπτά ανά κιλοβατώρα, ενώ για τα υπόλοιπα έτη και το ένα τρίτο της κατανάλωσης των συγκεκριμένων παροχών, η τιμή είναι ενιαία και διαμορφώνεται στα 9 λεπτά ανά κιλοβατώρα.

Ακόμη και αυτό το non paper γεννά ερωτηματικά. Έχει ήδη διαμορφώσει τα τιμολόγια με τους παρόχους το Υπουργείο; Τι πάει να πει ότι για τη δεύτερη οκταετία η τιμή θα είναι στα 9 λεπτά για το 1/3 της κατανάλωσης; Πόσο θα είναι για τα δύο τρίτα (2/3);

Κοιτάζοντας τις επιμέρους διατάξεις, δυστυχώς, δεν βλέπουμε να θεσπίζεται πλαφόν, ανώτατο όριο τιμής -ενδεικτικά θα μπορούσε να τεθεί η χαμηλότερη τιμή την οποία δίνουν οι πάροχοι στα οικιακά τιμολόγια- με αποτέλεσμα η ρύθμιση να κρίνεται επίφοβη, δεδομένης και της, τουλάχιστον, δεκαετούς δέσμευσης των αγροτών που θα έχουν άγνωστες ακόμα κυρώσεις αν σπάσουν τα συμβόλαια, καθώς αυτές θα καθοριστούν μετέπειτα, με απόφαση του αρμόδιου Υπουργού. Ποιος εγγυάται ότι δεν θα υπάρχουν ρήτρες ή ψιλά γράμματα που θα επιτρέπουν στους παρόχους να χρεώνουν δυσθεώρητα ποσά, δεδομένου ότι στις διατάξεις δεν προβλέπεται ρήτρα ή έστω απαγόρευση αύξησης της τιμής, για κανένα λόγο και με καμμία αίρεση στο βάθος της δεκαετίας, όπως είπαμε;

Κρίνοντας, λοιπόν, πίσω από τις λέξεις και δεδομένης της παρατηρηθείσας ασάφειας, μάλλον, η πραγματική ουσία της ρύθμισης είναι η ενίσχυση των ΑΠΕ και όχι των αγροτών, οι οποίοι δεν προστατεύονται επ’ ουδενί από τις διατάξεις του άρθρου.

Θα επιμείνουμε σε κάθε τόνο ότι χωρίς αξιοποίηση των ενεργειακών πηγών της πατρίδας μας, έστω του λιγνίτη, δεν θα μπορέσει να υπάρξει ποτέ πραγματικά φτηνό ρεύμα.

Κι εδώ σε αυτό το σημείο, όσον αφορά το άρθρο 1, θέλω να σταθώ σε κάτι το οποίο ανέφερε ο κ. Κουκουλόπουλος από το ΠΑΣΟΚ. Πριν από λίγο μας ήρθε -φαντάζομαι έχει έρθει και στις υπόλοιπες Κοινοβουλευτικές Ομάδες- από την Πανελλήνια Ομοσπονδία Συλλόγων Παραγωγών Ηλεκτρικής Ενέργειας από Φωτοβολταϊκά, όχι από τον Βελόπουλο, όχι από την Ελληνική Λύση, ένα δελτίο Τύπου.

Θα σας αναφέρω επιγραμματικά τι αναφέρει, κύριε Υπουργέ. «Η τροπολογία με αφορμή τα διμερή συμβόλαια για τη βιομηχανία και τους αγρότες η οποία περιέχεται στο νομοσχέδιο του Υπουργείου Δικαιοσύνης προχωρά σε τροποποίηση των προτεραιοτήτων, προφανώς προς εξυπηρέτηση συγκεκριμένων εταιρειών που οι καθυστερημένες αιτήσεις τους από τα αζήτητα παρακάμπτουν τη σειρά και γίνονται χρυσοφόρα έργα. Στην ουσία η Κυβέρνηση παραβιάζει τη δική της υπουργική απόφαση με την οποία μοίρασε φωτογραφικά τον ηλεκτρικό χώρο, επιχειρώντας να μοιράσει τώρα και τη μειωμένη ηλεκτρική κατανάλωση της χώρας σε συγκεκριμένους καθετοποιημένους παρόχους-παραγωγούς».

Σχετικά τώρα με την επίμαχη τροπολογία παραθέτει τέσσερις-πέντε παρατηρήσεις. Θα ήθελα να αναφέρω στη δεύτερη η οποία έχει και ιδιαίτερο ενδιαφέρον. «Ως φύλλο συκής εμφανίζει η Κυβέρνηση τη θεωρητικά χαμηλή τιμή που θα λάβουν οι αγρότες που κατά το Υπουργείο θα κυμαίνεται από 9,3 έως 11 σεντς ανά κιλοβατώρα. Η τιμή αυτή, όμως, είναι ήδη σήμερα ακριβή και έχει ξεπεραστεί από την αγορά. Εάν η Κυβέρνηση επέλεγε τον διαγωνισμό για την εξασφάλιση PPA μεταξύ των έργων που έχουν ήδη οριστική προσφορά σύνδεσης, οι τιμές που θα κατοχυρώνονταν θα ήταν της τάξεως των 3 έως 4 σεντς ανά κιλοβατώρα».

Αυτά για να ξέρουμε τι λέμε, για να μην απευθύνεστε σε ανθρώπους οι οποίοι δεν έχουν σχέση με την πραγματικότητα και για να πληροφορηθούν οι αγρότες τι ακριβώς ψηφίζουμε μέσα στο Κοινοβούλιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Δεν θα επανέλθω στο νομοσχέδιο. Τοποθετηθήκαμε εξαντλητικά. Θα αναφερθώ μόνο στις τροπολογίες και κυρίως στην 112.

Ήθελα, κυρίως, να αναφερθώ στο θέμα που αφορά την επιτροπή για τα φάρμακα, γιατί πραγματικά έρχεται στον απόηχο της τραγικής κατάληξης του εβδομηνταδυάχρονου καρκινοπαθούς από το Ηράκλειο που δυστυχώς αποκάλυψε με τον πιο τραγικό τρόπο την κατάσταση που αντιμετωπίζουν χιλιάδες ασθενείς και χρονίως πάσχοντες στο δημόσιο σύστημα υγείας.

Η απελπισία στην οποία περιήλθε ο συγκεκριμένος ασθενής αποτυπώνει τον γολγοθά που περνάνε χιλιάδες καρκινοπαθείς, που αναγκάζονται να περνάνε με πολύ μεγάλη αναμονή αναμένοντας φάρμακα, που αντιμετωπίζουν τον κυνισμό το δημόσιο σύστημα υγείας να τους στέλνει στη γύρα να αναζητούν το κατάλληλο φάρμακο ή να περιμένουν πολλούς μήνες, πολλές φορές και περισσότερους από το προσδόκιμο ζωής τους, για να κάνουν τις απαραίτητες εξετάσεις.

Την ώρα που η Κυβέρνηση προσπαθεί να δικαιολογήσει τα αδικαιολόγητα με ακροβασίες, αλλά και με χυδαιότητες σαν αυτές που ξεστόμισε ο Υπουργός Υγείας προσπαθώντας να παρουσιάσει πάλι ως ατομική ευθύνη αυτή την κατάσταση, έρχεται σήμερα με τον ίδιο κυνισμό να φέρει μια τροπολογία στην οποία ούτε λίγο ούτε πολύ αναπαράγει την ίδια λογική του κόστους-οφέλους και λέει ότι συγκροτείται μια επιτροπή που θα λειτουργήσει ως κόφτης για τις ανάγκες ασθενών.

Μιλάμε για ασθενείς που πάσχουν από πολύ σοβαρές και σπάνιες παθήσεις και πρόκειται για φάρμακα και θεραπείες που επιλέγονται από τους θεράποντες ιατρούς σε μια φάση της νόσου που η προηγούμενη θεραπευτική αγωγή δεν έχει μέχρι τη στιγμή εκείνη ικανοποιητικά αποτελέσματα. Στην ουσία, δηλαδή, με αυτόν τον τρόπο, με τη συνταγογράφηση αυτών των φαρμάκων, που είτε είναι εκτός εγκεκριμένων ενδείξεων είτε δεν περιλαμβάνονται στον κατάλογο των αποζημιούμενων φαρμάκων, εξαντλείται κάθε όπλο που διαθέτει η επιστήμη και η τεχνολογία προκειμένου να ελαφρυνθεί ή και να μπορέσει να σε κάποιο βαθμό να θεραπευθεί ή να προληφθεί η κατάσταση του ασθενούς.

Επίσης, είναι η ίδια κυνική λογική που διέπει βέβαια και αυτές τις γνωστές κακόγουστες φιέστες του Υπουργού, που εγκαινίασε στα νοσοκομεία ανώνυμες εταιρείες με τιμοκατάλογο και τους ασθενείς πελάτες στα επί πληρωμή χειρουργεία.

Είναι ενδεικτικό ότι πέρα από το γεγονός ότι στην επιτροπή επιλέγονται να μπουν όχι οι συγγενείς ασθενών γιατί λέει ο Υπουργός ότι πρέπει να γίνει αξιολόγηση με επιστημονικά κριτήρια, επιλέγεται όμως και προτάσσονται να μπουν οι οικονομολόγοι, που θα εκτιμήσουν με αυτού του είδους τα επιστημονικά κριτήρια το αν πρέπει ή όχι να δοθεί ένα φάρμακο στον ασθενή.

Όπως και με τα κριτήρια που μπαίνουν στη συνέχεια στην παράγραφο 3, αποδεικνύεται ότι πρόκειται για μια, κατά κύριο λόγο, επιτροπή περικοπής και όχι έγκρισης αυτών των φαρμάκων, γιατί μπαίνουν μια σειρά φίλτρα προκειμένου να εκτιμηθεί αν τελικά θα δοθεί το φάρμακο στον ασθενή.

Τελικά είναι ίδιας λογικής τα κριτήρια με τη γνωστή κυνική φράση του εγνωσμένου κύρους καθηγητή, που αρχικά είχε ανακοινωθεί ως υποψήφιος στις Βουλευτικές εκλογές με τη Νέα Δημοκρατία, που έλεγε ότι πρέπει κάποια στιγμή να τραβήξουμε μια γραμμή γιατί είναι πάρα πολύ δύσκολο να μπορούμε να ανταπεξέλθουμε στα έξοδα, που χρειάζονται για την αντιμετώπιση ορισμένων ανθρώπων, μιλώντας για τους καρκινοπαθείς. Αυτόν τον είχατε και ως αναπληρωτή πρόεδρο στην Εθνική Επιτροπή Βιοηθικής και Δεοντολογίας. Γιατί αυτή η λογική διέπει την αντίληψή σας για το πώς πραγματικά πρέπει ένας ασθενής να έχει πρόσβαση στο δημόσιο σύστημα υγείας.

Αν πραγματικά η Κυβέρνηση συσκεφτόταν να αντιμετωπίσει την αδηφάγα φαρμακοβιομηχανία, δεν θα της έκανε τα γνωστά δωράκια της μείωσης των υποχρεωτικών επιστροφών προς τον ΕΟΠΥΥ και τα δημόσια νοσοκομεία και δίνοντας τη δυνατότητα να αποπληρώσει -αν αποπληρώσει- τα χρωστούμενα της σε τριάντα έξι δόσεις. Είναι πραγματικά μνημείο κυνισμού το συγκεκριμένο άρθρο.

Όπως, επίσης, είναι μνημείο εμπαιγμού και το άρθρο της ίδιας τροπολογίας που αφορά το ρεύμα για τους αγρότες που ανέπτυξε πολύ αναλυτικά ο Κοινοβουλευτικός Εκπρόσωπος ο Νίκος Καραθανασόπουλος ότι τελικά δεν μιλάμε για ελάφρυνση των αγροτών, αλλά για άλλη μια επιδότηση στους παρόχους της ενέργειας για να έχουν εγγυημένα κέρδη.

Και τελικά, και καταλήγω με αυτό, φαίνεται ότι σε αυτό το σύστημα μπορούν να έχουν εγγυημένες τιμές και κέρδη οι πάροχοι ενέργειας, μπορούν να έχουν εγγυημένες τιμές και κέρδη οι μεγαλοκατασκευαστικοί όμιλοι από τις εθνικές οδούς, μπορούν να έχουν οι αεροπορικές εταιρείες. Οι μόνη που απαγορεύεται διά ροπάλου να έχουν εγγυημένες κατώτατες τιμές για τα προϊόντα τους είναι οι αγρότες.

Τέτοιου είδους μέτρα για να ελαφρύνετε και να στηρίξετε τον αγροτικό κόσμο ούτε θέλετε ούτε πρόκειται να πάρετε. Γι’ αυτό συνεχίζετε τον εμπαιγμό με αυτές τις ρυθμίσεις, που τελικά δεν τους βγάζουν από τα αδιέξοδα, αλλά διαιωνίζουν τα αδιέξοδά τους, αφού εκείνοι θα παραμείνουν χειροπόδαρα δεμένοι στους διάφορους παρόχους της ενέργειας για δέκα χρόνια και βέβαια, θα χρειαστεί να πληρώσουν μέχρι τελευταίας όλες τους τις οφειλές.

Σας καλούμε, λοιπόν, να σταματήσετε τον εμπαιγμό απέναντι στους αγρότες και να πάρετε πραγματικά μέτρα στήριξης τους, όπως είναι τα αιτήματά τους που γνωρίζετε πάρα πολύ καλά.

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τώρα την ειδική αγορήτρια του ΠΑΣΟΚ - Κινήματος Αλλαγής, την κ. Μιλένα Αποστολάκη.

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα με πολύ ενδιαφέρον τον κύριο Υπουργό να κλείνει την ομιλία του κάνοντας έτσι μία αισιόδοξη πρόβλεψη για το μέλλον και τις νομοθετικές πρωτοβουλίες του Υπουργείου του, αφού ανέλυσε τις πρωτοβουλίες που σχεδιάζονται και μας ενημέρωσε με αισιοδοξία ότι ετοιμάζεται είσοδος στη νέα εποχή.

Είναι, όμως, αρκετά οξύμωρο ένας Υπουργός που διαδέχεται έναν Βουλευτή της Νέας Δημοκρατίας, ο οποίος υπηρέτησε το Υπουργείο Δικαιοσύνης για τέσσερα ολόκληρα χρόνια, να εξαγγέλλει την έναρξη της νέας εποχής. Αναρωτιέμαι, «νέα εποχή» ως προς τι, ως προς τη Νέα Δημοκρατία, ως προς τον κ. Τσιάρα, ως προς το απολύτως αποδομημένο, αποτυχημένο και ακυρωμένο επιτελικό κράτος; Το αφήνω στην κρίση των πολιτών, το αφήνω στην εσωτερική μόχλευση η οποία είναι εν εξελίξει στη Νέα Δημοκρατία -μπορεί να είναι υπόκωφη, αλλά είναι σε πλήρη εξέλιξη- και το αφήνω εν τέλει στον ιστορικό του μέλλοντος.

Χαίρομαι, βέβαια, για την αναφορά του Υπουργού στα μελλοντικά του σχέδια σε ό,τι αφορά την εξωδικαστική επίλυση διαφορών και την ενίσχυση του θεσμού. Το εκλαμβάνω ως μια αυτοκριτική για όλα αυτά που δεν έγιναν εδώ και τέσσερα χρόνια και θα είμαστε εδώ να παρακολουθήσουμε όλες τις πρωτοβουλίες και αυτές που είναι ουσιαστικές, με περιεχόμενο και που θα συμβάλουν στην ενίσχυση του θεσμού και την αποσυμφόρηση της δικαστηριακής ύλης και άρα την επιτάχυνση της δικαιοσύνης, να τη στηρίξουμε.

Τώρα θέλω να πω δυο κουβέντες για την τροπολογία. Είναι κρίμα που δεν είναι εδώ ο κ. Σκυλακάκης, γιατί ήρθε με πολύ ύφος. Πήρε βέβαια απαντήσεις από τον κ. Παρασύρη και από τον κ. Κουκουλόπουλο από την πλευρά του ΠΑΣΟΚ και από άλλους ομιλητές. Αλλά αισθάνομαι την ανάγκη να προσθέσω ότι η Κυβέρνηση έρχεται εδώ να χρησιμοποιήσει το αγροτικό πρόβλημα του υπερβολικού κόστους στο σύνολο της παραγωγής για το οποίο ευθύνεται απολύτως η ίδια, καθώς ολιγώρησε, δεν έκανε τίποτα και κατ’ αρχάς δεν το αναγνώρισε. Θέλω να θυμίσω ότι για να αποκτήσουν οι αγρότες ορατότητα χρειάστηκε να προηγηθούν μπλόκα, χρειάστηκε να προηγηθούν οι κινητοποιήσεις, χρειάστηκε οι αγρότες να κατέβουν με τρακτέρ στην Αθήνα. Αυτό έγινε επειδή στα αιτήματά τους υπήρχαν οι απαντήσεις ότι είναι κομματικά υποκινούμενοι και ότι το πρόβλημα είναι ευρωπαϊκό και εν πάση περιπτώσει η Κυβέρνηση δεν μπορεί να κάνει τίποτα. Κοιτάξτε τώρα το πολιτικό θράσος. Έρχεται εδώ ο κ. Σκυλακάκης να εμφανιστεί ως ο υπερασπιστής του αγροτικού εισοδήματος και των αγροτών μας, τους οποίους ο ίδιος, η Κυβέρνηση την οποία υπηρετεί, οδήγησε σε αδιέξοδα και να παρουσιάσει όλους τους άλλους, όλες τις πτέρυγες της Βουλής, οι οποίες εξέφρασαν ουσιαστικότατες επιφυλάξεις ως προς το περιεχόμενο της τροπολογίας ως τάχα πολιτικές δυνάμεις, που δεν έχουν τις ίδιες ευαισθησίες και που σε κάθε περίπτωση δεν είναι αλληλέγγυες ως προς το μέγα ζήτημα των αγροτών. Ποιο μέγα ζήτημα των αγροτών; Αυτό που είναι αποτέλεσμα της κυβερνητικής ολιγωρίας της κυβερνητικής απουσίας από τη συγκρότηση ενός ολιστικού, εθνικού προγράμματος για την αγροτική πολιτική.

Εδώ νομίζω ότι ο κ. Σκυλακάκης υπολογίζει χωρίς τον ξενοδόχο, δηλαδή υποτιμά την κρίση του αγροτικού κόσμου και υποτιμά βέβαια τη βαθιά γνώση του αγροτικού κόσμου. Γιατί όσο κι αν προσπαθούμε με δολιχοδρομίες να απαντήσει, δημιουργώντας έτσι μια αχλή σε σχέση με την ουσία του θέματος, οι αγρότες γνωρίζουν, οι αγρότες γνωρίζουν πάρα πολύ καλά. Τι γνωρίζουν; Γνωρίζουν, ένα, ότι δεν είναι καθόλου βέβαιο ότι θα εξασφαλιστεί με την τροπολογία αυτήν και με την εξουσιοδοτική διάταξη η βέλτιστη ή η συμφερότερη για τους αγρότες τιμή. Τι γνωρίζουν, δεύτερο; Ότι ο Υπουργός με την υπουργική απόφαση επιφυλάσσει για τον εαυτό του, εκ μέρους της Κυβέρνησης, ενεργώντας ως εντολοδόχος της Κυβέρνησης, τον αυθαίρετο διακανονισμό του ηλεκτρικού χώρου εις βάρος της δυνατότητας δημιουργίας ενεργειακών κοινοτήτων. Υπάρχει καταφανής απουσία σοβαρού ενεργειακού σχεδιασμού.

Σε ό,τι αφορά το «ημέτεροι», δεν ήταν καθόλου επιτυχημένο και καθόλου ακριβές. «Ημέτεροι» δεν είναι οι αγρότες για την Κυβέρνηση. Αν ήταν οι αγρότες για την Κυβέρνηση, δεν θα ήταν σε τόσο μακρύ χρονικό διάστημα σε ανοιχτή μάχη με τον αγροτικό κόσμο. «Ημέτεροι» είναι άλλοι για την Κυβέρνηση και αυτών τις διευθετήσεις υπηρετεί με τη σημερινή τροπολογία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αποστολάκη.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Σε μια εξαντλητική συζήτηση για το σχέδιο νόμου του Υπουργείου Δικαιοσύνης νομίζω ότι τα φώτα έκλεψε για ακόμη μια φορά ο κ. Φλωρίδης, ο οποίος μετά από την καριέρα που έκανε στο Twitter, προσπαθεί σε κάθε περίπτωση και στην Ολομέλεια να δείξει πραγματικά τις αλλαγές που έχει υποστεί ο χαρακτήρας και η πολιτική του καριέρα και το πόσο καλά ταιριάζει στο αφήγημα της Νέας Δημοκρατίας του Κυριάκου Μητσοτάκη παρέα με τον Άδωνι Γεωργιάδη. Μόνο «συγχαρητήρια» έχουμε να του πούμε. Άλλωστε είναι αυτός ο οποίος του αρέσει πάρα πολύ, πέρα από κουτσομπολιά στα social media, να αναπαράγει και ψέματα και κάθε φορά που του απαντάμε λέει «ναι, δεν εννοούσα αυτό», αλλά θα επαναφέρει σε κάποια άλλη συζήτηση τα ψέματα και τις ανακρίβειες.

Ο σχεδιασμός του Υπουργείου Δικαιοσύνης, όπως παρουσιάστηκε από τον Υπουργό Δικαιοσύνης και τα νομοσχέδια τα οποία έχει στα σκαριά να φέρει το Υπουργείο, φαντάζομαι δεν περιλαμβάνει καμμία σκέψη σε σχέση με τα όσα συμβαίνουν γύρω από τη δικαιοσύνη και τις αποφάσεις αυτής. Και το λέω αυτό γιατί μπορεί να λύνουμε προβλήματα, που αφορούν τους δικηγόρους της χώρας και τη δικηγορική ύλη, την κριτική μας εμείς την κάναμε, παρά το γεγονός ότι θα υπερψηφίσουμε το συγκεκριμένο σχέδιο νόμου. Την κριτική μας, όμως, την κάναμε. Είναι μια βοήθεια που δίνετε στους δικηγόρους, γιατί τους έχετε υφαρπάξει, τους έχετε πάρει, τους έχετε χτυπήσει πάρα πολύ ως ελεύθερους επαγγελματίες.

Αλλά θα ήθελα, κύριε Υπουργέ, να σκεφτείτε πάρα-πάρα πολύ σοβαρά τον ρόλο σας, αν μπορείτε μια φορά, έστω μια φορά να το σκεφτείτε σοβαρά και να μην μας κάνετε παρατηρήσεις για τα σχόλια που κάνουμε ως Βουλευτές, γιατί αυτός είναι ο ρόλος μας, ως νομοθετική εξουσία να ασχολούμαστε με τα προβλήματα, γιατί εκλεγόμαστε από την κοινωνία και πρέπει να σχολιάζουμε αυτά τα οποία η κοινωνία συζητά, αυτά για τα οποία η κοινωνία πονά και βλέπει να διαρρηγνύονται οι κοινωνικές σχέσεις και η εμπιστοσύνη που είχε η κοινωνία απέναντι στην ελληνική δικαιοσύνη -δυστυχώς, με πόνο ψυχής το λέω αυτό-, μετά από αποφάσεις της ελληνικής δικαιοσύνης σε σχέση με εγκλήματα τα οποία έχουν συμβεί κυρίως σε νέα παιδιά. Θα έλεγα, λοιπόν, να το σκεφτείτε πάρα πολύ σοβαρά όταν έρχεστε εδώ, μας κουνάτε το δάχτυλο, κατηγορείτε την Αντιπολίτευση -συγνώμη που θα σας χαρακτηρίσω έτσι-, ένας άνθρωπος που δεν έχει καμμία σχέση με τη νομική επιστήμη -έτσι δείχνετε- όταν λέτε ότι τάχα μου η Αντιπολίτευση νομοθετεί για να βγαίνουν έξω παιδεραστές, για να μην δικάζονται και να μην κάνουν φυλακή οι παιδεραστές. Είναι κρίμα, είναι κρίμα για τον ρόλο σας, είναι κρίμα για την πολιτική σας διαδρομή, είναι κρίμα για το γεγονός ότι υπηρετείτε τη θέση του Υπουργού Δικαιοσύνης. Είναι λυπηρό για τη χώρα, η χώρα η οποία καταδικάζεται από το Ευρωπαϊκό Κοινοβούλιο, η χώρα που η Ευρωπαία Εισαγγελέας λέει ότι η Κυβέρνηση δεν τη βοηθά να λύσει τα ζητήματα, που αφορούνε το δυστύχημα των Τεμπών, ότι βρίσκει τοίχο. Ποιος είναι ο τοίχος; Ο Κυριάκος Μητσοτάκης, εσείς και όλοι όσοι υπηρετείτε την Κυβέρνηση αυτή. Είναι κρίμα για εσάς. Λυπάμαι πάρα πολύ. Αλλά το ξαναλέω, τη θέση σας αυτήν την κερδίσατε μετά από αγώνα στα social media και στο Twitter. Συγχαρητήρια.

Να πω εξ όσων μαθαίνω ότι έχουν προαναγγείλει οι συμβολαιογράφοι της χώρας απεργιακές κινητοποιήσεις. Το αναφέρω γιατί κάπου το διάβασα σε σχέση με τα όσα ψηφίζονται και θα πω και κάτι γι’ αυτό γιατί είναι εύλογα τα ζητήματα που βάζουν.

Θα πω μόνο για την τροπολογία 112. Κατ’ αρχάς, να πω και στην Εθνική Αντιπροσωπεία, κάτι που ειπώθηκε στις επιτροπές. Είχαμε τη δέσμευση του Υπουργείου ότι δεν θα έρθουν τροπολογίες άλλων Υπουργείων και ότι θα έλθουν τροπολογίες και αλλαγές νομοπαρασκευαστικές όσον αφορά το νομοσχέδιο του Υπουργείου Δικαιοσύνης. Βλέπω όμως μια τροπολογία, η οποία όχι απλά είναι άλλου Υπουργείου αλλά έχει πολλά Υπουργεία μέσα. Έχει το Υπουργείο Υγείας, έχει το Υπουργείο Περιβάλλοντος, έχει το Υπουργείο Αγροτικής Ανάπτυξης, έχει ένα σωρό πράγματα, τα οποία αφορούν την καθημερινότητα των πολιτών.

Και πάω στο άρθρο 1. Για το άρθρο 1 λέει ο κ. Σκυλακάκης ότι η Κυβέρνηση νομοθετεί για να δίνει φτηνό ρεύμα στους αγρότες. Ψέμα. Και έρχεται εδώ και μας κουνάει το δάχτυλο. Ψέμα. Αυτό που νομοθετεί ο κ. Σκυλακάκης και ολοκληρώνω είναι να δίνει παραπάνω ενεργειακό χώρο στις εταιρείες παραγωγής ενέργειας. Αυτό κάνετε. Καμμιά βοήθεια δεν δίνετε στους αγρότες, οι οποίοι θα μπορούσαν να είναι και παραγωγοί, οι οποίοι ζητούν φθηνό ρεύμα. Εμείς έχουμε κάνει πρόταση για τις 7 KWh στους παραγωγούς. Εσείς λέτε ότι το 9 έως 11 είναι μια χαρά. Είναι ντροπή όταν οι άνθρωποι έχουν κάνει τόσο αγώνα, όταν βρισκόμαστε μπροστά σε επισιτιστική κρίση, όταν οι αγρότες λένε ότι θα παρατήσουν τα χωράφια τους, εσείς όχι να βοηθάτε παραπάνω την παραγωγή, αλλά να δίνετε τη δυνατότητα στους παρόχους ενέργειας να κερδίζουν και παραπάνω. Είναι ντροπή.

Όπως επίσης στο Υπουργείο Υγείας, τη στιγμή που έχουμε ιδιωτικοποίηση του ΕΣΥ, ο αρμόδιος Υπουργός πηγαίνει και φωτογραφίζεται λες και τα χειρουργεία είναι για να βγαίνουν σε φωτογραφίες στο Instagram, με ανθρώπους οι οποίοι περιμένουν από το 2019 σε λίστα και τους δόθηκε η δυνατότητα να πληρώσουν απογευματινό χειρουργείο για να χειρουργηθούν. Αυτό είναι το ΕΣΥ; Αυτό είναι το Εθνικό Σύστημα Υγείας; Αυτή είναι η δημόσια υγεία για την οποία παλεύουμε; Αυτό είναι το γεγονός ότι θέλουμε όλοι οι άνθρωποι να έχουν πρόσβαση στο δημόσιο σύστημα υγείας, γιατί το έχουν πληρώσει μέσα από τις εισφορές και τη δουλειά τους;

Και το τραγικότερο από όλα έχει να κάνει με ανθρώπους οι οποίοι νοσούν βαριά, οι οποίοι νοσούν από σπάνιες ασθένειες και έχουν βεβαίως την ανάγκη φαρμάκων, τα οποία δεν είναι της κοινής αγοράς και έχουν την ανάγκη να κάνουν αιτήσεις, να περιμένουν ένα ακριβό φάρμακο. Βεβαίως, εμείς δεν λέμε να μην υπάρχει έλεγχος. Πρέπει να υπάρχει έλεγχος. Όμως αυτή η τροπολογία του Υπουργείου Υγείας έρχεται τη στιγμή που είναι αναρτημένο στη δημόσια διαβούλευση νομοσχέδιο Υπουργείου Υγείας. Και δεν καταλαβαίνω για ποιο λόγο βιάζεται τόσο πολύ ο αρμόδιος Υπουργός. Γιατί τόση βιασύνη; Γνωρίζουμε ότι θα φέρει νομοσχέδιο το Υπουργείο Υγείας. Γιατί δεν μπορούσε να περιμένει μια εβδομάδα να νομοθετήσει και να εξηγήσει τον τρόπο με τον οποίο νομοθετεί και το περιεχόμενο αυτής της τροπολογίας;

Αυτή η τροπολογία έρχεται γι’ αυτό το σκοπό και μάλιστα τη στιγμή που έχουμε έναν συνάνθρωπό μας, ο οποίος έχασε τη ζωή του, αυτοκτόνησε ο άνθρωπος, γιατί περίμενε εναγωνίως να έρθει ένα φάρμακο για τη σπάνια ασθένεια με την οποία είχε νοσήσει και περίμενε, περίμενε, δεν ερχόταν το φάρμακο και αυτοκτόνησε. Και βγαίνει ο Άδωνις Γεωργιάδης και λέει ότι δεν περίμενε μια μέρα ακόμα. Εντάξει, μιλάμε για αστειότητες, για προσβολή στη μνήμη των ανθρώπων.

Η καλή νομοθέτηση δεν είναι να εγκολπώνεται μια τροπολογία η οποία ενδεχομένως θα μπορούσε να έχει και κάποια καλά, να τα βάζετε μέσα, να κάνετε ένα συσσωμάτωμα, να την καταθέτετε εδώ πέρα και μετά να βγαίνετε να λέτε «ξέρετε η Αντιπολίτευση δεν ψήφισε την τροπολογία αυτή». Προφανώς όταν τα κάνετε όλα έναν αχταρμά και λέτε «ωραία, ψηφίστε τα όλα ή τίποτα», δεν είναι καλή νομοθέτηση αυτό το πράγμα.

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τις δευτερολογίες των εισηγητών και ειδικών αγορητών με τον εισηγητή της Νέας Δημοκρατίας, κ. Αναστάσιο Μπαρτζώκα.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Εγώ θα επιμείνω και θα αναφερθώ στο νομοσχέδιο που ψηφίζουμε σήμερα. Πιστεύω ότι έγινε μια πραγματικά σοβαρή δουλειά και είναι κρίμα να πέφτουν τα φώτα αλλού. Άλλωστε, πιστεύω ότι όσον αφορά στις τροπολογίες, επαρκώς οι αρμόδιοι Υπουργοί τις εξήγησαν, τις ανέλυσαν και νομίζω ότι ο καθένας βγάζει τα συμπεράσματά του.

Κατ’ αρχάς να συγχαρώ τον Υπουργό κ. Φλωρίδη, τον Υφυπουργό κ. Μπούγα και το επιτελείο σας, τους αξιόλογους συνεργάτες σας για την σοβαρή πραγματικά δουλειά που κάνατε. Και να επισημάνω στο τελείωμα αυτής της διεργασίας, της συζήτησης που κράτησε τέσσερις ημέρες και της ολομέλειας σήμερα, ότι στην πραγματικότητα ελάχιστες ουσιαστικές αντιρρήσεις ακούσαμε για τις νέες διατάξεις. Προφανώς, υπάρχουν διαφορετικές προσεγγίσεις. Προφανώς υπάρχουν και άλλα ζητήματα τα οποία βασάνιζαν δικαίως την Ολομέλεια μας, αλλά νομίζω ότι σε γενικές γραμμές οι περισσότεροι εδώ μέσα συμφωνούμε ότι γίνεται μια σοβαρή δουλειά στους τομείς, στους σκοπούς που είχε θέσει από την αρχή το νομοσχέδιο.

Έτσι λοιπόν, οι περισσότερες παρατάξεις του Κοινοβουλίου, ακόμα και αν δεν ψηφίζουν ή ακόμη και αν δηλώνουν ότι θα σταθούν στο «παρών», εξέφρασαν προτάσεις για βελτιώσεις και ουσιαστικά παραδέχθηκαν τη θετική πρόθεση και την κατεύθυνση της μεταρρύθμισης του Υπουργείου Δικαιοσύνης. Γι’ αυτό πρέπει να αναγνωρίσουμε όλοι μας την τεράστια προσπάθεια που έγινε για να έχουμε σήμερα στα χέρια μας, εφόσον ψηφιστεί, ένα άρτιο, συνεκτικό νομοθετικό κείμενο, με τις δυσκολίες, νομικές αλλά και ουσιαστικές, που υπάρχουν πάντα σε τέτοιες αλλαγές και απαιτούν ιδιαίτερη προσοχή και σωστούς χειρισμούς, για να έχουμε ένα σύνολο διατάξεων που αυξάνουν το αντικείμενο δράσης και ενασχόλησης για τους δικηγόρους και κυρίως -και αυτό είναι πολύ σημαντικό και το ανέφεραν και οι ίδιοι στην παρουσία τους στην επιτροπή- για τους νέους δικηγόρους οι οποίοι θα έχουν πια πρόσβαση σε νέα ύλη στην αρχή της επαγγελματικής τους πορείας.

Ως δικηγόρος λοιπόν, και εγώ δεν μπορώ παρά να εκφράσω τη χαρά μου, την ικανοποίησή μου για λογαριασμό όλων των συναδέλφων και κυρίως των νέων συναδέλφων, όπως προανέφερα. Το Υπουργείο Δικαιοσύνης δείχνει εμπιστοσύνη στο δικηγορικό σώμα το οποίο διαθέτει όλα τα νομικά εφόδια για να ολοκληρώσει με επιτυχία τις νέες αρμοδιότητες που του δίνονται. Και φυσικά με την κατάλληλη επιμόρφωση, που θα υπάρξει όπως αναφέρθηκε εδώ με σαφήνεια, οι δικηγόροι θα αποκτήσουν καλύτερη γνώση και κατάρτιση για όλα αυτά τα θέματα, που να θυμίσω είναι αμιγώς νομικού χαρακτήρα και μπορούν απολύτως να τα διαχειριστούν. Και επιπλέον όλη αυτή η προσπάθεια, όπως αποτυπώνεται στις θετικές διατάξεις που αναλύσαμε σήμερα δεν είναι μεμονωμένη και σίγουρα δεν είναι τυχαία. Είναι αποτέλεσμα διαρκούς διαλόγου του Υπουργείου Δικαιοσύνης με τον δικηγορικό κόσμο και αποτέλεσμα χτισίματος μιας ειλικρινούς σχέσης εμπιστοσύνης. Και σύμφωνα με όσα μας έχει πει ο Υπουργός έπεται πιθανότατα και συνέχεια στο μέλλον, με περισσότερες πράξεις που μπορούν να δοθούν στον νομικό κόσμο για διεκπεραίωση.

Κυρίως όμως, η σημερινή νομοθετική πρωτοβουλία είναι ένα μόνο κομμάτι του συνολικού προγραμματισμού του Υπουργείου Δικαιοσύνης για τα μέτρα αποσυμφόρησης της δικαιοσύνης.

Ποιος μπορεί λοιπόν να αρνηθεί ότι οι νέες διατάξεις μειώνουν τον όγκο εργασίας για τους δικαστές; Ποιος μπορεί να αρνηθεί ότι στηρίζουν το δικηγορικό σώμα, αλλά πάνω απ’ όλα φροντίζουν οι πολίτες να έχουν στα χέρια τους πιο άμεσα τα δημόσια έγγραφα που χρειάζονται και συχνά καθυστερούσαν τις οικονομικές τους συναλλαγές.

Νομίζω ότι ειδικά σε αυτό το σημείο τα στατιστικά στοιχεία που έδωσε σήμερα ο κύριος Υπουργός, κ. Μπούγας ήταν απολύτως αποκαλυπτικά για τις δεκάδες χιλιάδες υποθέσεις που βάρυναν μέχρι τώρα τα δικαστήρια της χώρας και πλέον θα γίνονται με μία γρήγορη αλλά ταυτόχρονα ασφαλή δικηγορική πράξη. Νομίζω ότι αρκεί λοιπόν, να περιμένουμε λίγους μήνες για να δούμε την εφαρμογή των νέων ρυθμίσεων και να πειστούν όλοι όσοι εξέφρασαν ανησυχίες, δικαιολογημένες ή μη, για το πόσο θα επιδράσουν θετικά στη λειτουργία των δικαστηρίων, αλλά και στη δικηγορική πρακτική.

Πρέπει λοιπόν, όλες και όλοι να δούμε τη γενικότερη εικόνα, τη συνολική μεταρρυθμιστική προσπάθεια που γίνεται από το Υπουργείο Δικαιοσύνης, σε σχέση με την καλύτερη λειτουργία των δικαστηρίων της χώρας. Είναι η πρώτη φορά μετά από πολλά χρόνια που βλέπουμε να υλοποιείται βήμα-βήμα ένα συνολικό όραμα για το πώς θα βελτιωθούν οι συνθήκες για τους Έλληνες δικαστές, πώς θα ακουστούν τα αιτήματα του δικαστικού σώματος για αποσυμφόρηση, αλλά και τα αιτήματα του δικηγορικού κόσμου και τελικώς -και κλείνω- για το πώς όλοι οι πολίτες απολαμβάνουν καλύτερη, ταχύτερη και αμεσότερη δικαιοσύνη σε όλα τα επίπεδα.

Το όραμα λοιπόν αυτό που σιγά σιγά γίνεται πραγματικότητα οφείλουμε όλοι να το στηρίξουμε. Γι’ αυτό σας καλώ για άλλη μια φορά, όλους και όλες, και όλες τις παρατάξεις να στηρίξουν το σημερινό νομοσχέδιο στο σύνολό του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μπαρτζώκα.

Καλείται τώρα στο Βήμα ο Υφυπουργός Δικαιοσύνης κ. Μπούγας για τη δική του τοποθέτηση.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ολοκληρώνεται σήμερα η συζήτηση του εισηγούμενου σχεδίου νόμου του Υπουργείου Δικαιοσύνης με το οποίο επιχειρείται μια σειρά στοχευμένων παρεμβάσεων στον Αστικό Κώδικα και στον Κώδικα Πολιτικής Δικονομίας προκειμένου να καταστεί εφικτή η μεταφορά ύλης στους δικηγόρους η οποία, όπως είναι γνωστό, μέχρι σήμερα απασχολεί αποκλειστικά τους δικαστές, χωρίς όμως στην πραγματικότητα στις υποθέσεις αυτές να υπάρχει αντιδικία.

Πριν μιλήσω για το νομοσχέδιο, επιτρέψτε μου να θίξω δύο τρία ζητήματα, που αφορούν αποκλειστικά τη δικαιοσύνη για θέματα τα οποία απασχόλησαν το Σώμα κατά τη σημερινή συνεδρίαση.

Ρωτήθηκε, και μάλιστα ρωτήθηκε πιεστικά από Βουλευτές της Αντιπολίτευσης, ο Υπουργός Δικαιοσύνης να απαντήσει εάν συμφωνεί ή διαφωνεί με την πρόταση της εισαγγελικής λειτουργού της έδρας σε μια υπόθεση εκκρεμή η οποία αναμφισβήτητα συγκλόνισε και εξακολουθεί να συγκλονίζει την ελληνική κοινή γνώμη.

Αυτή η υποβαλλόμενη πιεστικά ερώτηση Βουλευτών της Αντιπολίτευσης πρέπει να πω ότι είναι συμπεριφορά προδήλως αντικοινοβουλευτική και αντιθεσμική, καθώς καλείται έτσι ο Υπουργός Δικαιοσύνης ευθέως να παρέμβει στη δικαιοσύνη.

Έχω πει πολλές φορές στην Αίθουσα αυτή, κυρίες και κύριοι συνάδελφοι, και θα εξακολουθήσω να το επαναλαμβάνω, ότι τα ζητήματα της δικαιοσύνης πρέπει να τα αντιμετωπίζουμε με σύνεση. Η δικαιοσύνη δεν είναι και δεν μπορεί να είναι πεδίο συγκρούσεων και πολιτικών αντιπαραθέσεων. Πρέπει να είναι πεδίο συναίνεσης και διαλόγου και όχι επίδειξης λαϊκισμού. Απαιτείται ιδιαίτερα προσεκτική και νηφάλια αντιμετώπιση των σχετικών ζητημάτων, καθώς επίσης ήπιος και ευπρεπής λόγος όταν μιλούμε για ζητήματα δικαιοσύνης.

Ο Υπουργός Δικαιοσύνης -και πρέπει να είμαστε σαφείς όλοι- δεν δικαιούται να σχολιάζει πρόταση ή απόφαση εισαγγελικών ή δικαστικών λειτουργών, ιδίως όταν πρόκειται για εκκρεμείς δικαστικές υποθέσεις. Ομοίως δεν δικαιούται να σχολιάζει πρόταση εισαγγελικού λειτουργού ή απόφαση δικαστηρίου δικαστικός λειτουργός, ιδιαίτερα όταν είναι ανώτερος αυτού που χειρίζεται την υπόθεση, κατέχει οποιαδήποτε θεσμική θέση, έμμεσα ή άμεσα εμπλέκεται ή δύναται να εμπλακεί στο μέλλον στην υπόθεση, με βάση βέβαια τις αρμοδιότητές του και τις αρμοδιότητες της υπηρεσίας στην οποία προΐσταται.

Σε αυτές τις βασικές και αυτονόητες αρχές, κυρίες και κύριοι συνάδελφοι, που είναι νομίζω αδιαμφισβήτητες και κατάκτηση για μια δικαιοκρατούμενη και ευνομούμενη πολιτεία οφείλουμε να συμφωνήσουμε όλοι μας. Πρόκειται για εφαρμογή του κράτους δικαίου για το οποίο νομίζω ότι όλοι ειλικρινώς πασχίζουμε.

Και τώρα στο σχέδιο νόμου. Οι διαδικασίες, που πρόκειται να αναλάβουν σύντομα οι συλλειτουργοί της δικαιοσύνης είναι όπως προανέφερα μη δικαιοδοτικής φύσεως, δεν εμφανίζουν αποδεικτική δυσχέρεια και νομική δυσκολία, δεν απαιτούν επομένως αυθεντική διάγνωση από τον δικαστή. Οι υποθέσεις, που μεταφέρονται στους δικηγόρους δεν είναι υποθέσεις που είτε εξαρχής, είτε στο πλαίσιο χειρισμού τους μπορεί να οδηγήσουν σε αντιδικία.

Συγκεκριμένα, αναφερόμαστε στην έκδοση ενόρκων βεβαιώσεων, κληρονομητηρίων, εγγραφών και εξαλείψεων συναινετικών προσημειώσεων υποθήκης, αποδοχών κληρονομιάς καθώς και στον προ-έλεγχο για την εγγραφή ή τροποποίηση του καταστατικού των σωματείων.

Οι υποθέσεις αυτές βρίσκονται ενδεχομένως στο μεταίχμιο της διοικητικής και της δικαιοδοτικής, της δικανικής κρίσης. Συνεπώς, δεν υφίσταται κανένα ζήτημα το οποίο αφορά τη συνταγματικότητα των εισηγούμενων διατάξεων. Θα πω δυο λόγια και στη συνέχεια της ομιλίας μου γι’ αυτά τα ζητήματα.

Είμαι, επίσης, βέβαιος και πεπεισμένος ότι το δικηγορικό σώμα είναι σε θέση να χειριστεί τις υποθέσεις αυτές και να επιβεβαιώσει τον χαρακτήρα και την ιδιότητα του δικηγόρου ως συλλειτουργού της δικαιοσύνης, βεβαίως, με την κατάλληλη επιμόρφωση την οποία θα λάβουν οι δικηγόροι με μέριμνα των οικείων δικηγορικών συλλόγων έως ότου αναλάβουν τα καθήκοντα τα οποία επωμίζονται με το παρόν σχέδιο νόμου. Επομένως, και από αυτή την άποψη, η ασφάλεια των διαδικασιών και η ασφάλεια των πολιτών σε ό, τι αφορά την απονομή της δικαιοσύνης -υπό την ευρεία έννοια την οποία σας εξέθεσα- είναι εξασφαλισμένη.

Προβλέπεται, επίσης, δυνατότητα άσκησης ανακοπών, έτσι ώστε όποιος έχει έννομο συμφέρον και διαφωνεί με τις πράξεις τις οποίες εκδίδουν ή πρόκειται να εκδώσουν οι δικηγόροι να μπορεί να απευθύνεται στο καθ’ ύλην αρμόδιο δικαστήριο και να του παρέχεται δικαστική προστασία, διατάξεις οι οποίες, ουσιαστικά, εφαρμόζουν την επιταγή του άρθρου 20 του ισχύοντος Συντάγματος.

Θα ήθελα, όμως, να πω ποια είναι η άποψή μου για την έννοια του δικηγόρου ως συλλειτουργού της δικαιοσύνης, για την οποία έγινε τόσος λόγος σε αυτή την Αίθουσα.

Αυτή η έννοια, κυρίες και κύριοι συνάδελφοι, δεν είναι ελληνική επινόηση. Χρησιμοποιήθηκε κατά τη δεκαετία του 1980 -και μάλιστα στις αρχές της δεκαετίας του 1980- στη νομολογία του Δικαστηρίου Ανθρωπίνων Δικαιωμάτων. Με βάση τις σκέψεις στις αποφάσεις της ΕΣΔΑ το δικαστήριο αντιλαμβάνεται και οριοθετεί την έννοια του δικηγόρου ως συλλειτουργού της δικαιοσύνης ως έννοια προεχόντως ευθύνης και υποχρεώσεων. Βεβαίως, ο δικηγόρος βάσει της ιδιότητάς του αυτής -επαναλαμβάνω, σύμφωνα με τη νομολογία του Δικαστηρίου Ανθρωπίνων Δικαιωμάτων που ερμηνεύει αυθεντικά τις διατάξεις της ΕΣΔΑ- απολαμβάνει εκτίμησης, σεβασμού, καθώς και το κύρος που προσήκει στους δικαστικούς λειτουργούς, καθώς και ο ίδιος διακονεί τη Θέμιδα. Έχει, όμως, αυξημένα ηθικά και νομικά καθήκοντα, μεταξύ των οποίων -ή αν θέλετε- πρώτα απ’ όλα είναι να επικουρεί τους δικαστικούς λειτουργούς στην άσκηση του δικαιοδοτικού τους και του εν γένει δικαστικού τους έργου.

Κατά την επεξεργασία του σχεδίου νόμου στις συνεδριάσεις της αρμόδιας επιτροπής, αλλά και σήμερα, άκουσα με πολύ προσοχή όλες τις ομιλίες των συναδέλφων και τις εύστοχες -οφείλω να πω- ή τουλάχιστον τεκμηριωμένες παρατηρήσεις τους και ιδιαίτερα των συναδέλφων νομικών, όπως επίσης ακούσαμε και τις παρατηρήσεις των εξοκοινοβουλευτικών φορέων. Συνειδητοποιώ ότι όλοι, ακόμη και όσοι δεν το είπαμε ρητά, συμφωνούμε με τις εισηγούμενες διατάξεις, καθώς επίσης συμφωνούμε στο ότι θα επιταχύνει και θα αναβαθμίσει –οι περισσότεροι από εμάς συμφωνήσαμε- τον τρόπο απονομής της δικαιοσύνης.

Υπενθυμίζω ότι κατά την ακρόαση των εξοκοινοβουλευτικών φορέων ελέχθη από τον Πρόεδρο της Ολομέλειας των Δικηγορικών Συλλόγων Ελλάδος ότι δεν έχει γίνει ποτέ μια τέτοια μεταφορά ύλης στους δικηγόρους. Μάλιστα, μίλησε και ο ίδιος για μια ιστορική τομή στην απονομή της δικαιοσύνης. Και πράγματι είναι η πρώτη φορά που η Κυβέρνηση αναλαμβάνει μια τόσο σημαντική πρωτοβουλία για τη μεταφορά αρμοδιότητας μεγάλου όγκου υποθέσεων στους συλλειτουργούς της Θέμιδος, απαλλάσσοντας ταυτόχρονα δικαστικούς λειτουργούς.

Κύριε συνάδελφε -αναφέρομαι στον εισηγητή του ΣΥΡΙΖΑ-, για να επιταχυνθεί η διαδικασία των συναινετικών προσημειώσεων στο Πρωτοδικείο Αθηνών, ξέρετε ότι «επιστρατεύτηκαν» τέσσερις πρωτοδίκες; Μπορεί ασφαλώς ο όγκος των προσημειώσεων των αιτήσεων να διευθετείται σύντομα, όμως, αυτό στοιχίζει τέσσερις δικαστές, για ένα έργο το οποίο, όπως σας είπε και ο κ. Αθανασίου,` είναι ουσιαστικά μία επικύρωση σύμβασης και όχι δικαστική απόφαση.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν ρωτήσατε. Κάνετε λάθος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μπορεί να κάνω λάθος.

Γνωρίζουμε, λοιπόν, ότι τα ελληνικά δικαστήρια αντιμετωπίζουν καθημερινά τεράστιο όγκο υποθέσεων, με αποτέλεσμα συμφόρηση στην απονομή της δικαιοσύνης. Η κατάσταση επιδεινώνεται με την επιφόρτιση μη αμιγώς δικαιοδοτικών καθηκόντων στους δικαστές μας.

Σε αυτό το σημείο είναι χρήσιμο να υπενθυμίσω τι είπε κατά την ακρόαση των εξωκοινοβουλευτικών φορέων, η πρόεδρος της Ένωσης Δικαστών και Εισαγγελέων. Επαναλαμβάνω ακριβώς όσα είπε: «Μόνο το θέμα της κατάργησης της αρμοδιότητας των ειρηνοδικών για τη λήψη ενόρκων βεβαιώσεων, σημαίνει στο Ειρηνοδικείο Αθηνών την εξοικονόμηση σαράντα υπηρεσιών δικαστών τον μήνα, πολύτιμος δικαστικός χρόνος». Όλα αυτά καταλαβαίνετε ότι έχουν πολύ σημαντική και ουσιώδη επίδραση στον χρόνο, αλλά και στην ποιότητα της απονομής της δικαιοσύνης.

Επίσης, θέλω να πω δυο λόγια για κάποιες επιφυλάξεις συνταγματικότητας που εκφράστηκαν κατά την συζήτηση, αλλά και από τους εξωκοινοβουλευτικούς φορείς, ιδιαίτερα για τα κληρονομητήρια. Επειδή άκουσα με προσοχή τις παρατηρήσεις, τις επιφυλάξεις ή ενστάσεις της προέδρου της Ένωσης Δικονομολόγων, περίμενα να δω εάν αντιμετωπίζονται από το Επιστημονικό Συμβούλιο της Βουλής. Είδα ότι το Επιστημονικό Συμβούλιο δεν κάνει καμμία αναφορά, καμμία νύξη περί αντισυνταγματικότητας των σχετικών διατάξεων. Για την εξοικονόμηση χρόνου, δεν θέλω να επαναλάβω τα επιχειρήματα τα οποία είχα την ευκαιρία να αναπτύξω κατά την προχθεσινή συνεδρίαση της επιτροπής, που αφορούν στις αιτιάσεις για συνταγματικότητα των διατάξεων.

Επίσης, επέμειναν κάποιοι συνάδελφοι στο γεγονός ότι δεν μπορεί η αποδοχή κληρονομιών να είναι έργο του δικηγόρου, αλλά έργο που ο νομοθέτης θέλει αποκλειστικά να ασκείται από τους συμβολαιογράφους. Δεν θα επαναλάβω τα δικά μου επιχειρήματα. Θα παραπέμψω, όμως, τους συναδέλφους που εξακολουθούν να έχουν αυτές τις ανησυχίες ή καλύτερα αυτές τις ενστάσεις σχετικά με το αν επιτρέπεται ή μπορεί να επιτραπεί στους δικηγόρους η σύνταξη αποδοχών κληρονομιάς, στη σελίδα 4 της έκθεσης της Επιστημονικής Υπηρεσίας της Βουλής, όπου αναφέρει επί λέξει: «Κατά τις πάγιες θεωρητικές παραδοχές», αναφέρεται και στη γνωμοδότηση καθηγήτριας του Αστικού Δικαίου με πληθώρα παραπομπών σε συγγραφείς, «οι οποίες επιρρωνύονται από τη νομολογία του Αρείου Πάγου και μνημονεύεται ενδεικτικά η απόφαση 1564/2010 που γίνεται δεκτή δήλωση αποδοχής κληρονομιάς ακινήτου ενώπιον του γραμματέα του Πρωτοδικείου Σερρών και η νόμιμη μεταγραφή αυτής».

Επομένως, χωρίς καμμία αντίθετη άποψη, η επιστήμη, η νομολογία του Αρείου Πάγου επιβεβαιώνει την ορθότητα της νομοθετικής επιλογής του Υπουργείου Δικαιοσύνης.

Κατά συνέπεια, κύριε συνάδελφε, μπορεί εσείς -και έχετε δικαίωμα ασφαλώς- να έχετε αντίθετη άποψη, αλλά είναι μόνο δική σας, η αντίθετη άποψη και δεν υποστηρίζεται από κανέναν άλλο φορέα.

Κυρίες και κύριοι συνάδελφοι, με το παρόν σχέδιο νόμου επιχειρούμε να δώσουμε λύσεις σε εκκρεμείς υποθέσεις πληρωμής αποζημίωσης στους δικηγόρους που παρείχαν υπηρεσία στο πλαίσιο του συστήματος νομικής βοήθειας με την εκκαθάριση και την καταβολή οφειλών. Στο πλαίσιο αυτό συστήνεται ομάδα εργασίας υπαλλήλων του Υπουργείου Δικαιοσύνης με αρμοδιότητα την εκκαθάριση και εξόφληση απαιτήσεων από το ΤΑΧΔΙΚ. Οι υπάλληλοι αυτοί θα απασχοληθούν επειδή θα το θέλουν οι ίδιοι, θα το ζητήσουν οι ίδιοι, μόνο μετά από αίτησή τους και θα έχουν αριθμό συγκεκριμένων υποθέσεων να διεκπεραιώσουν στον χρόνο που οι ίδιοι αποφασίσουν να εργαστούν μετά το ωράριό τους για την εργασία την οποία θα παράσχουν και γι’ αυτό θα λάβουν ένα αντίστοιχο επιμίσθιο, προκειμένου να έχουμε ταχύτερη διεκπεραίωση των υποθέσεων μέχρι την έναρξη εφαρμογής της πλατφόρμας. Κατά συνέπεια, οι υπερβολές για συνθήκες γαλέρας νομίζω ότι μόνο ως αστεϊσμοί μπορούν να αντιμετωπιστούν.

Τελειώνοντας, κύριε Πρόεδρε, θα ήθελα ειλικρινά να ευχαριστήσω για το σχέδιο νόμου που πιστεύουμε πως επιταχύνει και βελτιώνει την απονομή της δικαιοσύνης, χωρίς να θέτει σε κίνδυνο τα συμφέροντα των Ελλήνων πολιτών και το συνταγματικά κατοχυρωμένο δικαίωμα παροχής έννομης προστασίας, όλους όσοι εργάστηκαν για τη σύνταξη του συζητούμενου σχεδίου νόμου. Τον Υπουργό Δικαιοσύνης κ. Φλωρίδη. Θέλω να ευχαριστήσω, επίσης, τους δικαστές της Νομικής Υπηρεσίας του Υπουργείου που, όπως σε όλα τα νομοθετήματα, συνέδραμαν στη σύνταξη του παρόντος σχεδίου νόμου. Τους συνεργάτες μας. Θέλω, επίσης, να ευχαριστήσω τον εισηγητή μας ο οποίος ανέπτυξε και ανέδειξε όλες τις πτυχές του ζητούμενο σχέδιο νόμου. Τους συναδέλφους Βουλευτές της Νέας Δημοκρατίας και των κομμάτων της Αντιπολίτευσης που υποστήριξαν και θα υπερψηφίσουν το σχέδιο νόμου το οποίο συζητούμε και εξαντλείται η συζήτηση σήμερα. Επίσης, ειλικρινά και θερμά θέλω να ευχαριστήσω τους συναδέλφους δικηγόρους οι οποίοι είχαν καθοριστική και ουσιώδη συμμετοχή και συμβολή στη σύνταξη του παρόντος σχεδίου νόμου. Ουσιαστικά συνδιαμορφώσαμε με τους δικηγόρους τις διατάξεις που αποτελούν το κείμενο του νομοσχεδίου. Και βεβαίως, να ευχαριστήσω και τους συμβολαιογράφους επίσης για τη δική τους συμβολή.

Σας καλώ, λοιπόν, να υπερψηφίσετε το ζητούμενο σχέδιο νόμου και η ψήφος σας αυτή θα είναι μια...

**ΚΩΝΣΤΑΝΤΙΝΟΣ ΜΠΑΡΚΑΣ:** Τομή.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν θα είναι τομή, θα είναι όμως μια συμβολή, ακόμη και μικρή στη βελτίωση των συνθηκών απονομής δικαιοσύνης.

Σας ευχαριστώ θερμά, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υφυπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και οκτώ συνοδοί εκπαιδευτικοί από το Σχολείο Δεύτερης Ευκαιρίας Αχαρνών.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει, προκειμένου να ολοκληρώσει την πολύωρη σημερινή συνεδρίαση επί του σχεδίου νόμου του Υπουργείου Δικαιοσύνης, ο Υπουργός Δικαιοσύνης ο κ. Φλωρίδης.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Τον λόγο τον ζήτησα μόνο για να πω ευχαριστίες στο Σώμα, στα κόμματα, στους εκπροσώπους, στους εισηγητές, στους Βουλευτές. Είναι πάρα πολύ σημαντικό ότι αυτό το νομοσχέδιο ψηφίζεται με ευρύτατη πλειοψηφία. Με βάση τις δηλωθείσες από τους εισηγητές θέσεις, δηλαδή από τη Νέα Δημοκρατία, τον ΣΥΡΙΖΑ και το ΠΑΣΟΚ. Δεν γνωρίζω για τη Νίκη ποια είναι η τελική της θέση. Θα ψηφίσετε; Παρακαλώ, πείτε τώρα, αν θέλετε.

**ΤΑΣΟΣ ΟΙΚΟΝΟΜΟΠΟΥΛΟΣ:** Θα ψηφίζουμε κι εμείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μάλιστα. Ευχαριστώ.

Το νομοσχέδιο παίρνει, με βάση την κοινοβουλευτική δύναμη που έχουν τα κόμματα, περισσότερες από διακόσιες τριάντα ψήφους. Αυτό είναι μία ευχάριστη και ωραία στιγμή για το Κοινοβούλιο, γιατί ακριβώς συναισθανόμαστε όλοι ότι γίνεται μία προσπάθεια η οποία ωφελεί πολλούς, ωφελεί την κοινωνία, ωφελεί τα δικαστήρια, τους δικαστές, τους δικηγόρους και είναι όντως μία καλή στιγμή.

Γι’ αυτόν τον λόγο, θα ήθελα και πάλι να κλείσω με τις ευχαριστίες αυτές προς όλους.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας και λοιπές επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, είκοσι έξι άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενίσχυση δικηγορικής ύλης:Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών… την πληρωμή των υποθέσεων νομικής βοήθειας… |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Υπ. Τροπ. 111/9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Υπ. Τροπ. 112/10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας και λοιπές επείγουσες ρυθμίσεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 402α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 4 Δεκεμβρίου 2023, Τετάρτης 6 Δεκεμβρίου 2023, Πέμπτης 7 Δεκεμβρίου 2023, Παρασκευής 8 Δεκεμβρίου 2023 και Δευτέρας 11 Δεκεμβρίου 2023, τα οποία έχουν διανεμηθεί ηλεκτρονικά στην διαδικτυακή ιστοσελίδα της Βουλής των Ελλήνων, στο site, όπως επίσης και στα Τμήματα Έκδοσης Πρακτικών και Εντύπων, απ’ όπου και μπορείτε να τα αναζητήσετε.

Ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της Δευτέρας 4 Δεκεμβρίου 2023, Τετάρτης 6 Δεκεμβρίου 2023, Πέμπτης 7 Δεκεμβρίου 2023, Παρασκευής 8 Δεκεμβρίου 2023 και Δευτέρας 11 Δεκεμβρίου 2023, επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19:27΄ λύεται η συνεδρίαση για αύριο, ημέρα Παρασκευή 15 Μαρτίου 2024 και ώρα 9:00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**